
 Pentru mama şi tatăl meu, cu dragoste





 Ceea ce cauţi este ascuns în apă albă. Piatra va fi pusă peste piatră pentru a fi în siguranţă, într-o scorbură frumoasă, ferită de duşmanul care caută să o distrugă. Caută la nord, apoi la est, 15 şi 20, în spatele spinilor care atârnă în curbura arcadei, în sunetul apei ce se prăvăleşte.

 Intră curajos. Înaintează atât cât îţi permite întunericul. Păşeşte pe sub arcada nopţii şi intră în sfârşit în Catedrala pământului. Îndreaptă-te spre răsărit, apoi spre apus, treci prin perdea spre fântâna de apă vie şi descoperă în final perla înmormântată acolo.

 Găseşte-mă şi trăieşte, căci eu sunt speranţa de la sfârşitul vremii. Ţine-mă aşa cum ai ţine un copil. Ascultă-mă aşa cum ţi-ai asculta dragostea. Ai încredere în mine aşa cum ai avea încredere în Dumnezeul tău, oricare ar fi acela.

 Urmează calea care îţi este aici arătată şi fii cu mine la timpul şi locul potrivite. Apoi, fă aşa cum îţi prezic păzitorii nopţii. După aceea, urmează inima ta şi a mea, căci acestea două una sunt. Nu da greş, căci prin asta te dezamăgeşti pe tine însuţi şi pe toată lumea care aşteaptă.

 

 Obiect C078.1.7 din arhiva Cedric Owen  primul dintre cele două cifruri descoperite în textele din registrele lui Owen de către dr. OConnor şi dr. Cody în primăvara şi vara anului 2007.

 

 Textul ambelor cifruri şi copiile originale ale registrelor, cu părţile relevante subliniate pot fi descărcate în format pdf de pe pagina colegiului: http://www.bedescambridge.ac.uk


 

 

PROLOG





 Profesorului Barnabas Tythe, profesor-invitat, Colegiul Balliol, Oxford, scrisă în această a treisprezecea zi a lunii iulie, în 1556 anno domini, salutări.

 

 Dragul meu prieten, scriu în grabă şi cu părere de rău că trebuie să plec fără să îmi iau rămas-bun aşa cum se cuvine. În Cambridge se vehiculează acuzaţii de erezie. Sărmanul Thom Gillespie este deja judecat şi riscă arderea pe rug pentru simplul fapt că a pus sub semnul întrebării folosirea cărţii de rugăciuni pentru vindecarea unei mâini fracturate.

 Noi, toţi cei care practicăm medicina conform celei mai înalte ştiinţe, respingând superstiţiile bisericii, suntem într-un pericol asemănător. Cu un secret ca al meu, sunt de două ori mai în pericol. Circulă deja un pamflet în care se afirmă că mă aflu în posesia unui craniu din piatră albastră în forma unui cap de bărbat descărnat şi că îl folosesc pentru a citi în stele. În situaţia actuală, chiar şi numai atât ar fi destul pentru a mă trimite pe rug, dar nu poate să treacă multă vreme până ce se va face legătura între cristal şi vindecările practicate de mine, lucru care mă tem că ar duce atât la distrugerea pietrei, cât şi la a mea.

 Plec astfel cu fluxul de seară în compania altora care sunt în acelaşi pericol ca şi mine. Ei mă aşteaptă afară şi vom porni de îndată ce mi se va zvânta cerneala. Dar, înainte să plec, trebuie să îţi spun că, în ultimele trei săptămâni, am petrecut mult timp împreună cu dr. John Dee, cel care a fost recent astrologul prinţesei Elisabeta în exilul ei la Woodstock şi a devenit pentru mine cel de-al doilea învăţător, urmându-te pe dumneata.

 După cum ştii, sunt de multă vreme încredinţat că, dacă e să am vreodată succes ca doctor, acest lucru ţi se datorează numai dumitale. Mai mult decât oricine altcineva, m-ai învăţat rigorile anatomiei şi faptul că observarea pacientului are o importanţă esenţială. Dar, în aceste ultime săptămâni, dr. Dee mi-a arătat cu asiduitate cum să îmbin ştiinţele medicinii şi astrologiei astfel încât cele două să contribuie împreună la vindecarea celor bolnavi.

 Dr. Dee a studiat îndelung şi cu atenţie cristalul albastru care se află în posesia familiei mele de generaţii, şi este de părere că vârsta lui este cu mult mai înaintată decât cele mai vechi relicve ale creştinătăţii. El crede că acesta este unul dintr-o serie de mai multe create în acelaşi timp în templele păgâne ale anticilor şi trimis în lume pentru binele omenirii. El se teme că există persoane care se feresc de binele care ar putea fi adus de aceste pietre în anii ce vor urma şi de aceea caută să le distrugă. În consecinţă, am duşmani de care nu ştiu, dar care mă vor căuta oriunde mă voi duce şi îmi vor pune viaţa în primejdie.

 Mi-e ruşine să mărturisesc că mă aflu în posesia pietrei de peste un deceniu şi încă nu îi cunosc adevărata natură. Această neştiinţă ar putea să îmi aducă moartea. Astfel că, pe lângă frică, motivul care mă face să plec din Anglia este şi dorinţa de cunoaştere, pentru a căuta ajutorul celor care ar putea să mă ilumineze cu privire la scopul pietrei şi totodată al meu.

 În această privinţă, dr. Dee mi-a cercetat harta astrală şi poziţia Soarelui la naşterea mea şi mă asigură că mă voi întoarce în Anglia cândva în viitor, când climatul nu va mai fi atât de primejdios.

 Vreau să îl cred şi aşa voi face ştiind că numai astfel voi putea să te revăd. Până atunci, trebuie să îmi caut norocul în Franţa. Am cu mine o scrisoare de recomandare din partea lui dr. Dee pentru un prieten de-al lui în care are încredere să-şi încredinţeze atât propria viaţă, cât şi pe a mea.

 Nu ştiu unde are să mă conducă această aventură, dar mă simt încurajat de poziţia constelaţiilor. În această zi, Venus se odihneşte în a patra casă a Fecioarei, aproape în conjuncţie cu Marte, la fel cum era poziţionată în dimineaţa naşterii mele. Fiecare eveniment fericit din viaţa mea s-a întâmplat sub bunele auspicii ale acestei stele. Poziţia ei nu poate decât să ajute ţelului meu.

 Fiind aceasta ca o îmbărbătare pentru amândoi, îmi iau rămas-bun. Te încredinţez că îmi lipseşti mult şi că mă voi întoarce la Bede şi la dumneata atunci când viaţa şi vremurile îmi vor permite.

 Deocamdată, rămân sluga dumitale umilă, onorat elev şi prieten sincer,

 Cedric Owen, medic, licenţiat în arte (Colegiul Bede, Cantab 1543) şi doctor de filosofie (1555)




 



 

CAPITOLUL 1





 Sub Ingleborough Fell 

 Yorkshire Dales 

 Mai 2007

 

 Pentru că era cadoul ei de nuntă, Stella ieşi prima din tunel. Murdară, udă şi tremurând, cuprinsă de valuri de frig şi fierbinţeală din cauza efortului impus de urcuşul alert al ultimilor 50 de metri, se lăsă pe burtă, rămânând cu faţa în jos în vidul întunecat de pe partea cealaltă.

 Se mişca încet, ţinând tensionată coarda care o lega de Kit, testând cu mâinile rezistenţa punctelor de sprijin pentru picioare, apoi târându-se înainte până unde se termina lumina pe care o împrăştia lanterna fixată pe cască.

 Asemenea tunelului, peştera era din calcar. Mâinile ei înmănuşate apăsau piatra lustruită cu răbdare de ploaie timp de secole. Lanterna dezvăluia peste tot picături de umezeală strălucitoare spălând calcarul plat sau vălurit. Dincolo de lumina galbenă a torţei se afla un teritoriu necunoscut, necartografiat, neexplorat, care putea să fie la fel de bine marginea unei prăpăstii fără fund sau podeaua plată a peşterii.

 Cu degetele înţepenite de frig, îşi găsi o poziţie sigură, apoi bătu un piron în perete, aproape de gura tunelului, se agăţă de el şi trase de funie pentru a-i da de ştire lui Kit că se oprise şi nu avea nevoie de mai multă coardă. Îşi verifică busola şi ceasul la lumina lanternei de la cască, apoi notă înclinarea, plus lungimea şi direcţia estimative ale acesteia cu un creion de ceară pe harta pe care o ţinea în buzunarul de la piept, ferită de asperităţile de pe pereţii tunelului.

 Abia după ce termină toate aceste lucruri, se întoarse să privească în sus şi împrejur, şi lumină cu lanterna spaţiul vast ca al unei catedrale pe care Kit îl descoperise pentru ea.

 Dumnezeule… Kit, vino să vezi!

 Vorbi pentru sine. El era prea departe ca să audă. Smuci funia de două ori, ceea ce însemna acelaşi lucru, şi simţi o singură smucitură ca răspuns, apoi destinderea bruscă pe măsură ce el începu să se mişte către ea.

 Mâinile ei încolăceau frânghia din obişnuinţă, fără ca ea să fie conştientă de gestul ei. Stingându-şi lanterna de pe cască, Stella rămase în tăcerea fremătătoare şi lăsă darul lui Kit nemişcat în vastitatea perfectă, întunecată din jurul ei, pe care voia să şi-o amintească toată viaţa.

 Căsătoria este bună pentru restul lumii, dar eu vreau pentru tine un cadou care să fie pentru totdeauna, Stell, ceva de care să ne aducem aminte atunci când magia prezentului se va transforma în rutină casnică. Spune-mi ce îţi doreşti cel mai mult pe lume, ceva care să te facă să mă iubeşti pentru totdeauna?

 Îi zisese toate acestea în Cambridge, în River Room, locuinţa lui de deasupra râului Cam, cu apa curgând verzuie dedesubt, în dimineaţa când se pregăteau să meargă la starea civilă împreună cu cei doi martori ai lor pentru a-şi oficializa legătura în ochii lumii.

 Îl cunoscuse în urmă cu un an şi puţin. El era până în măduva oaselor un erudit de la Bede, iar ea fata din Yorkshire cu o diplomă de la o universitate metropolitană, care nu avea deloc habar de turnurile de fildeş. Între aceşti doi poli, găsiseră cumva un teritoriu comun. În cele 14 luni ameţitoare, legătura lor evoluase de la discuţii despre Teoria Corzii la cele despre căsătorie.

 Când o întrebase acest lucru, ea era împăcată cu sine şi cu lumea şi nu era nimic ce şi-ar fi dorit din partea lui Kit şi pe care să nu-l fi primit deja, dar era o zi frumoasă şi ea se gândea la stânci şi la cât de puţine se găseau pe câmpiile plate din Cambridge.

 Găseşte-mi o peşteră, îi răspunse ea fără să gândească, o peşteră pe care nimeni nu a mai văzut-o vreodată. Dacă faci asta, te voi iubi pentru totdeauna.

 El veni să îngenuncheze lângă pat, de unde ochii lui verzi-căprui puteau să vadă şi să fie văzuţi. În acel moment, ochii îi erau liniştiţi, mai mult bruni decât ca smaraldul, cu sugestii de frunziş şi vară. O sărută şi îi zâmbi misterios, apoi spuse:

 Ce-ar fi dacă ţi-aş găsi o peşteră cu o comoară ascunsă, unde nu a mai intrat nimeni de patru sute nouăsprezece ani? Ar fi la fel de bine?

 Patru sute nouăspre…?

 Se ridică în grabă, prea repede pentru căldura zilei.

 Întotdeauna o lua prin surprindere. Acesta era şi motivul pentru care îl voia drept soţ.

 Ai găsit peştera lui Cedric Owen? Catedrala pământului? De ce nu mi-ai zis?

 Pentru că voiam să fiu sigur, Stella.

 Şi acum eşti sigur?

 Pe cât posibil de sigur fără să merg acolo să verific. Totul se află menţionat în registre: spinii care atârnă, curbura arcadei, râul care devine cascadă. Trebuia să fie un loc pe care Owen îl cunoştea ca pe propriul buzunar, iar singurul loc este Ingleborough Hill din Yorkshire. El s-a născut în apropiere. Tufele de spini au dispărut probabil până acum, dar am găsit o referinţă la ei într-un jurnal vechi şi este un râu care se varsă în Gaping Ghyll.

 Gaping Ghyll? Kit, acolo este cea mai adâncă văgăună din Anglia. Sistemul de peşteri care se desfăşoară acolo e lung de zeci de kilometri.

 Da, aşa este. Şi are zone care nu au fost explorate încă, poate chiar o catedrală a pământului unde nu a mai intrat nimeni de pe vremea când Cedric Owen şi-a scris poemul, acum patru secole.

 Vrei să mergem acolo, ca un cadou de nuntă unul pentru celălalt? Să găsim peştera şi să căutăm apa albă în care să ne scufundăm după perla ascunsă, îngropată acolo?

 Stella îşi dădu imediat seama că darul era pentru ea în aceeaşi măsură în care era şi pentru el. Cristalul albastru al lui Cedric Owen era dragostea vieţii lui Kit, proiectul lui, Graalul căutat dintotdeauna, de când îl ştia, marea comoară a colegiului său căutată de-a lungul timpului de mai-marii vremii, însă niciodată găsit.

 Ei nu ştiuseră niciodată unde să caute, acei mai-mari ai vremii. Nu citiseră printre rânduri în căutarea frazelor şi a cuvintelor ascunse, aşa cum făcuse Kit. Era marea lui realizare şi marele lui secret. Căsătorindu-se cu el, şi ea devenea parte a acestui secret.

 Chiar şi aşa… se încruntă şi privi pe fereastră, spre biblioteca de piatră şi curţile largi, acoperite de gazon ale Colegiului Bede, îngrijite atent timp de 500 de ani, însoţite de legendele pe care le învăţase şi ea.

 Credeam că piatra i-a omorât pe toţi cei care au avut-o vreodată.

 Kit râse şi se răsuci în pat, ajungând deasupra ei, şi spuse:

 Doar de cad în păcatele poftei trupeşti şi avariţiei. Noi n-o să facem asta.

 Erau foarte apropiaţi în clipa aceea, ochi în ochi, nas la nas, inimă lângă inimă, împărţind frecare suflare. Ea îi susţinuse trupul în palme şi, ridicându-şi privirea spre chipul lui, spuse cu sinceritate:

 Aş putea să cad în păcatul poftei trupeşti pentru a fi prima care explorează o peşteră nedescoperită. Nici nu îţi poţi închipui ce fel de cadou ar fi.

 Sigur că îmi pot închipui. Eşti speolog. Asta înseamnă pentru tine ceea ce ar însemna pentru mine găsirea cristalului lui Owen. Şi de asta noi doi suntem cei care pot să o facă, îndrăzneţi şi împreună. Apoi, o să dezvăluim lumii ce am descoperit.

 Ea era speologul, responsabilitatea de a transforma visul lor în realitate era a ei. Acesta era motivul pentru care se încăpăţânase să treacă mai departe când descoperise pietrele căzute care le blocau drumul şi pentru care, atunci când descoperi o deschizătură care era posibil să îi ducă acolo unde voiau să ajungă, ea fu cea care trecu prima prin tunelul lung şi claustrofobic, unde trebui să se transforme în şarpe, apoi în ţipar şi, după aceea, în vierme pentru a se strecura prin cotituri şi pentru a aluneca sub ieşinduri de stâncă şi mai târziu pentru a se târî, trăgându-se în sus, centimetru cu centimetru, 50 de metri pe o pantă înclinată la 36 de grade care o aduse în sfârşit spre ieşire şi caverna de dincolo.

 Coarda se tensionă în mâinile ei, apoi se slăbi din nou pe măsură ce Kit trecu de ultima cotitură. Îşi aprinse lanterna de la cască, pentru a-i da acestuia un reper.

 Ca în derularea cu întreruperi a unui film, raza de lumină dezvăluia la întâmplare fragmente de stalactite şi stalagmite închizându-se asemenea dinţilor unui rechin de la podea spre tavan şi înapoi în jos. Scoase aparatul foto din buzunarul de sus al rucsacului, apoi, descriind un semicerc, făcu o serie de fotografii de la podea spre tavan şi de la tavan spre podea.

 Bliţul aparatului răspândea culoare pe coloanele de calcit, desenând curcubeie în luciul neîntrerupt al apei, împrăştiind diamante strălucitoare pe tavan, în fiecare fisură şi curbură a stâncii.

 Făcea fotografii pentru plăcerea pură pe care i-o provocau, minunându-se de toată acea frumuseţe. Abia când Kit se strecură din tunel pentru a ajunge lângă ea, îşi întoarse în sfârşit capul spre vest, spre zgomotul asurzitor, pentru a lumina torentul prăvălitor al cascadei.

 Dumnezeule…

 Catedrala pământului. Fată isteaţă ce eşti. Am crezut că pietrele acelea căzute ne terminaseră.

 Nu mai era singură. Vocea lui Kit îi încălzea auzul. Braţul lui Kit petrecut pe după talia ei o cufunda într-o bucurie dulce-amăruie. Era întotdeauna greu să renunţe la puritatea singurătăţii şi totuşi, din întreaga lume, acesta era bărbatul care îi înţelegea nevoia de solitudine absolută şi nu se temea de asta.

 Se aplecă spre el, ambii în costume de neopren, şi îşi îndreptă lumina spre faţa lui. Învăluit în materialul negru, era murdar şi euforic, un om pe cale să-şi îndeplinească o promisiune.

 Cedric Owen nu cred că ştia de ruta aceasta, spuse ea. Un medic din perioada dinastiei Tudor, în veston şi colanţi, nu ar fi reuşit niciodată să treacă prin tunelul acela.

 Şi nici vreun alt om normal la cap, fără îndrumarea doamnei inimii lui. Kit făcu o plecăciune cavalerească şi îi trimise o bezea. Doamnă OConnor, te ador în întregime, dar nu pot să te sărut cu lanterna aia pe cap.

 Râzând, prinse bezeaua din aer.

 Adică, doctor Cody, până o să devină profesor Cody, şi nu care cumva să uiţi asta.

 Erau căsătoriţi de mai puţin de 48 de ore. Această discuţie era deja veche şi intimă pentru ei. În public, nu s-ar fi întâmplat niciodată ca el să îi spună pe numele greşit.

 Ai o rachetă de iluminare? întrebă ea. Ar fi bine să vedem locul aşa cum se cuvine.

 Am, răspunse scotocind deja prin rucsac. Şi apoi trebuie să găsim locul pe unde a intrat Owen când a venit pe traseul uşor. Trag speranţă că există o cale mai simplă spre exterior. Chiar nu aş vrea să trebuiască să fac curba aceea bruscă în sens invers. Să cobori, să urci şi să încerci să coteşti în acelaşi timp nu ar fi deloc distractiv.

 Dar nu imposibil. Ţine minte asta.

 Odată, rămăsese prinsă într-o peşteră unde calea de intrare nu putea fi folosită şi pentru ieşire. Încă o mai visa în nopţile rele, când viaţa o apăsa prea tare.

 Aprinde racheta. Hai să vedem tot ce nu am văzut până acum.

 Cere şi ţi se va da. Dă-te mai în spate!

 Kit fixă racheta într-o fisură aflată la o înălţime la care el putea să ajungă, iar ea nu. În anumite cazuri, 15 centimetri în plus erau utili, dar încurcau în altele.

 Acoperindu-şi faţa cu o mână, aşa cum îl învăţase ea, aprinse racheta şi păşi în spate înainte ca magneziul să se aprindă până la capăt.

 Alb!

 Incandescenţa sfârâitoare se revărsa de pe pereţii cavernei. Sub lumina acesteia, stalagmitele erau ca neaua pură, iar cascada  o revărsare de gheaţă vie. În spatele dinţilor de rechin, tavanul peşterii era în sfârşit vizibil, o arcadă de calcar alb-gri la jumătatea căii spre rai.

 Ce crezi, cât de înaltă e? întrebă Kit.

 Cuvintele lui aproape că se pierdură în ropotul şi tunetele cascadei.

 O sută de metri? Poate un pic mai mult. Am putea să escaladăm unul dintre pereţi, ca să aflăm, dacă doreşti.

 Sunt eu vreodată dornic să îmi ridic picioarele de pe pământ, dacă nu e neapărată nevoie? Zâmbi palid. Aş prefera să găsim craniul.

 Se sprijini de perete, îşi trase cu dinţii mănuşa de pe o mână, scotoci într-unul dintre buzunarele ascunse ale rucsacului, şi scoase la iveală preţioasa hârtie împăturită, pe care era tipărit cifrul lui Cedric Owen, rezultatul a trei ani de trudă.

 Lucrul pe care îl cauţi este ascuns în apă albă. Cascada e albă.

 Şi apa este plină de calcar, care e un alt fel de alb. Îmi citeşti din nou partea care vine după curajul de a înainta?

 În adâncul inimii, era poet, chiar dacă avea creierul plin de coduri hexadecimale şi limbaje informatice. Se întoarse astfel încât lumina să îi proiecteze umbra în spate şi citi cu voce tare:

 Intră curajos. Înaintează atât cât îţi permite întunericul. Păşeşte prin arcada nopţii şi vino în sfârşit în Catedrala pământului. Îndreaptă-ți faţa spre soarele care răsare şi apune străpungând perdeaua spre fântâna apei vii şi descoperă în final perla înmormântată acolo. Lăsă hârtia în jos. Încet, rosti: Stella, am ajuns în sfârşit la Catedrala pământului.

 Aşa e. Apoi, trebuie să fim cu faţa spre soarele care răsare şi apune. Dar noi nu am păşit prin arcada nopţii ca să ajungem aici, ne-am târât printr-un tunel care nu exista în vremea aceea, căci ruta folosită de Cedric Owen a fost blocată de o jumătate de tonă de pietre. Trebuie să descoperim pe unde a venit el înainte să ne putem da seama pe unde a mers în continuare.

 Stella se duse la marginea luminii albe a magneziului şi se roti încet, în cerc. Lanterna ei tăia o linie orizontală de-a lungul peretelui, trecând peste stalactite, agăţându-se de stânci, prăbuşindu-se într-o înaltă felie de întuneric.

 Acolo.

 Cu paşi surzi pe roca udă, alergă în acea direcţie. Arcada era mai degrabă o despicătură zimţată asimetric, mai înaltă decât până unde putea ea ajunge cu mâinile ridicate, mai largă decât putea măsura cu braţele întinse. Cu grijă, pătrunse în spaţiul întunecat, ocoli un colţ şi înaintă în pasajul din ce în ce mai îngust.

 Stell?

 Kit era la intrare, privind încordat înăuntru.

 Ţinându-şi mâinile pâlnie la gură pentru a se feri de ecou, Stella îi strigă:

 Asta e. Stânca prăvălită e în faţă. Tunelul prin care ne-am târât noi a cotit împrejur, pentru a ajunge mai în interior de-a lungul peretelui cavernei.

 Se întoarse spre el, trecând lumina lanternei peste pereţii pasajului. Ici-colo erau dâre de culoare abia vizibile.

 Cred că sunt picturi rupestre pe pereţii peşterii. Îşi putea auzi înfiorarea din voce. O să trebuiască să le spunem oamenilor despre asta.

 Se întoarse în cavernă, spre locul unde era destulă lumină pentru a vedea împrejur, ca să caute semne de viaţă străveche pe pereţii înalţi.

 Doamne, Kit… îmi retrag cuvintele. Există lucruri mai bune decât descoperirea unei peşteri în care n-a mai intrat nimeni niciodată.

 Îi zâmbi prosteşte, sângele clocotind în venele ei.

 Stell?

 Racheta se stingea repede. Fărâme de magneziu topit cădeau sfârâind. În lumina galbenă, îl văzu dându-şi jos lanterna de la cască şi gluga neagră de neopren. Părul îi strălucea auriu în lumina slabă. Avea o dungă de piele curată acolo unde fusese gluga. Ţepii de o zi ai bărbii erau acoperiţi de noroi. Realiză ce avea de gând să facă şi îşi dădu şi ea jos mănuşile, îşi atinse faţa şi se bucură că nu era curată.

 Se aplecă spre ea şi îi îndepărtă lanterna de pe cap, şi îi dădu jos gluga, aşa cum făcuse cu a lui. Reflexe arămii ricoşau din părul ei şi se aprindeau pe suprafaţa apei. Era aproape, era cald, mirosea a transpiraţie şi entuziasm, iar ea îl iubea.

 Se sărutară în întuneric, fără lanterne pe cap sau lumină, şi Stellei i se făcu brusc frică pentru amândoi, căci de la acea înălţime era doar o pantă lungă în jos.

 El simţi năvala sentimentelor ei. Cu glas răguşit, spuse:

 Eşti gata să te îndrepţi spre soarele care răsare şi apune?

 Ea îşi verifică busola de la încheietură.

 Cred că asta înseamnă că trebuie să ne îndreptăm spre est de la intrare, apoi către vest. În partea de nord a peşterii este un râu. Poţi să aprinzi a doua rachetă acolo, în aşa fel încât să lumineze peretele şi apa totodată?

 Aveau trei rachete luminoase. Ea folosea arareori mai mult de una în expediţiile speologice. El o strecură pe cea de-a doua între două stalagmite aflate pe un mal al canalului tăiat de apă în calcar, în locul indicat de ea. Magneziul sfârâia şi scuipa. Panglica neagră a râului deveni o fâşie de argint în zăpadă.

 Nu ştim cât de adânc este şi e prea lat ca să-l sărim. Să căutăm un pod sau o piatră pe care să putem păşi, sau un loc îngust pe unde putem traversa apa, zise Stella.

 Kit era în faţa ei, căutând. Era din nou acoperit de neopren, cu lanterna pe frunte. Petele de pe obraji îl făceau să pară mai tras la faţă decât ar fi trebuit să fie.

 De ce încercăm să traversăm râul? întrebă el.

 Pentru că este singurul motiv bun de a merge spre est înainte de a merge spre vest. Trebuie să fie un punct de traversare spre est, astfel încât să putem merge înapoi spre vest de-a lungul peretelui nordic. Cascada este o perdea şi la baza ei se află un bazin care se apropie cel mai mult de o fântână de apă vie. Această rută are, de asemenea, lungimea maximă care poate fi străbătută dinspre arcada nopţii în această peşteră. Owen şi-a ascuns cristalul pentru a-l şti în siguranţă pentru posteritate. Nu voia ca acesta să fie uşor de găsit, dar nici nu voia ca acest lucru să fie imposibil. Deci, traversezi râul doar dacă trebuie, lucru pe care nu l-ai face din întâmplare sau pentru că aşa te-ai hotărât.

 Atunci, să traversăm pe aici, nu, zise Kit ezitând, pe pietrele care arată ca nişte bile?

 

 Pietrele se şi rostogoleau ca nişte bile de sticlă sub picior, aşa că, după un pas de probă, Stella îl puse pe Kit să aştepte până ce ea fixă un ţăruş şi întinse două funii pentru un maximum de siguranţă înainte să încerce să traverseze din nou. Şi se bucură că făcuse asta când cea de-a treia piatră îi fugi de sub picioare şi îşi dădu seama de puterea curentului negru de apă.

 Ţi-e frig, spuse Kit când ajunse lângă ea.

 Ar fi putut să încerce să nege asta, dar mâna lui îi era pe braţ, mişcându-se în acelaşi ritm cu tremuratul ei. Ridică din umeri şi încercă să-şi facă dinţii să se oprească din clănţănit.

 Peşterile sunt întotdeauna reci. O să-mi fie bine odată ce ne punem din nou în mişcare. Şi nu e rău deloc să fim uzi dacă o să trebuiască să ne scufundăm ca să găsim craniul.

 Dar nu ai echipamentul necesar pentru scufundări.

 Părea îngrijorat, lucru care nu îi era specific. Apa îl descurajase mai mult decât se aşteptase vreunul din ei.

 Te am pe tine, Kit. Ce altceva mi-ar mai trebui? Era o replică ieftină, dar avea nevoie de căldura ei facilă. Şi, în plus, n-o să ne mai întoarcem, nu? Este prea departe şi nicio peşteră din lume nu e la fel de distractivă a doua oară. Am o mască şi lanternă subacvatică. Sunt suficiente.

 S-ar putea să avem nevoie de a treia rachetă de iluminare.

 Nu. Nu ştim ce ne aşteaptă. S-ar putea să avem nevoie de ea pentru a putea ieşi. Haide să vedem cascada.

 Regreta deja risipa inutilă a rachetei anterioare.

 Îndreaptă-te spre soarele care răsare şi apune, străpunge perdeaua spre fântâna apei vii şi descoperă în sfârşit… şi aşa mai departe.

 Lumea era delimitată de cercul descris de lanterna ei şi de cea a lui Kit alături de ea. În tot acest întuneric apăsător, zgomotul îi dezvăluia mai multe despre cascadă, despre mărimea ei, despre volum şi despre adâncimea lacului subteran de la baza ei.

 Îşi lăsă capul pe spate pentru a privi căderea de apă, încercând să îi ghicească înălţimea. Raza ei nu ajungea până sus, însă chiar la limita ei se zărea o turbulenţă şi stropi care săreau până departe în peşteră şi străluceau în lumină ca nişte beculeţe de Crăciun, încât putea presupune că râul începea să se prăvălească de acolo.

 Când privi în jos, ochii ei urmăriră clocotul apei reci ca gheaţa care se scufunda adânc în întuneric, pe o lungime imposibil de estimat. Într-o doară, luă o piatră de mărimea pumnului ei şi o aruncă în apă. Aceasta se roti ca o frunză în şuvoiul tumultuos şi dispăru.

 Străpunge cortina, rosti Kit. Doamne! Cum?

 Nu ştiu, dar Cedric Owen a făcut asta acum patru sute nouăsprezece ani fără rachete de iluminare sau costum de neopren şi a ieşit cu viaţă, aşa că trebuie să presupunem că nu este atât de înfricoşător pe cât pare. Cred că dacă…

 Stell?

 … aruncăm o privire spre capătul nordic al peretelui de stâncă de la marginea cascadei, atunci…

 Stella…

 … s-ar putea să găsim acolo un gol în spaţiul din spatele apei care ne-ar permite… Ce e?

 Eu nu cred că a reuşit.

 Vocea lui Kit era lipsită de orice inflexiune.

 Nu crezi ce?

 Cedric Owen nu cred că a ieşit din peşteră în viaţă. Este aici un schelet fără niciun pic de carne rămasă pe el şi o cantitate uriaşă de masă calcaroasă care îmi spune, deşi nu sunt expert în asta, că se află aici de vreme foarte îndelungată.

 Scheletul era complet alb, cu oasele îngroşate de straturi inegale de calcar care îl lipiseră de podea, astfel încât doar jumătatea superioară era cu adevărat vizibilă.

 Stella îngenunche lângă curbura lată a pelvisului şi îşi proiectă lumina asupra rămăşiţelor, urmărind liniile de la picioare până la craniu. O parte mică şi maniacă a minţii cânta un cântecel care să ţină întunericul departe. Osul degetului mic este legat de osul piciorului. Osul piciorului e legat de…

 Clătină din cap.

 Este greu să desluşeşti ceva prin toată depunerea de calcar, dar nu e nimic care să fie rupt în mod evident. Nu are coloana fracturată sau picioarele în unghiuri neobişnuite.

 Kit stătea de partea cealaltă, mai în spate. Lanterna lui nu lumina decât craniul. Un craniu adevărat, nu cel din piatră colorată, pe care veniseră să îl găsească.

 E atât de calm. Este aşezat asemenea unui cavaler în mormânt, cu toate rămăşiţele puse drept şi mâinile împreunate pe piept. Nu are nevoie decât de o sabie şi… spuse Kit.

 Cred că are una. Priveşte.

 Stella avea în rucsac o unealtă multifuncţională pentru căţărat, 20 de centimetri de aluminiu uşor, destul de puternică pentru a scoate piroanele înţepenite în stâncă. Folosi capătul acesteia pentru a raşcheta calcarul sfărâmicios de pe obiectul care putea fi o sabie, dar acesta era prea calcifiat pentru a fi siguri.

 Poate că era mort înainte să ajungă aici, zise ea. Sau a venit aici special ca să moară.

 De obicei, nu faci speculaţii cu privire la sex. Eşti sigură că este un el?

 Nu sunt sigură de nimic. Nu urmăresc destule seriale TV despre patologi sexy. Oricine era, purta ceva în jurul gâtului.

 Dedesubtul a ceea ce părea a fi o sabie se afla ceva moale care nu putrezise, ci se acoperise cu o crustă de calcar. Ea îl trase afară de acolo şi îl roti în mână pentru a sparge stratul de piatră.

 Este o pungă din piele tratată cu ceva care nu a lăsat apa să pătrundă. Cu un mic efort, rupse partea de sus şi răsturnă conţinutul în mână. E un pandantiv. Bronz sau poate aramă. Îl curăţă cu grijă de depuneri. Probabil că este pentru tine, spuse ea ridicându-l. Are o balanţă gravată pe spate.

 Cu altă ocazie, în alte împrejurări, ar fi luat asta în glumă. Unul dintre lucrurile pe care le aveau în comun era dispreţul faţă de creduli. În prezenţa acelui schelet simbolul era valoros.

 Ia să văd.

 Lanterna lui Kit bătu pieziş peste umărul ei.

 A fost zgâriat cu un cui sau cu vârful unui cuţit, vezi? Balanţa cu Soarele şi Luna de fiecare parte. Dacă îl întoarcem… Îl răsuci între degete. Uite un blazon. Unul dintre sigiliile criptice medievale. Priveşte şi tu!

 El luă pandantivul în palmă şi îl ridică la lumina lanternei de la cască. Deoarece se aplecase foarte aproape pentru a-l privi, ea îl văzu pălind înainte să vorbească.

 Ce-i? întrebă ea.

 E un dragon sub o semilună. Vorbea cu accent irlandez, aşa cum nu îl auzise niciodată înainte, de parcă latura englezească a personalităţii i se evaporase în prezenţa morţii. Este stema Colegiului Bede. E prezentă pe vitraliul de lângă dormitorul meu, este deasupra porţii dinspre Great Court şi Lancastrian Court şi pe uşa apartamentului rectorului. În formă de medalion, aceasta nu a fost purtată decât de rectorii Bede sau de emisarii acestora, în zilele când încă mai aveau emisari.

 Îl legăna pe degetul arătător ca pe un rozariu. Umbra lui se proiecta de-a lungul scheletului.

 Nu se poate ca acesta să fie Cedric Owen. El nu a fost niciodată emisarul nimănui. Se răsuci pe călcâie, trimiţând lumina lanternei oscilând în întuneric. În orice caz, el a murit la porţile colegiului, în ziua Crăciunului din 1588. Toată lumea ştie asta. Mă întreb dacă altcineva a încercat să vină aici după craniul de cristal.

 Cum aşa? Nimeni nu a reuşit să descifreze codul înaintea noastră.

 Nimeni de care să ştim noi. Îi înapoie pandantivul, punându-i-l în palmă. Nu vrei să ţii tu asta? Putem încerca să aflăm cui îi aparţine când ne întoarcem.

 Ea simţi răceala obiectului prin mănuşă.

 Dacă nu este Cedric Owen, atunci este altcineva care a murit în apropierea cristalului, exact cum spune legenda.

 Toţi cei care au avut această piatră au murit pentru ea. Tony Bookless a zis-o şi la nunta noastră. Nu îmi aduc aminte mai mult de-atât, dar asta ţin minte.

 Stell, încă mai vrei să încercăm să găsim cristalul ăsta?

 Absolut, rosti ea trecând lumina lanternei peste căderea de apă, dar să încercăm să nu confirmăm acele vorbe.

 

 Până la urmă, Stella trebui să se scufunde şi fu bucuroasă pentru asta.

 După întunericul aspru al peşterii, apa era atât de rece, încât trebui să îşi încleşteze dinţii ca să nu inspire din cauza şocului şi să se înece. Lanterna pentru scufundări proiecta o rază lată de opt centimetri în apa agitată. Kit ţinea funia şi îi dădea drumul prea încet. Ea se ridică să respire şi luă mai multă funie de rezervă, expiră tot dioxidul de carbon şi îşi umplu plămânii pe jumătate cu aer, apoi se scufundă din nou.

 Într-o zi când era în formă, în râu, cu soarele deasupra, putea să îşi ţină respiraţia puţin peste trei minute. Sub pământ, la temperaturi atât de groaznice, spera să reziste măcar jumătate din acest timp. Avea o idee şi destul suflu pentru a o testa. Îşi proiectă raza de lumină spre vest, peste marginea agitată a apei, către locul unde curenţii rotitori tăiaseră firide şi găuri în stâncă. Nu reuşea să vadă nimic altceva decât alb  apă albă, rocă albă, lumină albă , astfel încât doar texturile le diferenţiau, iar ea nu se putea încrede decât în mâini.

 Totuşi, ideea nu-i dădea pace şi, mai mult de-atât, sentimentul crescând că era ceva care o aştepta, o întâmpina, o încuraja să continue, care îi cerea să aibă curaj şi îi trimitea foc în măduvă, pe frigul acela înfiorător.

 De trei ori ieşi la suprafaţă să respire. De trei ori, vârtejurile puternice o împingeau înapoi, înainte să ajungă la locul unde anomalia curenţilor ţineau apa nemişcată, iar stânca albă era rotundă şi lată asemenea unui cazan.

 Avea o regulă: încearcă de trei ori, apoi opreşte-te. Aceasta o ţinuse în viaţă în peşteri unde încă o încercare s-ar fi transformat în zece încercări şi extenuarea eşecului ar fi obosit-o prea tare pentru a se întoarce şi a ieşi din peşteră.

 Acum, era gata să se oprească, dar încurajarea şoptită de vocea din mintea ei, promisiunea şi insistenţa acesteia o făcură să ia şi mai multă funie de la Kit şi să se cufunde, înaintând cu greu prin peretele alb al turbulenţei spre spaţiul negru de dincolo.

 Acolo, în lumina anemică a lanternei, se zărea buza cavităţii din stâncă. Se prinse de aceasta cu ambele mâini şi îşi înclină capul pentru a proiecta lumina înăuntru, ca să vadă lucrul pe care Cedric Owen îl ascunsese acolo cu patru secole în urmă.

 Veniseră în căutarea unui cristal albastru de forma craniului unui bărbat. Lucrul din apa neagră aflată în faţa ei era ca o bilă de calcar, o perlă deformată care abia dacă lăsa a se desluşi contururile ochilor, nasului şi gurii pentru a sugera craniul cărora le aparţineau. Chiar şi aşa, în ochii ei, era frumos. Se sprijini cu mijlocul de margine şi se aplecă să îl apuce.

 Albastru!

 Intensitatea orbitoare a albastrului îi tăie respiraţia şi îi făcu inima să-i salte în piept. Se înecă şi scuipă apa, apoi ieşi la suprafaţă tuşind agitată.

 Stell, ai stat deja prea mult în apă. Ieşi! Nicio piatră nu merită să mori pentru ea. Putem să o lăsăm baltă.

 Kit era la marginea apei, bine proptit în picioare pentru a asigura coarda.

 Nu! Îşi flutură braţul deasupra capului. E acolo. Pot să o iau. Încă o dată…

 Se scufundă din nou în apa neagră, se forţă să ajungă până la marginea cazanului şi îşi trimise raza de lumină în el. Ţeapănă de frig, îşi întinse mâinile în întunericul tulburător, spre perla nepreţuită care era craniul de cristal al lui Cedric Owen.

 Albastrul era mai puţin intens a doua oară, iar ea se aştepta să-l vadă. Craniul de cristal ajunse în mâinile ei, şi ea îl prinse cu încântare.

 

 Stell, eşti îngheţată bocnă. Trebuie să ne punem în mişcare, să te scoatem afară, la soare.

 Kit, dă-mi o ciocolată, ia-mă în braţe şi o să-mi fie bine.

 Îi era incredibil, îngrozitor de frig. Îşi simţea măduva ca o pastă de gheaţă. Aproape că nu mai simţea nimic cu mâinile. Ştia din experienţă că, peste două zile, o s-o doară gâtul şi, după cinci, o să înceapă să tuşească. Stătea într-un întuneric absolut, la trei metri de un schelet de sex, vârstă, rasă şi nume necunoscute, strângând în braţe o bucată urâtă de calcar, ce abia putea fi recunoscută drept craniu, dar era mai fericită decât îşi amintea să fi fost vreodată.

 Îl lăsă pe Kit să o ţină în braţe, îl lăsă să o cuprindă cu mâinile, picioarele şi întreg corpul, lăsă căldura lui să o cuprindă, să o facă să se simtă în siguranţă.

 Kit?

 Da?

 Se simţea mizerabil şi nu îi era extrem de frig, lucru uneori mai rău decât să îngheţi. Încă nu îi ceruse să vadă craniul de cristal, iar acest lucru o surprinse.

 Acesta este cel mai bun cadou de nuntă din lume. Mulţumesc, spuse ea.

 Încă nu am ajuns afară.

 Nu, dar n-o să dureze prea mult. Curenţii de aer bat dinspre est spre vest. Dacă o luăm la stânga după cascadă, zonă pe care nu am explorat-o încă, pun pariu că vom găsi acolo o cale de ieşire uşoară, care se întâlneşte cu complexul White Scar\'7b1\'7d şi ne duce aproape de maşină.

 Dacă ar fi fost o cale uşoară, atunci oamenii ar fi venit aici cu sutele.

 O ţinea mai puţin strâns. Amândoi tremurau acum, semn că erau mai bine. Stella se strecură din îmbrăţişarea lui şi se chinui să îşi deschidă rucsacul, punând craniul de cristal înăuntru, aproape de pandantivul de bronz pe care un dragon îşi desfăcea aripile sub o semilună. Întinse mâna pentru a fi ajutată de Kit să se ridice şi zâmbi în lumina palidă a lanternei lui.

 Bine, s-ar putea să avem un pic de urcat, recunoscu ea. Şi poate şi un pic de târât printr-o intrare atât de mică, încât nimeni n-a fost atât de prost să o încerce încă. Dar poemul spunea: Găseşte-mă şi trăieşte, iar noi exact asta am făcut.

 Cutezători şi împreună?

 Ea crezuse că el uitase vorbele acelea. Îi sărută apăsat mâna.

 Absolut. Haide, în curând te transformăm în speolog.

 

 Urcară, se târâră şi tocmai coborau o pantă când Stella auzi o piatră căzând în întuneric. Se afla lângă priza din stâncă şi strângea sfoara.

 Privi în sus şi raza lanternei ei lumină picioarele lui Kit.

 Ai auzit ceva?

 În afară de sângele care îmi zvâcneşte în urechi, clănţănitul dinţilor şi premoniţia strigătului disperat înainte de a cădea de-a dreptul spre centrul pământului prin gaura asta de drac adâncă de trei kilometri răsărită de nicăieri? Nu. Ce aş vrea să aud este zgomotul traficului şi al oamenilor vii, adevăraţi. Suntem aici de-o veşnicie.

 Două ore. Adică, două ore de când am plecat din cavernă. Patru ore de când am lăsat în urmă lumina zilei. Şi, cu siguranţă, nu sunt trei mii de metri. Nimic în Yorkshire nu este mai adânc de 120 de metri, maximum.

 Asta e destul să ne omoare când o să cădem de pe cornişa asta şi o să ajungem la fund.

 Nu o să cădem.

 Distanţa nici măcar nu era de 120 de metri, dar nici de neglijat, iar ei coborau, lucru întotdeauna mai dificil decât urcuşul. Pentru cineva care declarase sincer că urăşte acel sport, Kit se descurca surprinzător de bine. Era din nou vesel, lucru ce putea fi considerat o mică minune.

 Stella stătea într-o parte a cornişei şi ţinea funia întinsă în priză, dar nu atât de tensionată încât să îl tragă pe Kit de pe stâncă.

 Întâi ajunseră picioarele lângă ea, apoi mâinile, iar după aceea era cu totul lângă ea.

 Încotro acum?

 Îşi înclină lanterna spre harta de plastic din buzunar.

 Dacă asta este corectă, atunci cornişa pe care stăm face parte din complexul White Scar, dar adânc în interiorul acestuia. Suntem pe o rută deschisă abia acum nouă luni. Nici nu este de mirare că nu a descoperit nimeni drumul spre sala interioară. E destul de dificil să te deplasezi de-a lungul cornişei. Ca să faci orice altceva, îţi trebuie echipament special şi o echipă care să ştie exact ce are de făcut. O să fim în regulă atât timp cât nu ne rătăcim în Gaping Ghyll.

 Văgăuna cu râul care se varsă în ea?

 Văgăuna în care se varsă cea mai înaltă cascadă din Anglia, cu cea mai mare cavernă aflată dedesubt şi cu un bazin de apă sub aceasta. Dacă trebuia să ne căţărăm de acolo, era necesar să escaladăm un perete foarte înclinat de rocă dură, cu apa vâjâindu-ne în urechi. Şi niciunul din noi nu este pregătit pentru aşa ceva.

 Zona Ghyll era locul ei de baştină, cel care o atrăsese spre speologie şi care o făcuse să vrea şi mai mult, dar nu într-atât încât să-şi pună viaţa în pericol.

 Trasă pe hartă o linie cu degetul arătător.

 Din câte îmi dau eu seama, cornişa asta continuă încă vreo opt sute de metri, până la o bifurcaţie unde cotim la stânga. După aceasta, se îngustează şi mai tare, iar panta devine mai abruptă. Dacă avem noroc, o să fie piroane şi o frânghie de care să ne ţinem, dar, chiar dacă nu, atâta vreme cât nu ne apropiem de margine, este floare la ureche.

 Floare la ureche…

 Kit îşi proiectă lumina pe perete, pe cornişă şi în hăul negru de dedesubt. De curiozitate, lovi o piatră de pe margine. Aceasta scoase un zgomot scurt şi apoi căzu într-o linişte absolută pe o podea prea îndepărtată pentru a auzi bufnitura izbiturii.

 Şi tu faci asta din plăcere. Stella Cody eşti, în mod clar, nebună, iar eu sunt la fel că m-am căsătorit cu tine. Adu-mi aminte să divorţez imediat ce vedem lumina zilei. Asta este cruzime şi presiune psihologică, fără îndoială.

 Se întinse să îi atingă umărul şi îl strânse uşor. Abia dacă i se mai simţea accentul irlandez. Nu mai tremura nici de frig, nici de frică. Stella încercă să îşi aducă aminte prima ei peşteră şi cât îi luase să înveţe să iubească frica tot atât cât îndrăgea întunericul.

 El scotoci după o sticlă de apă, bău, apoi i-o dădu ei. Zgomotul apei aproape că îl acoperi pe cel al unei pietre căzute în depărtare.

 Acolo! zise ea.

 Ce e?

 A căzut o piatră.

 Nu mai adăugă nimic.

 Cum să îi spună că piatra, craniul se trezea la viaţă, că îi simţea prezenţa la limita conştiinţei şi că aceasta simţea apropierea pericolului?

 A mai căzut una mai devreme, zise ea, înainte să cobori.

 În mijlocul unui munte de pietre una peste cealaltă, tu ai auzit o piatră căzând? Îşi îndreptă raza lanternei spre faţa ei, scăldând-o în lumină. Este ceva ieşit din comun?

 Buna lui dispoziţie era molipsitoare. Voia să aibă acea stare de spirit până ajungeau acasă. Craniul de cristal o tensiona peste măsură. Zâmbi.

 De fapt da. Nu auzi pietre care cad în peşteri decât atunci când e cineva care le trimite în jos, aşa cum ai făcut şi tu. Cred că nu suntem singuri.

 Şi ne deranjează că nu suntem singuri?

 Probabil că nu, dar suntem într-o parte necunoscută a unei peşteri necartografiate şi tocmai am obţinut un artefact pe care oamenii îl caută de secole. Înainte de asta, a avut o lungă istorie de violenţă. Dacă vrea cineva piatra destul de tare, ar putea să mai adauge două schelete celui găsit deja în această peşteră şi nimeni n-ar afla despre asta. Cred că ar trebui să o luăm din loc şi să încercăm să nu facem prea mult zgomot.

 

 Stella, zgomotul acesta chiar a fost o piatră prăvălindu-se.

 Am auzit-o. Şi pe cea de dinaintea ei. Se aud la intervale de treizeci de secunde.

 Cornişa pe care mergeau se îngustase la mai puţin de jumătate de metru. Stella îşi ţinea lanterna înclinată astfel încât lumina să îi bată la picioare şi nu păşea niciodată mai departe decât putea să vadă înaintea ei. Nu erau piroane sau funie de care să se sprijine. Întunericul pustiu se căsca la dreapta ei, cu acel magnetism care atrăgea fiinţele vii şi le omora. Forţa gravitaţională este groaznică. Şi, aşa cum orice speolog ştie, sub pământ, e şi mai groaznică. Stella nu-i pomenise asta niciodată lui Kit. Îi spuse:

 Oricine ne urmăreşte nu este deranjat de faptul că s-ar putea să ne dăm seama că se află aici. De fapt, vrea să ştim asta.

 Şi ce facem?

 Dacă ţi-aş zice că piatra crede că ar trebui să fugim ca naiba, ai divorţa iarăşi?

 Acum, ea era cea cu accent irlandez. El îi spusese dintotdeauna că avea un accent schimbător şi că asta era evident când era stresată, alunecând dinspre Yorkshire spre Dublin odată cu ridicarea nivelului adrenalinei.

 Şi nu ne zice şi de ce?

 Kit făcea un efort incredibil să pară calm. Îl iubea pentru asta. Îi spuse:

 Nu vrea să ne întâlnim cu oricine ne urmăreşte.

 Un căutător al pietrei?

 De cel mai rău soi.

 Din acela care lasă în urmă schelete?

 Absolut.

 Hai să o luăm la goană atunci. Ultimul care ajunge la lumină e un laş. Putem să ne stingem lanternele şi să sperăm că rămânem totuşi în viaţă?

 Sub nicio formă. Şi nu putem alerga. Nu putem decât să mergem un pic mai repede.

 

 Kit!

 Strigătul ieşi înăbuşit, estompat de neopren. Mâna lui îi acoperea gura, iar cu cealaltă bâjbâi după lanterna ei şi o stinse. A lui era deja stinsă. Trupul lui o ţintuia de stâncă. Stăteau în întuneric absolut, ameninţaţi de o cădere la o adâncime necunoscută, situată la nici jumătate de metru depărtare. Undeva, nu foarte departe, după o cotitură de 60 de grade la stânga, o piatră se prăvăli în linişte spre nicăieri.

 Vorbeşte în şoaptă. Vocea lui Kit îi răsună în ureche. Suntem mânaţi, nu vânaţi. Oricine-ar fi, vrea să mergem mai repede. Ne aşteaptă vreo surpriză neplăcută înainte? Sau cornişa se termină pur şi simplu şi n-o să mai avem încotro să ne îndreptăm?

 Harta îi era întipărită în minte, cu toate liniile ei.

 La două sute de metri de aici, drumul se îngustează. Pe hartă nu sunt alte detalii, doar că e dificil. Pe acolo ar trebui să fie deja piroane şi funie de susţinere.

 Dar dacă suntem împinşi prea repede, atunci s-ar putea să le ratăm şi s-a zis cu noi.

 Buzele lui Kit îi erau lipite de frunte, sub lanternă. Acum, el nu mai simţea frică, ci o mânie puternică, care era în stare să urnească munţii din loc.

 Uite ce-o să facem, spuse el. O să îţi iau lanterna de rezervă, încât să pară că suntem doi, şi o să merg înainte, repede şi alandala. Tu aşteaptă până ce nenorocitul trece de tine, apoi vino din urmă. Dacă încearcă să ne împingă în prăpastie, n-o să ne prindă pe amândoi şi, dacă avem noroc, o să reuşeşti să vezi cine e. Dar să nu faci nimic aici. Aşteaptă până ce voi fi în siguranţă, la lumina zilei.

 Kit, asta e o nebunie. Care dintre noi este speologul? Dacă e să ne despărţim, lasă-mă pe mine să merg înainte.

 El îşi clătină capul. Fiorul trecu din umerii lui prin ai ei.

 Eu o să iau amândouă lanternele. Tu eşti cea care va rămâne în urmă, pe întuneric.

 Se aplecă astfel încât capetele lor erau la acelaşi nivel. Ea putea să îi simtă strălucirea ochilor.

 Stell, nu ai încredere în mine?

 O piatră se auzi mai aproape decât înainte. Grăbită, Stella şopti:

 Nu e vorba de asta.

 Bine, dar tu eşti cea care are craniul, iar acesta trebuie protejat. Găseşte-mă şi trăieşte  îţi aminteşti? Tu te poţi căţăra pe stâncă pentru a nu fi descoperită. Eu n-aş putea face asta în veci.

 La asta nu mai avea cum să răspundă. El îi strânse braţul, luând tăcerea drept aprobare.

 Din locul unde se îngustează drumul cât mai este până la lumina zilei?

 Cam opt sute de metri de drum lejer şi ajungi în sala principală a peşterii Battlefield. Este una dintre cele mai mari atracţii speologice din Anglia, cu stalactite fluorescente şi băi de nămol preistoric. O sută de turişti trec prin ea zilnic, cu ochii închişi. De acolo, chiar este floare la ureche.

 Îi cuprinse faţa în mâini, apoi o îmbrăţişă. Lanternele de pe căşti se ciocniră şi reuşiră să-şi atingă buzele într-un sărut superficial.

 Te iubesc, Stella Cody. Acum, dă-mi lanterna subacvatică şi ne vedem la maşină.

 

 Îl iubea. Îi dădu a doua lanternă şi îl ascultă făcând destul zgomot cât pentru doi, de parcă acele două persoane ar fi încercat să meargă în linişte. Avea dreptate. Singur, se putea deplasa mai repede decât atunci când mergea în spatele ei. Era mai puţin precaut.

 Căderea pietrelor conteni pentru un moment, apoi îşi grăbi ritmul. Tu poţi să te caţări pe stâncă şi să te faci nevăzută.

 Era o nebunie. Era necesar. Orbeşte, pipăi după puncte de care se putea susţine şi se transformă în şopârlă, în veveriţă, în brotac, capabilă să se lipească de calcarul ud fără să cadă în întunericul nimicitor.

 Trecea peste punctele de sprijin mai întâi cu mâinile, apoi cu picioarele, cioturi mici de piatră care îi acceptau ofranda de neopren şi o susţineau. Îşi întoarse faţa lateral şi o lipi de rocă, expirând spre piatra umedă şi dură, de parcă doar respiraţia ar fi putut să o ţină agăţată acolo.

 Spaţiul nesfârşit se desluşea împrejurul ei şi singurele care o ţineau în viaţă erau cele patru puncte de sprijin din stânca udă. Simţi gust de noroi nisipos, pământos, plin de sare şi mâl, dar nu scuipă, ci îşi deschise gura şi consideră asta ca pe o altă modalitate de a sta lipită de stâncă. Nu îşi permitea să se gândească la cum avea să coboare de acolo.

 El veni repede, oricine ar fi fost. O mogâldeaţă de carne şi respiraţie, şi miros de transpiraţie masculină, şi neopren, şi noroi, mişcându-se repede, sigur de el, cu doar o licărire de lumină.

 Nu privi în sus, spre locul unde se afla ea, nici măcar atunci când craniul de cristal ţipă un avertisment furios şi străluci cu o lumină albastră pură care, din câte îşi putea da ea seama, nu exista decât în mintea ei.

 Aşteptă o eternitate, agăţându-se de stânca udă cu degetele înţepenite în egală măsură de frig şi de teamă. Sunetul paşilor estompaţi se pierdu în tăcere. Kit era departe de mult.

 Kit, dă Doamne să fii în siguranţă!

 Îi răspunse tăcerea, fără zgomot de pietre care cad.

 Numără până la o mie, apoi încă o dată şi abia pe urmă îşi asumă riscul de a-şi aprinde lanterna. Cornişa era mult mai îngustă decât îşi închipuise, punctele de sprijin mai mici. Dar, dincolo de acestea, nu era decât întunericul şi vidul ademenitor provocat de vertij.

 Îşi îndoi degetele şi le băgă într-o spărtură, apoi se coborî uşor, cu punctele de sprijin pentru picioare înclinate în jos, pe cornişa care avea exact lăţimea tălpilor ei puse una în spatele celeilalte. Lanterna ei cercetă întunericul din faţa ei, dar nu zări nimic. Riscă şi se aplecă puţin, trimiţând lumina peste marginea stâncii. Raza ajunse până la peste 80 de metri, însă nu dădu de fundul prăpastiei. Îşi îndreptă lanterna şi porni spre ieşire.

 Harta nu o minţise: punctul unde se îngusta drumul era dificil. Ceea ce nu spunea era că bordura era acum de 20 de centimetri şi înclinată uşor, discret şi subtil spre exterior, spre întunericul de dedesubt. Perfidia aceasta era accentuată de peretele de lângă umărul ei stâng, care îi fusese până atunci prieten, punct de susţinere, plasa de siguranţă într-o lume guvernată de atracţia gravitaţională. Acum, şi acesta începu să se încline spre ea, împingând-o spre exterior, mutându-i centrul de greutate peste marginea cornişei.

 Când mersul deveni imposibil, începu să se târască pe coate şi genunchi, pipăindu-şi calea pe cornişa care era abia suficient de lată pentru genunchii ei. Apucă marginea înclinată cu mâna dreaptă. Alunecă de două ori, înclinându-se periculos spre exterior. Atracţia gravitaţională era groaznică. Se replie. Craniul de cristal îi atârna spre stânga, şi astfel reuşi să se echilibreze pe stâncă.

 Kit… sper că tu nu ai încercat să umbli în picioare pe aici.

 Când mersul în patru labe deveni imposibil, se lăsă pe burtă şi îşi întinse braţele înainte, folosindu-se de stângul pentru a înainta spre interior, în murmurul întunericului care şoptea cât de uşor ar fi fost să-şi dea drumul şi să se rostogolească domol spre locul unde nu mai trebuia să opună niciun fel de rezistenţă.

 Găseşte-mă şi trăieşte. Acum, considera aceste cuvinte ca o promisiune pentru amândoi.

 Ajunse într-un loc unde se putu ridica în picioare în siguranţă, plângând singură de spaima trăită, vorbind în izbucniri năprasnice printre dinţii care clănţăneau prea tare pentru a putea pronunţa normal.

 Bău puţină apă şi se forţă să se liniştească. Îşi impuse să-şi construiască o imagine mintală a lui Kit întreg şi viu, aşteptând-o la gura peşterii.

 În mod inexplicabil, gândul la Kit o făcu să plângă.

 Kit, te rog, fii în siguranţă.

 Amintirea vocii lui îi răsuna ca un ecou în minte. Ne vedem la maşină.

 Îşi privi ceasul. Era abia ora două şi jumătate după-amiaza. Exact cinci ore de când văzuse ultima dată lumina soarelui. Îşi promise cu voce tare:

 O să ajung la maşină până la ora trei. O să mâncăm un prânz târziu la hotel. Sau, şi mai bine, comandăm la room-service şi stăm în cameră să ne sărbătorim cadoul de nuntă.

 Se afla într-un tunel lat, fără primejdii din nicio parte. Stânca era uscată şi netedă, şi urca la un unghi de patru sau cinci grade. Undeva în depărtare, putea să distingă prima undă de gri în tot negrul care o înconjura. Stella Cody îşi verifică busola, harta şi ceasul, îşi potrivi rucsacul mai bine pe umeri şi începu să alerge spre lumină.

 Foarte discret, încât a trebuit să îşi forţeze auzul ca să desluşească, craniul de cristal a îngânat un avertisment scurt.




 



 

CAPITOLUL 3





 Paris

 August 1556

 

 Parisul era sufocat sub giulgiul verii.

 Fumul focului din vetre atârna ca o pătură deasupra ţiglelor de pe acoperişuri, iar putoarea canalizării înfundate împovăra străzile. Viaţa aproape că se oprise. Pe străzile şi aleile care şerpuiau de-o parte şi de alta a Senei nu se putea face nimic altceva decât să se aştepte vânt sau ploaie, sau, dacă Dumnezeu era bun, amândouă, ca să cureţe aerul şi să desfunde canalizările.

 Unele lucruri nu ţineau cont de caniculă, printre care naşterea şi moartea. Şi astfel se găsi Cedric Owen  cunoscut celor din jurul său drept M. David Montgomery, aparent scoţian pe deplin loial Majestăţii Sale regele francez şi aliatului acestuia, papa  afundat cu braţele până la cot în mizeriile unei naşteri dificile.

 Era a patra naştere de când sosise în Franţa. Prima decursese bine şi îi crease o bună reputaţie printre oamenii sărmani de care se ocupa. La a doua naştere, se îngriji de soţia croitorului care cususe ciorapii doamnei M. De Montpelier, un personaj lipsit de importanţă la curte.

 A treia naştere avu loc noaptea, iar Owen fu sculat din pat de un bărbat călare, care purta sabie. Femeia era amanta acestuia, iar albiturile ei fură sfâşiate pentru a face bandaje când începu să sângereze. Faptul că supravieţuise a fost considerat un mic miracol, iar o parte a succesului era atribuită refuzului lui Owen de a folosi lipitori. Amantul femeii, după cum reieşi ulterior, era un văr al doamnei M. De Montpelier şi un personaj ceva mai important la curte.

 Şi astfel, doar din dorinţa de a-şi practica profesia, în după-amiaza zilei de 26 august, la mai puţin de trei săptămâni de la sosirea sa în Franţa, cu Venus acum la jumătatea drumului în Fecioară şi Jupiter în conjuncţie cu Marte, Cedric Owen veni să se îngrijească de una dintre cameristele reginei, care intrase în travaliu cu aproape o lună înainte de termen, şi probabil avea să dea naştere unui iepure sau poate mai rău, după cum se jeleau femeile din jurul ei.

 Aceasta nu dădea naştere unui iepure, dar nici nu avea multe speranţe de mai bine. Gol până la talie, Owen era întins pe podeaua de la piciorul patului, cu ochii închişi, pentru a vedea mai bine cu degetele, care erau în interior, acolo unde se afla fătul. Presimţea veşti sumbre.

 Franceza lui era acceptabilă, iar cei din jur îi considerau accentul scoţian încântător. Vorbind astfel, le zise:

 Doamna mea, simt două capete. Eşti pe cale să naşti gemeni. Dacă aceştia au să trăiască sau nu, nu pot să spun, dar harta astrală, dacă este calculată după metoda modernă, arată că Fortuna se află azi în constelaţia Gemenilor, ceea ce nu poate să fie decât de bine.

 Faţa ei era departe, dincolo de pântecul bombat. Ochii ei îi căutară pe ai lui, iar el îi oferi toată compasiunea de care era capabil, ştiind că intimitatea momentului era mai mare chiar decât momentul concepţiei şi nedorind astfel să o întineze.

 Adăugă cu blândeţe:

 Cei doi feţi sunt poziţionaţi simetric în pântec. Trebuie să aşez unul mai în spate pentru ca al doilea să poată avansa. Am permisiunea dumitale şi a soţului să aleg care din copii să se nască primul?

 Aceasta nu era o întrebare lipsită de importanţă. Ordinea naşterii stabilea destine. Se aştepta la ezitare sau la dorinţa de a lua parte la decizie. Pipăia deja fiecare cap în parte, căutând anomalii sau deficienţe în cele trei elemente care alcătuiau natura lor, sau orice lucru care ar fi putut constitui mai târziu un argument că unul dintre feţi era mai puternic.

 I se părea că poate unul dintre ei are o umflătură în vârful capului ce putea fi un indiciu al isteţimii. Pipăindu-l şi pe celălalt, pentru a se asigura că nu greşise, deveni conştient de tăcerea apăsătoare din încăpere, care nu era rezultatul nehotărârii.

 Deschizându-şi din nou ochii, privi în jur şi văzu că toţi cei din cameră îşi făceau semnul crucii pe piept, în special Charles, tânărul maturizat timpuriu, cel care se prezentă drept tatăl. Palid la faţă, băiatul se sprijinea de peretele văruit şi îşi făcea semnul crucii iarăşi şi iarăşi.

 Owen nu fusese niciodată prea impresionat de combinaţia de tinereţe şi bani care era specifică tuturor curţilor regale. Îşi îngădui o oarecare duritate în glas, pe care nu o avea de obicei în camera de naştere.

 Domnule? Dumnezeu poate să îmi conducă mâna, dar am nevoie de permisiunea dumitale înainte de a acţiona.

 Ar fi putut să vorbească şi în portugheză sau în engleză, atât de nebăgate în seamă îi fură vorbele. Mohorât, tânărul curtean îi spuse:

 Regina a născut gemeni în iunie. Două fete. Una a murit la naştere. Cealaltă, Victorie, zace în grija celor mai buni medici din ţară. Unii zic că o să trăiască. Nimeni nu crede asta. Noi nu putem avea gemeni, aşa cum a avut regina. Regele nu va privi asta cu ochi buni.

 Owen îşi retrase mâna din strânsoarea uterului şi privi de-a lungul movilei pântecului, spre femeia care trecea prin chinurile facerii. Groaza din ochi ei era pentru sănătatea copiilor ei şi calvarul prin care trecea, nu pentru superstiţiile de la curte.

 Îşi ţinu mâinile în aşa fel încât să nu fie văzute, aşa acoperite de sânge cum erau, şi i se adresă direct ei.

 Doamnă? Este posibil să aveţi tripleţi chiar. Acest lucru nu se ştie deocamdată. Şi, dacă nu e aşa, nu se poate face nimic decât să îi lăsăm să vadă lumina zilei. Regele Henric nu este cunoscut ca om lipsit de înţelegere. Mă îndoiesc că va vedea acest lucru drept un semn rău pentru propriul copil.

 Îi văzu gura mişcându-se, dar nu reuşi să distingă cuvintele. Ea îşi umezi buzele cu limba uscată şi încercă din nou.

 Faceţi ce credeţi de cuviinţă. Alegeţi după cum vi se pare mai înţelept.

 Curajul ferm din privirea ei era lucrul care îl făcuse de la bun început pe Cedric Owen să-şi urmeze chemarea şi să nu renunţe, în ciuda idioţeniei, a superstiţiilor şi a dificultăţilor de care se lovea. Cu o împunsătură stranie şi cunoscută în piept, o trimise pe slujitoarea cea mai dezgheţată să aducă mai multă apă fierbinte şi aşternuturi curate, iar apoi căută cu mintea sfatul pietrei albastre care îi transformase viaţa şi îl ajutase în fiecare moment dificil al carierei lui. Piatra zăcea ascunsă sub podeaua camerei în care locuia, înfăşurată în pânză de sac, ascunsă bine, dar a cărei atingere ajungea până la el, aşa cum se întâmplase de la primii lui paşi în medicină, şi, pentru un moment, pluti pe un senin cer albastru şi văzu lumea de sus, cu tot tumultul omenirii asemenea unui furnicar dedesubt.

 Printre furnici, preţioase asemenea prafului auriu, se aflau pacienţii lui, iar lui îi păsa de ei.

 Revenindu-şi în fire, păstrând în acelaşi timp distanţa şi respectând intimitatea, Cedric Owen îşi concentra toată atenţia proaspăt dobândită spre femeie şi cele două vieţi pe care le simţea sub degete.

 

 Domnule Montgomery?

 Auzi vocea în depărtare. Stătea pe podeaua curăţată, umedă încă după ce servitoarele o spălaseră, şi asculta cum unul din copiii născuţi sugea la pieptul mamei. Fortuna rămăsese în Gemeni destulă vreme pentru ca unul din copii să se nască sub acest semn binecuvântat, dar trecuse mai departe înainte de naşterea celui de-al doilea, iar cleştii Racului zdrobiseră frageda viaţă. Acesta era deja înfăşurat în pânză albă şi aşezat deoparte. Fusese chemat un preot care vorbi în latină, apoi în franceza arhaică înţeleasă de tânăra mamă, după care plecă făcându-şi cruce.

 Owen era pierdut într-o lume în care oboseala nu exista şi durerea care îi stânjenea mâna devenise nectar preţuit, iar apropierea vieţii noi, un dar care îl purta departe de temeri şi speranţe, şi trivialitatea lucrurilor care îl înconjurau.

 Tot acest lucru îl făcu să uite pentru o clipă pseudonimul pe care şi-l luase.

 Domnule Montgomery? Regina doreşte să vă vadă.

 Regina? Îşi aminti brusc cine era şi unde se afla.

 Caterina de Medici nu era cunoscută pentru răbdarea ei.

 De ce?

 Charles, tatăl unei fetiţe moarte şi al uneia vii, era acum şi mai palid la faţă. Îşi dezveli dinţii într-o grimasă care se voia a fi zâmbet.

 Maiestatea Sa a aflat despre… fericirea noastră. Regina doreşte să îl întâlnească pe tânărul doctor scoţian care a reuşit să aducă pe lume o fetiţă vie.

 Ambele fuseseră fete. Cea care supravieţui fu numită Victorie, asemenea fiicei care venise pe lume să bucure vieţile reginei Caterina a Franţei şi regelui Henric al II-lea, soţul ei.

 În asta consta problema. Nu numai că sora regelui era căsătorită cu Iacob al V-lea al Scoţiei, cel mai puternic aliat al Franţei în complexul război politic ce cuprindea Europa, dar fiica lui Iacob, Mary, regina scoţienilor, era promisă de soţie fiului mai mare al lui Henric. Curtea franceză găzduia tot atâţia scoţieni câţi francezi, oricare dintre ei putând descoperi din primele minute de conversaţie că tânărul scoţian cu părul roşcat şi ochi ce păreau când căprui, când verzi şi plăcea mult doamnelor avea prea puţine amintiri despre Scoţia, despre oamenii de acolo sau despre politica ei.

 Dacă se descoperea că era englez, puteau să îl trimită înapoi acasă, unde avea să fie acuzat de erezie. Sau îl puteau invita pe unul din puzderia de reprezentanţi ai papei Paul al IV-lea să facă acest lucru pe loc. Inchiziţia era la fel de activă în Paris pe cât era şi în alte locuri din Europa. În orice caz, avea să moară pe rug dacă era norocos sau din cauza torturii dacă avea ghinion.

 Cedric Owen se ridică în picioare şi se întinse după cămaşa pe care o lăsase împăturită într-un dulap de lângă perete. Chiar mai mult decât curtea engleză, cea franceză era renumită pentru formalismul ei, iar regina era cea care stabilea normele modei. Owen îşi privi îmbrăcămintea. Se ferise întotdeauna de moda londoneză care ajungea până la Cambridge, un fel de curte în miniatură. Pantalonii îi erau curaţi, singurul lucru bun care putea fi spus despre ei. Ţesătura era printre cele mai bune care puteau fi găsite în Cambridge, dar era de casă, şi puţin probabil să le placă nobililor cei mai la modă din Europa. Haina îi era de catifea bună, dar, asemenea costumului, era maro. Îşi amintea, cu părere de rău acum, că se încrezuse în vorbele fiicei postăvarului, cum că acea culoare se potrivea cu cea a ochilor lui. În orice caz, o lăsase în camera pe care o închiria, împreună cu bereta.

 Îşi ridică privirea şi văzu cum Charles se holba la el.

 Regina va fi înţelegătoare în privinţa îmbrăcămintei. Doreşte să vă cunoască pentru priceperea dumneavoastră, nu a croitorului.

 Owen făcu o plecăciune, pentru că îi era mai uşor să facă asta decât să vorbească, şi arătă spre uşă. La ieşire, trecu pe lângă coşciugul în care se afla copilul mort.

 

 Niciodată în viaţa lui, Cedric Owen nu mai fusese la curte. Trecu pe coridoare care le făceau să pară pitice pe cele din Cambridge, pe care le crezuse de o grandoare inegalabilă. Urcă scările care continuau la nesfârşit şi fu introdus într-o anticameră dând spre dormitorul copilului bolnav, o încăpere cu pereţii acoperiţi cu panouri de stejar, mirosind a pucioasă şi ulei de rozmarin, şi vag a apă de trandafiri şi boală. De o parte a ei, ferestrele înguste erau acoperite de obloane care ţineau departe focul soarelui de seară, iar de cealaltă erau deschise, astfel încât parcă se simţea o vagă adiere de vânt în cameră, lucru care părea aproape un miracol pentru Cedric Owen.

 Într-o parte a camerei se afla un grup de bărbaţi de vârstă medie, care aveau în comun credinţa că bărbile lungi şi îmbrăcămintea neagră le dădea un aer de înţelepciune. Owen îi observă în trecere şi consideră că nu reprezentau un pericol prea mare pentru el.

 Regina era cea care îi captase toată atenţia. O viziune în mătase de culoarea fildeşului, cu funde galbene pe talie şi pe tivul rochiei şi diamante de o valoare fabuloasă la gât şi în păr. Îşi dădu seama dintr-o singură privire că plânsese, chiar dacă femeile care se ocupau de machiajul ei făcuseră o treabă excelentă în ascunderea acestui lucru.

 O parte din el, cea care îşi păstra întotdeauna profesionalismul, îi admira tăria de caracter. Caterina de Medici trecuse de perioada lăuziei de două luni, dar la fel de bine puteau fi doi ani, căci nu avea nicio urmă a acesteia pe faţă sau corp. Întreaga curte ştia faptul că soţul ei, regele Franţei, era îndrăgostit de amanta sa, Diana de Poitiers, şi dormea cu soţia din cauza datoriei pe care o avea de a zămisli un moştenitor al coroanei. Faptul că femeia încornorată avea o prezenţă impunătoare în asemenea circumstanţe arăta tăria de caracter a celor din familia Medici. Puterea dă naştere la putere, iar familia Medici nu a dus niciodată lipsă de ea. Aceasta radia din ea acum, făcându-i pe bărbaţii din încăpere să pară mici.

 Lăsat singur, Owen se aplecă atât cât ştiu că se cuvine, apoi se ridică stânjenit, cu mâinile împreunate şi privirea plecată, neavând idee cum să se poarte în prezenţa unei regine.

 Ne puteţi privi. Vorbea frumos limba franceză, cu o urmă vagă de accent italian. Apoi, o puteţi privi mai îndeaproape pe fiica noastră. Căci cum altfel aţi putea să o vindecaţi?

 Doamnă… Înălţimea Voastră… Franceza lui Owen se încâlcea. Eu ajut la naşteri şi prescriu doctorii după cum cred că ar fi de folos. Pot să cercetez cerul pentru ştiinţă şi elementele unui bărbat sau femei pentru a le restabili echilibrul. Regret că nu am pregătirea necesară pentru tratarea copiilor. Maiestatea Voastră are în această încăpere medici mult mai pricepuţi decât mine.

 Un murmur străbătu grupul bărbaţilor în negru, care se prefăceau că nu ascultă. Nu îşi făcea niciun prieten printre aceştia.

 Avem oameni care până acum nu au reuşit nici să ne scape copila de febră, nici să o facă să se întremeze. Am vrea ca un ochi şi o minte proaspătă să examineze cazul. Se spune că dumneavoastră nu consideraţi cele patru stări de importanţă principală în stabilirea diagnosticului, zise regina.

 Acesta era un lucru controversat, care aproape că pusese capăt studiilor lui Owen la Cambridge. Tensiunea din cameră deveni şi mai intensă, delicată asemenea gheţii care începe să se formeze în adăpătoarea cailor.

 Undeva în adâncul urechii, departe de auzul celorlalţi, Owen desluşi un ţipăt strident, sunetul de avertisment al cristalului albastru.

 Întotdeauna, atunci când îl auzea, viaţa lui lua o nouă turnură.

 Inspiră şi îşi netezi cu palmele transpirate pulpana cămăşii, apoi rosti:

 Maiestatea Voastră, sunt pe deplin conştient de nevoia de a echilibra udul cu uscatul şi fierbintele cu recele la orice pacient, dar totuşi cred că Paracelsus avea dreptate şi că viaţa este mai bine cumpănită în funcţie de echilibrul celor trei elemente: sare, sulf şi mercur. Cred în întregime în verificarea celor şase pulsuri la fiecare încheietură a mâinii, dar aş prefera să le descifrez sensul după o nouă regulă. Estimarea stărilor îşi are rostul ei, dar nu reprezintă explicaţia completă a vieţii.

 Bărbaţii în negru l-au urât pentru aceste vorbe, şi nu erau proşti. Puteau să simtă minciuna la fel de uşor cum puteau mirosi putreziciunea. După legea probabilităţilor, cel puţin unul dintre ei era probabil scoţian şi astfel capabil să îi descopere înşelăciunea.

 Owen tocmai se întorcea cu spatele spre grup când unul dintre ei, cel mai tânăr, cu cel puţin zece ani, îl privi din celălalt capăt al încăperii şi îl salută cu o înclinare a capului, subtilă, dar clară. Regina văzu gestul.

 Michel, mon ami, ai un aliat.

 Şi sunt bucuros de asta. Tânărul se înclină atât de tare, încât se puteau observa urmele degetelor de pe creştetul beretei. Vocea îi era surprinzător de delicată. În orice caz, poate că noi doi am putea începe să…

 Din dormitorul alăturat se auzi un scâncet care se transformă în ţipăt. Un altul îi urmă. Regina se răsuci din călcâie şi se împletici. Purta tocuri pentru a-şi spori înălţimea şi acestea nu erau făcute pentru mişcări rapide.

 Din camera fiicei ei, o voce joasă calmă ţipetele, dar numai pentru un moment. Apoi, regina ajunse la uşă şi o deschise, iar durerea se revărsă, cuprinzându-i pe toţi.

 Era mult zgomot şi consternare şi prea puţină noimă din care să reiasă şi altceva în afară de faptul că tânăra prinţesă murise în mod sigur.

 Bărbatul scund, cu voce delicată, se strecură neobservat prin tot acest haos, îşi lipi umărul de al lui Owen şi îl împinse, dându-se astfel amândoi îndărăt, spre peretele cel mai depărtat.

 Ar trebui să plecăm îndată ce putem. Locuieşti aproape?

 Pe malul stâng. Maison dAnjou.

 Un loc simplu, dar curat, după câte îmi aduc aminte. Ai ales bine pentru cineva nou-venit într-un oraş străin. Ar trebui să mergem acolo, imediat, dar cu un mic ocol pe la locuinţa mea. Am primit o scrisoare de la un tânăr, care conţine, la rândul ei, o scrisoare de recomandare din partea doctorului John Dee, un domn foarte faimos. Ştii cumva ceva de asta?

 Cu toată canicula zilei, gheaţa cuprinse măruntaiele lui Cedric Owen.

 Eu am trimis o scrisoare către un medic de şi mai mare renume, în Salon, răspunse. Niciuna către Paris.

 Se bucură să constate că vocea îi rămăsese calmă.

 Îşi ridică privirea spre ochii care râdeau şi avertizau în acelaşi timp.

 Am fost chemat aici, acum trei zile, din casa mea din Salon. Scrisoarea ta mi-a fost înmânată la Paris, împreună cu o a doua din partea prietenului meu, doctorul Dee, în care îmi descria un tânăr foarte talentat, aflat în posesia unei pietre deosebite, spuse Michel de Nostredame, medic, astrolog şi profet. Ar trebui poate…

 Încă o dată, nevoile familiei regale îl întrerupseră. Regina revenise în anticameră, dând ordine cu o furie felină oricui se afla în calea ei.

 Totul se petrecu foarte repede.

 Un mesager în livrea albastru cu auriu apăru lângă uşă, îşi primi instrucţiunile, şi plecă.

 Un preot trecu prin mulţime asemenea unui curent rece şi se alătură celorlalţi doi care se aflau deja în camera prinţesei. Acesta purta un veşmânt de aur şi un crucifix ce rivaliza ca valoare cu diamantele reginei.

 O femeie sosi aducând o rochie neagră şi bijuterii negre, şi o podoabă de păr din jais, şi dantelă neagră pentru regină. Acestea fură acceptate şi duse într-o cameră alăturată.

 În tot acest timp, medicii care rataseră stătură înghesuiţi într-un colţ ca o turmă de vite acoperite de pelerine. Mirosul fricii emana în valuri dinspre ei.

 Caterina de Medici îi scrută pe toţi.

 Ne veţi însoţi, spuse ea rece, acum.

 Nu părea o invitaţie amabilă.

 Cedric Owen nu avea nevoie de şuieratul strident pe care îl simţea în ureche pentru a înţelege apropierea morţii. Datorită sorţii şi a paşilor laterali norocoşi făcuţi de Michel de Nostredame, nici Cedric Owen şi nici medicul astrolog nu se aflau nicăieri în preajma bărbaţilor în negru. Se părea că regina uitase de ei.

 Owen simţi că îl trage cineva de mânecă. O voce delicată zise:

 Ar trebui să mergem acum. Nici eu nu am avut vreme să consult copila. Sângele ei nu îmi pătează mâinile. Aş fi onorat dacă mi te-ai alătura la o cupă cu vin, poate, şi la cină în locuinţa ta. Avem multe de vorbit şi este mai bine ca aceste lucruri să nu fie spuse în public. În special, aş vrea să văd piatra pe care o ai, care se află în posesia familiei tale de generaţii.

 

 Şi trebuie să mori pentru această piatră?

 Michel de Nostredame puse întrebarea cu indiferenţă, spre sfârşitul mesei. Cristalul albastru era aşezat pe masă, un al treilea interlocutor într-o conversaţie ciudată, care era în acelaşi timp liniştitoare şi tulburătoare.

 Vinul era roşu, nu prea acru. Madame de Rouen, proprietara de la Maison dAnjou, cu toate că deţinea un local fără pretenţii, avea însă gust în toate şi era o bucătăreasă desăvârşită. Specialitatea ei  porumbei prăjiţi cu migdale şi vin de Porto  era la fel de bună ca orice mâncare servită la palat. Aduse ea însăşi mâncarea în camera de la etaj a lui Cedric Owen, servind-o pe masa rustică acoperită cu o pânză de olandă şi turnă vinul în pahare făcute din piele fiartă.

 Vinul era tulbure acum, că se apropiau de fundul sticlei. Cedric Owen îl privea cum se învolbura în paharul său şi se gândea cum să răspundă la întrebare. Încă nu era sigur cum să se poarte cu Nostradamus. Omul nu era băgăreţ, ci, într-adevăr, se comportase tot timpul cu cea mai mare politeţe. Nu se impunea, aşa cum mai făcea John Dee din când în când. Dar, cel mai important, nici nu îi era frică de cristal şi nici nu încerca să îl obţină.

 Owen îndrăznise să îşi arate comoara doar câtorva oameni în care se încredea cu propria viaţă. Majoritatea, văzând asemănarea cu propriile cranii, găseau cristalul tulburător. Unii continuau să se teamă de el, îndepărtându-se şi apoi evitând să mai stea de vorbă cu el, dar alţii, care, după părerea lui, erau cei mai periculoşi, începeau a şi-l dori cu pasiune, încât el trebuia să încerce să se îndepărteze de ei.

 Cu medicul reginei n-a fost aşa. Nostradamus îşi întinse şervetul ca Owen să poată aşeza frumos cristalul pe el, se ridicase să verifice dacă uşa era bine încuiată, apoi deschise larg obloanele vestice, pentru a lăsa să pătrundă aerul răcoritor de la apus.

 Lumina tulbură focul din adâncul cristalului albastru, astfel încât ochii goi se umplură de ea, iar arcul perfect al obrajilor deveni şi mai pronunţat. În aceste împrejurări, primea din înţelepciunea şi cunoştinţele fiecărui om şi se trezea la viaţă conştient de aceasta.

 Pot să îl ating? întrebă Nostradamus, şi după o înclinare aprobatoare a capului, îşi pusese mâinile la baza gâtului, rămânând tăcut multă vreme. După aceasta, îşi îndepărtă mâinile şi, ridicându-şi paharul de vin, rosti ciudata întrebare: Şi trebuie să mori pentru această piatră?

 Lui Owen îi trebui ceva vreme să găsească un răspuns. Nu simţea niciun pericol. Ţipătul strident din camera reginei dispăruse de mult. Orice destine atârnaseră în balanţă, acestea fuseseră stabilite şi o nouă cale aleasă.

 În cele din urmă, răspunse:

 Eu am piatra de la bunica mea. Prima mea amintire din această viaţă este chemarea pietrei albastre. Aşa a fost întotdeauna, piatra şi-a ales păzitorul şi păzitorul a căutat piatra. Ar fi trebuit să ajungă la mine la împlinirea a douăzeci şi unu de ani, dar bunica a fost ucisă la porunca sfetnicilor regelui Henric, cel care este tatăl reginei noastre actuale.

 Pentru erezie?

 O întrebare delicată, pusă cu reţinerea necesară.

 Ce altceva? Ar fi trebuit să fie spânzurată, dar s-a opus celor care au venit să o aresteze şi astfel a fost înjunghiată cu sabia. Eu aveam treisprezece ani şi am văzut totul dintr-o ascunzătoare din hol. Străbunul meu, cel care fusese păzitorul pietrei înaintea ei, a murit într-un mod asemănător, la fel cum şi mama lui a fost omorâtă de cuţitul unui hoţ care voia să obţină cristalul. În familie a ajuns să se ştie că păzitorul pietrei va muri pentru grija pe care i-o poartă acesteia, dar, de asemenea, şi că viaţa trăită înainte va fi lungă şi bogată, căci niciunul dintre ei nu a murit mai devreme de vârsta de şaizeci de ani. Aceasta este deci atât o binecuvântare, cât şi un blestem  piatra dăruieşte o viaţă lungă, plină de bucurii, dar care se încheie violent.

 Nostradamus îşi împreună degetele ca o turlă şi se uită la Owen pe deasupra lor. Clipi ca o bufniţă. Cu aceeaşi grijă, întrebă:

 Chiar şi aşa, ai grijă de piatră, nu-i adevărat?

 Owen nu se aşteptase la această întrebare, aşa că nu avea un răspuns pregătit. Vorbi din inimă, fără să facă vreun calcul:

 Ea este miezul şi lumina vieţii mele, dragostea mea cea mai mare, spuse el sincer.

 Nici măcar faţă de sine, nu exprimase vreodată situaţia atât de clar. Aşezată pe masă ca şi cum ar fi fost dezgolită, îşi înfăşură mâinile în jurul pietrei pe care o iubea.

 Avea exact mărimea şi forma craniilor umane pe care le folosise atât de des în timpul şcolii, cu pomeţi laţi şi orbite care părea să îl urmărească atunci când se mişca. Mandibula se mişca liber, dar era cumva prinsă în loc, astfel încât nu putea fi desprinsă aşa cum se putea proceda cu o relicvă umană, şi acesta era singurul aspect prin care se deosebea de tiparul după care era modelată.

 Suprafaţa era lustruită şi perfect lină, părând imună la praf, mizerie sau pete. Astăzi, în camera de la etaj din Maison dAnjou, cristalul din care era cioplit era cald sub atingerea lui, aşa cum se mai întâmplase doar o dată sau de două ori de când se afla în posesia lui. Îi vibra la atingere, iar cântecul lui îi suna în urechi.

 Albastrul care îl scălda îi tăia respiraţia. Avea paloarea şi claritatea rece a cerului văzut la amiază, pe mare. Să priveşti în el era ca şi cum ai privi în infinit, un loc fără tavan sau pereţi, doar o pace nesfârşită.

 Cu efort minim, Owen îşi deschise pe deplin mintea chemării cristalului. Era ca şi cum ar fi intrat într-o sală imensă sau o sală de lectură într-o bibliotecă, în care era aşteptat de un vechi prieten. Acest lucru fusese întotdeauna plăcerea lui intimă. De această dată, înainta cu grijă, de frică să nu-l găsească poate pe Nostradamus înaintea lui. Uşurarea că acest lucru nu se întâmplase nu îl făcu să se piardă cu firea. Întinse mâna spre cupa de vin şi aceasta îi fu împinsă în palmă.

 Nu este nicio ruşine să iubeşti acest obiect, zise Michel de Nostredame. E cel puţin la fel de minunat ca şi piramidele din Egipt, la fel de vechi şi de înţelept. Şi totuşi este mult mai vulnerabil decât acestea. Căci există pe această lume oameni care l-ar nimici pentru a distruge promisiunea pe care o poartă pentru această lume. Ai făcut bine că ai reuşit să ajungi până aici viu şi nevătămat.

 Piatra nu fusese niciodată atât de bine evaluată. Nici măcar John Dee, cu toată perspicacitatea lui, nu pusese întrebările cu atâta tact şi nici nu înţelesese atât de repede lucrurile care nu puteau fi rostite.

 Simţind o libertate pe care nu o cunoscuse în Cambridge, Owen spuse:

 Doctorul Dee era de părere că această piatră nu este singura, ci că mai sunt altele, iar acestea vor fi chemate să se unească peste veacuri, pentru a îndepărta de lume cel mai mare pericol care îi ameninţă pe oameni. Eşti de aceeaşi părere?

 Fără să îşi dea seama, cei doi bărbaţi începură să discute în greaca antică, limba medicilor, pe care puţini o înţelegeau. Acest lucru adăugă o nouă dimensiune discuţiei lor şi îi făcu pe amândoi să îşi reevalueze partenerul de conversaţie. În această limbă, cu privirea pierdută undeva în albastrul infinit al cristalului, Nostradamus zise:

 Mai am o sticlă de vin cumpărată de la stimata madame de Rouen. Dacă ne umpli cupele, poate că am putea începe să vorbim despre lucrurile inexprimabile.

 Aruncară vinul vechi în vatră şi turnară din cel nou, de o calitate mai bună decât cel de dinainte. Aroma lui bogată umplea aerul, împletindu-se cu strălucirea albastră a cristalului.

 Inspirând apreciativ, Nostradamus spuse:

 Sunt de acord cu toate lucrurile pe care ţi le-a zis doctorul Dee şi pot adăuga la acestea tot ce am învăţat din învăţăturile Egiptului. Piatra ta este una dintre cele treisprezece care au fost create împreună, după potopul care a distrus marile oraşe ale Atlantidei. Cei care au supravieţuit au dorit să îşi păstreze înţelepciunea contra valului de neştiinţă care copleşea pământul. În acest scop, ei au adunat pietre de diferite culori, din diferitele tărâmuri care înconjoară pământul, şi le-au cioplit cu îndemânarea şi frumuseţea pe care le poţi vedea aici. Nouă dintre ele sunt colorate şi modelate după rasele oamenilor. Patru sunt transparente ca sticla şi făcute după animalele care merg, se târăsc, alunecă şi zboară. Ţine minte asta. Vei avea nevoie să ştii asta mai târziu.

 Rostea adevărul. Însăşi tăcerea pietrei îi spunea lui Owen acest lucru. Asculta cu întregul trup, astfel încât pielea îi devenise o ureche, iar inima şi măruntaiele, toate îi vibrau la auzul cuvintelor acestui francez care grăia blând adevăruri în greacă.

 Magia prin care pietrele au fost cioplite şi toată ştiinţa pusă în ele ne depăşesc, dar aşa au fost înfăptuite. După multe generaţii, când craniile de cristal au fost despărţite asemenea mărgelelor dintr-un şirag şi fiecare s-a întors în locul de origine pentru a fi păstrate până la momentul când va fi nevoie de ele pentru îndepărtarea unei catastrofe pe care omul o va pogorî pe pământul lui Dumnezeu. Pe fiecare tărâm a fost stabilită o familie de păzitori. Ei păstrează cunoştinţa a ceea ce trebuie făcut cu pietrele la sfârşitul vremurilor.

 În răcoarea serii, Owen deveni brusc lac de sudoare.

 Atunci, eu am eşuat de la început, zise el. Bunica mea a murit înainte să reuşească să-mi transmită tot ce ştia, care şi aşa era puţin. Prea mulţi din familia noastră au murit în numele pietrei. Dacă aceste cunoştinţe au fost vreodată ale noastre, acestea nu au ajuns la mine, iar eu nu le pot transmite mai departe.

 Nu este adevărat! spuse Nostradamus lovind masa cu mâna. Ceea ce s-a pierdut poate fi găsit din nou! Aceasta este munca vieţii tale. Cedric Owen, ai de îndeplinit trei sarcini: să descoperi înţelepciunea cristalului, să o transcrii în aşa fel încât să nu poată fi pierdută din nou şi nici găsită de cei care ar folosi-o în scopuri greşite şi, în cele din urmă, să ascunzi piatra aşa încât nimeni să nu o găsească din întâmplare până aproape de sfârşitul timpurilor.

 Michel de Nostredame îi lăsase lui Cedric Owen impresia că era straniu, cu voce delicată. Acum, nu mai era deloc aşa. Aplecându-se în lumina palidă, faţa îi părea o mască sălbatică de linii şi umbre, iar vocea îi era răguşită. Îşi întinse mâinile fierbinţi pe masă, cuprinzându-le pe cele reci ale lui Owen.

 Trebuie să faci asta. Dacă vreunul dintre cele treisprezece cranii de cristal se pierde înainte de sfârşitul timpurilor, atunci întregul nu poate fi reconstituit din suma tuturor părţilor lui şi lumea va cădea în întuneric şi infamie, astfel încât starea noastră păcătoasă de acum o să pară un rai prin comparaţie.

 Dând drumul mâinilor lui Owen, Nostradamus îşi întinse palmele în jurul pietrei, fără să o atingă, dar aproape, ca şi cum ar fi putut să îşi transmită cuvintele în ea sau să le primească printr-un fel de alchimie pe care Owen nu putea să o simtă. Urmă o aşteptare lungă până ce vorbi din nou.

 Nu te amăgi, îi spuse el lui Owen. Atacurile asupra familiei tale nu au fost întâmplătoare. Există o forţă puternică şi care nu îşi doreşte ca lumea noastră să fie mai bună. Aceasta prosperă din moarte şi distrugere, teamă şi durere, şi îşi doreşte ca aceste lucruri să continue până în zorii Armagedonului. Frânge voinţa oamenilor, a celor inteligenţi şi înţelepţi, care cred că pot accepta puterea ce li se oferă şi o pot folosi doar pentru bine. Dar natura puterii este alta. Aceasta îi biruie întotdeauna, iar cea mai mare dorinţă a ei este ca acele treisprezece pietre să nu fie niciodată unite pentru a elibera lumea noastră de suferinţă.

 Vorbeşti cumva despre Biserică? întrebă Owen în şoaptă.

 Ha! Profetul reginei scuipă o înghiţitură de vin în vatră. Biserica este condusă de copii cu ideile răutăcioase ale unor târfe şi geloziile unei regine încornorate. Ştiu că sunt locuri unde nu pot şi nu îndrăznesc să meargă şi ar prefera să ne vadă murind pe rug decât să îşi recunoască impotenţa sau să ne permită nouă, celor care cunoaştem aceste două lumi să le dezvăluim celorlalţi lucrurile ştiute, fiindcă nu corespund cu vederile lor infantile asupra universului.

 Mişcat parcă de propria blasfemie, părul i se învolbură în jurul capului. Îi aruncă lui Owen o privire crudă şi sălbatică.

 Da, vorbesc de biserică, dar acest lucru nu a fost tot timpul la fel în trecut şi nu va fi astfel în viitor. Biserica nu este decât un vehicul pentru cei care poftesc puterea. În secolele ce urmează, statul va deveni mai puternic, punându-i în umbră pe preoţi, care scâncesc. Vor apărea bărbaţi cu putere mai mare decât am putea noi să ne-nchipuim vreodată, iar atunci piatra ta va fi într-un pericol şi mai mare decât acum. Acesta este motivul pentru care descendenţa celor care păstrează craniul trebuie întreruptă. Acesta este motivul pentru care cristalul tău trebuie ascuns de lăcomia unor asemenea oameni.

 Nu înţeleg.

 Aşteaptă. Profetul reginei îşi ridică mâna. Trebuie să închidem obloanele înainte de a începe să discutăm despre asemenea lucruri, dar, mai întâi, este necesar să vezi un lucru câtă vreme încă mai avem puţin soare. Trebuie să înţelegi lucrul pe care îl ocroteşti. Ţi-a arătat deja doctorul Dee cum lumina soarelui poate fi fragmentată de cristal?

 Da, a făcut asta într-adevăr.

 Acesta fusese ultima lecţie a doctorului Dee, un dar care să bucure mintea şi sufletul deopotrivă. Owen încă era încântat de înţelegerea acestuia.

 Excelent. Atunci, o să încercăm acum această ispravă.

 În adâncul sufletului, Nostradamus era un iluzionist. Scoase dintr-un buzunar interior o aşchie din cel mai limpede cristal şi o aşeză cu un gest elegant pe masă, într-un loc luminat de ultimele raze ale soarelui. Ţâţâi un moment şi o mută, reaşezând şervetul alb astfel încât lumina care se reflecta din acest fragment să se reverse pe ceva luminos, şi nu pe lemnul banal al mesei de stejar.

 Se opri o clipă, apoi îşi retrase mâna. Un curcubeu se întindea peste masă în formă de evantai, roşu într-un capăt şi violet în celălalt.

 Owen scoase o exclamaţie uşoară. Mai văzuse acest fenomen o dată, dar nu era un lucru cu care te puteai obişnui uşor.

 Astfel, descoperim că lumina soarelui este alcătuită din şapte culori. Tot astfel se formează curcubeul când lumina întâlneşte ploaia şi se proiectează ca o arcadă peste pământ, zise Nostradamus mulţumit.

 Iar a cincea culoare este albastrul cerului la amiază, spuse Owen, care este, de asemenea, albastrul cristalului. Când eram copil mic, bunica mi-a arătat acest lucru. Noi, păzitorii, purtăm în noi înşine o parte din curcubeu.

 Dovada era acolo sub ochii lui. A cincea culoare din şir, între verde ca iarba şi albastru de miazănoapte, era chiar albastrul cerului senin la amiază, culoarea craniului.

 Şi ţi-a zis bunica ta de ce piatra ta este desemnată a fi miezul lumii?

 Owen clătină din cap. Nostradamus zâmbi, satisfăcut de faptul că avea mai multe cunoştinţe decât o femeie cu părul alb.

 Atunci, îţi voi arăta.

 Cu dexteritate, scoase din buzunar o bucată de jais şi o piatră albă pe care le aşeză la capătul curcubeului, negru înaintea albului.

 În total, sunt nouă culori în lume. Cele şapte ale curcubeului, plus negrul pentru întuneric şi albul pentru lumină. Albastrul este a cincea din cele nouă, culoarea centrală, punctul de sprijin în jurul căruia se învârtesc toate, piatra-cheie din bolta lumii. Cei din Antichitate cunoşteau acest lucru, dar noi l-am uitat. Culorii albastre i-a fost atribuită inima monstrului şi puterea de a chema împreună celelalte douăsprezece părţi ale spiritului şi trupului acesteia, astfel încât să se poată reuni în întregime din nou.

 Owen se încruntă.

 Ce monstru?

 Ouroboros, după spusele lui Platon, cel mai mare monstru, cu o putere supremă şi în care se află spiritul pământului, care se va întrupa atunci când acesta va avea nevoie de el. Ce altceva ar putea elibera lumea de furia Armagedonului?

 Văzând nedumerirea de pe faţa lui Owen, bărbatul cel scund se ridică şi înălţimea pe care o câştigă adăugă greutate cuvintelor pe care le rosti:

 Trupul marelui şarpe este alcătuit din cele patru cristale ale fiarelor. Eu nu cunosc natura acestor fiare şi nici felul în care ar putea fi aduse împreună, tu eşti cel care trebuie să afle aceasta. Ce pot să îţi zic este că spiritul monstrului vine din cele nouă pietre ale curcubeului răspândite pe tot pământul. Cei din Antichitate cunoşteau liniile energetice care curg în jurul nostru, nevăzute şi neştiute. Ei le-au cartografiat şi au construit de-a lungul lor monumente măreţe: piramide şi cercuri de piatră, morminte unde morţii păzesc punctele de energie puternice. La nouă din aceste puncte au creat locaşuri pentru pietre, ca să fie păstrate în pământ. La vremea potrivită, atunci când stelele vor fi aranjate corespunzător, pietrele colorate ale curcubeului vor putea să se unească pentru a deveni Ouroboros.

 Owen se holba la el, încercând să-şi imagineze un asemenea lucru. Profetul se aplecă în faţă, cu palmele întinse pe masă, cu ochii mijiţi.

 Cele treisprezece pietre alcătuiesc monstrul. Înţelegi asta?

 Dar de ce, întrebă Owen. În ce scop? Ce ar putea face un asemenea monstru?

 Nostradamus se aşeză descurajat.

 Acest lucru nu îl ştim şi nu îl putem şti, căci încă nu sunt create împrejurările pentru care să fie nevoie de asta. Dacă omul este într-adevăr la originea tuturor relelor, atunci e posibil ca singura soluţie să fie curăţarea pământului de prezenţa noastră. Eu sper ca acest lucru să nu se întâmple, că este posibil ca o făptură atât de măreaţă precum şarpele-pământului să găsească speranţă în oameni şi astfel să înlăture valul distrugerii, dar nu putem şti acest lucru cu certitudine.

 Soarele aproape dispăruse. Curcubeul se dizolvă în nimic. Cristalul albastru capta lumina focului şi o revărsa de un albastru pal pe masă. Deznădăjduit, Owen spuse:

 Atunci, este posibil să ţin în mâini sfârşitul omenirii. Nu aş vrea să fiu responsabil pentru un asemenea lucru.

 Dar s-ar putea la fel de bine să ai în mâini salvarea omenirii. Nu îndrăzni să judeci, pentru că nu eşti demn de un asemenea lucru.

 Medicul reginei îşi trecu mâinile peste masă, îşi adună pietrele, apoi se duse să închidă obloanele şi îşi folosi cremenile şi iasca pentru a aprinde două capete de lumânări de seu. Noua lumină şi noile umbre se strânseră în jurul craniului, dansând împreună cu focul din miezul acestuia.

 În atmosfera schimbată, Nostradamus turnă din nou vin, apoi, aplecându-se pentru ca nu cumva să fie auzit de altcineva, zise:

 Haide să îţi enumerăm sarcinile în ordine inversă. Atunci când va veni vremea, trebuie să ascunzi piatra astfel încât să nu fie găsită de nimeni până la sfârşitul timpului. Înainte de aceasta, sarcina ta este să recuperezi înţelepciunea ştiută de strămoşii noştri şi să o păstrezi pentru cei care o să vină.

 Frustrat, Owen se lăsă pe spate în scaun.

 Cum? Cine a mai rămas care să mă poată învăţa toate astea, când toată Europa e sub jugul Inchiziţiei?

 Nu o să rămâi în Europa.

 Nostradamus îşi trase scaunul mai aproape, lipindu-şi umărul de al lui Owen. Mută lumânările astfel încât cele două flăcări să strălucească prin albastrul neprihănit al craniului, aliniate acolo unde ar fi trebuit să fie ochii.

 Apoi, rosti cu greu:

 A venit vremea revelaţiei. Tu, Cedric Owen, al nouălea cu acest nume, eşti cel ales pentru a clădi un pod care să unească trecutul, prezentul şi viitorul. Nu ai de ales în privinţa asta, aşa cum nici eu nu am altă cale decât să îţi spun toate astea. Trebuie să mori pentru această piatră, dar ea îţi oferă, după cum ştii, o viaţă lungă şi împlinită, cu bucurii mari, care să echilibreze durerea pierderii care va să vină la sfârşitul ei.

 Ochii profetului erau aproape complet negri. Mâinile îi erau mai ţepene decât moartea şi mai albe decât osul. Vocea lui venea de undeva din altă parte a camerei şi era puternică, dar totuşi nu mai mult decât o şoaptă. Mai târziu, Owen nici măcar nu a fost sigur în ce limbă vorbiseră. Bănuia că s-ar putea să fi fost latina.

 Vei merge în ţinutul sudic condus de mult timp de musulmani, acolo unde râul se revarsă în ocean. De acolo, vei lua o corabie spre Lumea Nouă, unde vei găsi cea mai veche parte a Lumii Vechi şi te vei întâlni cu cei care înţeleg natura luptei care va fi purtată la sfârşitul timpului şi felurile în care am putea să supravieţuim. Ei sunt cei care cunosc inima şi sufletul pietrei tale albastre. Ei îţi vor spune cum să îi dezlegi mai bine secretele şi să le păstrezi pentru eternitate. Eu, care sunt un amator în aceste lucruri, şi servesc doar pentru a transmite profeţiile altora, pot să îţi zic că, în cele din urmă, va trebui să te întorci în Anglia şi să găseşti locul făcut din apă albă şi piatră. Ascunde-ţi acolo secretul, iar apoi asigură-te că aceia care te urmează vor înţelege lucrurile pe care trebuie să le îndeplinească.

 Owen aşteptă vreme îndelungată până ce licărul vieţii se întoarse în ochii celuilalt. Destul de mult cât să se gândească la modul cum ar putea să se ducă în sud, spre locul unde râul se varsă în ocean. Auzi ţipetele pescăruşilor şi ale pescarilor şi nu se îndoia că urechile îi spuneau adevărul. Simţea cum podeaua i se mişca sub picioare asemenea unei punţi şi percepea mirosul amar şi sălciu al mării.

 Parcă de la aceeaşi depărtare, văzu că Michel de Nostredame îşi revine şi îl studiază, apoi dă aprobator din cap şi zâmbeşte scurt.

 Bine. S-a împlinit. Eu mi-am îndeplinit sarcina. Acum, am o întrebare care s-ar putea să ţi se pară ciudată. Eşti cumva medic sau chirurg?

 Medic, fireşte. Nu am nimic de-a face cu bărbierii şi măcelarii.

 Totuşi, va trebui să obţii cunoştinţe în domeniu. Am în locuinţa mea o monografie de doctor Giovanni da Vigo, care a fost însuşi chirurgul papei. Şi câteva ale lui Moor El Zahrawi, pe care s-ar putea să îl cunoşti mai bine drept Albucasis, omul care, după părerea mea, a împletit cel mai bine ştiinţele medicinii, chirurgiei şi astrologiei. Vorbeşti spaniola?

 Da. Ca parte a studiilor mele, am petrecut jumătate de an în Cádiz, învăţând procedurile medicilor mauri de acolo.

 Atunci, ai deja un fundament pentru ceea ce te voi învăţa. Excelent.

 Nostradamus se înclină din nou, arătându-şi creştetul beretei.

 Este prea cald ca să poţi călători şi tot Parisul trebuie să intre în doliu pentru tânăra prinţesă. Nu vei putea să pleci vreme de cel puţin zece zile. Vei veni la mine acasă la ora şase mâine-dimineaţă, iar eu îţi voi da două dintre aceste cărţi, pe care vei putea să le citeşti în compania mea. Mă poţi întreba orice vei dori şi, în final, vei avea destule cunoştinţe pentru a practica arta chirurgiei. Ar trebui să te specializezi în primul rând pe amputări.

 La uşă, profetul reginei se întoarse, cu privirea încă întunecată.

 Până mâine, te las cu cristalul tău. Îţi urez succes în misiunea pe care o ai. Soarta lumii şi a omenirii se află în mâinile tale.

 Stella vru să intre din nou în peşteră, dar echipa de salvare nu o lăsă.

 Ajunsese la maşină la ora 15.18. La 15.30, după ce se schimbase din costumul de neopren într-un tricou curat şi pantaloni scurţi, îşi curăţase faţa şi mâinile cu şerveţele umede, băuse jumătate de sticlă de apă şi îşi răsturnase cealaltă jumătate în păr, găsise un loc ferit unde să urineze şi mâncă un sendviş cu brânză şi roşii, care se acriseră după o zi în rucsac, iar când văzu că tot nu primeşte nicio veste, îl sună pe mobil pe Kit.

 La 15.45, după ce nu primise niciun răspuns, sună la hotel, apoi la Colegiul Bede în Cambridge şi pe doi prieteni de-ai lui din North Yorkshire, pe care putea conta că nu se vor panica. Le spuse tuturor că nu reuşea să dea de Kit. Nu zisese nimănui despre craniu sau despre cel care îi urmărise.

 La 16.30, încă mângâiată pe spate de căldura soarelui, cu mâinile atât de îngheţate că abia putea ţine telefonul, sună la poliţie, care apoi sunară la echipa de salvare, care sosi în forţă  o duzină de bărbaţi şi femei care trăiau pentru ocazia de a coborî în peşteră.

 Aceştia erau eficienţi şi bine echipaţi, cu staţii de emisie-recepţie şi clinometre, şi ascensoare, şi descensoare, şi scripeţi, şi busole, şi hărţi cu cartografia întregului complex White Scar, pe lângă care schiţa ei desenată de mână părea de-a dreptul infantilă.

 Totuşi, erau speologi buni, care o recunoşteau drept una de-a lor şi făceau tot posibilul să fie amabili cu ea.

 E bine… este foarte bine. Am mai fost aici în noiembrie şi a fost un calvar. E uşor de înţeles cum ar fi putut să cadă acolo unde se îngustează drumul…

 Târâşul pe cornişă… de coşmar… Ar fi trebuit să batem piroane când am intrat prima dată acolo. A căzut acolo, aşa-i?

 Căderea este de cel puţin 120 de metri. Acolo a căzut, aşa-i? În locul unde se îngustează?

 … apă la fund. Ar putea să fie încă în viaţă…

 Crezi că există o deschizătură în perete? Serios? Şi picturi rupestre în cavernă? Am putea încerca să le găsim mâine, poate. Meritul descoperirii lor îţi va reveni ţie, desigur, dar noi am putea să cartografiem locul cum trebuie. Andy? Unde-i Andy? L-a văzut careva…

 Bine că nu eraţi legaţi unul de celălalt. Asta a fost o idee bună. Şi s-a întâmplat aici, unde se îngustează, da?

 Habar! Nu! Am!

 Ecoul strigătului ei se rostogoli peste munţi. O tăcere apăsătoare se lăsă după aceea. Stella putea simţi privirile schimbate peste capul ei şi ochii daţi peste cap şi trecerea bruscă la o eficienţă grăbită, care îi făcu pe toţi să-şi împacheteze echipamentul şi să se pregătească de drum, comunicând prin semne şi priviri.

 O lăsară în grija unei tinere poliţiste, sergent, cu care ţineau legătura prin radio şi care pusese până atunci cele mai potrivite întrebări. În tot acest timp, craniul de cristal era în rucsacul ei, radiant ca un fulger, şoptindu-şi avertismentul constant.

 Din cauza craniului de cristal, din cauza insistenţei lui presante, Stella rostea jumătăţi de adevăr fără să-şi dea seama de consecinţe. Din cauza craniului de cristal şi a lui Kit, pentru că acesta îşi riscase viaţa pentru el, iar pericolul fusese real şi ea nu ştia încă dacă el era în siguranţă.

 Din cauza acestor lucruri, ea nu spusese motivul pentru care se aflau în peşteră sau ce găsiseră în cavernă, sau că nu avea nicio idee dacă el căzuse măcar, pentru că era prea în urmă. Zise doar unde credea că este cel mai probabil să se afle şi se ruga să se înşele.

 Vom sta cam o oră înăuntru. Poate un pic mai mult. Ar trebui să mănânci ceva, bine? O bătu pe umăr o mână acoperită de neopren.

 Jumătate de duzină de feţe îi zâmbiră şi se scufundară în întuneric pentru ea, pentru un neadevăr prost spus. Le zâmbi şi încercă să nu pară isterică în vreme ce se îndreptă spre maşină.

 

 Doamnă OConnor?

 Un alt ofiţer de poliţie veni spre ea, un bărbat înalt, cu o şapcă şi mai multe zorzoane pe uniformă decât tânăra sergentă pe care o lăsase la gura peşterii. Acesta cobora de pe deal cu paşi lungi, foarte grăbit.

 Doamnă OConnor…

 Oile păşteau pe jumătate ascunse de ferigi, mioare şi mieii lor cu cozi lungi, care încă erau mai interesaţi de joacă decât de păscut. Un uliu se roti în albastrul înalt. Craniul de cristal ajunse la o singură notă înaltă de avertizare, aşa cum făcuse în peşteră.

 Stella se întrebă dacă nu cumva înnebunea şi se uită în oglinda maşinii, pentru a se asigura că era aceeaşi femeie care se trezise în acea dimineaţă, cu inima plină de bucurie. Îşi vedea reflexia în oglindă, o faţă ascuţită, cu pomeţii înalţi, cu prea mulţi pistrui pentru a părea elegantă, iar acum cu noroi acolo unde şerveţelele umede nu îl şterseseră şi cu inestetice linii roşii pe lângă albastrul de sub ochi. Fantoma lui Kit îi sărută părul. Femeie frumoasă. Te iubesc, indiferent dacă te bălăceşti în noroi.

 Kit…

 Doamnă OConnor…

 Cu răsuflarea tăiată, ofiţerul ajunse la ea. Se aplecă şi îşi sprijini palmele de genunchii lipiţi şi se chinui să îşi facă plămânii obosiţi să funcţioneze.

 Doamnă OConnor… avem nevoie de dumneavoastră… Veniţi pe deal. Echipa de speologi… la radio. Cred că au descoperit…

 O portieră se trânti cu putere.

 Numele ei este Cody. Doctor Stella Cody. Şi nu foloseşte nimănui să îi minimalizaţi realizările.

 Tony!

 Stella şovăi. Genunchii i se îndoiră. Tony Bookless era un bărbat înalt, cu un costum croit impecabil şi păr argintiu, scurt. Îi prinse braţul şi o sprijini. Ea îşi căută vocea şi o făcu să funcţioneze pentru el.

 Nu era nevoie să vii… Nu te-am sunat ca să îţi cer să vii… E atât de departe.

 El o îmbrăţişă strâns. Vocea lui îi făcea pieptul Stellei să rezoneze profund.

 Nu am venit din Cambridge. Eram în Harrogate, la o conferinţă. Chiar nu este departe deloc. Cei de la birou m-au sunat chiar după ce i-ai sunat tu pe ei şi am venit cât de repede am putut. Spune-mi ce vrei să fac pentru tine.

 Tony Bookless, al patruzeci şi treilea rector al Colegiului Bede din Cambridge era destul de în vârstă pentru a-i fi tată, bine făcut, sigur pe el, cu o alură de militar şi o minte ascuţită de anii petrecuţi în turnul de fildeş. Fusese unul dintre cei doi martori la căsătoria lor. Stella apucă mâna pe care i-o întinse şi se simţi om pentru prima dată în ultimele câteva ore.

 Fă-l pe Kit să fie în viaţă!

 Vocea ei răsună dur în tăcere bruscă.

 Oh, Stella…

 O strânse la piept, unde era în siguranţă. Peste umărul ei, îşi întinse mâna şi se prezentă poliţistului din spatele ei.

 Profesor Sir Anthony Bookless, rector al Colegiului Bede, Cambridge. Eu eram… sunt… angajatorul doctorului OConnor. Nu peste multă vreme, voi deveni angajatorul doctorului Cody. Dacă pot să vă ajut cu ceva, vă rog să-mi spuneţi. Dumneavoastră sunteţi…

 Inspector-detectiv Fleming, domnule, de la poliţia din North Yorkshire. Echipa noastră de speologi a urmat instrucţiunile excelente ale doamnei OCon… ale doctorului Cody şi au descoperit… locul descris de dânsa. Sunt la baza peretelui de 120 de metri şi cred că au descoperit… ceea ce căutau.

 120 de metri. Forţa gravitaţională o trăgea din nou, întunericul se căsca, panta alunecoasă a cornişei, care ducea spre o cădere în necunoscut.

 Asta e destul să ne omoare când o să cădem de pe cornişa asta şi o să ajungem la fund.

 N-o să cădem.

 Fix 120 de metri.

 Îşi ridică privirea. Cei doi bărbaţi o priveau, aşteptând.

 Şi cu ce vreţi să vă ajut? întrebă ea amorţită.

 Fleming îşi privea fix pantofii. Era elegant şi manierat, dar îi lipsea abilitatea de a trata cu oamenii pe care o avea colega lui.

 La un moment dat, o să avem nevoie de o… identificare, dar nu până când ies afară din peşteră, lucru care o să mai dureze o vreme. Între timp, s-ar părea că trebuie să deschidem o anchetă pentru… omor. Sergent Jones mi-a spus că era cineva care vă urmărea în peşteră, că doctorul OConnor este posibil să fi fost împins de pe cornişă. Aţi dat deja o declaraţie în această privinţă?

 Îi vorbea cu ocolişuri, dar, din toate cele aflate, un singur lucru era important pentru ea.

 L-aţi găsit pe Kit? întrebă ea. Este teafăr?

 Draga mea, de prea puţine ori este cineva rugat să identifice o persoană în viaţă.

 Tony Bookless o tratase întotdeauna ca pe un egal. În vreme ce Fleming îşi strângea buzele, gândindu-se la noi metode prin care să ocolească adevărul, rectorul Colegiului Bede, mentorul, angajatorul şi prietenul lui Kit, o prinse pe Stella de umeri şi o întoarse, aplecându-se până ajunseră faţă în faţă. Acest simplu act de compasiune conţinea adevărul pe care ea nu voia să îl înfrunte.

 Pentru prima dată în viaţă, Stella simţi cum realitatea se fragmentează în jurul ei. O parte din ea stătea pe deal, în faţa unui ofiţer de poliţie care voia să pornească o investigaţie pentru omor. Partea mai mare era în întuneric, agăţată cu degetele de stâncă, cu o luminiţă trecând în grabă pe sub ea. Numai în acea parte, Kit era încă în viaţă.

 Stella văzu gura lui Tony Bookless deschizându-se şi închizându-se ca a unui peşte sub apă. Ca de la distanţă, îl auzi punând o întrebare:

 Inspectorul Fleming vrea să ştie dacă mai era altcineva în peşteră, cineva care ar fi vrut să vă facă rău. Stella, poţi să îţi aduci aminte?

 L-am privit de sus, rosti acea parte din ea care încă mai funcţiona. Perspectiva creează imagini ciudate, dar părea bine clădit, aşa cum sunteţi voi doi.

 Deci era un bărbat, sunteţi sigură de asta? L-aţi văzut?

 Fleming îşi scoase carnetul la iveală.

 Ea se săturase deja de inspectorul Fleming şi de entuziasmul exagerat al acestuia. Mânia o făcea să devină lucidă.

 Nu, nu l-am văzut. Da, cred că era un bărbat, dar n-aş putea să fiu sigură. Eu eram pe peretele de deasupra cornişei. Kit îmi luase lanterna de rezervă şi pornise înainte  el este alergător, a crezut că ar putea ieşi afară mai repede singur decât cu mine. Eu m-am căţărat pe peretele de deasupra cornişei pentru a nu fi în drum. Oricine-ar fi fost, a trecut pe sub mine. Nu i-am văzut decât lanterna de la cască.

 Te-ai căţărat pe peretele unei peşteri pe întuneric, fără nicio lumină? Tony Bookless o privea cu un nou fel de înfiorare. Stella asta e… incredibil de periculos.

 Era un fel de compliment totuşi. Simţi cum roşeşte.

 Eram disperată.

 Fleming nu era la fel de uşor impresionabil. Se apropie de ea, sprijinindu-se cu o mână de capota maşinii.

 Trebuie să încercaţi să-mi daţi informaţii. Au trecut deja patru ore de la eveniment. Cu fiecare oră care trece, pierdem dovezi. Înţelegeţi asta?

 Ea se îndepărtă de privirea lui.

 Nu aveam nicio lumină. Mă ţineam agăţată de un perete cu o înclinare de nouăzeci de grade. Încercam să nu cad şi să mor.

 Să vedem atunci dacă putem trimite pe cineva care să caute amprente, bine?

 Fleming avea o staţie radio în buzunar. Se întoarse şi începu să comunice grăbit.

 Tony Bookless suspină. Rosti doar pentru auzul ei:

 Iată un om care crede tot ce vede la televizor. Până la noapte, o să aducă aici o echipă care să facă reconstituiri. Ochii îi erau fixaţi pe faţa ei. Măcar asta te-a făcut să zâmbeşti. Mă bucur. Dar tot nu înţeleg de ce v-ar urmări cineva într-o peşteră. Tu şi Kit sunteţi ultimii oameni care să supăraţi atât de tare pe cineva.

 Nu pe noi ne voia. Am găsit…

 Scoase rucsacul din maşină, pentru a-i arăta piatra. Cuvintele i se formau pe limbă, exprimând descoperirea, explicaţia, triumful pe care doar un om ca Tony Bookless putea să le înţeleagă pe deplin.

 Dar nu se concretizară. În locul albastru din mintea ei, cristalul îi fură cuvintele şi le înlocui cu altele, ale lui.

 Kit avea craniul de cristal, minţi ea cu uşurinţă. Cristalul lui Cedric Owen. Era în rucsacul lui. Oricine-ar fi fost, sunt convinsă că voia cristalul.

 Cristalul lui Cedric Owen? Ochii lui Tony Bookless deveniră brusc ferestre spre sufletul său şi acest lucru durea. L-aţi găsit? Cristalul a ajuns în prăpastie, cu el? Piatra e pierdută?

 Pentru a-şi ascunde faţa, ea îl îmbrăţişă din nou.

 Îmi pare rău. Nu are cum să fi supravieţuit căderii de 120 de metri de pe stâncă. Nu putem decât să sperăm că îi vor găsi rucsacul. Cel puţin, vom avea bucăţile sparte pentru a demonstra de ce am venit până aici.

 

 Aşa cum se întâmplă cu toate minciunile, aceasta prinse rădăcini şi deveni reală.

 Împreună cu Tony Bookless şi inspectorul Fleming în urma ei, se îndreptă spre ieşirea din peşteră, unde sergent Keri Jones făcea şi pe operatorul radio pentru echipa de salvare. Stătea aproape de aparatul ei, ascultând pocnetele şi foşnetele undelor scurte transmise cu intermitenţe la suprafaţă, pentru că, indiferent cât de nouă ar fi fost tehnologia, există întotdeauna limite când vine vorba ca oamenii să comunice de sub pământ.

 Aceasta transmitea mai departe veştile în perioadele de zgomote statice, o supapă care elibera încet valuri de speranţă şi disperare.

 Au găsit apă la baza peretelui. Nimeni nu a mai coborât vreodată acolo. Habar nu aveau de asta.

 Poliţista era masivă, cu nasul turtit şi blândă. I se adresa direct Stellei, nu prin intermediul celor doi bărbaţi, ca de la speolog la speolog, de fată de Yorkshire la fată de Yorkshire, cu accentul de acasă, care purta întotdeauna o urmă de speranţă.

 Apă? se miră Stella. Nu stâncă?

 Apă.

 Şi iarăşi, speranţă.

 O adiere se prelinse de după coama dealului, ridicând şuviţe de păr, potolind intensitatea soarelui. Stella îşi strânse mâinile în jurul corpului şi privi fix gura peşterii, dar nu văzu nimic.

 Radioul începu să bâzâie din nou. Keri se aplecă asupra lui, ajustând sonorul.

 Îl scot pe o targă. Doctorii cred… Ochii blânzi îi întâlniră pe ai ei. Nu-ţi face prea multe speranţe.

 Au rucsacul lui? întrebă Tony Bookless. Mâinile lui erau pe umerii Stellei. Îmi pare rău, dar aceasta este piatra lui Cedric Owen.

 Keri Jones îl privi inexpresivă.

 Nu au spus asta. Probabil că nu reprezintă o prioritate pentru ei. Vor ajunge aici în nouăzeci de minute, mai mult sau mai puţin. Puteţi aştepta până atunci.

 Jones era speolog înainte de toate. Judeca persoanele întâlnite după abilitatea lor de a se târî pe o cornişă înclinată şi de a se căţăra pe un perete la capătul acesteia. Profesorul Anthony Brooks nu se încadra pe scala ei de valori, iar acest lucru era evident.

 Pentru prima dată în viaţa ei, Stella îl văzu pe Tony necăjit. Acesta se îndepărtă de ea şi se aşeză pe o stâncă, frângându-şi mâinile.

 Mi-ar fi plăcut să ştiu că mergeţi după piatră. Aş fi putut să vă ajut. Aş fi făcut sendvişuri, aş fi stat afară cu un radio… orice.

 Acesta a fost cadoul lui Kit pentru mine, să facem asta împreună, singuri. După ziua de vineri…

 Vineri se căsătoriseră, iar Tony Bookless aruncase pumni de orez peste capetele lor.

 Ah. Zâmbetul îi fu scurt şi trist. O chestiune personală.

 Kit credea că ştiai, spuse Stella, fiindcă ne-ai avertizat la notariat despre morţile care însoţesc piatra. Credea că s-a dat de gol cumva.

 Chiar aşa? Îmi pare rău, poate că nu am fost destul de atent. Ştiam că voi doi căutaţi indicii cu privire la locaţia cristalului, dar nu mi-a trecut prin minte că se putea să o fi găsit deja. Presupun că am fost destul de arogant, încât să cred că Kit mi-ar fi zis despre asta.

 Profesorul Anthony Bookless se făcuse cunoscut şi prin scrierea biografiei complete a lui Cedric Owen. Mai mult decât oricine altcineva, mai mult decât Kit, mult mai mult decât Stella, el era cel legat de piatra albastră şi tot ce reprezenta aceasta. Durerea din ochii lui era un lucru aproape tangibil.

 Kit voia să îţi aducă piatra, ca o surpriză, rosti Stella cu blândeţe. Avuseseşi atâta dreptate în interpretarea legendelor, a pericolelor care însoţesc piatra, dar credea că s-ar putea să te răzgândeşti dacă…

 Stella…

 Bookless veni şi se aşeză pe iarba de la picioarele ei. Îi luă ambele mâini într-ale lui şi o privi cu sinceritate.

 Era atât de politicos, atât de englez.

 Ce e? spuse ea.

 El îşi privi mâna. Inelul lui cu sigiliu purta dragonul învăpăiat al Colegiului Bede faţă în faţă cu un cavaler fără armură, ridicând o sabie delicată.

 Nu este vorba despre faptul că m-am răzgândit, zise el, ci despre integritatea studiului scolastic. Dintre toţi oamenii care au provenit de la Bede, Cedric Owen este singurul care poate fi asemuit unui sfânt. El a absolvit la noi, şi-a dat viaţa la poarta colegiului, ca să ne poată lăsa o avere considerabilă. Ne-a lăsat destul aur şi diamante, ca să ne ridice de la rangul de proiect de mâna a doua al Plantageneţilor la acelaşi nivel cu Trinity şi Kings şi Ivy League în Statele Unite. Şi, pe deasupra, ne-a mai lăsat jurnale incredibil de meticuloase, care se întind de-a lungul a treizeci şi doi de ani şi care ne-au propulsat în elita academică aşa cum nimic altceva nu ar fi putut s-o facă.

 Tony, sunt la Bede de peste un an deja. Cunosc istoria…

 El o prinse de braţ, apoi îi dădu drumul.

 Ştiu că o cunoşti, dar ascultă-mă. Craniul de cristal al lui Owen nu a mai fost văzut de la moartea acestuia. Sir Francis Walsingham, şeful serviciilor secrete ale reginei Elisabeta I, omul cu reţeaua cea mai extinsă de informatori văzută vreodată de lumea medievală, l-a căutat de-a lungul şi de-a latul Angliei după moartea lui Owen. Nu a reuşit să îl găsească. La fel au încercat mulţi alţii de-atunci încoace. Ai putea să-mi spui atunci cum de a reuşit Kit să descopere ceea ce a rămas ascuns după patru sute de ani de studiu asiduu?

 Adevărul era mai greu de rostit decât o minciună. Stella îşi întinse mâna după sticla de apă şi bău, şi simţi în străfundul minţii locul unde cristalul stătea ghemuit ca o pisică încolţită sau poate aşteptând. Nu reuşea să îşi dea seama de starea exactă.

 Unghiile îi erau murdare încă. Se scobi sub una cu o unghie de la cealaltă mână, apoi îşi încleştă palmele şi le strânse sub genunchi.

 Cu vocea lui de Cambridge, perfect liniştită, Bookless zise cu blândeţe:

 Stella, poţi să îmi spui. Orice-ar fi, nu poate fi mai rău decât moartea lui Kit. Crede-mă, dac-aş putea să-l fac să fie în viaţă, aş da orice pentru asta.

 Se aflau pe panta unui deal, într-o după-amiază târzie, iar lângă ei erau cel puţin doi oameni care ascultau. Totuşi, lumea ei se redusese la acest singur om şi la uşurinţa cu care ea putea să îl zguduie din temelii.

 Am spart cifrul registrelor lui Owen, spuse Stella încet şi apăsat, peste pocnetele radioului lui Keri Jones. Acestea nu au fost scrise de Cedric Owen. Kit crede că au fost scrise de Francis Walker, după moartea lui Owen.

 Poftim?

 Tony Bookless se încruntă.

 Registrele sunt false, Tony. Cel puţin jumătate de duzină, iar dacă acestea sunt false, la fel se poate să fie şi restul.

 Nu exista niciun mod în care acest lucru putea fi spus cu blândeţe, iar Stella nici nu încercă s-o facă. Bookless o privea fix. Ochii îi erau de un căprui-deschis, ce părea mai vibrant în lumina serii. Îi cercetau acum faţa, de parcă ar fi putut găsi răspunsuri în dârele de noroi din peşteră.

 Îi era mai uşor să vorbească decât să tacă. Zise răbdătoare:

 Când Kit a reuşit în sfârşit să facă software-ul să funcţioneze, a vrut să îl testeze pe registrele lui Owen. Treizeci şi două de volume scrise de acelaşi om de-a lungul a treizeci şi doi de ani consecutivi, cu un amestec de aproape cincizeci la sută de litere şi numere. Kit s-a gândit că, dacă algoritmii reuşesc să găsească o noimă în registrele de contabilitate medievale, atunci nu o să aibă nicio problemă în descifrarea ilizibilelor noastre semnături moderne.

 Ştiu asta. A venit la mine pentru a-mi cere permisiunea să intre în arhivă.

 Tony Bookless era, înainte de toate, rector al Colegiului Bede. Era important pentru el ca lumea să îi cunoască istoria. Îşi ridică privirile spre Keri Jones şi Fleming.

 Bede are una dintre cele mai avansate modalităţii de arhivare din Europa. Manuscrisele lui Owen datează din perioada petrecută de el în Lumea Nouă. Reprezintă cea mai preţioasă resursă academică a noastră şi le păstrăm într-o arhivă închisă ermetic, la temperatură, umiditate şi presiune controlate. Procesul de copiere a fost îndelungat şi foarte lent. Kit a fost angajat pentru a crea un program care să poată analiza şi compara scrisul de mână al oricărui individ în orice moment din viaţa acestuia pentru a-i verifica autenticitatea. A început analiza abia în luna ianuarie a acestui an. De-atunci, a devenit foarte tăcut. Am crezut  iartă-mă, Stella , am crezut că era preocupat de alte lucruri.

 De alte lucruri. De tine.

 Ea încercă să şi-l imagineze pe Kit distras de la pasiunea vieţii lui, dar nu reuşi.

 Nu, îi răspunse ea lui Tony Bookless, era preocupat de cum să-ţi spună că întreaga bază academică a Colegiului Bede este o păcăleală. Registrele au fost scrise de-a lungul a cinci ani, nu a treizeci, şi de două persoane diferite. Cedric Owen a scris primele două duzini de volume, dar altcineva a scris ultimele şase cărţi. Această persoană a încercat să îi copieze scrisul şi, pentru cineva nepregătit, ele par identice, dar, când Kit le-a scanat, programul lui a luat-o razna. Este posibil să fi scris Cedric Owen primele volume, dar nu el le-a scris pe ultimele şase. Scrisul din acestea se potriveşte cu cel dintr-o scrisoare trimisă lui Barnabas Tythe după moartea lui Owen de către cineva care se numeşte Francis Walker.

 De ce? Bookless era acum în picioare, păşind de colo-colo printre ferigi. Registrele sunt stânca pe care a fost construit Colegiul Bede. Owen ştia acest lucru, de aceea le-a ascuns înainte de moarte, încât să nu fie distruse de slujitorii lui Walsingham. De ce, de ce ar fi făcut asta colegiului pe care îl iubea?

 Acelaşi lucru se întrebaseră şi ei, Kit şi Stella, în liniştea de la River Room, plutind între aer şi apă. De ce? Iar răspunsul venise din întrebare.

 Pentru a ascunde craniul acolo unde cineva asemenea lui Kit să îl poată găsi, spuse Stella simplu. În registrele falsificate este ascuns un cod. Pe ultimele douăzeci de pagini din ultimul volum sunt prescurtări de genul celor folosite de John Dee, astrologul elisabetan. Acestea ne-au indicat unde să căutăm cristalul, în catedrala din pământ, în apă albă. Am mers să îl căutăm şi l-am găsit, era la Kit şi, dacă nu îl aduc cu el la suprafaţă, atunci chiar că s-a pierdut pentru totdeauna.

 Găseşte-mă şi trăieşte, căci eu sunt speranţa de la sfârşitul vremii.

 Nu mai era nimic de zis. Nu spuseră nimic. În după-amiaza liniştită, radioul şuiera şi pocnea. Keri se aplecă asupra căştilor, apoi se apropie de ei, zâmbind cu ezitare.

 Sunt la zece minute depărtare de intrare. Au cerut un elicopter. Cred că are puls.

 Îl aduseră afară în lumina serii, prins la mâini, la picioare şi la cap de o targă de aluminiu.

 Mâinile îi erau aşezate relaxat pe piept. Picioarele îi erau legate drept, ascunzând fractura pe care Keri îi spusese deja că o suferise. Soarele îi lumina faţa, aducând culoare acolo unde aceasta fusese ştearsă complet de apă. Ochii îi erau închişi. O vânătaie prelungă pe obraz se termina cu părul năclăit de sânge de deasupra urechii stângi. Vrând să îl atingă, dar nereuşind să se convingă să facă asta, Stella atinse în schimb cheagul de sânge. Ore întregi de frig îl făcuseră să fie tare ca plasticul, astfel încât degetele îi alunecară pe suprafaţa lui.

 Cum…? întrebă, neadresându-se cuiva anume.

 Unul dintre membrii echipei era medic. Un bărbat scund, mai aproape de vârsta mijlocie decât toţi ceilalţi. În timp ce vorbea, tăia costumul de neopren al lui Kit şi îi lipea plasturi pentru EKG.

 Presupunem că s-a lovit la cap de perete înainte să cadă. Era probabil inconştient când a căzut în apă. Rucsacul l-a salvat. Avea în el o cutie de plastic, iar aerul din aceasta l-a ţinut la suprafaţă.

 N-aţi găsit piatra? întrebă Tony Bookless chiar din spatele ei.

 Medicul se uită la el fără să răspundă. Legă firele de plasturi şi reglă ecranul din capătul tărgii. Linia verde piui… şi piui… şi piui.

 Stella o privi fix, apoi se înecă şi îşi muşcă pumnii încleştaţi.

 Aşa credeam şi eu. Medicul o prinse de braţ şi o mângâie uşor, zâmbind prieteneşte. Soţul dumneavoastră trăieşte. Dacă-şi va recăpăta cunoștința sau când se va întâmpla asta este cu totul o altă întrebare. Acum, trebuie să îl încălzim şi să îl legăm la un tub de oxigen, apoi să îi scanăm creierul. Dacă totul e distrus acolo, atunci este posibil să vă doriţi să se fi înecat.

 Nu, vă garantez că n-o s-o fac. N-o să-mi doresc asta niciodată.

 În spate, pe deal, elicea elicopterului împrăştie oile şi turti iarba înaltă.

 Pot veni şi eu la spital?

 Desigur. Medicul aruncă o privire dincolo de Stella. La fel şi tatăl dumneavoastră, dacă doreşte.

 

 Minciuna Stellei fu descoperită la spital, mai târziu în aceeaşi noapte, când nu era de faţă s-o asculte decât Tony Bookless.

 Kit era întins într-o cameră albă, sub cearşafuri albe, cu o draperie albă trasă împrejur. Fire şi tuburi se ridicau de pe el asemenea unei pânze de păianjen. Liniile verzi îi desenau ritmul vieţii, iar diagramele numerotate îi monitorizau oxigenul, pulsul şi bătăile inimii. Faţa îi era albă, în afară de tâmpla stângă de unde o vânătaie mare şi neagră se întindea în jos spre maxilar. Încă nu îşi deschisese ochii şi nici nu vorbise. Medicii nu ştiau dacă avea s-o facă vreodată.

 În mod miraculos, jumătatea dreaptă a feţei era aproape neatinsă. Dacă o privea doar pe aceea, Stella putea să îşi închipuie că nu era decât adormit. Atunci când Tony Bookless o părăsi pentru a se duce să dea un telefon, ea rămase singură, ţinându-l pe Kit de mână, concentrându-se pe jumătatea dreaptă a feţei lui, şi revăzu întregul şir de amintiri comune, de la prima lor întâlnire până la despărţirea din peşteră.

 Prima lor întâlnire era amintirea cea mai vie şi mai frumoasă şi se întorcea la aceasta atunci când celelalte păleau. Dormise şi atunci sau cel puţin aşa i se păruse ei. El era unul dintre doctoranzii întinşi la soare pe Jesus Green, într-o miercuri după-amiază, la jumătatea semestrului de primăvară, în timp ce alături se juca oină pe iarbă şi primii turişti se plimbau cu barca pe Cam.

 Stella era nouă la Cambridge, încă învăţând geografia peisajului şi pe cea politică, familiarizându-se cu capcanele interne ale protocolului şi relaţiilor, prea ocupată ca să se întindă pe iarbă într-o după-amiază caldă de primăvară, prea preocupată de prezentarea tezei din ziua următoare pentru a observa braţul lung care se furişă şi o prinse de gleznă.

 În Manchester, ar fi ţipat şi încercat să fugă. La Cambridge, se opri şi privi în jos. La ora unsprezece dimineaţă, bărbatul de la picioarele ei era neras, cu părul vâlvoi şi tricoul pătat de iarbă.

 Îi spuse cu un melodios accent irlandez:

 Am fost aseară la prezentarea ta de la Clubul Speologilor. Gordon zice că eşti cea mai bună pe care a văzut-o vreodată. Dacă m-aş oferi să te duc la cină cu Martin Rees, în seara aceasta, la Trinity, n-ai vrea să mă iniţiezi în misterele speologiei la sfârşit de săptămână?

 Vocea lui a fost cea care a atras-o, după aceea agerimea privirii şi abia apoi cuvintele rostite.

 Martin Rees? Acel Martin Rees?

 Acel Martin Rees, astronom regal, profesor de cosmologie şi astrofizică şi preşedinte al Societăţii Regale, şi rector al Colegiului Trinity. El însuşi. La Trinity se va ţine un banchet formal, iar eu pot obţine invitaţie pentru noi. Cel puţin, pot obţine o invitaţie pentru mine, plus oricine se întâmplă să îmi fie parteneră.

 Partenera ta?

 Ideea asta îi provocă ameţeli. Cei trei ani petrecuţi ca studentă la Manchester fuseseră un miracol academic aproape irosit într-o serie de relaţii catastrofale. Pentru Cambridge, îşi promisese trei ani de muncă asiduă, fără zăpăcelile inimii. Abia intrase în al doilea semestru.

 Aranjamentul poate fi cât de trecător vrei tu, rostise Kit ridicând din umeri. Putem discuta despre speologie după aceea. De fapt, mi-e frică de întuneric. Dar Gordon chiar a spus că eşti cel mai bun speolog din câţi a întâlnit vreodată.

 Gordon era cel mai bun din ţară, amândoi ştiau asta. Dacă Martin Rees era motivul pentru care Stella venise la Cambridge, Gordon Fraser, întâlnit din întâmplare într-o peşteră din Cheshire, era omul care o împinsese spre Bede. Şi iată deci că, la recomandarea lui, obținută pe ocolite cumva, ajunsese la banchetul formal în acea noapte de primăvară, la trei mese distanţă de Martin Rees, abia băgând de seamă că acesta era acolo. Îl dusese pe Kit într-o peşteră mică în acel sfârşit de săptămână, doar pentru că aşa fusese înţelegerea, şi niciodată după aceea, în cele 14 luni turbulente, rodnice şi pline de amuzament de când erau împreună. Până acum. Pentru prima dată în viaţă, descoperise că lumea ei poate să cuprindă în acelaşi timp şi munca, şi dragostea, iar combinaţia acestora era bună. Să piardă dragostea, să îl piardă pe Kit era de neconceput.

 Şi dacă ţi-aş găsi o peşteră cu o comoară îngropată, în care nu a mai intrat nimeni de patru sute nouăsprezece ani?

 În albul dur al spitalului, îşi apăsă degetele pe faţă şi simţi răceala pielii, fără să audă paşii lui Tony Bookless care revenise de la telefon.

 Mâinile lui se aşezară uşor pe umerii ei.

 Gândeşti prea mult. Nu te-ar ajuta dacă ai vorbi?

 Mă gândeam la faptul că sunt speolog. N-ar fi trebuit să îl las pe Kit să meargă înainte.

 Dar amândoi credeaţi că sunteţi urmăriţi, iar el era alergătorul mai bun. Bookless găsi un scaun şi se aşeză pe el. Eşti sigură că mai era cineva acolo? Mă tem că înflăcăratul inspector Fleming minimalizează importanţa cazului cu fiecare oră care trece. Dacă ai noroc, poate că o să îl încadreze ca tentativă de omor. Dacă nu, o să îl considere un accident nefericit, iar pe tine  o isterică paranoică.

 Dar era cineva acolo, Tony. Vâna cristalul lui Cedric Owen.

 Se simţi ridicolă spunând asta acolo, unde totul era complet alb şi perfect. Privi cardiograma vreme îndelungată. Când îşi ridică privirea, descoperi că Tony Bookless aştepta.

 Şi ce a făcut acest… vânător?

 Se apropiau încet de adevăr. În mijlocul a toată acea tehnologie, piatra încă ocupa o parte a minţii ei, avertizând-o să aibă grijă şi să fie atentă. Stella sorbi din cafeaua de la automat pentru a-i îneca strigătul.

 Arunca pietre, astfel încât să le putem auzi, la intervale fixe, una la fiecare treizeci de secunde, încât să nu existe posibilitatea să le considerăm a fi din întâmplare. Kit a zis că suntem mânaţi şi că, dacă ne despărţim, el putea să înlăture pericolul. Mi-a luat lanterna subacvatică şi a pornit înainte. A crezut că poate alerga până într-un loc unde să fie în siguranţă.

 Pe cornişa aceea?

 Nu ştiam cât de periculoasă este.

 Şi aşa a căzut şi a luat craniul de cristal cu el. Încă o moarte adăugată deja la celelalte zeci.

 Tony Bookless se lăsă pe spate dezamăgit. Nu mai era la fel de când ea îi spusese că registrele lui Owen erau false. Voia să îl consoleze cumva. Îşi sorbi şi ultima rămăşiţă de cafea pentru a îneca avertismentele craniului de cristal şi îi oferi singurul dar posibil.

 Nu. El a căzut şi a lăsat cristalul la mine. Asta-i toată ideea. Kit era doar momeala.

 Avu nevoie de întreaga ei voinţă pentru a rosti aceste lucruri. Piatra ţipă până ce singurul lucru care îl mai putea auzi erau strigătele acesteia, dureroase ca un cui bătut în moalele capului.

 Îşi prinse capul în mâini.

 Care-i problema?

 Craniul. A devenit parte din mine. Mă înnebuneşte. Mai devreme, am crezut că încerca să îl ajute pe Kit, să ajungă la el când se afla în aparatul de rezonanţă magnetică, dar acum face atât zgomot…

 Îşi apăsă podul palmelor pe ochi şi îşi vârî degetele în urechi, dar fără niciun efect. Vocea craniului îşi striga avertismentul.

 Tony, nu ar fi trebuit să îl atingem. Mă înnebuneşte şi undeva mai există un nebun care îl vrea destul de mult, încât să fie în stare să ucidă pentru el.

 Se întinse după rucsac. Tony Bookless o atinse pe braţ. Cu o voce stridentă, rosti:

 Nu, nu vreau să îl văd. Este acoperit de prea mult sânge, sângele oamenilor pentru care am cel mai înalt respect.

 Se prăbuşi pe scaun.

 Ce să fac?

 Vrei sfatul meu absolut sincer?

 Era obosit. Ridurile îi desenau pe faţă modele pe care ea nu le mai observase niciodată. Zâmbi şters.

 Acesta este probabil cel mai preţios artefact pe care colegiul nostru ar putea să îl posede. Ar transforma adevărul registrelor într-o victorie, şi nu în eşec abject. Dar, din tot ce ştim, din toată istoria lui, se spune că toată lumea care l-a avut vreodată a murit din cauza lui, inclusiv Cedric Owen. Nicio piatră nu merită să mori pentru ea, iar aceasta poartă deja sângele prea multor oameni. Scapă de ea, Stella.

 Cum?

 Du-o înapoi în peşteră, acolo unde a căzut Kit, şi arunc-o în apă, acolo unde ar fi trebuit să ajungă în după-amiaza aceasta. După ce vei fi făcut asta şi toată lumea este în siguranţă, vino la mine şi eu o să mă zbat până ce o să conving lumea să mă asculte. Vom aranja pentru Kit să meargă la Addenbrookes, unde au cei mai buni specialişti în domeniul comei din lume, şi apoi mă laşi să te conduc înapoi la Cambridge. O să vorbesc acolo cu cei de la Max Planck, ca să grăbesc primirea bursei pe care aveai să o obţii oricum, şi vom face în aşa fel încât viaţa ta să fie cât mai bună până la însănătoşirea lui Kit, oricând se va întâmpla acest lucru.

 Vocea lui trăda teama că asta putea să nu se întâmple niciodată.

 Nu pot…

 Stella, eşti om de ştiinţă, zise el prinzând-o de mână. Eşti speolog. Poţi să faci orice vrei. Şi Kit va fi aici când o să te întorci. O să stau cu el sau o să vin cu tine dacă vrei.

 Nu e vorba de asta. Nu pot să mă întorc în peşteră în seara asta. Nu pot s-o fac, Tony. Nici nu ştiu dac-o să mai intru vreodată într-o peşteră.

 El avu bunul-simţ să nu mai insiste.

 Şi nu este niciun alt loc mai puţin… intimidant în care acesta ar putea dispărea totuşi pentru totdeauna?

 Poate Gaping Ghyll. Este prima peşteră udă în care am coborât vreodată şi acesta este primul an în ultimii zece când nu m-am întors acolo. Este cea mai adâncă văgăună din Anglia, iar intrarea nu este departe de aici, dar nu vreau să merg acolo pe întuneric.

 O să te duc acolo mâine-dimineaţă, atunci. Şi, după aceea, ne vom întoarce la Cambridge.

 Dar nu ai o conferinţă la care trebuie să mergi?

 Am o conferinţă pe care ar trebui să o prezidez, dar se vor descurca şi fără mine. Unele lucruri sunt mai importante decât să ascult o sută de profesionişti sinceri discutând despre cum guvernul ne anulează încetul cu încetul libertăţile civile. Dacă avem să rămânem aici toată noaptea, atunci poate că ar trebui să găsim un pat. Sau ai prefera să mergi la hotel?

 Nu cred că ar trebui să plec…

 Bookless îi văzu zbuciumul din privire şi încercă să zâmbească. Îi sprijini cotul cu mâna şi o ajută să se ridice.

 Ar trebui este o expresie pe care ar fi bine să ţi-o ştergi din vocabular, rosti el blând. Neurologul a fost destul de clar în această privinţă. Nu îi faci niciun rău dacă pleci şi vei fi mai pregătită să iei decizii dimineaţă dacă te odihneşti bine peste noapte. Mă laşi să te duc la hotel?

 Nu avea rost să se opună. Se aplecă şi sărută obrazul rece, ca de plastic, al lui Kit şi îl lăsă pe Tony Bookless să o conducă la hotel, în camera ei. O altă cameră, pentru că Tony vorbise cu managerul hotelului şi bagajele îi fuseseră deja mutate din apartamentul pe care îl împărţise cu Kit într-o cameră pe colţ, la un etaj mai jos, care era mai mică, dar avea o privelişte mai bună peste Yorkshire Dales. Avea vreodată să reuşească din nou să privească acest peisaj şi să se simtă acasă?

 Ne vedem mâine. Nu uita ce ţi-am spus.

 Îi strânse mâna, în linişte, reconfortant. Pentru prima dată de luni de zile, deschise uşa către un dormitor gol. Craniul îi cântă trist, de unde se afla, din fundul rucsacului ei, în valuri de un albastru palid.

 Sevilla

 Sfârşitul lunii august 1556

 

 Señor Owen, corabia mea este pregătită şi gata să pornească odată cu mareea din zori. Ea mă va duce în Noua Spanie, unde o să câştig o avere. Pe durata călătoriei, va fi parte dintr-un convoi mic, care include două nave de război ce ne vor proteja de piraţi şi deci nu mai avem nevoie de spadasini în plus. Vreţi să vă iau cu mine, dar la fel vrea jumătate din Sevilia. Am refuzat să iau orice bărbat, indiferent de rangul său, cu excepţia cazului în care poate să dovedească faptul că îmi va fi de folos. Nimeni nu a făcut asta până acum. Dacă niciun nobil spaniol nu îmi poate fi de folos, puteţi să îmi daţi dumneavoastră un motiv bun pentru care ar trebui să vă iau în locul lor?

 Pot să vă dau trei, spuse Cedric Owen sec. Alegeţi-l pe cel care vă convine cel mai mult.

 Era zăpuşeală şi două muşte verzi şi grase înotau în vinul său şi se hotărâse deja că Fernandez Alberto Garcia de Aguilar era un papiţoi dichisit, cu gusturi scumpe, cu un veston care se potrivea cu părerea foarte bună pe care spaniolul o avea despre sine şi o slăbiciune vulgară pentru bijuterii de aur, din care majoritatea îi atârna de lobul urechii stângi.

 Vântul şi fluxul, şi îndemnurile cristalului albastru îl aduseră pe Owen aici, la masă cu acest om, şi se aşteptase, pentru niciun alt motiv mai bun decât acesta, să fie bine-venit. Era obosit de duelul cuvintelor înainte ca măcar să fi început cu adevărat. Numai bunele lui maniere englezeşti îl mai ţineau pe loc.

 Deasupra lui, o copertină de mătase dungată îi proteja ochii de soare. La dreapta lui, acelaşi soare strălucea ca argintul topit pe panglica râului care îşi croia drum spre mare.

 În spate, pereţii albi şi înalţi ai fortăreţei maure profilau curbe ca de iatagan pe cerul prea albastru. Cineva zgâriase recent pe piatră o cruce, astfel încât liniile erau încă ascuţite. Sevilia revenise la creştinism de doar două secole şi încă era mândră de bătăliile ei.

 Fernandez de Aguilar era, cu siguranţă, mândru de istoria oraşului său şi de luptele acestuia, trecute, prezente şi viitoare. De asemenea, era mândru de sine însuşi, de familia şi de corabia sa, probabil în aceeaşi măsură, deşi lui Owen îi părea că mai mult era mândru de sine însuşi.

 Spaniolul se bătu cu degetele peste arcul perfect al buzelor şi spuse:

 Trei motive, señor?

 Pentru primul… Owen îşi înmuie degetul în vin şi făcu un semn pe stejarul îmbătrânit al mesei. Sunt un medic de oarecare valoare, iar ca dovadă a acestui lucru am la mine o scrisoare din partea lui Michel de Nostredame, medic al reginei Franţei. Sunt pregătit să tratez bolnavii şi răniţii de pe corabie fără niciun cost pe toată durata călătoriei noastre.

 Călătoriei noastre?

 Spaniolul avea ireproşabila piele bronzată a celor din naţia lui, cu părul negru ca pana corbului căzându-i în valuri pomădate pe umeri. Doar ochii îl diferenţiau de conaţionalii săi: aceştia erau mari şi albaştri, astfel încât era greu să nu îl priveşti şi să nu te întrebi despre strămoşii săi. În clipă aceea, aceşti ochi erau plini de demnitate insultată.

 Sunteţi cam obraznic, señor Owen, declară Fernandez de Aguilar. Şi arogant. Se spune că regina Franţei şi-a pierdut ambele fiice la câteva luni de la naştere şi, de vreme ce supuşii maiestăţii sale creştine a Spaniei nu pot decât să se bucure că ţapul francez Henric nu a dat naştere la mai mulţi ţapi mai mici, pierderea aceasta nu grăieşte prea multe lucruri despre medicul soţiei sale. Eu îmi preţuiesc mult echipajul. Nu aş vrea ca un asemenea bărbat cum sunteţi dumneavoastră să aibă grijă de ei dacă sunt bolnavi şi, în orice caz, pe o corabie este mai mare nevoie de un chirurg decât de un medic, iar dumneavoastră mi-aţi zis deja că nu sunteţi calificat să mânuiţi un cuţit în caz de nevoie decât pentru vreo amputare dubioasă, la care totuşi vă consideraţi un novice. Încă nu mi-aţi trezit admiraţia. Al doilea dumneavoastră motiv?

 În ce-l priveşte pe al doilea, tatăl mamei mele a navigat cu amiralul Sir Edward Howard, care l-a servit pe regele Henric al Angliei, răposatul tată al reginei noastre. Bunicul meu a fost cu Howard atunci când acesta a fost capturat de piratul scoţian Andrew Barton. A trăit aproape de noi în ultimii ani ai vieţii şi am moştenit de la el o înţelegere trainică a mării.

 Atunci, poate că o să şi încercaţi să îmi conduceţi corabia? O să vă spun că unchiul tatălui meu, Geronimo de Aguilar, a navigat cu Juan de Valdivia, vistiernicul Majestăţii Noastre. Corabia lor s-a scufundat aproape de coasta Noii Spanii şi străbunul meu a fost unul dintre cei nouăsprezece care au supravieţuit şi au ajuns la barca de salvare. Au zăcut sub soare, la mila vânturilor timp de două săptămâni, până ce au ajuns la ţărm şi au fost luaţi prizonieri de sălbatici. Cinci dintre ei au fost mâncaţi imediat, da, asta este şocant englezule, nu-i aşa? Mănâncă oameni acolo unde mergem.

 Zâmbetul lui de Aguilar era larg şi batjocoritor, o strălucire albă pe pielea maronie.

 Străbunul meu şi încă un bărbat au scăpat de moarte şi au fost ţinuţi ca sclavi până când, opt ani mai târziu, ruda mea a scăpat şi s-a întors în sânul creştinătăţii, devenind translator pentru marele Hernán Cortés în vreme ce acesta i-a cucerit pe azteci şi a făcut avere. Ne-a scris nouă, familiei, despre cât de pustiu era pământul şi cât de săraci oamenii, dar totuşi a rămas să trăiască şi să moară acolo, când ar fi putut să se întoarcă acasă ca un erou. Nu crezi că lucrul acesta este curios, englezule? Eu cred că da. Şi de aceea mă duc cu o corabie să văd de ce a ales să stea acolo şi să fac avere din ceea ce el nu a observat, aurul verde din jurul său. Încă nu am niciun motiv pentru care să te iau cu mine când deja i-am refuzat pe atâţia dintre cei mai buni oameni ai oraşului meu.

 Spaniolul îşi întinse leneş mâna şi îşi turnă mai mult vin fără să-i ofere şi lui Owen un pahar. În Anglia, bărbaţii mureau pentru insulte mult mai mici decât aceasta, deşi niciunul de mâna lui Owen: el fusese catastrofa profesorului său spadasin, trimis la plimbare cu sfatul de a nu risca niciodată umilirea într-un duel.

 De Aguilar zâmbi sălbatic şi spuse:

 Nu sunt foarte impresionat de primele tale două motive. Pentru cel de-al treilea, sper că nu ai de gând să îmi sugerezi că ar trebui să te iau pentru că regele meu este căsătorit de doi ani cu regina ta cea lipsită complet de graţie? Căsătoria lui este o păcăleală şi oricărui spaniol adevărat îi este milă de el pentru lanţurile pe care trebuie să le îndure pentru folosul nostru, al poporului său.

 Cedric Owen se ridică în picioare. Intenţionase să zică exact acest lucru, cu alte cuvinte, ceea ce era umilitor, pentru că era o idee pe care o formulase în glumă de-a lungul călătoriei şi pe care credea că va avea prilejul să o exprime la o ocazie veselă, unde ironia avea să fie înţeleasă de bărbaţi de lume care cunosc ciudăţeniile regalităţii. În mod clar, de Aguilar nu avea simţul ironiei, iar buna lui dispoziţie era rezervată doar pentru conaţionalii săi.

 Owen îşi dăduse jos pălăria la începutul discuţiei. Acum, o puse la loc, o beretă zdrenţăroasă în comparaţie cu cea de mătase, decorată cu pene de lângă de Aguilar. Se înclină ţeapăn, doar din gât.

 Señor, irosesc timpul dumneavoastră şi pe al meu. Voi găsi o altă metodă de a călători spre tărâmul pustiu pe care l-aţi descris, despre care am auzit că are o pădure fertilă, plină de lucruri minunate şi oameni civilizaţi. Îmi cer scuze că v-am întrerupt ziua şi jignit ospitalitatea. Dacă îmi veţi permite să plătesc vinul…

 Nu se aşteptase ca oferta să îi fie acceptată. Faptul că aşa s-a întâmplat şi că proprietarul tavernei i-a luat de cel puţin zece ori mai mult decât valoarea vinului l-a lăsat cu punga uşurată şi profund scârbit.

 

 Câteva ore mai târziu, în răcoarea serii, Cedric Owen găsi o tavernă unde spaniola lui stâlcită fu întâmpinată cu căldura la care se aşteptase cândva, iar supa de peşte fu îmbelşugată şi nu îi uşură punga şi mai tare.

 Începu să discute cu un grefier care fusese pe vremuri angajatul bancherilor Medici, iar conversaţia coti de la Lumea Nouă la cea Veche şi înapoi, cu ocolişuri în privinţa felurilor în care un om ar putea să se îmbogăţească şi apoi să îşi salveze această bogăţie fără să o piardă în jungla impozitelor şi lumea monarhilor care aveau impresia că băncile erau serviciul lor personal de împrumut.

 Nimic din toate acestea nu se referea la aurul verde la care visa de Aguilar, dar era în orice caz o discuţie interesantă şi antrenantă, şi deveni şi mai captivantă pe măsură ce seara trecea.

 Owen bău mai mult vin decât ar fi trebuit probabil, dar era pentru prima dată când se relaxa într-o companie plăcută de când plecase din Franţa, astfel că părăsi vesel taverna, pentru a se îndrepta spre locuinţa lui de lângă zidurile maure, când patronul îl conduse spre ieşire.

 Sevilia îi plăcea mai mult noaptea decât ziua. Aerul era cald, dar nu prea fierbinte, iar muştele dispăruseră. Cerul era plin de stele care străluceau mai tare şi păreau mai aproape decât cele pe care era obişnuit să le vadă de pe câmpiile din jurul Cambridge-ului. Owen se opri la jumătatea drumului şi se lăsă pe spate, cu gâtul răsucit astfel încât să poată privi drept în sus cerul, pentru a observa mai bine bolta acestuia şi infinitatea de aştri. Totul se rotea încet, tremurător, lucru tulburător dar nu prea surprinzător.

 Ajutor! Criminalii! Ajutor!

 Strigătul era în spaniolă şi venea din partea stângă. Fără să stea pe gânduri, Cedric Owen alergă în acea direcţie, alunecând când o luă pe după colţ pentru a pătrunde pe o alee îngustă, abia destul de lată pentru umerii lui, mai degrabă o potecă deschisă între două şiruri învecinate de vile văruite în alb. Acolo nu erau aprinse lumânări sau torţe. Strălucirea lăptoasă a stelelor era înghiţită în întregime de streşinile acoperişurilor de ţiglă.

 Întunericul îi mâncă umbra şi transformă pământul într-un vid negru şi nu putea să-şi dea seama dacă alerga pe pământ sau trecea peste vreo groapă ori călca pe măruntaie putrede de peşte. În beznă, se izbi de un morman de cutii despre care nu ştia că se aflau acolo şi din ele ricoşă într-un butoi cu peşte vechi, care se răsturnă, trimiţându-l în sfârşit pe pământul tare, tăindu-i şi ultima suflare.

 Aaaayeeeeh!

 Vaietul începu jos, se ridică până când deveni un ţipăt, apoi se opri brusc, pentru a fi urmat de o tăcere subită şi de sunetul strident al lemnului care lovea în carne.

 Owen se săltă în picioare, sprijinindu-se cu ambele mâini de pereţii aleii pentru a se susţine şi a dibui direcţia, grăbindu-se cât de tare putu spre cotitură, spre locul de unde venea zgomotul.

 O rază de lumină care se revărsa pe o uşă întredeschisă dezvălui o formă ghemuită la pământ şi alte două aplecate asupra ei. Gemetele de durere care veneau dinspre persoana aflată la pământ erau animalice, astfel încât Owen nu reuşea să îşi dea seama dacă veneau de la un bărbat sau de la o femeie, sau de ce naţionalitate erau. Sunetele bătăii încetară. O lamă lungă de fier străluci în lumina slabă.

 Încetaţi! Încetaţi chiar acum!

 Depăşit ca număr, ca armament şi ca abilitate de luptă şi împotriva sfaturilor profesorului de sabie, Owen se aruncă asupra siluetei care ţinea cuţitul.

 Lupta fu scurtă şi dureroasă, iar prima surpriză o reprezentă faptul că Owen nu muri imediat.

 A doua surpriză fu că, întins în canalizare, cu capul spart şi sângele curgându-i pe faţă şi cu acelaşi cuţit gata să se abată asupra lui, nu simţea niciun fel de frică la apropierea morţii, doar deschiderea uşii din mintea lui care ducea spre cristalul albastru, iar viitorul strălucea deschis şi frumos, iar el se putea îndrepta spre acesta în pace, uitând de povara pusă de Nostradamus pe umerii săi.

 Cea din urmă surpriză fu că lama ridicată nu lovi. În timp ce Owen privea fix în întunericul nopţii şi îşi punea gândurile în ordine, o mână îl prinse de umăr şi îl ridică în picioare.

 Ei bine, ce lucru ciudat, nu-i aşa, señor Owen? Sunt atacat de tâlhari în oraşul meu natal şi singura persoană care îmi răspunde la strigăt din toată Sevilia este un medic englez beat şi puţind a peşte.

 Faţa vânătă şi însângerată a lui Fernandez Garcia de Aguilar îi zâmbea lui Owen. Cu o mână, spaniolul îl ajută să se ridice în picioare. Cealaltă mână îi atârna inertă, răsucită într-un unghi neobişnuit. Sângele curgea într-un şuvoi care i se închega încet înspre încheietura mâinii şi picura.

 Owen scuipă un cheag din propriul sânge pe pietrele de sub picioare. Rosti printre buzele umflate:

 Mâna ta trebuie pusă în atele urgent.

 Aşa este. Crezi că un medic se poate ocupa de asta?

 Da, pot să fac asta.

 Îi mulţumi în gând pentru acest lucru lui Nostradamus.

 Spaniolul era într-o dispoziţie euforică, asemenea celor care au luptat contra unei sorți grele şi au biruit, dar ochii îi erau calmi, iar sufletul din spatele lor nu era cel al papiţoiului dichisit pe care Owen îl întâlnise mai devreme în aceeaşi zi.

 Englezule, dacă te ocupi de braţul meu, atunci poate că, după asta, am putea să revizuim conversaţia pe care am avut-o în după-amiaza aceasta? Poate că regina ta nu este odrasla nedemnă de respect a unui mistreţ în călduri, aşa cum crezusem. Se prea poate să fie pe Aurora loc pentru un medic capabil să pună la loc un os frânt şi care poate să îmi zică dacă Luna nu se află în opoziţie cu Steaua Războinicului. Ridicăm pânzele în două săptămâni. Acum, cred că este rândul meu să cumpăr vinul, nu? 




 

 

CAPITOLUL 7





 La bordul Aurorei, a treia corabie din convoiul 

 regelui Spaniei, navigând sub comanda lui

 Fernandez de Aguilar, Oceanul Atlantic:

 Direcţie vest

 Septembrie 1556

 

 Cu poziţia calculata după metoda nocturnă, în loc de cea diurnă, Fortuna trecuse din Capricorn în Vărsător şi se afla la distanţă egală atât de Venus, cât şi de Saturn, ambele în opoziţie şi aducând prevestiri sumbre. În consecinţă, o ploaie constantă scurgea cerul în mare, iar peştii nu muşcau nada. Cedric Owen stătea cu picioarele peste pupa navei, ţinând în mână o undiţă inutilă, având rău de mare şi plângându-şi de milă atunci când Fernandez de Aguilar veni să îl caute.

 Ploaia nu era atât de puternică, încât să îl ţină înăuntru, ci mai mult moale şi insistentă, înmuindu-i complet învechitul costum maro, astfel încât îl rodea la fiecare mişcare.

 Nu mai simţea atât de tare răul de mare, încât să stea în cabină, aşa cum făcuse în primele zece zile ale călătoriei. La începutul pregătirii sale ca medic, navigase de câteva ori spre Franţa şi Spania şi se considerase un călător călit, dar intrarea bruscă în ocean atunci când navigară la sud-vest de Sevilia îl făcuse să vomite până rămăsese doar pe jumătate conştient, încât Fernandez de Aguilar ameninţă să iasă din convoiul de şase corăbii şi să întoarcă Aurora pentru a-l lăsa mai degrabă în cel mai apropiat port decât să îşi verse toate măruntaiele şi să moară la bord.

 Owen îl imploră să nu facă asta, în parte pentru că mândria nu îi permitea să se întoarcă, dar mai ales deoarece cristalul lui era mai fericit acum decât îl ştiuse vreodată. Acesta rămase o prezenţă calmă şi liniştitoare într-un colţ al minţii, radiind mulţumire asemenea unei amante care primise darul suprem, iar el nu ar fi vrut să îi răpească această fericire pentru ceva atât de trivial cum era propriul său disconfort.

 Insistă deci să rămână şi reuşi să bea destulă apă, pentru a evita ca sarea din corp să copleşească mercurul şi sulful şi, în această a zecea dimineaţă a călătoriei, ieşi pentru a încerca să stea pe puntea de la pupa Aurorei, cu picioarele încălţate în cizme atârnându-i peste bord şi cu o undiţă lungă în mână, aşteptând ca peştii sfrijiţi şi uleioşi care înotau departe de suprafaţă să muşte momeala lui de vită sărată, o mâncare pentru care nu arătaseră nicio poftă.

 În calitate de căpitan al navei, de Aguilar nu arătase nici cel mai mic semn de rău de mare. Perfect relaxat, se sprijini cu ambele coate de balustrada de la pupa şi privi în depărtare, spre coada lungă şi argintie din urma corăbiei, arătându-şi profilul perfect.

 Owen hotărî că era mai mult latin decât spaniol, un Traian tânăr şi viguros, lipsindu-i doar barba ca să-şi întărească autoritatea. Părul îi era lung şi gros, iar ochii gri şi tăioşi aveau gene lungi, ca de fată. Chiar şi ud până la piele, reuşea să arate impunător. Pentru bărbatul potrivit, ar fi părut chiar frumos.

 Owen auzise de asemenea lucruri la Cambridge, în treacăt, şi se străduise să le ocolească. Lovit de această nouă realizare, se întrebă care dintre membrii echipajului îşi privea astfel căpitanul şi dacă vreunul dintre ei ar fi îndrăznit să acţioneze în consecinţă sau dacă ar fi fost bine-veniţi de ar fi făcut o astfel de încercare.

 Acum, că ţi-e mai bine, ar trebui să mergi în picioarele goale pe punte, spuse de Aguilar. O să te poţi mişca mult mai uşor.

 Comentariul fu atât de neaşteptat, încât lui Owen îi trebui un moment până să îşi dea seama că acesta îi fusese adresat. Ţeapăn, răspunse:

 Tu nu faci asta.

 Cizmele şi ciorapii lungi sunt pedeapsa căpitanului şi a secundului acestuia. Acestea nu le sunt necesare celor care nu sunt legaţi de restricţiile impuse de rang. Tu nu ai asemenea restricţii. Dacă îţi laşi deoparte pantofii şi jacheta, ceea ce rămâne din costumul tău maro îţi va îndeplini exact necesităţile: îţi va ţine de cald atunci când e frig, răcoare pe căldură şi se va usca repede atunci când plouă. Nu trebuie decât să-ţi schimbi cămaşa din când în când şi restul echipajului va considera că îmbrăcămintea ta este mai bună decât a lor. Astfel, nu îţi vei pierde din demnitate.

 Înţeleg.

 Între ei se lăsă iar o tăcere ciudată.

 De Aguilar privea gânditor marea şi cele trei corăbii din convoi care înaintau în spatele lor, abia vizibile.

 Ai mai fost vreodată într-o călătorie lungă pe mare?

 Nu.

 Owen tocmai se pregătea să îşi strângă undiţa şi să desfacă sfoara care o lega de brâul lui când ceva mare îi muşcă momeala şi se agăţă în cârlig.

 Ar fi dat drumul undiţei, dar era împrumutată şi nu voia să-l păgubească pe Dominic, musul navei. Ar fi putut să stea acolo privind peştele zbătându-se între valuri, dar erau unele lucruri prosteşti la care nu voia să se preteze. Înjurând, începu să tragă peştele palmă cu palmă, gândindu-se cu groază la lupta inegală necesară pentru a-şi aduce captura la bord.

 Nu îţi face plăcere? întrebă de Aguilar.

 Peştele sau călătoria?

 Ambele. Oricare.

 Căpitanul nu se oferi să îl ajute.

 Nu am venit pentru plăcere, ci doar pentru destinaţie.

 Peştele lui Owen ieşi din apă zbătându-se. Era mare şi puternic, şi nu voia să părăsească oceanul. Se sprijini cu ambele picioare de balustradă şi îl trase în sus, devenind tot mai conştient că el puţea a vomă şi sare de mare, şi transpiraţie, dar, printr-un procedeu alchimic inexplicabil, nu şi de Aguilar.

 Peştele ieşi luptând din apă. Era lung de-un braţ, alunecos şi argintiu precum luna, şi se îndoi peste balustradă. Cârligul îi era agăţat de cap, sub ochi.

 Owen se simţi vinovat pentru faptul că târa această creatură nevinovată din siguranţa apei într-un mediu despre care nu ştia nimic şi că o ameninţa apoi cu o moarte timpurie.

 Ar fi putut să îşi vâre degetele în branhii, să scoată cârligul şi după aceea să-i facă de petrecanie cu o bară de fier cu mâner de lemn pe care musul i-o lăsase la îndemână exact pentru acest scop.

 În loc de asta, reuşi să facă un lucru mai dibaci: scoase cârligul şi bâjbâi din mâini astfel încât, deşi părea că încearcă să aducă peştele la bord, îl lăsă să scape. Acesta lovi apa, se răsuci şi dispăru. Părea încă viu.

 Urmă o tăcere destul de lungă, auzindu-se doar zgomotul apei care se lovea de corabie, după care de Aguilar îi zise îngândurat:

 Bine ai făcut.

 Acesta era ultimul lucru la care se aşteptase Owen.

 Ploaia aproape că încetase complet şi norii se împrăştiau. Soarele se strecura peticit printre nori, trimiţând umbre intermitente de-a lungul corăbiei. Ceva din calitatea luminii îl învioră pe Owen. Îşi strânse undiţa şi începu să-şi dezlege funia nenorocită legată de talie.

 Gestul lui rupse orice vrajă care îi legase. Căpitanul se răsuci, sprijinindu-se cu spatele de balustradă într-un mod care părea periculos. Îngrijorat, Owen spuse:

 Dacă balustrada s-ar rupe…

 Atunci înseamnă că nu mi-am construit o corabie trainică şi voi cădea peste bord, urmându-ţi peştele pe fundul oceanului, scufundat de greutatea aurului pe care îl port. Ştiu. Amândoi trebuie să sperăm că mi-am construit corabia luând acest lucru în considerare, iar faptul că port aur este o dovadă a încrederii mele în ea, şi nu propria nimicire.

 Lui Owen nu-i trecuse prin minte că excesul de podoabe de aur ale spaniolului era mai mult decât vanitate. Încă nu i se părea că ar fi. Ideea că echipajul ar fi putut să îl vadă altfel îl făcu să-şi dea seama de statutul de semizeu al căpitanului printre mateloţi.

 Atunci când am vorbit despre venirea ta în această călătorie, nu am luat în considerare familia ta şi felul în care ea ar putea să fie afectată de aceasta, rosti de Aguilar urmărindu-l cu atenţie. Nu ai o soţie care să îţi plângă plecarea?

 Nu am o soţie.

 Cineva atât de priceput ca tine? Mi se pare greu de crezut. O amantă atunci sau un prieten apropiat?

 Această întrebare lovi aproape de ţintă. Owen nu se îmbujora adesea, dar, când acest lucru se întâmpla, era spectaculos, aşa ca acum, când sângele fierbinte îi inundă faţa.

 Nu am aşa ceva, şi nici nu îmi doresc, spuse el ţeapăn. La un moment dat, sper să am o soţie, dar nu a venit încă vremea pentru asta. Între timp, sunt mulţumit. Poate că asta nu este la modă în Spania şi cu siguranţă că nu era în Anglia, sub domnia răposatului rege Henric, dar nu doresc să cunosc intim o femeie fără ca aceasta să îmi fie soţie. Dacă asta ţi se pare ridicol, căpitane, atunci te-aş ruga să păstrezi discreţia asupra acestui lucru câtă vreme suntem pe corabie. Un medic are nevoie de un anumit respect din partea pacienţilor lui, altfel abilităţile sale devin inutile. Dumneata eşti, desigur, scutit de asta. Nu mă aştept la respect din partea dumitale şi nici nu doresc ca acest lucru să fie aşteptat din partea mea.

 Orice faci, nu provoca niciodată un duel decât dacă este unul de idei. Ai grijă ca insultele să fie mai subtile decât ale celor pe care alegi să îi superi. Ăsta este singurul mod în care vei supravieţui. Acesta fusese sfatul profesorului de scrimă, faţă de care Owen îşi ceru scuze în gând.

 Voia să plece. În cele din urmă, mânia îi făcu degetele agile, astfel încât funia care îl ţinea pe loc nu mai fu imposibil de dezlegat. Se chinuia cu ultimele două răsuciri ale nodului.

 Îmi cer scuze dacă te-am jignit, zise de Aguilar împăciuitor. Tu eşti acel tip de persoană rară, un nobil în adevăratul sens al cuvântului. Bănuisem acest lucru, dar nu eram sigur. Nu îl voi trimite deci pe Dominic în cabina ta, în această seară. Sunt sigur că băiatul se va simţi uşurat.

 Aşa cum va fi şi cel cu care ar fi dormit altfel, nu mă îndoiesc. Dumneata, poate? Sau poate că acel loc îi este rezervat secundului, al cărui umăr l-am îngrijit ieri? Ar trebui să ştii că, în calitate de medic, îi recomand lui Juan-Cruz să nu practice activităţi energice vreme de o jumătate de lună. Îmi cer scuze dacă acest lucru îţi provoacă neplăceri.

 În afară de o problemă minoră cu velatura care îi dislocase umărul, Juan-Cruz era un marinar extrem de competent. Era, de asemenea, cel mai urât bărbat de pe corabie şi asocierea lui cu căpitanul în acest mod era o insultă infantilă. Owen o regretă de îndată. Stătea tremurând faţă în faţă cu de Aguilar, sigur de faptul că avea să moară şi la fel de sigur că nimic nu avea să-l facă să-şi retragă vorbele.

 Furia îl împiedică să-şi ridice imediat privirea şi să-şi dea astfel seama că tăcerea se datora faptului că Fernandez de Aguilar râdea prea tare pentru a-i putea răspunde.

 Am spus ceva amuzant?

 Nu… Da. Evident… da.

 Căpitanul îşi şterse frumoşii ochi gri cu podul palmei. Scoase o batistă de olandă din mânecă şi îşi suflă nasul elegant.

 Activităţi energice? rosti clătinând din cap. Doamne, adu-mi aminte să nu te mai jignesc vreodată, englezule. Sunt sigur că Juan-Cruz se va feri de activităţi energice dacă i-ai zis că e nevoie de acest lucru, dar, dacă n-o va face, asta nu va fi din vina mea. Şi nici eu sau oricine altcineva nu se va atinge de tânărul Dominic decât dacă bâlbâială băiatului o să enerveze prea tare echipajul într-o zi, iar aceştia o să-l arunce peste bord ca mod de vindecare. Dacă le spui că acest fel de tratament nu ar fi eficient, sunt sigur că te vor asculta. Eşti socotit un înger de către cei care cred în aceste lucruri şi zeu de către ceilalţi.

 Aş prefera ca echipajul tău să nu mă considere decât un om care încearcă pe cât îi este cu putinţă să înveţe arta şi ştiinţa medicinii.

 Vorbele erau reci, dar nu reuşi să se exprime altfel. Căpitanul ridică din umeri.

 Este deja prea târziu pentru asta. Mai bine fii conştient de situaţia ta şi bucură-te de ea. Şi e mai bine să ştii că eşti ferit de atenţii nedorite. Pe corabia aceasta nu se practică asemenea lucruri. Te-am provocat pentru a-ţi cunoaşte mai bine temerile şi îmi cer scuze, dar cred că este de folos ca aceste lucruri să fie spuse cu voce tare. Dacă Dominic încheie această călătorie cu virginitatea pierdută, acest lucru se va întâmpla din propria lui voinţă. Am crezut că e bine să cunoşti aceste lucruri.

 Zicând acestea, de Aguilar salută cu o plecăciune prietenoasă a capului, se desprinse de balustradă şi plecă.

 Owen se aşeză din nou. Rămase acolo multă vreme după aceea, privind soarele coborât să sărute marea, înainte să se ridice şi să se întoarcă în cabină.

 Mâncă singur în acea seară, carne de vită fiartă, şi dormi prost. În ziua următoare se lepădă de ciorapii lungi şi de cizme şi începu să umble în picioarele goale. Nimeni nu făcu vreun comentariu şi, spre amiază, descoperi că putea merge mai uşor, iar spre seară, că se putea plimba aşa cum făcuse pe malurile râului Cam.

 

 Cedric Owen se împiedică pe puntea de încărcare şi îşi sparse buza şi simţi gust de sare fierbinte în toată acea sare rece a mării.

 Găleata ce servea pe post de oală de noapte se desprinse din locul unde era ancorată şi putoarea excrementelor adunate peste noapte se împrăştie în cabină înainte ca furtuna să izbucnească pe punte. Totul era ud şi rece şi mirosea a alge şi aer stricat.

 Se trezi cu respiraţia tăiată şi îşi duse mâna la gură. Nu simţi nici sânge, nici durere. Aurora se legăna la fel de lin ca atunci când adormise. Noaptea avea mirosul dulce al brizei oceanice, nu cel pe care şi-l închipuise el. Cristalul albastru care împărţea cu el patul se roti puţin în legănarea valurilor şi se opri lângă coastele lui, un obiect cald într-o noapte caldă. Îi simţea prezenţa precum a unei amante adormite şi avea pentru el un mesaj care sfâşia noaptea cu insistenţa sa.

 Şi trebuie să mori pentru această piatră?

 Owen încă auzea în urechi ecoul vorbelor lui Nostradamus, chiar şi după ce se trezise şi se îmbrăcase deja. Degetele bâjbâiau nasturii pe întuneric, strângându-şi poalele cămăşii în aşa fel încât să arate prezentabil. Renunţase de mult la jachetă, dar îşi păstrase cămaşa, chiar dacă ţesătura era plină de sare de mare şi îi rodea dureros pielea la subsuori şi la încheieturi.

 Căscă şi făcu o grimasă, apoi ieşi afară, în noaptea nesfârşită şi neagră, luminată de stele ale căror nume nu le cunoştea şi de o lună plină care inunda suprafaţa mării cu lumina ei.

 În spatele lor navigau celelalte trei corăbii comerciale de mărimi asemănătoare cu a Aurorei şi departe la babord era corabia de luptă încărcată cu tunuri pentru a ţine piraţii la distanţă prin simpla ei prezenţă. Undeva în spate mai era una, deşi era bine ştiut că piraţii atacau navele bogate care se întorceau din Noua Spanie în bătrâna ţară, şi nu pe cele care porneau de acolo.

 Încă de la început, Owen a considerat navele de luptă drept o asigurare, nu o necesitate. Cu noua perspectivă dată de cristalul albastru, le vedea acum ca pe o povară ce trebuia îndepărtată, şi repede, însă nu era sigur de ce sau cum.

 Domnule?

 Owen bătu la uşa căpitanului. Sunetul se pierdu în zgomotul valurilor şi zăngănitul domol al ancorei. Bătu un pic mai tare.

 Don Fernandez, eşti aici?

 Señor Owen? Aşteaptă, ies imediat.

 Lucrul uimitor, sau mai bine zis unul dintre cele câteva lucruri uimitoare la Fernandez de Aguilar, era viteza cu care putea să îşi pună haina plină de zorzoane. În mod evident, spaniolul dormea cu averea în aur atârnată la ureche, dar nu avea cum să doarmă în haină şi să iasă din cabină aşa împrospătat cum făcuse acum.

 Cu săptămâni în urmă, la începutul călătoriei lor, Owen îşi făcuse mica promisiune că avea să îl urmărească îmbrăcându-se într-o zi, pentru a vedea cum face. Dar nu în această noapte, la această oră. Chiar în momentul când aceste gânduri îi treceau prin minte, căpitanul ieşi destul de treaz în miezul nopţii, purtând la ureche o micuţă comoară princiară.

 O noapte frumoasă. De Aguilar se prinse cu o mână de balustrada dinspre tribord şi îl privi pe englez. Pot să întreb ce te-a scos afară la ora asta târzie, şi pe mine împreună cu dumneata?

 Urmează să fie o furtună. Acest lucru suna jalnic sub cerul înstelat. Mai mare decât oricare cu care ne-am întâlnit până acum. Aceasta o să despartă convoiul şi probabil că o să ne scufunde. Trebuie să…

 Owen se străduia să îşi găsească vorbele. Spaniola lui fusese rudimentară la început, dar, după patru săptămâni pe mare, era mult îmbunătăţită, însă acum ar fi ezitat în orice limbă ar fi vorbit.

 Sunt lucruri care trebuie făcute, dar nu ştiu care sunt acestea. Numai dumneata eşti cel care trebuie să le facă astfel încât să scăpăm cu viaţă şi, la sfârşit, să nu mai facem parte din convoi.

 Să nu mai facem parte…? Nu înţeleg.

 Cel puţin de Aguilar îl asculta şi nu îl trimise în cabină cu o înghiţitură de laudanum care să-i ţină coşmarurile la distanţă.

 Nu trebuie să ne agăţăm de celelalte corăbii, rosti Owen. Acolo zace pericolul. Dacă reuşim să ne îndepărtăm de ceilalţi, atunci avem o şansă. Nu există pericolul piraţilor, dar trebuie să ne îndreptăm spre Noua Spanie singuri, fără cei care ne-ar putea stingheri sau schimba hotărârile.

 Aşa? Am spus odată că s-ar putea să încerci să îmi conduci corabia. N-aş fi crezut că ai să faci asta cu adevărat. De Aguilar vorbi îngândurat, fără mândria tăioasă de care era capabil. Şi ai să-mi zici cum de ştii asta?

 Veni rândul lui Owen să privească marea. Nostradamus îi atrăsese atenţia că piatra albastră era o condamnare la moarte, dar aceasta nu reprezenta o noutate. De-a lungul secolelor, toţi cei care au avut-o au cunoscut întreaga povară pe care aceasta o presupunea şi se obişnuiseră să găsească subterfugiile necesare.

 Totuşi, minciuna veni mai greu decât şi-ar fi dorit şi îi lăsă un gust amar pe limbă.

 Aşa cum ţi-am zis odată, bunicul meu a navigat cu Sir Edward Howard. Când eram copil, mi-a vorbit despre mirosul specific pe care marea îl emană atunci când se apropie o furtună, asemenea fierului incandescent când este băgat în apă. L-am simţit acum, venind de la babord. Furtuna se va apropia din acea direcţie. Cât despre restul, m-am gândit să îţi compar harta astrală a naşterii cu cea prezentă, stabilind locaţia noastră aici, pe ocean, atât cât o cunoaştem. Ar trebui să fi văzut asta mai din timp şi regret că nu am făcut-o înainte.

 Măcar acest lucru era în parte adevărat. Cu mai multă încredere, Owen continuă:

 Fortuna acestei nopţi este în conjuncţie cu Saturn şi în a cincea casă faţă de Fortuna ta, care se află în conjuncţie cu Luna ta. Dacă acestea două sunt în opoziţie, cred că vom asista la o catastrofa care o să ne omoare. Pentru că sunt la distanţa de cinci case una faţă de cealaltă, s-ar putea să supravieţuim prin curaj şi urmându-ţi instinctul.

 De Aguilar privea acum fix spre tribord. Marea îi legănă vreme îndelungată până îi răspunse.

 Poate că, într-o zi, o să mă onorezi împărtăşindu-mi adevărul. Deocamdată, o să te cred că se apropie o furtună şi îi voi trezi pe Juan-Cruz şi restul echipajului ca să lege velele şi să-i avertizeze pe cei de pe celelalte corăbii, ca să facă şi ei la fel. Apoi, dacă acest lucru se dovedeşte a nu fi adevărat, o să adun echipajele celor şase corăbii ca să le poţi spune povestea bunicului tău care l-a servit cu atâta ardoare pe regele Henric, şi îi voi lăsa să te arunce peste bord dacă nu le va plăcea povestea ta.

 Zâmbi în timp ce vorbea. Lăsa cumva să se înţeleagă că spusese asta în glumă.

 

 Corabia se trezi surprinzător de repede. Juan-Cruz era pe jumătate îmbrăcat, avertizat fiind deja de legătura lui supranaturală cu de Aguilar şi cu nava. Faţa lui nu vădi nicio emoţie în timp ce ascultă povestea inventată a lui Owen. Îşi roti numai mâna deasupra capului şi începu să facă toate cele necesare pentru ca Aurora să se supună voinţei căpitanului.

 În câteva momente, fluierăturile răsunau printre vele şi steagurile fură ridicate, vizibile în noaptea scăldată de lună. Marinarii adormiţi fură treziţi. Spaniola răsuna de pe punţile a jumătate de duzină de corăbii, blestemând noaptea şi pe englezul nebun, evitând cu grijă să-şi înjure căpitanul.

 Nemaiavând nimic de făcut, Cedric Owen se retrase în cabina lui şi se aşeză în cuşetă. Cristalul albastru era acoperit de pături lângă el. Simţi o stare de veghe nouă în acea aşteptare, aşa cum ar fi simţit din partea unui ogar la începutul unei vânători, ştiind că acesta simţea prada pe care el n-ar fi văzut-o niciodată dacă nu i-ar fi fost adusă în mâna lui, moale, caldă şi moartă.

 Până acum, nu mi-ai cerut nimic din ce nu ţi-aş fi dat de bună voie, dar acum vieţile mai multor oameni sunt în joc, nu doar a mea, rosti el. O să ne conduci în siguranţă la ţărm aşa cum am spus?

 Piatra nu îi dădu niciun răspuns. Nu făcuse asta niciodată, dar în albastrul din mintea lui Owen era o pace reînnoită şi o senzaţie de finalitate, ca o întoarcere acasă dintr-o călătorie lungă şi dificilă. Se întoarse pe-o parte şi se întinse în cuşetă, privind fix razele lunii care veneau prin crăpătura uşii.

 Puţin după aceasta, vântul vâjâi şi mai tare printre vele şi catarge.

 Ingleborough Hill

 Yorkshire Dales

 Mai 2007

 

 Stella era singură pe dealurile de la Ingleborough Fell, cu oile şi craniul de cristal.

 Noaptea era răcoroasă, fără să fie rece. Contururile norilor desenau linii fine între stele. Mai sus, Fell Beck îşi turna apa neagră în gaura şi mai neagră care era Gaping Ghyll. Piatra îi era uşoară în rucsac. Începea să înţeleagă senzaţiile provocate de aceasta. Aici, niciuna din ele nu era în pericol.

 Poteca joasă de-a lungul pârâului se transforma în urcuş în partea stângă. Mergea uşor prin iarba înaltă, încurajată să înainteze aşa cum a fost de când se trezise în camera de hotel, cu vorbele lui Tony Bookless răsunându-i la nesfârşit în minte.

 Nicio piatră nu merită să mori pentru ea… Scapă de ea, Stella.

 Adormise auzindu-l şi se trezise cu vocea lui în miezul nopţii. Craniul nu protestă. Nu avusese parte nici de fulgere albastre şi nici de durerea ţipătoare din mintea ei când se trezi şi se îmbrăcă, şi merse cu maşina de-a lungul străduţelor neiluminate, spre parcarea de la capătul drumului.

 Acum, urca având mintea golită, simţind aerul nopţii pe piele şi durerea surdă a muşchilor suprasolicitaţi în ziua anterioară, care încă nu se relaxaseră complet. Aici, sus, deasupra satului, aerul mirosea a rouă şi iarbă, şi oaie. Sunetul apei curgătoare deveni mai apropiat. Începu să meargă mai cu grijă, calculând flecare pas, desluşind înclinarea înainte de a-şi muta greutatea pe fiecare picior.

 Nu vreau să merg noaptea… Yorkshire era locul ei de baştină. Nici nu putea să numere de câte ori fusese la Ghyll, însă pe lumina zilei, când drumul era sigur şi spuma tunătoare a cascadei, clar vizibilă. Nu avea nicio intenţie să se rătăcească spre buza acesteia, ca să adauge încă o moarte la activul craniului.

 Oile se dădeau somnoroase la o parte din calea ei, în timp ce începu ultimul urcuş abrupt înainte de zona mai plată care urma. Căderea şi vuietul cascadei o chemau. Înaintea unui gard pentru oi de care abia îşi amintise, făcu un pas înapoi. La picioarele ei, pământul se întrerupea brusc. Fell Beck se prăbuşise în spaţiul vast al peşterii de dedesubt.

 Într-o lume de gri şi negru, stătea pe coasta acoperită cu iarbă, destul de departe de buza văgăunii. Acolo, cascada arunca stropi de apă spre lumina stelelor, singura pată argintie.

 Luă craniul de cristal din rucsac şi îl ţinu în mâini pentru prima dată de când stătuse tremurând în catedrala din pământ, cu prima fulgerare albastră încă pârjolindu-i creierul.

 Era mai multă linişte acum. Stratul de calcar care îl acoperea se înăsprise un pic din cauza frecării în rucsac, iar acum i se fărâmiţă în palmă şi deveni mai neted. Lumina stelelor îi acoperea cu umbre vagi. Trasă cu degetul arătător conturul ochilor şi al gurii precum şi triunghiul incert al nasului.

 În această lumină, alb şi cu umbre, se asemăna cu faţa lovită a lui Kit pentru ca ea să îl urască din toate puterile împreună cu nenorocirea pe care o cauzase. Vocea lui Tony Bookless şoptea în tumultul apei.

 Şi totuşi…

 Era greu să uite pasiunea cu care ţinuse prima dată piatra. Chiar şi sub apă, îngheţată şi aproape înecându-se, sentimentul de întoarcere acasă, de bun venit, de promisiune făcută cu atât de mult timp în urmă, încât uitase şi abia acum îşi amintea, fusese copleşitor. Mai simţea încă efectul acestor trăiri.

 Este pătată de prea mult sânge. Scapă de ea…

 O adiere nocturnă ridică stropii cascadei Beck şi îi împrăştie peste mâinile şi faţa ei. Rupse un fir de iarbă şi începu să îl mestece. Firul rupt îi gâdila limba. Seva dulce-acrişoară o făcu să saliveze.

 Închizându-şi ochii, Stella căută prezenţa cristalului, pentru a înţelege cum justifica morţile pe care le provocase. O simţise de-a lungul întregului urcuş pe coasta dealului. În mod inexplicabil, dispăruse acum sau era atât de slabă că nu putea să o simtă.

 Îşi deschise ochii din nou. Printr-o iluzie a luminii, din calcarul alb o privea faţa lui Kit, rănită şi inexpresivă ca o păpuşă de plastic. Vocea lui Tony Bookless tuna din cascadă. De această dată, o umbră fugitivă îi aduse aminte de un bărbat trecând pe sub picioarele ei, cu intenţia de a-l omorî pe Kit. Mintea i se înfioră aşa cum, de teamă, corpul nu îndrăznise să o facă.

 Scapă de ea!

 Gaping Ghyll se căsca la picioarele ei. Cascada Beck era cea mai înaltă cascadă din Marea Britanie, prăbuşindu-se într-o peşteră aflată dedesubt şi, din aceasta, într-un lac subteran care îi intimida şi pe scufundătorii profesionişti.

 Cumpăni greutatea craniului de cristal în mâini şi îl ridică, pregătită de aruncare.

 Fărâma de albastru din mintea ei era acum atât de departe, atât de obosită, atât de veche şi de sfârşită, încât aproape îşi epuizase toată puterea chemării. Sau tânără, poate, ca un miel fătat în miezul unei nopţi de iarnă, care a plâns cât a putut, fără să fie totuşi hrănit, şi devine tot mai slăbit din cauza behăitului.

 Stella îşi coborî braţele. Cu grijă neaşteptată, strânse piatra la piept, simţindu-i calcarul aspru prin tricoul subţire. Inima ei bătea pentru piatră, aşa cum bătuse numai pentru Kit, dar într-un fel diferit. Nu îşi dorise niciodată să îl protejeze pe Kit aşa cum dorea să protejeze acest bulgăre de calcar murdar.

 Ar trebui să te curăţăm, să te facem frumos din nou, zise ea cu voce tare.

 Scânteia albastră pâlpâi şi flacăra crescu aşa cum se întâmplă cu o lumânare pe care un curent puternic ameninţă să o stingă. Ţinând-o strâns, Stella se ridică şi privi în jur.

 Zorii erau aproape. Oile se trezeau. Cerul era mai luminos decât fusese înainte. Gaping Ghyll se căsca şi mai întunecată, iar cascada se prăvălea la fel de vijelioasă. Aşteptau, fata şi piatra, cu aceeaşi inteligenţă străveche pe care o avea cristalul pe care ea îl ţinea în mâini. Instinctul îi spunea că trebuiau să se hrănească.

 Aşeză craniul în rucsac, învelit într-un prosop, şi începu să caute o piatră de aceeaşi dimensiune şi formă în iarba roasă de oi.

 Căutarea o purtă într-un cerc larg, prin gardul de sârmă ghimpată şi pe pajişte, până găsi lucrul de care avea nevoie şi îl luă cu ea.

 Iarba era deja colorată când se întoarse, iar cascada Beck se preschimbase într-un văl de argint. Doar văgăuna era de aceeaşi întunecime acaparatoare. Cu soarele răsărind în spatele ei şi proiectându-i umbra peste apă, Stella rostogoli piatra nou găsită de sub braţ în mijlocul văgăunii.

 Aceasta dispăru înspăimântător de repede. La un timp după aceea, auzi sunetul de piatră spartă.

 Bine ai făcut, rosti Tony Bookless îndărătul ei. Nu eram sigur că vei fi în stare să o faci.

 Ea rămase nemişcată. El îşi termină urcuşul până la cascadă. Umbra lui se uni cu a ei, prelungind-o, astfel încât capetele lor îngemănate se proiectau deasupra prăpastiei.

 L-am visat pe Kit, spuse ea. Era ca şi cum piatra… avea nevoie să vină aici.

 Într-un colţ al minţii ei, lucrul care devenise o parte din ea îşi ţinea respiraţia, aşteptând.

 Te-am auzit când te-ai trezit, zise el. Văzând că nu te întorci, m-am gândit că s-ar putea să ai nevoie de ajutor.

 Mulţumesc.

 Începuse să mintă din nou, dar, de această dată, nu piatra o îndemnase să facă acest lucru. Nu avea niciun regret.

 Bookless îşi ridică telefonul pe care îl ţinea în mână.

 M-au sunat de la spital. Kit şi-a recăpătat cunoştinţa, întreabă de tine. Vrei să vii cu mine să îl vezi?

 La bordul Aurorei, navigând singură pe Marea

 Caraibelor, la jumătate de zi de Zama, Noua Spanie

 Octombrie 1556

 

 Marea era calmă în toate direcţiile. Pentru prima dată în acea săptămână de la furtună, Aurora îndrăzni să îşi ridice toate pânzele şi înainta uşoară, purtată de vânt. Aerul era plin de zgomotul valurilor sparte de corabie şi de foşnetul pânzelor pe cele trei catarge, şi de trepidaţia funiilor şi a ancorelor, iar undeva în depărtare, se auzea strigătul prelung şi oropsit al unui pescăruş.

 Cedric Owen se trezi înainte de răsăritul soarelui şi merse să se aşeze cu spatele sprijinit de trinchet, acolo unde briza înaintării îi sufla părul spre spate. Sub picioarele lui, prora se scufunda şi se înălţa într-o mare calmă, trimiţând valurile înspumate spre pupa.

 Noaptea fusese asemenea primei zile de furtună, dar acum navigau singuri, fără alte corăbii înainte sau în urma lor. Aşa cum avertizase cristalul albastru, Aurora se desprinsese de restul convoiului în haosul de vânt şi ploaie care distrusese cel puţin una dintre celelalte corăbii.

 Echipajul Aurorei văzu o singură navă scufundându-se. Restul se pierduseră în ploaia torenţială şi vântul agitat. Contrar oricărei raţiuni, de Aguilar petrecu două zile navigând în cerc pe o mare nesigură, căutând orice indiciu de steag sau velă, sau, cu şi mai mare disperare, de supravieţuitori printre rămăşiţele epavei care dansau pe valuri în fragmente din ce în ce mai mici.

 Negăsind nimic şi pe nimeni şi presat de vânturile care ameninţau să smulgă catargele, luară iarăşi, cu ezitare, cursul vestic, neştiind dacă celelalte corăbii îi căutau într-un mod asemănător sau pieriseră în furia furtunii. Fiecare om de la bord simţise durerea despărţirii mai intens decât pe cea simţită atunci când părăsiseră portul din Sevilia cu şase săptămâni în urmă.

 Navigarea pe cont propriu producea o senzaţie diferită, asemenea mersului pe marginea unei faleze contra vântului, fără balustradă de siguranţă. La început, sentimentul de izolare fusese descurajam pentru Owen, dar o săptămână de pace şi siguranţa tăcută oferită de comanda fermă a lui de Aguilar îl liniştiseră, aşa încât se simţea euforic şi liber în această singurătate, nedorindu-şi ca ea să se sfârşească vreodată.

 Doar cristalul albastru îşi dorea mai mult. Îndemnurile sale îl treziseră înainte de răsărit. Îl aduseră în acest loc lângă trinchet, de unde putea să privească peste vidul negru al mării şi cerului, spre locul neclar de la orizont unde acestea se uneau.

 Nu mai trăise niciodată o noapte atât de completă. Linia de lumină palidă a orizontului dispăruse, contopind cerul şi marea. Constelaţii nesfârşite se reflectau în ocean şi înapoi pe cer, astfel încât Owen era înconjurat de licăriri de lumină din toate părţile într-un întuneric nesfârşit.

 Doar într-un singur loc exista o diferenţă: înainte şi spre pupa era o lumină care părea mai portocalie decât stelele şi licărea din când în când într-un fel care imita focul.

 Se uita la ea şi se întreba de unde provine, când întunericul se rupse, lăsând prima rază de soare să se întindă peste apă. Doar spre admiraţia lui se petrecea acel moment nepreţuit când marea abandona misterul întunecat al nopţii şi se dăruia albastrului şi auriului orbitor al răsăritului din mare.

 Frumuseţea îţi tăia răsuflarea. Lipsit de orice chemare de a-şi arăta recunoştinţa unei divinităţii pentru acea minune, Cedric Owen îşi deschise inima pentru a-i mulţumi pietrei albastre că îl adusese acolo în ciuda tuturor piedicilor.

 Numai pentru asta şi merită efortul, nu-i aşa?

 Spaniola moale venea din stânga lui Owen. Fernandez de Aguilar reuşea întotdeauna să îşi traverseze corabia în linişte.

 Owen tresări surprins, dar descoperi că nu era pe de-a întregul supărat că împărţiseră acest moment.

 Dacă ar fi să mor acum, după ce am văzut asta, nu aş crede că viaţa mi s-a terminat prea curând.

 De Aguilar ţâţâi dezaprobator.

 Ar trebui să ai grijă ce vorbeşti. O invitaţie adresată morţii nu este un lucru pe care să-l tratezi cu uşurinţă. O să ajungem la ţărm până la căderea serii, ştiai asta?

 Măcar de atâta mi-am dat seama. Ştii încotro ne îndreptăm acum, că furtuna ne-a îndepărtat atât de mult de la cursul nostru iniţial?

 Aş fi un căpitan foarte prost dacă nu aş şti unde mi-am adus corabia.

 Spaniolul se lăsă în jos, cu spatele sprijinit de catarg, cu genunchii strânşi la piept. Niciodată de când îl cunoscuse, Owen nu îl văzuse îmbrăcat atât de neglijent. Poalele lungi ale cămăşii îi atârnau peste ciorapii lungi, cu nasturii de la mânecă descheiaţi şi gulerul desfăcut. Încă îşi mai proteja braţul rupt, dar bandajele erau mai subţiri decât înainte, iar Owen era de părere că va putea să renunţe la ele până la sfârşitul lunii.

 Ar fi trebuit să acostăm la Campeche, spuse de Aguilar. Acesta este la nord de aici, pe partea vestică a peninsulei. Nu avem destulă apă şi hrană ca să ajungem acolo, aşa că ne îndreptăm, în schimb, spre un oraş numit Tulum de către străbunul meu, după zidul imens care se întinde în jurul lui. Băştinaşii îl numesc Zama, care înseamnă răsărit, şi bănuiesc că tocmai am văzut motivul. În timpul nopţii, cei care trăiesc acolo asigură ţărmul, avertizând corăbiile de prezenţa stâncilor. Dacă priveşti peste babord, spre prora, departe de soare, încă poţi vedea focul pe care îl ţin arzând în turnul care veghează la malul mării.

 Deci e un foc? Chiar mă întrebasem asta. Nu îmi imaginasem că sălbaticii înţeleg conceptul de far.

 Înţeleg ei mai multe lucruri decât ţi-ai imagina, din câte am auzit despre ei. E în avantajul regelui să îi facă să pară nişte primitivi care pot fi dispreţuiţi. Străbunul meu îşi începuse traiul aici considerându-i nişte brute sălbatice, potriviţi doar să devină sclavi ai grandorii creştinătăţii. Camaradul său Gonzalo de Guerrero şi-a dat seama cel mai timpuriu cât de mult se înşelaseră. A luptat treizeci de ani alături de băştinaşi contra Spaniei.

 Chiar şi aşa, vii printre ei pentru a-i cuceri?

 N-aş face asta niciodată, zise de Aguilar clătinând din cap. Am venit ca să îi fac bogaţi şi pe ei, şi pe noi în Noua Lume, care o va distruge pe cea Veche. Cei pe care îi numeşti sălbatici nu sunt proşti. Şi-au pictat întreg oraşul roşu ca sângele, drept avertisment pentru vecini de a nu-i ataca, şi totuşi se îngrijesc de siguranţa coastei printr-un efort ingineresc care i-ar face pe arhitecţii noştri să plângă de invidie. Farul al cărui foc îl vezi nu este un turn rudimentar, asemenea celor care urâţesc coastele Angliei şi Spaniei, ci o piramidă pătrată, a cărei mărime şi graţie ar egala oricare dintre catedralele noastre. Sculpturile şi frescele sunt mai sofisticate decât cele egiptene, iar scrisul lor este la fel de tăinuit înţelegerii noastre precum picturile de pe pereţii piramidelor. Frumuseţea constă în faptul că aceşti oameni trăiesc şi ne pot învăţa semnificaţia sculpturilor lor, pe când cele din Egiptul antic ne depăşesc deja sfera cunoaşterii.

 Şi o să ne înveţe? Sau ne întâmpină cu război, aşa cum au făcut cu Hernán Cortés?

 De Aguilar scobi nişte murdărie de sub o unghie. Spuse ridicându-şi privirea:

 Sper că nu ne vor întâmpina cu război, dar nu sunt sigur. Zama se află la marginea oceanului şi este orientată spre est, astfel încât cetăţenii ei au văzut în fiecare dimineaţă lucrul cu care noi am fost binecuvântaţi doar acum. Mi-ar plăcea să cred că faptul că sunt scăldaţi în lumina unui răsărit asemenea acestuia în fiecare zi din viaţă îi predispune pe oameni spre agricultură şi reflecţie, mai degrabă decât spre război, dar s-ar putea să mă înşel.

 Atunci, în caz că te înşeli, ar fi bine să ne bucurăm cât mai mult de ceea ce avem.

 Owen se lăsă şi el în jos, sprijinindu-se de catarg, cu faţa către soare. Îşi lăsă capul pe spate şi îşi închise ochii, ferindu-i de albastrul cunoscut al cerului. Albastrul intern, mai cuprinzător şi mai intens al cristalului se întinse şi deveni pătat cu roşu la margini, doar puţin, dar destul pentru a fi un avertisment.

 Oricum şi-ar vopsi zidurile, zise Owen cu ochii închişi, cred că băştinaşii nu sunt singurul pericol care ne ameninţă.

 Nu. Dacă informaţiile mele sunt corecte, în Zama se află un preot care este depăşit doar de episcopul din Yucatan în dorinţa de a aduce Inchiziţia în Noua Spanie. Este un iezuit care se teme de decăderea Bisericii-mamă în Europa, unde germanii, olandezii şi englezii jefuiesc mănăstirile şi le fură aurul. El caută să îi reîmprospăteze cuferele cu avuţii din Lumea Nouă. Desigur, nu spune deschis acest lucru. În scrisorile trimise acasă, scrie că încearcă să îndrepte spre Dumnezeu sufletele păgânilor, pentru a-i salva de la o eternitate în focurile iadului. Pentru a face asta, îi va supune pe oricâţi dintre ei va fi nevoie la focul trecător al morţii pe rug.

 Urmă o pauză. Owen auzi foşnetul cămăşii când de Aguilar îşi întoarse faţa spre el. Apoi, urmă vocea calmă şi elocventă.

 Ar trebui să ai grijă, prietene. Mulţi dintre cei care au murit nu au avut un craniu de cristal pur pe care să îl poarte cu ei în focul rugului.

 Nu existase niciun avertisment. Owen îşi deschise ochii şi privi fix albastrul imposibil al cerului. După o vreme, întrebă:

 De câtă vreme ştii?

 De aproape o săptămână. Dacă ţii minte, am avut o noapte de calm înainte de partea a doua, mai rea, a taifunului. Nu am fost prezent atunci la cină. Nu mă aştept să mă ierţi, dar trebuie să înţelegi că nu puteam risca să îmi duc corabia şi echipajul într-o călătoriei neplanificată dintr-o zonă abia cunoscută fără să ştiu pentru cine sau pentru ce făceam asta.

 Aşa că ai întrat în cabina mea şi ai căutat piatra?

 Era la vedere, aşteptând să fie găsită. Nu am atins-o, un asemenea lucru ar fi un sacrilegiu, dar am simţit din partea ei o primire aşa cum nu am mai avut decât din partea lui Pedro Surdul, cel care m-a învăţat tot ce ştiu despre mare şi încă mă mai primeşte în casa lui ca pe un nepot iubit de fiecare dată când mă întorc să îl vizitez.

 Owen îşi întoarse puţin capul, pentru a-l putea privi.

 Fiecare om pe care l-am cunoscut, cu excepţia lui Nostradamus, ori s-a temut de craniu, ori a vrut să-l obţină. Eşti şi tu oare o altă excepţie? Sau şi-a pierdut cumva acesta puterea de a cuprinde minţile oamenilor?

 Urmă o altă tăcere şi sunetul valurilor sparte la prora. În cele din urmă, de Aguilar zise:

 Dacă aş avea o soţie uimitor de frumoasă şi înţeleaptă, astfel încât să vezi în ea tot ce ţi-ai putea dori vreodată de la o femeie, ai dori să mi-o iei?

 Nu aş lua nimic de la tine, cu atât mai puţin o inimă liberă, dăruită de bunăvoie.

 Atunci, de ce nu aş face şi eu la fel? Piatra îţi aparţine în mod clar în toate privinţele. Nu este vorba că nu mi se pare de dorit, ci că eu aleg să nu o doresc.

 Integritatea ta mă face să-mi fie ruşine, spuse Owen. Tu eşti căpitanul corăbiei şi îţi datorez viaţa. Mai mult de-atât, am văzut cum îţi tratezi echipajul şi dovedeşti respect prin tot ce faci. Nu ţi-aş fi ascuns acest lucru, dar…

 Dar este greu să ştii în cine să ai încredere. Ştiu. Şi poate că nici nu ai vrea să împovărezi un prieten cu asta?

 Owen nu se gândise la Fernandez de Aguilar ca la un prieten şi nici nu îşi imaginase că el ar putea fi astfel considerat de acesta. Acum, că acest lucru era exprimat cu voce tare, după toate câte se întâmplaseră, Cedric văzu adevărul prieteniei lor şi, privind în urmă, realiză cum aceasta crescuse dintr-o serie de conversaţii aparent fără sens, dar care aveau însemnătate şi erau sincere  un respect care sporise treptat.

 Aşa cum Owen se temuse odată, fusese sedus şi cedase, dar nu regreta. Întrebă:

 De ce ai făcut asta?

 Şi îi fu recunoscător spaniolului pentru faptul că nu se prefăcuse a nu înţelege.

 Mi-ai salvat viaţa, nu este oare ăsta un motiv suficient? Spaniolul ridică din umeri. Şi ai o naivitate sinceră, dar sub ea se ascunde o putere care valorează cât zece orgolii.

 N-aş putea niciodată să te iubesc aşa cum un bărbat iubeşte o femeie.

 Ştiu asta. Şi nici nu ţi-aş cere un asemenea lucru. Nici nu l-aş dori de fapt. Şi eu vreau să îmi găsesc o soţie cândva. Dar există o comuniune a minţilor între bărbaţii cu aceleaşi calităţi care are la fel de multă valoare ca o uniune carnală şi poate să ţină mai mult decât zilele năvalnice ale iubirii trupeşti. Am sperat că am putea împărtăşi o asemenea camaraderie şi că, prin aceasta, ai putea să îmi spui puţin din povestea pietrei albastre, atât cât se poate.

 Aş putea… într-adevăr, aş putea. Owen îşi trecu mâna peste faţă, fără să-şi dea seama cât de tânăr îl făcea să pară acest gest, sau cât de nesigur. Am trăit toată viaţa cu povara existenţei pietrei. O iubesc împreună cu tot ce aduce, însă nu aş împovăra cu inima uşoară pe nimeni, în special nu o persoană pe care o admir. Şi totuşi… în acea noapte când am mers la cină, nu am lăsat-o la vedere, era la fel de bine ascunsă ca totdeauna.

 Piatra m-a lăsat să o văd?

 Aşa se pare.

 Pentru o vreme se lăsă iarăşi tăcerea şi se auzi doar zgomotul corăbiei tăind apa şi legănatul mării. Ţipetele pescăruşilor se întoarseră mai insistente decât înainte, iar păsările însele erau nişte mâzgălituri şterse la orizont.

 De Aguilar băgă mâna în sân şi scoase la iveală, dintr-un buzunar interior ascuns, ceva de aur.

 Preotul din Zama este părintele Gonzales Calderón. Din cele auzite, se pare că este un fanatic care se delectează cu durerea celorlalţi. Cred că trebuie să fim foarte atenţi în prezenţa lui. Ar trebui să pară cel puţin că suntem oameni ai lui Dumnezeu. Dacă nu te jignesc prea tare, ai vrea să accepţi asta? De degetele sale atârna un mic crucifix de aur, lucrat de o calitate excepţională. A fost al mamei mele, rosti simplu Fernandez de Aguilar. Dar poate fi purtat şi de un bărbat.

 Crucea străluci în soare în vreme ce se răsucea în briza revigorantă şi se transformă într-o penumbră mică de lumină, care depăşea metalul din care era creată. Cedric Owen o prinse, iar piatra albastră, care se ferise de orice alt artefact religios, nu reacţionă la acesta.

 Mulţumesc, spuse Owen. Aş fi deosebit de onorat.




 



 

CAPITOLUL 10





 Zama, Noua Spanie

 Octombrie 1556

 

 Pe o apă calmă care strălucea sub soarele amiezii, Aurora pluti uşor în micul port natural situat la poalele oraşului numit Zama după priveliştea ce o avea spre răsărit.

 Faleza înaltă, de calcar alb, stătea ca o santinelă a purităţii, atrăgându-i spre un înfiorător oraş de piatră roşie ca sângele, cu ziduri pe trei laturi, şi orientat spre a patra, unde se afla un turn piramidal uriaş, roşu, care servea drept far.

 La bord, echipajul era aliniat la babord şi tribord, de la prora la pupa, sondând apa cu fire cu plumb înmuiat în ceară moale, pentru a putea afla atât adâncimea, cât şi conformaţia fundului mării de sub ei. Un cor de voci apăsate trimitea rapoarte către de Aguilar, care stătea la cârmă împreună de Juan-Cruz.

 Babord pupa, al patrulea om, patru braţe şi jumătate, pierdut nisip, probabil stâncă.

 Tribord prora, primul om, trei braţe, ierburi şi noroi.

 Folosind această metodă precară, înaintând grijuliu centimetru cu centimetru, căpitanul îşi aduse corabia într-un loc unde putea ancora în siguranţă, apoi lansă la apă o barcă pentru el şi câţiva companioni aleşi pentru a ajunge primii la ţărm.

 Sosirea lor nu era neaşteptată. În ultimele ore, de când reuşiseră să vadă portul, văzuseră, de asemenea, şi o mulţime crescândă de băştinaşi care îi aşteptau, îmbrăcaţi în culori vii, ca nişte păsări, cu multe pene verzi împodobindu-le pălăriile de paie, astfel încât Cedric Owen, care fusese pe mare pentru prea multă vreme, îşi închipui cu entuziasm că ar fi femei, iar că lucrurile pe care le purtau erau destinate comerţului.

 Acum, nu îşi mai închipuia asemenea lucruri plăcute. De aproape, era clar că fiecare dintre cei care aşteptau era bărbat şi lucrurile pe care le purtau cu ei erau arme de luptă. Cel puţin o duzină dintre cei din rândurile din faţă aveau puşti şi se părea că ştiu cum să le folosească. În rest, majoritatea avea suliţe sau lungi bâte din lemn, înnegrite pe margini.

 Li se spun maquahuitl, zise de Aguilar calm.

 Stătea lângă Owen, la prora bărcii, cu o funie răsucită în mână, gata să sară pe ţărm. În spatele său, şase bărbaţi vâsleau în sincron îndelung exersat.

 Străbunul meu le-a descris drept cele mai măreţe arme de mână pe care le-a văzut în acţiune. Sunt făcute din lemn tare, cu lame de obsidian pe margini. Luptătorii poporului maya nu sunt bărbaţi masivi, aşa că le mânuiesc cu ambele mâini, ceea ce le permite să le arunce cu o boltă mai mare şi cu mai multă forţă în lovitură. Pedro de Moron, care a luptat alături de Cortés, şi-a văzut calul decapitat de o singură lovitură a uneia dintre aceste arme. Cortés le-a oferit săbii de fier băştinaşilor care îi juraseră loialitate, dar aceştia erau de părere că obsidianul lor era mai ascuţit şi puternic. A fost nevoie de un cal mort pentru a-i dovedi lui Cortés că spuneau adevărul.

 Iar acum ei aşteaptă să ne dovedească asta şi nouă, zise Owen. Sunt greu de numărat, înghesuiţi aşa laolaltă, dar cred că sunt mai mulţi decât noi cu cel puţin un om şi nu par să ne aştepte cu drag, oricât de vesele le sunt îmbrăcămintea şi penele.

 De Aguilar dădu din cap împăciuitor.

 Atunci, o să murim rapid după ce am văzut acel răsărit înfocat. Aş prefera asta alternativei. Bărbatul care trece printre ei acum, îmbrăcat în negru, cu o avere de argint la gât este părintele Calderón. În prezenţa lui, să sperăm că, dacă ne urăsc, vom avea parte de moartea băştinaşilor, rapidă, cu piatra neagră, şi nu de cea europeană, prin tortură şi foc. Piatra ta albastră ce spune?

 Că este aproape de casă şi abia aşteaptă să ajungă la ţărm, răspunse Owen, care abia reuşea să se concentreze din cauza cântecului năvalnic din mintea lui. Nu zice nimic despre cum o să fim primiţi atunci când o ducem acolo. Îi vei arunca funia preotului?

 Cui altcuiva? zise de Aguilar zâmbind forţat. Priveşte cu atenţie, englezule, şi învaţă ce înseamnă să le vorbeşti frumos băştinaşilor.

 

 Debarcaderul de lemn era atât de nou, încât scoicile nu se prinseseră de el încă. Preotul îmbrăcat în negru stătea în capătul cel mai îndepărtat de ţărm şi prinse cu destulă îndemânare funia care îi fu aruncată. Doi băştinaşi stăteau la un pas în urma lui. Erau singurii din neamul lor care purtau pantaloni şi bluze de pânză simplă, necolorată, şi nu aveau arme.

 Preotul se lăsă pe spate şi întinse funia. Barca se ciocni de debarcader pentru un moment, apoi Fernandez de Aguilar sări agil pe scândurile de lemn şi rămase acolo, clătinându-se uşor o clipă, ca şi cum încă ar fi fost legănat de mare. Apoi, în faţa tuturor, făcu cea mai elaborată plecăciune de curte pe care Cedric Owen o văzuse vreodată.

 Permiteţi-mi să mă prezint, domnule. Sunt Fernandez de Aguilar, căpitan al unei corăbii de valoare mică, dar îl aduc cu mine pe señor Cedric Owen, medicul navei noastre şi un astrolog de excepţie. El soseşte cu recomandarea Caterinei de Medici, însăşi regina Franţei. Îl recomand astfel dumneavoastră şi prietenilor dumneavoastră. Dumneavoastră sunteţi, desigur, părintele Gonzales Calderón, preot al Bisericii-mamă din Zama, Noua Spanie. Chiar în această dimineaţă, vorbeam despre dumneavoastră şi câtă plăcere v-ar face să ne cunoaşteţi stimatul pasager. Un moment, să punem o scândură pentru ca bunul medic să poată veni la ţărm.

 Nu.

 Se lăsă o tăcere pe care nici măcar pescăruşii nu îndrăzniră să o tulbure.

 Preotul era un bărbat cât un munte, cu spatele şi talia lată, tot numai muşchi. Avea gâtul gros şi bărbie dublă. Peste întinderea lată şi neagră a pieptului, purta un crucifix din argint brut, cel mai mare şi mai greu pe care Cedric Owen îl văzuse vreodată.

 Acel unic cuvânt făcu să încremenească tot portul. Privit acum de fiecare om din barcă, corabie şi de pe ţărm, preotul încolăci funia în mână şi o aruncă abil la picioarele lui Cedric Owen.

 Ridicându-şi vocea pentru a fi auzit, spuse:

 Ar trebui să ştiţi că am avut o epidemie de variolă. Aceasta a trecut acum, dar cu ea Dumnezeu a luat la el jumătate din bărbaţii, femeile şi copii oraşului nostru. Suntem deci precauţi cu cei care ajung aici şi ar putea să aducă din nou acelaşi lucru sau chiar mai rău. Prin urmare, ar putea stimatul vostru medic să îmi jure în numele lui Dumnezeu că nu purtaţi nicio boală?

 Preotul i se adresase lui de Aguilar, dar privirea lui, oprindu-se asupra lui Owen, era mânioasă şi fierbinte, ca şi cum variola îi subjugase mintea.

 Strigătul subit din mintea lui era un ton diferit de orice auzise Owen până atunci. Într-un efort de a se elibera de el, îşi ridică privirea dincolo de preotul înveşmântat în negru, spre cei doi băştinaşi aflaţi imediat în spatele lui şi se opri…

 …pentru că îi devenise imposibil să gândească.

 Cei doi bărbaţi din spatele preotului erau raşi, cu feţele late, ochi mari şi păr negru, des, care le atârna drept pe umeri. Cel din stânga ridică o micuţă cruce de lemn de pe piept şi privi fără interes spre Aurora şi echipajul ei.

 Cel din dreapta se uita fix la Cedric Owen… şi, prin el, direct în albastrul cristalului.

 Owen nu mai fusese niciodată dat în vileag atât de direct şi brutal. Un vânt amarnic îi tăia faţa, de parcă hainele i-ar fi fost smulse de pe corp, luând cu ele jumătate din piele.

 În paralizia lungă a momentului, Owen îşi dădu seama că, spre deosebire de companionul său, acest băştinaş avea atitudinea şi aerul unui războinic. Cicatricea lată care îi traversa faţa în zigzag părea făcută dinadins. Cu privirea ţintuită de cea a lui Owen, bărbatul îşi trecu două degete peste cicatrice, apoi îşi întoarse capul.

 Acum, că privirea cercetătoare se îndepărtase, strigătul din urechea lui Owen aproape că dispăru. Putea să audă lucrurile care îl înconjurau, mai ales pe preot spunând:

 Señor Owen? Sunteţi medic, precum şi astrolog. Puteţi să juraţi dinaintea lui Dumnezeu că această corabie nu ne aduce nicio boală?

 Umbra preotului era mare cât un munte. Era mai uşor să îl privească, să îi vadă dimensiunile imense şi să calculeze ce fel de ameninţare ar putea să reprezinte, şi astfel să uite că fusese despuiat şi apoi reîmbrăcat dintr-o singură privire a unui sălbatic cu o cicatrice pe faţă.

 Se aştepta un răspuns din partea lui.

 Nu, zise Cedric Owen. Nu pot să garantez nimic şi, cu siguranţă, nu aş jura asta în numele lui Dumnezeu. Ce pot să spun este că am fost pe mare cu aceşti oameni timp de două luni şi nu am avut parte decât de obişnuitele instabilităţi intestinale şi un umăr scrântit atunci când un om a tras de o sfoară cu prea multă forţă. Pot să declar că ne-am oprit în Panama pentru a duce la bord provizii de apă şi mâncare şi că am luat cu noi un tânăr băştinaş care dorea să devină marinar. Cred că, dacă ar fi fost vreo boală la bord, acesta ar fi căzut pradă efectelor ei şi, de asemenea, dacă el ar fi fost infectat, ne-am fi îmbolnăvit noi. Prin urmare, voi jura în orice fel doriţi că nu am văzut nimic care să vestească vreo boală, dar nu mai mult de atât. Sunt sigur că supuşii leali de la Campeche ai regelui Filip ne vor primi cu braţele deschise.

 Nu plănuise nimic din toate acestea. Cuvintele îi ieşeau din gură şi le auzea în acelaşi timp ca şi ceilalţi, şi era la fel de surprins.

 Fernandez de Aguilar îi aruncă o privire plină de uimire nedisimulată, care se transformă în ceva mai contemplativ când preotul îşi înclină umil capul, apoi rosti:

 Bine grăit, doctore. Dacă aţi fi jurat pe Dumnezeu că oamenii voştri sunt curaţi, atunci aş fi poruncit să fiţi împuşcaţi, iar corabia să fie arsă pe mare. Debarcaderul ar fi fost distrus împreună cu ea, aşa cum s-a întâmplat ultima dată când ne-a fost adusă boala.

 Şi toate acestea în van, spuse Owen. Aţi fost destul de aproape de Don Fernandez în aceste ultime minute pentru a deveni o sursă de infecţii dacă acesta ar fi fost într-adevăr infectat. Aţi fi mers printre oameni şi aţi fi răspândit boala oriunde v-aţi fi dus.

 Doar că nu m-aş mai fi dus nicăieri. Secretarul meu, Diego, cel de-aici  şi arătă cu un gest spre băştinaşul cu cicatricea pe faţă , are ordin să îmi taie gâtul şi apoi pe al său. Domingo  şi arătă cu degetul spre cel mai paşnic dintre cei doi secretari  ar fi intrat în mare, aceasta fiind moartea aleasă de el. Cu noi dispăruţi, al doilea rând de războinici ar fi dat foc corăbiei, trăgând săgeţi aprinse. Niciun copil nu îşi împuşcă de bunăvoie părintele, dar m-ar omorî dacă le-aş comanda asta, atât de multă încredere am în ei.

 Owen observă că Fernandez de Aguilar se încordase.

 Aceşti oameni vă consideră tatăl lor? întrebă căpitanul.

 Faţa lui Gonzales Calderón era indescifrabilă.

 Eu mă consider tatăl lor după Dumnezeu, zise el. Cred că, dacă le spun că nu aduceţi variolă şi veniţi purtând daruri şi cunoştinţe pentru a ne ajuta să ne recuperăm pierderile, vă vor permite să ancoraţi corabia. Ce se întâmplă după aceasta este în mâinile lui Dumnezeu. Eu nu vă pot garanta siguranţa mai mult decât medicul dumneavoastră poate garanta sănătatea echipajului.




 



 

CAPITOLUL 11





 Colegiul Bede, Cambridge 

 Iunie 2007

 

 Un sigur crin alb rămas de la nuntă împodobea masa joasă din lemn de frasin în camera lui Kit de la River Room. Ca o izbândă a arhitecturii stil Tudor, peste jumătate din lungimea camerei era proiectată deasupra râului Cam. Ferestrele de pe trei laturi îi permiteau soarele strălucitor de vară să pătrundă înăuntru. Râul curgea verzui dedesubt. O fereastră deschisă lăsa mirosul de apă aproape stătută de afară să se amestece cu parfumurile trecătoare ale bucheţelelor împrăştiate prin cameră, trimise de prieteni pentru a-i ura lui Kit bun venit acasă din spital.

 Pentru că îi erau prieteni, avură discreţia să nu fie prezenţi la sosirea lui, ci o lăsară pe Stella să îl ajute să coboare din ambulanţă, sprijinit de cele două cârje, şi să urce treptele spre spaţiul larg şi luminos care îi servea drept casă.

 Se legăna pe picioare lângă masa cu flori, dar ce îi atrase atenţia fu râul care curgea sub fereastră. Curgerea domoală a apei gri-verzui, sclipirile de deasupra ei în aer, iluziile create de lumină şi sticla veche făceau să pară că partea din cameră proiectată deasupra râului ar fi fost mai mare, ca şi cum ar fi plutit singură, suspendată între cer şi apă, aşa cum intenţionaseră proiectanţii ei.

 Se roti complet, observând cerul şi mănunchiul de nori, iarba uscată de pe Midsummer Common, râul aglomerat, plin de turişti în bărci şi studenţi întârziaţi, bucuroşi de examenele trecute, gazonul perfect din Lancaster Court, cu împrejurimile sihastre şi statuia de bronz a lui Edward al III-lea, monarhul din casa Plantagenet al cărui fiu înfiinţase colegiul Bede ca un act de pietate filială comemorând victoria tatălui săi împotriva francezilor la Crécy, în 1346.

 Stella privea cum Kit se acomoda cu încăperea, redevenea el însuşi, îşi amintea cine fusese înainte şi cine devenise. Cârjele ezitară, apoi se opriră. Ochii lui îi întâlniră pe ai ei, verzi-căprui, tulburi, plini de patimi noi pe care ea nu le putea desluşi.

 Îmi amintesc crinii, spuse el.

 Kit…

 Se simţea incapabilă să se mişte. Un val de transpiraţie rece îi cuprinse ceafa. Din momentul în care îşi recăpătase cunoştinţa în spital, fusese rece şi retras, şi complet diferit de bărbatul pe care credea că îl cunoaşte.

 Îl văzu pregătindu-se să recite un discurs elaborat, pe care ea nu voia să-l audă.

 Faţa îi era ca a unui arlechin, verde de vânătăi pe partea imobilă, vie, albă şi mobilă pe cealaltă jumătate. Folosindu-se doar de această parte, încercă să zâmbească.

 Ar trebui să mă părăseşti. Acum, cât toate amintirile sunt încă plăcute.

 Frumoasa lui voce irlandeză era spartă, inegală. O auzi şi tresări. Ochii lui nu o părăsiră niciun moment.

 Nu face asta… zise ea plângând, deşi îşi promisese că n-o s-o facă. Nu te voi părăsi. Nu mă poţi obliga să fac asta.

 Dar pot să ţi-o cer. Pentru binele amândurora.

 Nici tu nu crezi asta. Te-ai căsătorit cu mine de mai puţin de o lună. Eu m-am căsătorit cu tine. Nu este momentul să renunţăm.

 El se încruntă şi clătină din cap. Mâinile îi tremurau pe cârje. Ea ar fi vrut să facă un pas înainte şi să îl prindă, să îi aducă un scaun, să pregătească pentru el scaunul pe rotile electric, să stea sau să doarmă lângă el, să se simtă iarăşi acasă fără să-şi facă griji. Nu putea face niciunul dintre aceste lucruri până nu se puneau de acord asupra unui viitor care să-i mulţumească pe amândoi.

 Corpul lui nu răspundea aşa cum şi-ar fi dorit. Îşi ridică umărul bun a nedumerire.

 Nu vreau să fiu cu tine, cu toate aceste lipsuri pe care nu le aveam înainte.

 Doamne, Kit…

 Îşi şterse faţa cu podul palmei şi scotoci în buzunarul pantalonilor scurţi după un şerveţel.

 El nu mai era ce fusese odată, acest lucru era incontestabil. Chiar şi aşa, nu era atât de rău pe cât prognosticaseră medicii la prima examinare. Faptul că era în stare să meargă reprezenta un miracol al ştiinţei moderne şi o dovadă a valorii terapeutice a administrării de dexamethasone intravenos, în doze suficiente pentru a adormi un elefant, sau cel puţin aşa îi spuseseră doctorii de la spitalul din Yorkshire, iar apoi, în termeni mai cumpătaţi, echipa neurologilor de la Addenbrookes din Cambridge, care făcuseră şi ei analize RMN şi tomografice şi ajunseră la concluzia că ori primiseră din Yorkshire un set greşit de analize, ori zeii speologiei fuseseră extraordinar de binevoitori, trezindu-l pe doctorul Christian OConnor din comă atât de repede şi relativ intact.

 Nu au fost însă în stare de noi miracole şi nici să i-l redea complet vindecat. Îl trimiseră acasă pe jumătate tămăduit, un bărbat predispus să adoarmă brusc, un bărbat care putea să zâmbească numai cu jumătate de faţă, care nu putea să-şi mişte pe deplin piciorul stâng şi care putea să-şi folosească braţul stâng doar parţial. Îl trimiseră acasă cu cârje şi în scaun cu rotile, precum şi cu un program de exerciţii de fizioterapie care să-l ţină ocupat şi poate chiar să-i grăbească vindecarea. Considerau că, odată cu trecerea vremii, va putea să se lepede de una dintre cârje.

 Nu puteau să-i spună dacă avea să poată merge normal sau să alerge, sau dacă zâmbetul îi va redeveni vreodată întreg, depăşind înţepenirea ca de plastic care îi afecta jumătatea stângă a corpului.

 Şi nici nu puteau să îi zică dacă avea să îşi recapete amintirile vizitei în catedrala din pământ, a craniului acoperit de calcar alb pe care îl descoperiseră acolo, a fugii de-a buşilea pe cornişa din peşteră, purtând două lanterne, sau a căderii de pe ea cu destulă claritate pentru a-l convinge pe inspectorul Fleming să redeschidă cazul de tentativă de omor. Deocamdată, abia reuşea să-şi aducă aminte detaliile propriei nunţi.

 Îmi amintesc crinii.

 Doar ochii îi erau cu adevărat vii. Ea nu reuşise niciodată să le descifreze expresia pe deplin, dar înainte existase tot timpul în ei un umor ironic, care o atrăsese şi o adusese în viaţa lui. Acum nu erau decât bariere care o ţineau la distanţă. Îi întâlni privirea fără să aibă nicio idee despre ce gândea sau simţea el.

 Ştii că am dreptate, îi spuse el şoptit.

 Nu.

 Disperată, se aplecă să ia rucsacul pe care îl lăsase sub masă. Avusese alte planuri pentru cristal.

 Deschise închizătoarea cu o mână şi scoase afară piatra albă, sfărâmicioasă, care fusese ţelul căutărilor de-o viaţă ale lui Kit, şi o aşeză pe masă. Era un lucru simplu, urât, care împrăştia fărâme de calcar pe podeaua de lemn.

 Nu simţi nimic din partea pietrei. Nimic din fulgerul albastru care îi străpunsese mintea sau senzaţia de vulnerabilitatea străveche a unui nou-născut care o înduioşase pe pajiştea de la Gaping Ghyll. Timp de trei săptămâni, aceasta lâncezise în rucsacul ei, nevăzută şi neauzită. Nu reuşise să se convingă să o mai privească.

 Nu am aruncat-o, rosti ea.

 Evident.

 Faţa îi devenise complet imobilă. Acum, era măcar simetrică.

 Ar trebui poate să mă aşez?

 Se învârti în cârje, înjură şi se îndreptă ţeapăn spre scaunul cu rotile.

 Ea îşi dorea ca el să fie bucuros de ajutorul ei. El îl primea în silă, lăsând-o să îl ducă la scaunul cu rotile şi să îl aşeze în el aşa cum o învăţaseră cei de la spital. Fără să se opună, o lăsă să îi aşeze craniul de cristal în poală. Pentru o perioadă lungă, se uită fix la bucata de piatră, într-o tăcere rece, cu privirea trecându-i prin ea.

 Exact când ea crezu că tensiunea avea să-i ucidă pe amândoi, el îşi ridică fruntea şi se îndreptă scârţâind pe roţile noi spre fereastră, de unde putea să privească apa de jos.

 Masa de frasin era între ei, un cadou de nuntă din partea ei pentru el şi a lui pentru ea, cumpărată într-o altă epocă, atunci când ei erau alţi oameni. Ea se aşeză pe marginea acesteia.

 Dacă îl urăşti atât de mult, putem să-l aruncăm acum în râu.

 Şi asta ne-ar garanta siguranţa?

 Adică despre asta este vorba? Siguranţa noastră? Mie mi se pare mai mult de-atât.

 Cineva a încercat să mă omoare pentru asta, Stell, spuse el cu faţa chinuită. Ce vrei mai mult de-atât?

 Atunci, arunc-o.

 Mi-ai spus că o aruncaseşi deja.

 Nu se certaseră niciodată până acum. Această tensiune puternică şi tăioasă era nouă, neaşteptată şi înspăimântătoare.

 Îşi dădu seama că îşi frângea mâinile şi se forţă să se relaxeze.

 Tony Bookless mi-a zis să fac asta, rosti ea. Am încercat. Nu am putut s-o fac.

 Dar l-ai lăsat să creadă că ai făcut-o. Şi pe mine la fel.

 Deci mai sunt şi mincinoasă pe deasupra, replică ea. Am crezut că o să fii mulţumit. Îl păstram ca pe o surpriză pentru întoarcerea ta acasă. O să mă părăseşti din cauza asta? Despre asta este vorba de fapt?

 Nu putea să stea locului. Se duse până la fereastră, întoarsă cu spatele spre el, urmărind studenţii care jucau oină în soare, pe pajiştea Common, dorindu-şi să se poată întoarce în timp pentru a schimba lucrurile. Merse înainte şi-napoi de trei ori exact câte doisprezece paşi înainte ca el să-i vorbească. Atunci când făcu asta, vocea îi era atât de slabă, încât aproape se pierdea în zgomotul de afară.

 Nu ştii să minţi prea bine, Stella. Tony nu a crezut că ai aruncat-o. Crede că eşti orbită de piatră. Se pare că acesta este efectul ei asupra oamenilor. Şi acesta este motivul pentru care mor.

 Mai degrabă o oprise sunetul vocii lui decât cele spuse. Sunete guturale, moi, pe care nu le mai auzise niciodată. Se răsuci. Ochii lui erau roşii.

 Plângi?

 Încerc să nu o fac.

 Vai, Doamne. Kit…

 Îl ridică din scaun pentru a putea să-l îmbrăţişeze cum trebuie. În acel moment prelung, fără cuvinte, avură o legătură mai profundă decât orice se petrecuse între ei în cele trei săptămâni de la accident.

 Dincolo de hainele aseptice cu care venise de la spital, el mirosea la fel ca întotdeauna. Ea îi desfăcu cămaşa şi îşi lipi nasul de pielea moale de sub claviculă şi vorbi cărnii, oaselor şi inimii de dedesubt.

 Când ţi-a zis Tony asta?

 Seara trecută. A venit iarăşi la mine, după plecarea ta.

 Îşi trecu mâna prin părul ei, proaspăt tuns pentru întoarcerea lui. Era cu un deget mai scurt decât înainte. Îl ciufuli şi o sărută pe frunte, iar ea îi simţi jumătatea gurii care funcţiona cum trebuie.

 I-am promis că o să te conving să o distrugi, spuse el.

 Kit, eu…

 Ceea ce a fost o prostie, pentru că nici măcar nu vorbisem cu tine mai întâi, ştiu asta. Dar nu vreau să mori, Stell. Am pierdut atât de multe alergând după un vis făurit de mine. Nu vreau să te pierd şi pe tine. Nu aş putea suporta asta.

 Ea îşi ridică fruntea de pe pieptul lui.

 De ce ar trebui să mă pierzi?

 Pentru că Owen nu şi-a scris versurile doar de dragul poeziei. Le-a scris drept ghid şi avertisment.

 Îşi închise ochii şi recită din memorie:

 Găseşte-mă şi trăieşte, căci eu sunt speranţa ta la sfârşitul vremii. Îmbrăţişează-mă aşa cum ţi-ai îmbrăţişa copilul. Ascultă-mă aşa cum ţi-ai asculta iubirea. Încrede-te în mine aşa cum te-ai încrede în Dumnezeul tău, oricare ar fi acela.

 Îşi deschise ochii. Privirea îi era rătăcitoare.

 Îmbrăţişează-mă aşa cum ţi-ai îmbrăţişa copilul. Ascultă-mă aşa cum ţi-ai asculta iubirea. Tu faci asta?

 Ea nu îi răspunse, nu era nevoie să îi răspundă. Kit putea să îşi dea seama de intenţiile ei, chiar dacă ea nu le mai putea desluşi pe ale lui. O prinse de mâini şi o trase spre el îmbrăţişând-o, în aşa fel încât singurul lucru pe care ea putea să îl vadă erau ochii lui mari şi sinceri.

 Stell, toţi cei care au avut piatra şi i-au purtat de grijă au murit. Şi eu aş fi murit dacă nu ar fi fost apă pe fundul prăpastiei. Tu eşti într-un pericol şi mai mare. Eşti îndrăgostită de ea.

 Trăgând-o mai aproape, îşi trecu vârful degetului peste lobul urechii într-un mod care îi trimise fiori de-a lungul şirei spinării.

 În ultimele trei săptămâni, ar fi dat orice ca să simtă asta. Acum, îl prinse de încheietura mâinii şi îl opri.

 Kit, ascultă-mă. Nu piatra este cea care îi omoară pe oameni. Oamenii sunt cei care omoară pentru a o obţine sau pentru a o distruge.

 Şi, în cazul nostru, care dintre motive a fost?

 Mâna lui era nemişcată într-a ei.

 Nu ştiu. Probabil amândouă. În peşteră, vânătorul care o căuta voia să distrugă craniul, nu pe tine. Chiar sunt convinsă de asta.

 Ochii ei se tulburară. Privi afară pe fereastră şi nu văzu decât unduiri verzi.

 Nu că poliţia m-ar crede. Ei cred că ai avut un accident. Echipa de salvare ne-a categorisit drept un cuplu de excursionişti care s-au rătăcit într-o peşteră necunoscută.

 Kit râse forţat.

 Deci oricine a făcut asta e încă liber. El ştie exact cine suntem, iar noi nu avem nici cea mai vagă idee despre cine ar putea să fie el. Doamne, că bine le-am mai nimerit, nu-i aşa?

 Nu, tu ai…

 Ba da. Eu am făcut ca toate acestea să fie posibile. Visul meu nebunesc, insistenţa mea, cadoul meu de nuntă. Te rog să nu ne certăm şi din cauza asta. Dacă vrei să continui pe calea asta, atunci, de-acum înainte, poţi să-ţi asumi tu toată responsabilitatea, dar până aici ea îmi aparţine. Bine?

 Bine.

 Mulţumesc.

 O răsuci cu stângăcie pe Stella, astfel încât amândoi priveau acum pe fereastră, şi o strânse la piept.

 Dedesubt, un student cu pălărie de paie plimba pe râu un grup de turişti într-o luntre. Ca să pară mai spectaculos, ţinea prăjina cu o singură mână, iar în cealaltă avea un pahar plin cu şampanie. Frânturi de voci americane ce comentau despre River Room ajunseră până la ei în timp ce luntrea aluneca dedesubt.

 Urmă o aşteptare prelungă, timp în care Stella putu să simtă căldura unuia dintre lucrurile pe care el i le spusese. Am pierdut atât de multe. Nu vreau să te pierd şi pe tine. Nu aş putea suporta asta.

 Luntrea se depărtă. Vocile străine se estompară. Chinuită de acele de gheaţă care îi răvăşeau stomacul, în ecoul vocilor de jos, Stella zise:

 Dacă tu rămâi aici, iar eu mă duc să aflu ce-i cu acest craniu, asta nu înseamnă că nu te iubesc, Kit. Nu înseamnă că mă pierzi. Ştii asta, nu-i aşa?

 Ştiu. Iar tu trebuie să ştii că, dacă vin cu tine, asta nu înseamnă că sunt gelos pe piatră.

 O scânteie de râs îi vibră în voce. Şi altceva, pe care trebui să se forţeze ca să îl audă. O sărută pe creştetul capului.

 Eşti o femeie foarte curajoasă, Stella Cody. Şi te iubesc, ţi-am spus asta?

 Nu de când am fost în peşteră.

 Obrazul îi era lipit de pieptul lui. Bătaia inimii lui o atingea pe a ei. Îşi înălţă capul. Faţa lui era deasupra ei. Încet, şi cam fără precizie, se aplecă să o sărute.

 

 Curând după aceea, el fu cuprins de somn, cu toate că nu fusese decât un sărut. Se aşeză înapoi în scaunul cu rotile, cu o pace aproape copilărească întipărită pe chip. Stella se aşeză turceşte pe podeaua simplă de stejar şi privi spre râu, încercând să nu se gândească la nimic. Craniul de cristal zăcea pe masa joasă, de frasin, dintre ei. Un bulgăre de calcar fără vreo trăsătură deosebită, care era posibil să aibă forma unui cap de om descărnat.

 Sau poate că era pur şi simplu o piatră scoasă din lacul calcaros, plin de vârtejurile unei peşteri subterane.

 Mintea îi aparţinea în continuare doar ei. Gândul sau senzaţia fragilă a unei prezenţe pe care o avuse la gura văgăunii din Yorkshire nu era decât o amintire. Chiar şi aceasta se pierdea, încât era posibil să nu fi fost decât ceva imaginat, provocat de teama creată de peşteră.

 Împinse piatra mai la soare, astfel încât umbrele îi erau mai bine definite. O adiere de amiază ridică mirosul de apă curgătoare în cameră. Aceasta aduse cu ea şi măcănitul îndepărtat al raţelor, şi certitudinile concise ale unui tânăr ghid care însoţea un grup de academicieni aflaţi în vizită.

 … apartamentul River Room, care pare suspendat peste râul Cam este un exemplu unic al extremelor stilului arhitectonic din perioada Tudor. Acesta a servit o vreme drept locuinţă pentru doctorul Cedric Owen, cel mai însemnat binefăcător al colegiului şi autor al registrelor Owen. River Room a fost mai apoi ocupat o vreme de dramaturgul şi spionul Cristopher Marlowe şi se zvoneşte că regele Charles I s-ar fi ascuns aici timp de opt nopţi, spre sfârşitul războiului civil. De aici, ne putem îndrepta către piatra comemorativă din faţa porţii care dă spre Great Court şi care marchează locul unde a murit Owen în ziua de Crăciun, în 1588. Trupul lui a fost înmormântat într-o groapă comună undeva lângă mormintele celor răpuşi de ciumă, dar înainte de moarte a…

 Vocea se pierdu în depărtare. Stella îşi propti coatele de genunchi şi bărbia în hamacul alcătuit din degetele ei împletite, şi îşi coborî privirea la acelaşi nivel cu ochii craniului.

 Înainte de moartea lui, Cedric Owen te-a ascuns într-un loc unde timpul şi apa îngheţată te-ar fi ascuns pentru totdeauna. Dar cineva a vrut atât de mult să fii găsit, încât a măsluit manuscrisele lui Owen pentru a introduce în acestea propriul cod. Ceea ce cauţi este ascuns în apă albă. De ce a făcut asta?

 De ce?

 Kit pusese primul această întrebare după ce analizase registrele şi descoperise că fuseseră scrise de două mâini diferite. Era pentru prima dată după un an de când îl cunoştea când îl văzuse neliniştit, plimbându-se întruna până la fereastră şi înapoi, trecându-şi mâinile prin păr.

 De ce? Tot ce ştim despre Cedric Owen ne face să credem că era un bărbat cinstit şi onorabil. A plănuit totul cu atâta grijă. A ascuns banii şi registrele şi a lăsat o scrisoare la un avocat, care să fie deschisă la un secol după moartea sa, încât să devină imposibil ca averea să-i fie confiscată de către coroană. Odată ce nu mai era periculos ca ele să fie descoperite şi aduse la colegiu, a lăsat ordin ca registrele să fie mereu disponibile publicului, ferite de orice pericol şi la dispoziţia tuturor celor care ar dori să le vadă, în interes personal sau pentru studiu academic. Ştia exact cât de mult aveau acestea să sporească prestigiul academic al colegiului. Dacă ele sunt false, trebuie să fie un motiv pentru asta, Stell.

 Plouase toată ziua şi o ceaţă groasă se lăsase peste Cam. River Room se balansa deasupra acesteia, scăldată într-o lumină gri-verzuie, în clipocitul hipnotic al apei.

 Fără să gândească, Stella răspunsese:

 Trebuie să fie altceva ascuns în textul registrelor. Tu eşti criptograful, Kit. Ai toate registrele scanate pe un disc, de ce nu faci o analiză să vezi ce rezultat obţii.

 El traversase camera şi o sărutase pe frunte. Căldura uscată a buzelor lui o înfiorase mai mult decât vorbele rostite râzând, cu accentul lui irlandez.

 Eşti un geniu, ţi-am spus asta?

 La vremea aceea, Stella îl cunoştea deja de un an şi îl iubea de jumătate de an, dar abia începuse să-l cunoască pe bărbatul din spatele vocii şi mintea din spatele ochilor. Ea se oferise să îl ajute la descoperirea codului, mai degrabă ca un pretext pentru a-l cunoaşte mai bine pe Kit decât din curiozitate faţă de textul ascuns.

 Ea era astronom. Nu ştia nimic despre istorie, însă tocmai îşi finalizase teza de doctorat şi aştepta să fie chemată pentru a-şi susţine disertaţia. Astfel că avea destul timp la dispoziţie. În săptămânile care urmară, învăţă mai mult despre istoria Angliei decât în timpul tuturor orelor de istorie ascultate pe jumătate de-a lungul anilor de şcoală. Descoperi că asta îi făcea plăcere. În vreme ce Kit analiza numerele din coloanele de contabilitate, Stella luă în primire copii tipărite ale textului original şi învăţă să descifreze grafia buclată a registrelor.

 Câteva săptămâni mai târziu, după nenumărate şi lipsite de succes analize ale numerelor, când începuse să viseze scrisul elisabetan înghesuit ori de câte ori închidea ochii, Stella descoperi că, pe ultimele pagini ale registrului, ştersăturile şi greşelile de pe hârtie nu erau, aşa cum se afirmase înainte, rezultatul scrisului la bordul unei corăbii, ci mascarea intenţionată a unui cunoscut stil de stenografiere.

 Transcrierea acestora îi luase mai puţin de două ore, iar jumătate din acest timp îl petrecuse în bibliotecă, în căutarea de adnotări care o conduseseră la o traducere actualizată a codului lui John Dee.

 Lucrul pe care îl cauţi este ascuns în apă albă…

 Stella descoperise textul. Kit fusese cel care înţelesese că acesta dădea indicii cu privire la cristalul rătăcit al lui Cedric Owen şi tot Kit fusese acela care petrecuse zile întregi citind biografiile lui Cedric Owen, pentru a descoperi locul la care făceau referire versurile criptice, cel care cercetase hărţi şi studii topografice timpurii, cel care navigase pe Google Maps până când ochii i se înceţoşaseră, el fusese cel căruia îi păsase într-atât, încât să plănuiască o excursie şi să transforme planul în realitate şi cel care purta responsabilitatea faptului pe umeri acum, când moartea îi urmărea pe amândoi.

 Dar Stella era cea care se scufundase în apa albă şi adusese la suprafaţă bucata urâtă de calcar, Stella era cea căreia ajunsese să îi pese de ea şi se alesese cu întrebări fără răspuns care nu o lăsau să doarmă şi îi umbreau zilele. Nedumerită, privi fix piatra.

 Ce îmi scapă?

 Laptopul lui Kit zăcea sub masa joasă de frasin. Acesta conţinea întreaga arhivă Owen, plus sutele de fişiere cu încercările eşuate de decodificare şi unicul care conţinea succesul final. Deschizând acel fişier pe ecran, reciti fragmentul pe care Kit îl ţinuse minte.

 

 Eu sunt speranţa de la sfârşitul vremii. Ține-mă aşa cum ai ţine un copil. Ascultă-mă aşa cum ţi-ai asculta dragostea.

 Ai încredere în mine aşa cum ai avea încredere în Dumnezeul tău, oricare ar fi acela.

 Urmează calea care îţi este aici arătată şi fii cu mine la timpul şi locul potrivite. Fă apoi aşa cum îţi prezic păzitorii nopţii. După aceea, urmează inima ta şi pe a mea, căci acestea două una sunt. Nu da greş, căci prin asta te dezamăgeşti pe tine însuţi şi pe toată lumea care aşteaptă.

 

 Începu să roadă capătul unui creion.

 Te-am ţinut aşa cum aş ţine un copil, îi spuse ea pietrei. Te ascult în toate felurile pe care le ştiu. Sunt pregătită să mă încred în tine, dacă-mi oferi ceva în care să cred, şi nu te-am aruncat în Gaping Ghyll, ceea ar trebui să însemne ceva pentru relaţia dintre noi. Aş urma calea care este aici arătată, dacă aş avea cel mai vag indiciu despre ceea ce ai vrea să îmi arăţi…

 În acel moment, nu albastrul pietrei îi cuprinse mintea, ci fu izbită de un gând brusc.

 Stella Cody, eşti o proastă, şi una oarbă pe deasupra!

 Se ridică în picioare şi alergă spre biroul din capătul îndepărtat al camerei, acolo unde Kit îşi ţinea toate dosarele, într-o ordine aproape obsesivă, dar care însemna că putea să găsească orice, atât timp cât ştia de ce are nevoie.

 Ştia exact de ce avea nevoie. Alese un dosar plin de copii tipărite ale primelor trei registre, un caiet şi un creion nou, apoi se îndreptă cu toate acestea înapoi la locul ei de lângă fereastră, oprindu-se să sărute dosul palmei lui Kit când trecu pe lângă el.

 Dacă te mai acuz vreodată că eşti îngrozitor, bolnav de organizat, te rog, adu-mi aminte de asta.

 Rosti cuvintele încet şi nu îl văzu să se trezească nici atunci, nici în oricare alt moment al după-amiezii, în timp ce ea era cufundată într-un maldăr de hârtii şi imagini scanate şi îşi punea întrebarea pe care nu o formulase înainte, găsind poate începutul unui răspuns.

 

 Alo? Este careva acasă?

 Soarele era coborât mult spre vest, trimiţând peste râu o lumină chihlimbarie. Adierea era mai răcoroasă şi mai uscată. Ghidul şi vizitatorii dispăruseră. Raţele se mutaseră în susul râului, pentru a fi hrănite de turiştii de la cafenelele de pe podul Magdalene. Stella stătea cu picioarele încrucişate în lumina blândă a serii, mestecându-şi creionul şi făcând notiţe în caiet.

 Poate că nu sunt bine-venit?

 Un tip îndesat intră pe uşă, făcând loc unui curent de aer care îi suflă încet peste hârtia din mâna ei.

 Gordon! Desigur că eşti bine-venit. Hai înăuntru…

 Profesorul Gordon Fraser, doctor în ştiinţe, expert în geologie, membru al Societăţii Regale şi prim candidat la postul de rector al Colegiului Bede, în improbabila eventualitate că Tony Bookless ar fi renunţat vreodată la acest titlu, era specializat în sedimentologie şi era un speolog de renume internaţional. Era, de asemenea, cel mai apropiat prieten al Stellei la Cambridge.

 Scund şi corpolent, avea o barbă roşcată, care se proiecta ca o bordură de pe curbura bărbiei, şi tendoane de fier oţelit în umeri, care îi ieşeau în evidenţă ca nişte parâme. Părul lui era un ghem de bucle care ar fi stârnit invidia oricărei femei şi purta tricoul Clubului Cambridge de alpinism şi speologie, pe care se lăuda cu o listă de realizări ce ar fi părut imposibile, doar că Stella îl însoţise în ultimele dintre acestea şi ştia şi despre restul că erau adevărate.

 Vorbea engleza cu un accent provenit din nord-vestul Scoţiei şi nu se sfia să poarte kilt, deşi Stella nu văzuse dovezi în acest sens decât cu trei săptămâni în urmă, când Gordon Piticul fusese cel de-al doilea martor la nunta ei.

 Acum, stătea stânjenit în prag, ţinând un buchet de frezii şi privind de după uşă. De acolo, nu avea cum să vadă craniul de cristal. Stella îl acoperi cu rucsacul înainte să se ridice.

 Scuză-mă, eram cufundată în registre. Hai să-ţi fac o cafea şi să vedem dacă şi Kit vrea să se trezească. I-ar părea rău să nu te vadă.

 Kit e treaz, spuse Kit din scaunul cu rotile de lângă fereastră.

 Vorbea abia desluşit şi era imposibil de zis dacă era din cauză că abia se trezise sau fusese treaz în ultimele trei ore. Scaunul se întoarse în scâncetul roţilor controlate de o baterie. Ridică din umărul sănătos.

 Îmi pare rău, răspunse privirii întrebătoare de pe faţa ei. Ar fi trebuit să spun ceva mai devreme. Dar a fost plăcut să te privesc la lucru.

 Privirea lui agitată o întâlni pe a ei, mărturisind mai mult de-atât: că şi el se bucura să aibă puţină singurătate, că şi el avea nevoie de libertatea de a sta pur şi simplu, că erau părţi din el care trebuiau să-şi păstreze intimitatea, lucru pe care îl regreta.

 Trebuie să merg la baie, zise apoi în treacăt. Dacă pui de o cafea, până e gata, termin şi eu. Şi atunci, poate ne arăţi amândoura ce ai descoperit în registrele lui Cedric Owen.

 Bucătăria era de fapt un alcov în colţul camerei, o rămăşiţă a practicilor perioadei Tudor, când nu se considera a fi necesar ca focul pentru gătit să fie ţinut departe de dormitor sau camera de studiu.

 În timp ce el era plecat, Stella pregăti cafeaua cu tot dichisul, punându-l pe Gordon să macine boabele în vreme ce ea fierbea laptele într-un ibric cu fund dublu. Discutară despre peşteri pe care le cunoşteau amândoi, şi nu despre accident. Vorbiseră deja despre asta la căpătâiul patului lui Kit, în săptămânile de dinaintea întoarcerii acasă.

 Între timp, alţi speologi parcurseseră ruta aleasă de ei în ambele direcţii şi o cartografiaseră. Fotografiile de pe net înfăţişau catedrala din pământ şi candelabrele ei de piatră. Antropologii studiau deja picturile rupestre, dându-le denumiri, clasificându-le, dezlegându-le misterul.

 Scaunul rulant al lui Kit se înapoie scâncind din dormitorul şi baia de dincolo de acesta. Îşi schimbase tricoul şi îşi stropise părul cu apă, lăsându-l ciufulit, părând acum mai degrabă şaten decât blond. Stella observă aceste lucruri la fel cum le-ar fi observat şi cu o lună înainte, dar cu un fel de grijă diferită.

 Îşi găsi un loc lângă fereastra pe trei laturi şi mută masa joasă cu piciorul.

 Deci? Ai petrecut trei ore neîntrerupte studiind jurnalele lui Cedric Owen. Ce ai găsit, Stella?

 Încă nu era pregătită. O parte din ea, omul de ştiinţă, voia să îşi termine căutarea, să analizeze rezultatele, poate chiar să le descifreze mesajul.

 Ei aşteptau calmi, doi dintre cei trei bărbaţi din lume în care avea cea mai mare încredere.

 Nu-mi place să spun asta şi, deşi nu ştiu sigur dacă mai pot să îl privesc în faţă, cred că Tony Bookless ar trebui să fie şi el de faţă, rosti ea.

 Acesta, deşi ştia că fusese minţit, îi aprobase totuşi finanţarea bursei la o săptămână după întoarcerea acasă. Conştiinţa ei o chinuia într-un colţ al minţii şi nu îi dădea pace.

 Tony e prins la o întrunire la Old Schools, spuse Gordon. Nu o să termine decât după cina oficială.

 Îşi înfăşură degetele groase în jurul cănii pe care i-o dădu Stella şi făcu semn cu barba ascuţită spre notiţele ei.

 Te-am văzut pe fereastră, de pe pajiştea Jesus Green. Păreai adâncită în ceva care nu părea că poate să aştepte atâta vreme. Ce ai găsit, fato? o întrebă iarăşi, când văzu că nu îi răspunde.

 Ea amestecă în cafea şi privi spre Kit, încercând să uite de Tony Bookless.

 Am descoperit un al doilea cifru în registre. Calea arătată aici.

 Aceste vorbe ar fi trebuit însoţite de fulgere şi o fanfară de trompete. În locul acestora, se auzea un cor de raţe ciorovăindu-se şi plânsetul subţire al unui copil rătăcit pe malul râului.

 Şi îl avea pe Kit, care zâmbi larg cu jumătatea de gură pe care putea să o controleze.

 Şi de aceea avem treizeci şi două de volume, şi nu doar unul, spuse el. Ce fată deşteaptă eşti! Mă gândeam eu că este îngrozitor de multă muncă doar pentru ca doi bărbaţi să ne lase o singură pagină de poezie cu ritm şchiopătat. Şi ce ne spune?

 Nu ştiu. Sunt hieroglife. Am petrecut după-amiaza pe net, încercând să descopăr ce sunt. Uite…

 Îşi strânse notiţele într-un teanc şi le aşeză pe masă.

 E ca un fel de stenografie. Fiecare pagină are jumătate de duzină de semne care par greşeli de scris obişnuite, doar că acestea sunt mai bine ascunse şi rezultatul final este mai complicat. Sunt prezente în toate volumele. Vezi aici, la sfârşitul paginii…

 Luă un volum la întâmplare şi îşi trecu degetul sub un rând:

 

 21 august 1573, lui Imagio, fiul lui Diego, pentru: 2 cocoşi de munte vânaţi:

 

 Dacă priviţi cu atenţie, sub cifra 3 a anului şi iarăşi sub f din fiul şi v din vânaţi, sunt bucle şi linii. Dacă le copiezi pe pagină… puse peste o foaie transparentă şi le copie… şi repet procedeul cu rândul următor…

 

 22 august 1573, Părintelui Calderón, pentru: chiria pentru două persoane, respectiv eu & don Fernandez

 

 Pe măsură ce vorbea, Stella desluşea semnele şi le copia.

 Şi cu asta se încheie pagina. Încă nu e foarte coerent.

 E o galimatias, o scriere confuză. Nu are niciunul dintre însemnele stenografiei.

 Kit luă foaia şi o ţinu în mână încruntându-se. Vorbele îi erau mai puţin încâlcite după somn.

 Stella luă înapoi foaia şi încă alte trei.

 Asta pentru că nu este stenografie. E un fotomontaj. Dacă potrivim paginile împreună, în grupuri de câte patru, şi unim aceste puncte în colţurile din stânga jos… Îşi prinse limba între dinţi şi încercă să potrivească paginile unele peste celelalte… Obţinem magia comunicării umane. Vedeţi?

 Cele patru pagini de hârtie transparentă se uniră pentru a alcătui o înşiruire de ciudate hieroglife buclate, de oameni şi animale cu ochii bulbucaţi, de guri căscate şi sori, şi copaci, şi luni, şi şerpi încolăciţi, şi jaguari, şi nimic din toate astea nu părea inteligibil.

 Hristoase.

 Stella nu-l văzuse niciodată pe Gordon rămas fără cuvinte. Era o plăcere să vadă asta acum.

 Sunt semne şi puncte de aliniere pe fiecare pagină de la primul volum până la ultimul, spuse ea. Nu pot să înţeleg cum de nu le-am văzut înainte.

 Pentru că nu le căutam, zise Kit. Dar acum o facem. Sau cel puţin tu o faci.

 Se aplecase periculos de tare, bâjbâind după paginile de pe masa joasă.

 Deşi eu sunt în mod clar prea ameţit ca să văd lucrurile evidente. Nu pot să înţeleg nimic din toate astea. Gordon, care este bătrân şi înţelept şi căruia creierul nu i-a fost făcut chiseliţă, va avea cu siguranţă mai mult succes acolo unde eu nu mă descurc. Gordon?

 Cu o agilitate uimitoare, Kit îi pasă cele patru pagini scoţianului rotofei, care le studie una câte una.

 Poate că da. Poate că nu. Geologul îi pasă paginile Stellei. Ai putea să îmi arăţi din nou?

 Ea alese alte patru pagini, cu însemne diferite, care erau foarte clare în ochii ei. Cu un creion, le îngroşă rapid pe fiecare pagină, le copie pe hârtia transparentă, le potrivi şi desenă hieroglifele rezultate.

 Apar în blocuri de doisprezece pe doisprezece, spuse ea. Le-am scanat şi le-am introdus în laptop, apoi am încercat să găsesc ceva asemănător pe net. Cred că sunt vechi hieroglife maya. Poate olmece, dacă e să despicăm firul în patru, dar Cedric Owen a petrecut treizeci şi doi de ani din viaţă pe tărâmurile mayaşilor, deci eu cred că sunt hieroglife maya.

 Şi poţi să le înţelegi? întrebă Gordon.

 Glumeşti? Nicio şansă. Aş putea să învăţ, eventual, dar asta mi-ar lua ani de zile. Avem nevoie de cineva care cunoaşte deja bine chestiile asta.

 Şi îmi închipui că nu sunt prea mulţi. Şi încă şi mai puţini în Anglia, în care am putea avea încredere să nu dea de ştire lumii întregi înainte să fim pregătiţi. Dar tu ai găsit deja pe cineva care cunoaşte lucrurile astea, nu-i aşa, Stella?

 Kit o privea într-un mod pe care ea şi-l amintea. Inima începu să îi bată mai tare.

 Poate, răspunse ea zâmbind. Am căutat pe Google craniu şi maya şi am dat peste milioane de prostii aberante despre sfârşitul lumii. Am adăugat Cedric Owen şi am găsit două pagini care duceau în final la profesoara Ursula Walker de la Institutul de Studii Maya, care este parte a Universităţii Oxford. Femeia asta e uimitoare. Institutul îşi are sediul în casa ei, care se pare că este o fermă în stil Tudor, la ţară, în Oxfordshire. Familia ei are în proprietate pământul acela de pe vremea colecţiei Domesday Book\'7b2\'7d. Registrele lui Owen au fost găsite acolo, aşa că s-ar putea spune că are un interes de familie în afacerea asta. Are doctoratul în antropologie…

 La Bede? întrebă Kit.

 Desigur, şi apoi, dacă este să ne încredem în Google, a petrecut următorii patru ani scriind biografia completă a lui Cedric Owen… împreună cu Tony Bookless.

 Gordon se plesni peste frunte.

 Ştiam eu că mai auzisem numele ăsta undeva!

 Exact. Doar că n-a rămas prin preajmă şi toată lumea a uitat-o. Ei doi şi-au obţinut împreună diplomele de doctorat, apoi fiecare şi-a văzut de drumul său. Tony s-a alăturat armatei şi a devenit istoric militar, iar Ursula Walker a devenit antropolog de teren. Din ce a publicat, aş spune că a petrecut mult mai multă vreme decât noi în căutarea craniului de cristal, încercând să îi afle scopul. Singura problemă e că se pare că, între timp, a preluat obiceiurile băştinaşilor.

 Ce fel de băştinaşi?

 Kit îşi dădu ochii peste cap.

 Orice fel de băştinaşi. Zi-mi orice tip de băştinaş, ea a fost deja acolo. Din câte pot să-mi dau seama, şi-a petrecut cel puţin jumătate din viaţă pe teren. Uite aici…

 Stella deschise laptopul şi întoarse ecranul ca amândoi să poată vedea. De pe ecran îi privea o femeie cu ochi vioi, bine bronzată, în jur de 60 de ani. În spatele ei, peisajul era complet verde.

 Gordon mişcă ecranul pentru a putea vedea mai bine.

 Pare mai mult junglă acolo decât teren.

 Asta este din ultima ei călătorie în Yucatan, în iunie 2005, spuse Stella. Din păcate, nu pot să găsesc nicio poză din iarna 2006, pe care a petrecut-o în pustiurile îngheţate ale tundrei arctice, ameţindu-se cu urină de ren împreună cu laponii tribului Sami.

 Stella?!

 Pentru prima dată de când fuseseră în peşteră, Stella îl văzu pe Kit râzând. Inima îi sălta de bucurie.

 Se pare că este o procedură bine-cunoscută în antropologia modernă, zise ea cu seriozitate. Renii se hrănesc cu ciuperci halucinogene şi urinează suc magic. Păstorii renilor mănâncă zăpada galbenă şi apoi şamanii lor fac orice trebuie să facă pentru a-i ţine pe toţi fericiţi. Nu se mai putu abţine şi dădu drumul unui zâmbet larg. Ce altceva ai putea să faci atunci când nu ai decât treizeci de secunde de lumină la fiecare douăzeci şi patru de ore, iar temperatura este destul de scăzută încât să îngheţe şi rahatul în tine?

 Poate că ai putea să stai acasă, unde e cald şi bine, ca noi, ceilalţi? sugeră vag Gordon.

 Stella râse şi râsul îi sună nechibzuit şi prostesc, dar nu îi păsa.

 Având în vedere lucrurile pe care le faci tu, nu cred că eşti persoana potrivită pentru a vorbi despre statul acasă în siguranţă, Gordon Fraser.

 Da, ai dreptate, acceptă el muşcându-şi degetul mare. Atunci, dacă acum a renunţat la sucul magic, poate să traducă noul cifru?

 Cred că da. I-am trimis un e-mail. Ne-a invitat să mergem să o vizităm mâine. Are o conferinţă la institut, dar o să termine până după-amiază.

 Ne-a invitat. În timp ce vorbea, Stella îl privea pe Kit. În ciuda zâmbetelor şi a râsului, încă nu putea să-şi dea seama ce trăiri avea. El observă că îl priveşte şi îi zâmbi strâmb. Se întinse peste masă cu grijă şi rupse o floare de pe firul de crin alb.

 Ea rămase nemişcată în vreme ce el îşi manevră scaunul în jurul mesei şi îi potrivi floarea după ureche. Cu mâna pe umărul ei, îi spuse:

 Urmează calea care îţi este aici arătată şi fii cu mine la timpul şi locul potrivite. Am ajuns deja până aici. Vrem să fim la timpul şi locul potrivite?

 Îi venea să chiuie de bucurie.

 Trebuie să le descoperim mai întâi. De aceea mergem la Ursula Walker.

 Ştiind că o să fie cineva pe urmele noastre la fiecare pas?

 Trebuie să avem grijă. Ştim deja asta. Iar cristalul o să ne avertizeze dacă există un pericol real. Trebuie să avem încredere în asta.

 Până atunci, nu mai vorbise despre cristal de faţă cu altcineva. Kit o privi surprins.

 Deci… putem să îi arătăm lui Gordon ce-am găsit?

 Nu văd de ce nu. Ezitând, Stella continuă: Gordon, cred că avem să îţi arătăm ceva.

 Urmă o tăcere scurtă, vreme în care Gordon avu bunul-simţ să tacă, iar Stella se îmbărbătă pentru întâmpinarea protestelor la vederea craniului, care însă nu sosiră.

 Dimpotrivă, undeva în albastrul îndepărtat al unei seri de vară, simţi pentru prima dată o legătură, o trezire şi o iubire slabă, nesigură.

 

 Ooo… ce lucru frumos.

 Gordon stătea pe podea în faţa ei, genunchii lor atingându-se, dar fără ca el să atingă craniul de cristal. Stella îl ţinea în faţa lui aşa cum ar fi ţinut un nou-născut şi îl întoarse în aşa fel încât să-l poată vedea din toate unghiurile. Nu îl lăsă să îl atingă. Noua legătură era prea fragilă pentru asta. El nici nu încercă asta, ci rămase sprijinit pe palme şi privind cu uimire mută.

 Poţi să îl cureţi? îl întrebă. Poţi să faci ceva ca să îndepărtezi depunerea de calcar, să-l faci să arate aşa cum era când se afla în grija lui Cedric Owen, fără să deteriorezi cristalul de dedesubt?

 Gordon îi aruncă o privire de sub sprâncenele ca nişte omizi.

 Am putea să încercăm. Dar să ştii că atunci s-ar putea să fie mai greu de ascuns, însă, cu siguranţă, ar fi un lucru şi mai frumos de privit.

 Se uită la ceas, apoi la Kit şi Stella, apoi doar la Stella.

 Noi doi am putea merge acum la laborator, în timp ce toată lumea e plecată.

 Departamentul de Geologie 

 Universitatea Cambridge 

 Iunie 2007

 

 Departamentul de geologie era un loc liniştit în acea după-amiază de vară. Stella coborî după Gordon trei etaje, până într-o încăpere ventilată, cu aerul uscat, care mirosea asemenea tuturor laboratoarelor din lume, a acizi neidentificați şi a substanţe pentru cromatografie, mirosuri create de om, care nu aveau nimic de-a face cu natura.

 În această ariditate subterană, ajunseră în cele din urmă la un laborator îmbrăcat în faianţă albă, cu bănci din oţel pe laturi şi un cuptor ultramodern pe una dintre laturi, cu un panou de control electronic ce părea că ar putea dirija şi un avion cu reacţie.

 Aceasta e Maisie. Ea este exact ce ne trebuie.

 Gordon mângâie cu afecţiune uşa de sticlă a cuptorului special dotat cu un mecanism de aspirare. Accentul lui, care nu suna niciodată englezesc, era acum şi mai bogat în inflexiuni scoţiene.

 Înainte de venirea acestui mic monstru, ceea ce avem noi de gând să facem ar fi durat şase luni nesfârşite de aşteptare pentru dizolvarea calcarului într-o baie de acid. Prin comparaţie, era mai interesant să priveşti cum creşte iarba. Acum, mulţumită geniului colegilor mei, putem să îţi punem prietenul în această maşinărie nouă şi strălucitoare şi totul o să fie gata într-o clipită, sau cam aşa ceva. Vrei să îl aşezi înăuntru?

 Deschise uşa de sticlă şi o lăsă pe Stella să pună craniul de cristal pe un stativ de plastic aflat la baza maşinăriei. O multitudine de tuburi fine se înclinau din toate direcţiile. Fărâme mici de calcar se dezlipiră de pe cristal atunci când ea îşi retrase mâinile, dar acestea fură absorbite de sistemul de aspirare înainte să ajungă pe podea. În lumina aceea albă, craniul de cristal părea şi mai ostentativ din altă eră.

 Gordon se simţea în largul său. Fluiera încet, mai mult un şuierat decât o melodie cunoscută.

 Ei bine, să vedem ce efect o să aibă un pic de ultrasunete şi acid sub presiune la două sute de grade asupra acestei mizerii de pe suprafaţa lui. Totul este încă în stadiul experimental, înţelegi. Nu este încă autorizată pentru publicul larg, dar nu văd ce rău ar putea să facă dacă înăuntru s-ar afla cuarţ pur.

 Şi asta credem că este? întrebă Stella.

 Dacă e cristalul lui Cedric Owen, atunci nu se poate să fie altceva.

 Uşa maşinăriei se închise cu un pocnet surd. Gordon îşi trecu mâinile peste comenzile digitale. Nişte lumini se aprinseră. Multitudinea de tuburi se mişcă mai aproape spre craniu. Un zgomot strident începu să îi înţepe în urechi. Dincolo de acesta, Stella simţi un murmur vag, abia îngânat. Cristalul era mai conştient acum, încât locul albastru din mintea ei era din nou ocupat, atent şi alert. Simţi o panică momentană, care nu îi aparţinea, apoi începu pulverizarea acidului. Promise că o să fie bine şi fu ascultată.

 Cât o să dureze totul? întrebă.

 Cam vreo două ore.

 Atunci, aş putea să mă întorc la Kit? Dacă există vreo metodă prin care să-l pot aduce până aici, mi-ar plăcea să vadă şi el rezultatul final.

 Bine, te sun când e gata. Este un lift pe care poţi să-l foloseşti. Mie nu prea îmi place, spuse bărbatul care explorase cele mai dificile peşteri din Marea Britanie. E prea claustrofobic.

 

 Când se întoarse, Kit dormea din nou. Prepară o salată, curăţă de frunze nişte căpşune şi le puse pe toate deoparte pentru când Kit avea să se trezească.

 Stătea pe podeaua neacoperită, în faţa mesei joase de frasin, sorbind dintr-un ceai verde şi privind cum soarele aurea copacii de pe Midsummer Common când fu sunată pe mobil de poliţista Keri Jones, tânăra operatoare radio care ţinuse legătura cu echipa de salvare care îl scosese pe Kit din peşteră.

 Sunt din nou la Ingleborough Fell.

 Distanţa de peste 320 de kilometri făcea ca accentul poliţistei să fie şi mai pronunţat decât în realitate.

 Am reuşit în sfârşit să aducem o echipă de poliţişti care să arunce o privire în peştera asta ucigaşă. Tocmai am ieşit din ea. M-am gândit că ai vrea să ştii asta. Kit e OK?

 Stella îşi întoarse faţa spre el. Avea acum mai multă culoare în obraji, iar când dormea, faţa îi era din nou simetrică.

 Azi-dimineaţă i-au dat drumul din spital. Cred că deocamdată mai bine de atât nu se poate.

 Mă bucur să aud asta.

 Urmă o pauză umplută de vântul vâjâind pe întinderea câmpiei şi croncănitul ciorilor, şi zgomotul maşinilor pe fundal.

 Am o cameră web. Eşti on-line?

 Pot să fiu, spuse Stella.

 Laptopul lui Kit avea o cameră care îi permise să stabilească o legătură video. Keri apăru pe ecran, zgribulită şi slabă, cu pete de noroi pe faţă, cu părul închis la culoare umed şi lipit de cap. Privea drept în obiectiv, fermă, ca o femeie entuziasmată.

 Ce-aţi descoperit? întrebă Stella.

 Două lucruri. Partea cea mai uşoară a fost scheletul. Ţii minte că în peştera care avea pe pereţi desene din era glaciară era întins un schelet ţinând o sabie?

 În catedrala din pământ. N-am văzut niciodată ceva mai frumos. Am înţeles că antropologii se înghesuie deja să studieze picturile.

 Ca albinele la miere, rânji Keri. Încercă să găsească o soluţie ca să îndepărteze stâncile prăvălite acolo şi să ajungă la picturi fără să se târască până la ele. Dar am avut şi un patolog criminalist în echipă, ceea ce înseamnă că pot să îţi spun că scheletul îi aparţinea unui bărbat înalt de un metru cincizeci, în vârstă de aproximativ şaizeci de ani. Şi partea cea mai importantă este că pare a fi vechi de patru sute de ani…

 Deci a murit cam în vremea lui Cedric Owen, calculă Stella.

 … iar sabia pe care o ţinea am curăţat-o suficient cât să vedem nişte detalii. Priveşte asta…

 Ecranul licări şi Keri dispăru. În locul ei apăru sabia, fotografiată pe o piatră albicioasă. Mânerul era din bronz sau aramă, iar lama  din fier ruginit. O a doua fotografie trimisă după câteva momente arăta mânerul în detaliu. Liniile gravate se puteau distinge clar.

 Acelea sunt cumva iniţiale pe mâner?

 Keri apăru din nou pe ecran.

 Scrie RM şi apoi numărul XII.

 Robert Maplethorpe a fost al doisprezecelea rector al Colegiului Bede, spuse Stella. Dar nu se poate să fie el, căci a murit apărându-l pe Cedric Owen la porţile colegiului, în ziua de Crăciun a anului 1588.

 Bine, mulţumesc.

 Dacă asta-i partea uşoară, care-i restul?

 Keri se încruntă şi privi peste amândoi umerii înainte să răspundă. Vorbi încet, alegându-şi cuvintele cu atenţie:

 Tocmai am fost pe cornişa aceea de coşmar din nou. Am pus piroane şi corzi, aşa că acum e mai sigură, dar am mers de-a lungul ei de două ori pentru a putea face asta. La un moment dat, trebuie să te târăşti, apoi vine o parte şi mai dificilă, dar nicăieri nu este posibil să se lovească cineva la cap destul de tare, încât să şi-l spargă, aşa cum s-a întâmplat cu Kit.

 Aşteptă. Deoarece Stella nu zise nimic, continuă:

 Asta dovedeşte că ai avut dreptate. Mai era cineva acolo, cu voi.

 Poate Kit s-a lovit la cap în cădere.

 Nu. Zidul se înclina spre interior sub cornişă în locul unde a căzut. Este imposibil ca el să se fi lovit în cădere. Patologul criminalist e convins că nu a fost un accident. În orice caz, în timp ce toţi ceilalţi făceau poze, eu am mers un pic mai în sus de intersecţie, spre Gaping Ghyll. Am găsit asta…

 Imaginea se schimbă din nou. În locul de pe ecran unde mai înainte fusese faţa lui Keri, apăru o imagine cu mâna ei murdară ţinând o sticlă de apă din plastic.

 Imaginea licări şi Keri apăru iarăşi.

 A fost cumpărată de la o benzinărie de pe autostrada M6 şi avem o dată pe eticheta ei, aşa că putem îngusta intervalul de timp. Dacă am avea bani, am putea verifica dacă sunt urme de salivă şi să încercăm să găsim acel ADN în baza noastră de date, dar deocamdată nu-i avem. Acum, nu ne serveşte decât pentru a dovedi că mai era cineva în peşteră, în acelaşi timp când tu şi Kit aţi fost acolo. Vrem să găsim un motiv pentru tentativa de omor. Dacă am reuşi să găsim unul, atunci am putea verifica înregistrările camerelor de supraveghere din benzinărie pentru a vedea cine a cumpărat apă în ziua când a căzut Kit.

 Această afirmaţie era pe jumătate o întrebare. Stella îşi întinse mâinile.

 Dacă oricare dintre noi îşi dă seama de un motiv plauzibil pentru care cineva ar încerca să-l omoare pe Kit într-o peşteră, inspectorul Fleming va fi primul care îl va afla. Poţi să-i transmiţi asta din partea mea.

 O s-o fac. Mulţumesc. Şi o să îţi trimit un e-mail cu orice mai descoperim.

 Încheiară convorbirea. Soarele era o minge roşie departe spre vest. Barurile şi puburile de pe podul Magdalene se trezeau la viaţă, aruncând pe râu reflexe multicolore. Raţele dormeau în linişte. Ceva mai târziu, în tăcerea serii, telefonul îi sună din nou.

 Pietricica ta e gata, rosti Gordon Fraser cu vocea tremurândă. Stella, sper că şi tu eşti pregătită.

 

 Nimic n-ar fi putut s-o pregătească pentru asta.

 Ea şi Kit fură întâmpinaţi la uşa liftului de Gordon, care era neobişnuit de calm, şi conduşi apoi către liniştea fluorescentă a laboratorului său.

 Kit merse înainte, zburând în scaunul cu rotile de-a lungul coridorului, virând periculos la fiecare colţ. Stella îl urma în spate, pierzându-l la ultima cotitură.

 Doamne, Dumnezeule…

 Şopti asta răguşit, cu teamă sau uimire, nici Stella nu reuşea să-şi dea seama. Ea se împiedică înjurând de spătarul scaunului lui. Apoi se opri şi ea.

 Hristoase.

 Albastru. Tot ce putea să vadă era cerul perfect albastru, fără pată, cristalin. Un limbaj atât de sărac pentru o frumuseţe atât de profundă. Făcu un pas în faţă şi îşi lipi nasul de sticla hotei.

 Gordon nu mişcase piatra de pe micul piedestal pe care o aşezase ea. Lumina albă era la fel de neiertătoare ca mai înainte, dar acum era întrecută de ceea ce ilumina.

 Spaţiul fusese inundat de culoare, un albastru dens, ameţitor, luminos, care aduse la subsol cerul dimineţii şi îl proiecta până în colţurile cele mai îndepărtate, alungând praful şi tehnologia.

 Stella se ghemui cu faţa la nivelul ochilor craniului. Eliberat din carcasa de calcar, acesta era perfect, un obiect din cristal fără cusur, care atrăgea lumina în interior prin suprafeţele curbate, pentru a alcătui o flacără palidă şi estompată ce ardea în miezul său.

 În exterior, arcada netedă a bolţii craniene se transforma în orbite ca nişte tuneluri, deasupra unor pomeţi puternic arcuiţi. Nasul era un triunghi clar. Mandibula părea să fie separată, astfel încât gura se putea deschide şi închide în caz că ar fi vrut să se joace cineva astfel cu el.

 Stella nu voia să joace niciun fel de joc. Spuse încet:

 Kit, ai rucsacul?

 Eşti sigură că vrei să faci asta?

 Cel care vorbise era Gordon. El stătea în colţul îndepărtat al camerei, palid, cu ochii mari. Nu venise alături de ea.

 Cu aceeaşi voce pe care o avusese la telefon, îi spuse:

 Eu, personal, m-aş asigura că pot să las din mână un asemenea lucru înainte de a-l lua în braţe.

 Cum adică?

 Nu ştiu exact. Pare ceva care îţi fură sufletul, iar eu nu sunt sigur că aş vrea ca al meu să fie furat. Este un lucru prea frumos. Cere pur şi simplu să fie luat în braţe şi, după ce faci asta, nu sunt sigur că mai poţi să îl laşi jos. Ca să fiu sincer, cred ca ai fi mai în siguranţă dacă l-ai pune sub o sonetă de laborator. Avem una, dacă ai nevoie.

 Urmă o tăcere. Stella îl privi pe Kit, în loc să privească piatra.

 Tu ce crezi? întrebă.

 El ridică din umărul sănătos.

 Tony zice că piatra îi omoară pe toţi cei care au contact cu ea. Până la urmă, toate duc la acelaşi lucru. Ori crezi că este letală, şi nicio piatră nu merită să mori pentru ea, ori crezi că ne poate învăţa ceva şi merită riscul. Am mai discutat despre asta o dată. Dacă te-ai răzgândit, eu sunt bucuros să mergem pe varianta sonetei.

 Crezi că mi-a furat sufletul?

 Sincer?

 El îşi ridică privirea, iar ea văzu pentru un moment lupta interioară pe care ochii lui nu o puteau ascunde în timp ce încerca să ajungă la perspectiva echilibrată pe care o găsea atât de uşor în trecut. Se forţă să zâmbească.

 Eu cred că eşti mai puternică de-atât, Stella. Dacă nu ai fi fost, atunci nu am fi purtat acum această discuţie.

 Şi ţie nu ţi-e teamă de piatră? îl întrebă Gordon.

 Nu, din câte îmi dau seama, spuse Kit strângând din buze. Este… remarcabilă, dar nu văd de ce ar trebui să ne fie frică.

 Atunci poate că eşti mai tare decât mine. Poate că, în adâncul inimii, nu sunt decât un papă-lapte.

 Gordon îşi relaxă umerii, aşa cum observase Stella că făcea în peşteri înainte de o urcare dificilă, şi înaintă ca să deschidă pentru ea uşa hotei de tiraj.

 Apoi, rosti pe un ton mai normal:

 Dacă vrei nişte jargon de încântat funcţionăraşii, atunci ar trebui să ştii că mărgeaua ta este făcută dintr-o singură bucată de cuarţ albastru, mai bine cunoscut sub numele de safir.

 Poftim?!

 Obiectul pe care îl priveşti este probabil cea mai mare piatră preţioasă scoasă vreodată din emisfera nordică, spuse el cu un zâmbet larg, care îi despică barba în două.

 Ce valoare are? întrebă Kit.

 Pas. Mai mult decât noi doi o să vedem vreodată din salariile de universitari, dar, dacă vrei să găseşti un motiv de crimă, nu cred că acesta este un lucru pe care îl furi ca să îl tai în bucăţi şi să îl vinzi nevestelor de fotbalişti. Are genul de atracţie care ar face pe cineva să vrea să îl păstreze toată viaţa. Poftim, îţi aparţine…

 Deschise uşa cuptorului. Stella ridică piatra. Fu învăluită de lumina albastră. O senzaţie de bun venit, de sosire acasă, de prietenie reînviată îi înmuie sufletul.

 În depărtare, îl auzi pe Kit întrebând:

 De unde provine mai exact?

 Din Scoţia, răspunse Gordon. Am mai văzut una sau două de această culoare în straturile de bazalt de la Loch Roag, lângă Lewis, dar niciodată una atât de mare şi fără niciun fel de imperfecţiune. Dacă are vreo importanţă, am putea să o scanăm şi să analizăm spectrul culorii. Acest lucru ne-ar da mai multe indicii despre locul de unde provine, însă asta nu înseamnă că a şi fost şlefuită acolo. Ar fi putut să călătorească în jurul globului înainte să pună cineva mâna pe ea. În orice caz, a fost tăiat în sens invers faţă de direcţia axelor cristalografice, lucru care este foarte dificil de făcut fără ca piatra să se spargă în mii de bucăţi. Dar sigur nu e un fals german. Ei nu ştiu cum să facă o asemenea tăietură fără să spargă cristalul.

 Stella asculta doar pe jumătate. Toată atenţia ei era concentrată asupra craniului. Îl strânse la îndoitura braţului.

 

 Eu sunt speranţa de la sfârşitul vremii. Ţine-mă aşa cum ai ţine un copil. Ascultă-mă aşa cum ai ţi-ai asculta dragostea. Ai încredere în mine aşa cum ai avea încredere în Dumnezeul tău, oricare ar fi acela.

 

 Gordon avea dreptate. Piatra îi furase sufletul. Dar se şi înşela, căci acesta nu era un lucru greşit. Avea încredere în cristal, iar acesta avea încredere în ea. Relaţia lor era mai echilibrată acum, de parcă îndepărtarea calcarului deschisese un canal care îi permitea pietrei să răspundă în egală măsură grijii pe care ea i-o purta.

 Într-un loc nou din mintea ei, avea spaţiul cerului larg, oferind o pace pe care ea nu o crezuse posibilă. Stella se îndreptă spre această pace aşa cum s-ar fi îndreptat spre o peşteră, cu aceeaşi nevoie de explorare, la fel de nesigură de ce avea să descopere.

 Kit pusese probabil o altă întrebare, pentru că Gordon îi răspundea.

 Nemţii sunt maeştri în tăierea cuarţului.

 Închise uşa cuptorului şi stinse luminile acestuia. Flacăra albastră continuă să ardă în miezul craniului.

 Există undeva în adâncurile întunecate ale Pădurii Negre un sat unde ei taie cranii de cristal şi le vând americanilor creduli. Acesta nu este unul dintre ele. Mi-aş pune la bătaie reputaţia pentru asta.

 Arătă cu un deget bont spre piatra aflată în braţele Stellei.

 Observaţi cum arcada zigomatică absoarbe lumina? Şi ochii sunt ca nişte lentile care o focalizează în interiorul craniului. Nu obţii asemenea rezultate cu tehnologia secolului douăzeci şi unu. Nu mai există nimeni care să ştie cum să facă asta.

 Traversă camera şi se aşeză la calculator, răpăind cu degetele-i scurte pe tastatură.

 Desigur, provenienţa confirmă sau infirmă autenticitatea lui, aşa că mi-am luat libertatea de a face câteva fotografii înainte să încep. Dacă vă uitaţi pe ecranul mare de acolo, din spate, spuse cu mâna îndreptată spre fundul laboratorului, unde se afla un ecran de proporţiile unuia dintr-o sală de cinema, atunci veţi vedea imaginea fisurii din cristal.

 O fisură de calcar alb, dens, apărea în albastrul de la bază. Calitatea imaginii era fenomenală. De aproape, cu acea claritate, până şi calcarul părea interesant. Gordon îl indică folosind un pix cu laser. Un punct roşu se învârtea pe suprafaţa neregulată.

 Acestea sunt depuneri progresive. Densitatea şi profunzimea variază în funcţie de ciclurile sezoniere. Nu suntem foarte precişi, dar, dacă îmi veţi scuza aproximarea neclară, putem afirma cu siguranţă că piatra asta a stat în apă cu conţinut ridicat de carbonat de calciu vreme de patru sute douăzeci de ani, plus sau minus cinci la sută.

 Deci e a lui Owen, zise Kit.

 Se încadrează în perioada respectivă. Din punct de vedere geologic, cam asta este tot ce vă pot spune. Restul depinde de voi, dar nu cred să ne înşelăm prea mult.

 Deci, de fapt, nu am înaintat prea mult, nu-i aşa? Încă încercăm să rămânem în viaţă destulă vreme cât să descoperim timpul şi locul stabilite, dacă am avea măcar cea mai vagă idee care ar fi acestea, rosti Kit. O nimica toată.

 Trebuie să aflăm mai întâi cine este, spuse Stella de pe podea.

 Recunosc tonul acesta. Care-i problema?

 Kit îşi întorsese scaunul pentru a o vedea mai bine. Tot amuzamentul i se şterse de pe faţă.

 Nu ştiu, zise Stella clătinând din cap.

 Era ceva dificil de explicat. Un fel de închegare din ceaţă, flacără, lumină şi cristal, care era mai organică decât toate acestea.

 Tot văd o faţă, dar nimic foarte clar. Vine şi pleacă atunci când privesc piatra.

 Faţa care-i aparţine craniului?

 Cred că da. Aşa simt. Există cineva de încredere care ar reuşi să dea un chip oaselor?

 Nu e domeniul meu, spuse Kit ridicându-şi privirea. Gordon?

 Cunosc o singură persoană. Scoţianul cel scund îl privi pe Kit cu îndoială. Ştiai că Davy Law a continuat cu antropologia criminalistică după ce a plecat de aici?

 Urmă un moment de tăcere pe care Stella nu îl înţelese.

 Nu, zise Kit hotărât, nu el.

 Gordon se înroşi, lucru care era surprinzător.

 E un om al Colegiului Bede şi se pricepe la ce face.

 Hai, te rog.

 Băieţi?

 Stella îşi muta privirea de la unul la celălalt. Simţi începutul unui puls care o apăsa la baza craniului, îndepărtând imaginea chipului şi ceaţa care îl însoţea.

 Kit oftă.

 David Law a fost un student la medicină care şi-a întrerupt studiile şi s-a apucat să facă apoi ceva mai puţin dificil. E un rahat pipernicit, cu dinţi ca de nutrie pe steroizi şi părul ca o mulţime de cozi de şobolan. A fost cârmaci al bărcii în anul când Bede a ieşit pe ultimul loc.

 Stella se ridică în picioare râzând.

 Asta nu e un păcat capital.

 În noaptea dinainte de cursă a molestat-o pe şefa echipei feminine.

 Poftim?! Se răsuci pe călcâie. Gordon, e adevărat?

 Nu, este o calomnie, iar tu, Christian OConnor, ar trebui să ai mai multă minte de-atâta.

 Gordon era acum roşu tot şi părea furios. Privi fix podeaua, apoi îşi ridică iarăşi ochii.

 Aşa s-a zvonit, dar nu există nicio dovadă. Dar chiar şi zvonul i-a distrus cariera lui Davy. A abandonat pregătirea medicală şi a fugit în lume, alăturându-se echipei Medicilor fără Frontiere. S-a călit bandajând răni de gloanţe şi vindecând cazuri de diaree infantilă în taberele de refugiaţi din Palestina. Când s-a întors, şi-a continuat pregătirea studiind antropologie criminalistică.

 Deci şi-a petrecut timpul spărgând oasele morţilor, spuse Kit râzând sec. Asta-i bună.

 Gordon îi aruncă o privire mânioasă.

 Şi-a petrecut ultimii cinci ani în Turcia, scoţând din sărite guvernul de la Ankara, aducând la lumină nume şi dându-le chipuri scheletelor din mormintele comune ale kurzilor exterminaţi, ceea ce nu este un lucru pe care-l poate face chiar oricine. Are un birou de patologie criminalistică la spitalul Radcliffe din Oxford. Tu te poţi agăţa de prejudecăţile tale dacă vrei, dar, dacă Stella are nevoie de cineva care să-şi ţină gura în timp ce pune o faţă pe oasele pietrei ei, atunci Davy este omul potrivit. Şi probabil că el e unul dintre puţinii care nu s-ar teme de piatră sau nu ar vrea să te omoare ca să o obţină, în caz că ai dreptate şi există cineva care ar face aşa ceva. Ai avea ceva de căutat până să găseşti pe altcineva ca el.

 Kit îşi trecu mâna teafără prin păr. Un moment păru că avea să facă un comentariu, dar clătină din cap.

 Aceasta nu e decizia mea. Stella? Ce vrei să facem?

 Ea ar fi vrut să ţină cont de pâlpâitul avertismentului din mintea ei, dar acesta dispăruse la fel de brusc pe cât apăruse. Strecură craniul înapoi în rucsac şi trase fermoarul. Camera părea goală fără el. Când se ridică în picioare, acesta se lipi de spatele ei, la fel cum o făcuse în peşteră.

 Tony ar trebui să se fi întors până acum, zise ea. E timpul să îmi uşurez conştiinţa. Ce-ai zice să ne ducem la el şi să-i arătăm tot ce-am găsit până acum? El a scris biografia lui Owen împreună cu Ursula Walker şi probabil că ştie şi ce s-a întâmplat cu adevărat cu Davy Law. Dacă Tony crede că este o idee proastă să ne întâlnim cu el, atunci, o lăsăm baltă. Dacă nu, mâine-dimineaţă, mergem acolo la prima oră şi apoi la Ursula. Bine?

 Bine.

 Observă ezitarea abia perceptibilă de dinaintea răspunsului lui Kit numai pentru că îl cunoştea prea bine.

 

 Înaintau încet în aerul cald al serii pe străzile din Cambridge, unde studenţii care încă nu plecaseră în vacanţă se amestecau în şuvoiul necontenit de turişti, unde cafenelele se întindeau pe străzi, iar taxiurile ţâşneau în ambele direcţii pe lângă trotuare.

 Din cauza scaunului cu rotile al lui Kit, aleseră ruta mai puţin aglomerată care trecea pe lângă marile colegii King, Trinity şi John, pe strada pietruită din faţa anticariatului Heffer, cotind la stânga înainte de Round Church şi la dreapta înainte de podul Magdalene, spre aleea ce ducea pe malul râului. Apa, întunecată şi calmă, de o adâncime infinită, era nemişcată, cu excepţia luminilor de neon care se revărsau de la puburile şi barurile de la capetele podului.

 Kit învăţa să manevreze scaunul. Departe de străzile oraşului, îşi asuma mai multe riscuri, înaintând mai repede pentru a scăpa de zgomot şi lumini. Trecură pe lângă marginea terenului Jesus Green, unde câteva cupluri destul de gălăgioase se explorau reciproc pe iarba verde. La Midsummer Common, se opriră sub copaci.

 Încă nu a ajuns acasă, zise Stella.

 Colegiul Bede se întindea în faţa lor, pe malul celălalt al râului, o clădire de piatră şi granit, cu extravaganţa stilului Tudor şi austeritatea stilului Georgian, unde biblioteca făcea capela să pară minusculă, fiind la rândul ei umbrită de turnul pătrat care adăpostea şi apartamentul rectorului.

 Ici şi acolo, lumini palide străluceau la ferestrele fără draperii, dar niciuna nu lumina geamurile camerelor lui Tony Bookless.

 Kit îşi întinse mâna pentru a o cuprinde pe a ei. Lumina stelelor şi a lunii aruncau umbre care îi ştergeau vânătăile de pe faţă. Părea mai tânăr, neprihănit. O sărută la încheietura degetului mare.

 Hai cu mine pe podul geometric al lui John Dee, să aşteptăm acolo. Dacă Tony se întoarce pe jos de la Old Schools, o să treacă pe acolo.

 Podul avea o singură arcadă, era construit din lemn, fără cuie sau piroane, susţinut de geometria pură. Acesta era sanctuarul în aer liber al lui Kit, un loc de echilibru unde pământul se arcuia peste apă mai complet decât o făcea camera lui, unde puterea minţii se unea cu nevoile inimii într-un rezultat care îmbina în egală măsură funcţia şi frumuseţea.

 Era un loc unde se vindecau răni vechi, se reînnodau legături ce fuseseră rupte sau pur şi simplu un loc de stat în tăcere, ceea ce ei făcuseră acolo întotdeauna, fără să simtă nevoia de a descâlci complicaţiile trecutului.

 Trecutul nu avuse însă niciodată monştri care să umbrească atât de clar prezentul.

 Stella îşi trecu picioarele printre barele de lemn ale balustradei şi le legănă deasupra întinderii apei de satin negru. Craniul de cristal se rostogolea încet, lipit de spatele ei. Bâzâitul avertismentului revenise, mici fulgerări de lumină galbenă care îi treceau prin minte asemenea semnelor prevestitoare de furtună.

 Dacă mergem să-l întâlnim pe Davy Law, spuse ea, trebuie să ştiu mai multe despre el.

 Kit îşi ţinea ochii aţintiţi asupra ferestrei de la biroul lui Tony Bookless.

 Nu mai este nimic de zis. A plecat. Nu s-a mai întors niciodată.

 Dar înainte de asta?

 Înainte de asta, şi-a distrus complet cariera. Asta-i tot.

 Şi a condus barca sosită pe ultimul loc.

 Da, şi asta.

 Kit şi-a împins scaunul cu rotile în faţă până a reuşit să se prindă de balustrada podului, săltându-se în picioare şi privind apa. Apoi, se întoarse spre ea şi îşi trecu mâna prin părul ei scurt. Ea îşi ridică o sprânceană întrebător.

 Şi?

 Şi toate astea nu merită scoase la iveală, Stella, pe cuvânt. Este o poveste veche şi sordidă, şi poate că Gordon are dreptate, iar Davy Law este un om diferit. Nu putem lăsa asta deoparte acum, să vedem mai degrabă ce o să se întâmple când o să îl întâlnim mâine?

 Dacă o să mergem să îl întâlnim. Poate că Tony o să fie de părere că nu e o idee bună.

 N-o să spună asta. O să spună acelaşi lucru ca şi Gordon, că Davy e un om al Colegiului Bede, care se pricepe la ce face.

 Loialitatea faţă de colegiu este mai groasă decât apa?

 Loialitatea faţă de colegiu e mai groasă decât sângele. Dacă nu ştiai deja asta, înseamnă că nu ştii cu cine te-ai căsătorit, îi zise zâmbindu-i şi luând-o de mână. Portarii sunt cu siguranţă la post, ei sunt cei care au toate informaţiile. Nu au voie să divulge itinerariul rectorului nimănui decât poliţiei, dar pun pariu pe-un sărut şi-o cafea că, dacă apar în faţa lor cu vânătăile mele, în scaunul cu rotile, atunci o să-mi spună când ar trebui să se întoarcă Tony.

 Era greu să îi reziste când era într-o dispoziţie bună, indiferent de fulgerele de avertisment ale pietrei. Îl îmbrăţişă scurt.

 Şi dacă tu câştigi, atunci ce primesc, sărutul sau cafeaua?

 Ambele, răspunse aşezându-se în scaun. Ne întrecem până la cabina portarului?

 Kit, nu!

 Încercă să apuce mânerele scaunului, dar el pornise deja. Atunci află ce viteză putea atinge scaunul cu rotile. El fu cel care câştigă cursa.

 

 Datorită vânătăilor şi scaunului cu rotile, şi a reputaţiei pe care o avea la colegiu, portarii îi spuseră într-adevăr lui Kit tot ce ştiau: că rectorul ar fi trebuit să se întoarcă în urmă cu 30 de minute, dar nu apăruse încă. Pentru că nu era acolo, ei nu aveau nicio idee unde ar fi putut să fie.

 Îi oferiră cafea sau ceai şi ocazia de a sta la vorbă şi a ajunge la zi cu bârfele de la colegiu. Kit se relaxă în compania lor, deschis şi expansiv, şi discută despre peşteră ca şi cum ar fi fost o aventură pe cinste şi n-ar fi avut nevoie decât de o săptămână sau două de odihnă înainte de a se întoarce pentru a repeta escaladarea.

 Stella ar fi stat să-i asculte toată noaptea, dacă i-ar fi permis cristalul. Încercă să reziste cât mai mult. Când cioburile galbene de panică deveniră orbitoare, îl bătu uşor pe Kit pe încheietura mâinii.

 Care-i problema?

 Ea clătină din cap pentru a-şi limpezi mintea, dar fără succes.

 Ceva nu e în regulă, dar nu ştiu exact ce. Are de-a face cu faptul că noi suntem aici când de fapt ar trebui…

 Deveni sigură de sine. Se ridică în picioare.

 Trebuie să mergem înapoi la River Room. Acum.

 Kit nu putea să alerge. Stella îl lăsă în urmă, în grija portarilor şi alergă înainte, îndemnată de craniul de cristal din rucsacul aflat în spatele ei. Sprintând pe lângă arcadele în stil Tudor, înspre River Room, salută în treacăt statuia de bronz a lui Edward al III-lea, sări peste gazonul ce nu putea fi călcat niciodată şi se aplecă sub bolta ce dădea spre Lancastrian Court, care ducea spre scări şi în final către holul din faţa camerei lui Kit, unde dragonul din vitraliu era faţă în faţă cu un spadasin fără armură, sub lumina unei semiluni.

 În timpul zilei, petrecuse ore întregi privind curcubeiele aruncate de lumina care trecea prin imagine, alegând diverse detalii din complexitatea artei din perioada Tudor. În întunericul nopţii, un singur felinar stradal trimitea lumina incoloră prin dragon şi semilună, căzând pe hol, în locul unde Christopher Marlowe îşi scrijelise numele pe stâlpul din centrul scării în spirală.

 Mai demult, Kit îi arătase cum să traseze conturul acelui nume cu degetul, ca să-i poarte noroc. Acum, nu avea niciun fel de noroc. Avertismentul galben din mintea ei explodase într-o ploaie de stele în vreme ce urca scările în fugă. Încuietoarea spartă şi uşa deschisă erau semnale inutile. Ştia deja ce avea să găsească.

 Se rezemă de cadrul uşii cu ochii închişi, aşteptând să-i treacă senzaţia de vomă şi furia zdrobitoare cauzată de distrugerea fără minte a frumuseţii vechii încăperi.

 Kit, îmi pare atât de rău…

 Stell?

 Kit era lângă ea, singur. Portarii aşteptau jos. Mâna lui o prinse pe a ei.

 Ce a făcut?

 Ea îşi deschise gura şi încercă să vorbească, dar nu reuşi.

 Stell? întrebă el din nou, atingându-i mâna şi dându-i apoi drumul. Ce-i?

 Craniul de cristal devenise tăcut, lăsându-o astfel să gândească. Intră în cameră, trecând peste toată mizeria.

 Dintotdeauna, îi plăcuse apartamentul River Room al lui Kit şi se simţise acasă acolo. Îi era imposibil să simtă acum altceva decât furie şi oroare. Stătea în mijlocul unui haos, cu sertare răsturnate şi cu boabe de cafea împrăştiate pe jos, cu hârtii răvăşite. Camera lui Kit, un altar al ordinii şi exactităţii, fusese pângărită cu o furie care o speria la fel de mult ca ameninţarea tăcută a celui care îi urmărise în peşteră.

 Te cunoaşte, spuse ea. Doar cineva care te cunoaşte ar face aşa ceva.

 Şi mă urăşte, zise Kit.

 Stella auzi scârţâitul scaunului cu rotile şi îşi întinse mâna spre a lui. Strângerea lor era tăcută, dar spunea totul despre regretul şi oroarea pe care le împărtăşeau amândoi.

 Ea îi strânse mâna, apoi îi dădu drumul. Observa lucruri mici, care alcătuiau împreună o mare imagine completă.

 Nu căuta numai piatra, rosti ea. Ţi-a dispărut şi computerul. Şi toate dosarele. Toată munca din după-amiaza asta.

 Dincolo de vânătăi, faţa lui Kit era complet albă. Îşi întoarse scaunul într-un cerc complet.

 Asigurarea o să-mi permită să cumpăr un computer nou, spuse cu glas spart.

 Şi ce rost are dacă nu avem nimic să scriem în el? Registrele au dispărut, codul, notiţele. Totul.

 Kt îşi ridică sprânceana, cea pe care o putea mişca. Reuşi să schiţeze o jumătate de zâmbet.

 Draga mea, vorbeşti cu un tocilar. Calculatorul îşi face o copie a activităţii de trei ori pe zi în serverul bibliotecii şi o dată pe zi pe internet. Totul are o copie. Şi copiile au copii. Pot să le iau pe cele mai noi de pe site-ul unde sunt stocate şi le putem lua cu noi la Oxford, zise privind-o cu coada ochiului. Dacă mai mergem.

 Desigur.

 Furia îi era acum sub control, astfel încât nu o mai paraliza, ci plutea pe oceanul tulbure al fricii ei.

 O să sunăm poliţia în seara asta, acum. Să vedem dacă o să ne ia în serios de data asta. Apoi, mâine, vom merge la Oxford şi vom afla care-i treaba cu craniul de cristal. Şi, după ce aflăm asta, o să fim cu un pas mai aproape de a şti cine ţi-a distrus camera şi o să-l facem să-i pară rău.

 

 Poliţiştii fură tăcuţi şi eficienţi, şi îi luară în serios. Nu găsiră nicio amprentă sau indicii despre identitatea vandalului. Sigilară camera şi aşteptară până ce Kit îi sună pe portari pentru a găsi o cameră în care să doarmă. Apoi, îi dădură un număr la care să sune pentru consiliere. Promiseră să contacteze poliţia din North Yorkshire pentru a le comunica noutăţile apărute. Nu îşi puneau totuşi prea multe speranţe într-o rezolvare.

 Noaptea târziu, stând întinşi împreună în pat pentru prima dată după accident, în patul pe care portarii îl găsiseră pentru ei într-una dintre camerele destinate profesorilor veniţi în vizită, Stella începu să tremure. Crezuse că el dormea deja îşi dădu seama că se înşelase abia când Kit se întoarse pe-o parte şi îşi întinse mâna sănătoasă pentru a o prinde pe a ei.

 Stell?

 Mmm?

 Gordon avea dreptate.

 În legătură cu ce?

 Craniul de cristal ţi-a furat o parte din suflet. Nu mai eşti femeia cu care m-am căsătorit.

 Ea îl prinse în braţe, neputând să se oprească din tremurat. Albastrul din mintea ei era singura parte liniştită din ea.

 Şi asta e un lucru rău? întrebă ea.

 Nu ştiu, spuse el sărutând-o pe pielea moale a gâtului. Eşti frumoasă atunci când eşti ucigător de mânioasă. Dar îmi fac griji pentru tine.

 Asta este valabil pentru amândoi. Nici tu nu mai eşti bărbatul cu care m-am căsătorit. Nici măcar nu pot începe să-ţi zic cât de tare mă îngrijorează asta pe mine.

 Îi simţi jumătatea de zâmbet cu care aproape că se obişnuise.

 Ştiu. E scris pe fruntea ta cu litere de-o şchioapă. Dar eu nu sunt rănit decât fizic şi, dacă nu mă vindec, nu o să fie sfârşitul lumii. Cred că pentru tine s-ar putea să fie altfel.

 Eu s-ar putea să descopăr sfârşitul lumii?

 S-ar putea să descoperi sfârşitul lumii tale, care ar fi în acelaşi timp şi sfârşitul lumii mele. Îmi promiţi încă un lucru? Îmi juri că n-o să mergi niciodată undeva de unde n-o să te poţi întoarce?

 Nu era o pretenţie atât de mare. Ea îl ţinu în braţe şi îl sărută, şi fu sărutată în schimb, şi, în cele din urmă, când tremuratul îi mai dispăru, spuse:

 Jur că n-o să merg nicăieri de unde nu cred că pot să mă întorc.

 Nu era chiar ce îi ceruse el, dar însemna aproximativ acelaşi lucru, iar el era pe jumătate adormit. O strânse la piept şi îşi trecu degetele prin părul ei şi adormiră astfel, şi, abia după ce ea se scufundă în albastrul înalt şi lipsit de cusur al visului, îşi dădu seama de vidul care se căsca între ce îi ceruse el şi ce îi promisese ea, dar era deja prea târziu ca să mai schimbe ceva.




 



 

CAPITOLUL 13





 Zama, Noua Spanie

 Octombrie 1556

 

 În neştiinţa lor, copiii mei cred că noi nu suntem prima creaţie a lui Dumnezeu, ci a cincea şi ultima rasă care să locuiască pământul. Ei îşi creează ornamentele ca o mărturie a acestui lucru, aşa cum este acesta pe care îl priviţi acum. L-am păstrat exact aşa cum era când am debarcat pentru prima dată aici, în 1547, şi am transformat acest loc, templul lor, în casa mea. Este un loc sărăcăcios, dar un palat în comparaţie cu locuinţele celor pe care îi păstoresc, foarte răcoros în fierbinţeala zilei. Şi acum, dacă aţi vrea să intraţi… Diego vă va servi cu vinul pe care îl avem, doar dacă nu v-aţi adus poate propriul vin…? Mulţumesc, m-am gândit că s-ar putea să fie aşa.

 Devenea evident că, deşi părintele Gonzales Calderón, preot al băştinaşilor din Zama, avea trupul unui bătăuş plătit, acesta ascundea mintea şi manierele unui prelat. De asemenea, era evident că preotul îi invitase pe căpitanul corăbiei Aurora şi pe medicul acestuia în locuinţa sa dintr-o datorie, şi nu din plăcere. Pereţii erau împodobiţi cu imagini ale crucificării lui Hristos în varietatea agoniilor acestuia, dar o singură privire aruncată mobilierului spartan din locuinţă confirma faptul că părintele Calderón nu era un bărbat care să se dedea plăcerilor trupeşti.

 Iarăşi în mod evident, stilul înzorzonat al lui de Aguilar nu îl impresiona, lucru nefericit din moment ce spaniolul părea să fie într-o dispoziţie expansivă. El începuse să îşi exprime entuziasmul imediat ce Aurora ancorase şi abia dacă se oprise până acum, când stătea ghemuit în mijlocul casei preotului, care fusese înainte templu, cercetând un mozaic colorat, ce ocupa jumătate din podea, şi scoţând mici exclamaţii de minunare şi încântare faţă de ceea ce privea.

 Făcea acest lucru ca o metodă de distragere a atenţiei, pentru a atrage orice curiozitate îndreptată spre medicul său către el, şi asta cu succes. Owen îl privi pe preot făcând un efort aproape fizic pentru a-şi îndepărta privirea de la vulgaritatea fantastică a cerceilor lui de Aguilar şi simţi împunsătura unei remuşcări pentru propria prejudecată asemănătoare, din trecut.

 Totuşi, dacă tot ce spusese preotul era adevărat, atunci exista un pericol în exuberanţa căpitanului, iar Owen nu îşi dorea ca prietenul său, atât de recent descoperit, să sufere din cauza sa. Încercând să poarte conversaţie, întrebă:

 Această clădire nu este vopsită în roşu, asemenea celorlalte. Aţi cerut acest lucru intenţionat?

 Desigur. Le-am cerut acest lucru lui Diego şi Domingo, atunci când am luat acest loc în primire. Au spoit-o cu un var preparat după propria reţetă şi de atunci repetă acest proces în fiecare an.

 Dar continuă să picteze restul oraşului în culoarea sângelui. Este o amintire a sacrificiilor umane sau…

 Owen vorbi cu nevinovăţie, repetând numai lucrurile pe care întreaga Spanie le ştia despre băştinaşii mayaşi. Regretă acest lucru imediat, atât de tare întunecaseră aceste vorbe chipul preotului.

 Copiii mei nu practică şi nu au practicat niciodată omorârea altora pentru satisfacerea zeilor lor, rosti preotul calm, dar plin de venin. Ei erau needucaţi, însă nu barbari, spre deosebire de duşmanii lor din nord şi vest, populaţia culhamexica, pe care străinii îi cunosc sub numele de azteci, care au fost cu succes cuceriţi de Măria Sa Cortés şi al căror aur se află acum în posesia Preaînaltei Maiestăţi a Spaniei.

 Doisprezece ani la Cambridge îl învăţaseră pe Owen că neştiinţa sinceră era cea mai bună soluţie atunci când se confrunta cu mânia oamenilor care se credeau mai învăţaţi. Înclinându-și capul într-o parte, întrebă:

 Atunci, de ce au ales o culoare atât de violentă?

 Preotul îi aruncă o privire urâtă. Crucea mare de argint săltă pe pieptul său.

 Fiind mai înţelept şi mai puţin sălbatic decât vecinii lor, poporul din Zama a ajuns la concluzia că, dacă îşi vopseşte clădirile roşii ca sângele, acestea vor părea asemenea templelor barbarilor păgâni ale căror trepte sunt acoperite de sânge uman. Imitându-i în acest fel, copiii mei speră să îi descurajeze pe atacatorii care ar putea să… Mulţumesc, Diego. Intră, te rog.

 La această invitaţie, băştinaşul care avea o cicatrice pe faţă, despre care Owen nu credea că Diego era numele lui de naştere, se prelinse asemenea unei umbre de-a lungul paravanului verde care atârna în cadrul uşii, ţinând o tavă cu trei cupe de lut şi o sticlă de vin destupată.

 Preotul îl trata aşa cum orice nobil şi-ar trata servitorul: ca pe un copil încăpăţânat, văzut, dar neauzit. Lui Cedric Owen i-ar fi plăcut să poată face acelaşi lucru, însă ochii iscoditori ai acestuia îl sfredeleau şi făceau ca murmurul din fundal al pietrei albastre să devină asurzitor.

 Făcu un efort pentru a-şi lua cupa cu vin de pe tavă şi îşi concentră toată atenţia asupra preotului.

 Şi funcţionează? întrebă el. Vopsitul caselor în roşu?

 Sunt aici de aproape zece ani şi singurul duşman cu care ne-am luptat a fost variola. Putem deci să tragem concluzia că funcţionează, spuse preotul cu o măreaţă lipsă de logică. Şi acum trebuie să îl ridicăm din genunchi pe căpitan, căci altfel nu o să avem loc pe podea pentru aşezarea mesei. Aţi dezlegat ghicitoarea mozaicului, señor?

 Din păcate, nu.

 Cu o evidentă părere de rău, Fernandez de Aguilar se ridică. Ochii îi străluceau cu un entuziasm care era doar puţin exagerat. Făcând câţiva paşi în spate, îndepărtându-se de modelul de pe podea, şi zise:

 Cred că am înţeles probabil începutul, dar este de nepătruns pentru mintea mea. Señor Owen, nu vrei să îţi aplici logica de medic asupra acestei ghicitori pentru mine, înainte ca gazda noastră să ne divulge secretele lui?

 Şi astfel, fără să fie atent şi cu mintea chinuită de privirea tulburătoare a băştinaşului cu cicatrice, Cedric Owen ajunse să stea în faţa imaginii care schimbă pentru totdeauna traiectoria vieţii sale.

 Din depărtare, acesta părea asemenea desenului unui copil, realizat în piatră. O colecţie amalgamată de pietricele alese pentru claritatea culorii şi aranjate în imagini schiţate pe o suprafaţă de aproximativ patru metri pătraţi. Aici, oameni cu ochii bulbucaţi şi bestii fantastice se zvârcoleau în lupte evidente, descrise cu emfază, cu ochii înflăcăraţi, dinţii scrâşnind şi membrele încolăcite într-un conflict etern.

 La o privire mai de aproape, formele se dovediră a fi mai complexe decât păruseră la început. În centru era un foc alcătuit din pietricele roşii şi galbene, destul de veridic, înconjurat de un model din frunze împletite. Pe margini, pe o bordură lată, era harta cerului cu constelaţiile şi planetele aranjate într-un mod care promitea o înţelegere şi mai profundă dacă era studiată în detaliu.

 La mijloc, între foc şi cer, stăteau cele două viitoruri posibile ale omului, ţinute în echilibru etern. Pe o parte, conflictul, războiul şi nenorocirea erau descrise prin figuri fioroase şi războinice. De cealaltă parte era antiteza luptei, o pajişte de vară împodobită cu flori colorate, prea frumoase pentru a fi numite şi prea multe pentru a fi numărate. Un copil era îngenuncheat în mijlocul ei, liniştit în singurătatea lui.

 Acestea două erau separate de o linie despărţitoare abia schiţată, o fisură ciudată de plăci negre şi albe, cu un şir gros de perle colorate înşiruite de-a lungul ei, în cele şapte culori ale curcubeului, cu negrul şi albul aşezate la fiecare capăt.

 Ca din senin, Owen îşi aminti de o cameră de la etajul unui han din Paris şi de mirosul de porumbei copţi cu migdale, şi de o voce delicată.

 În total, sunt nouă culori în lume. Cele şapte ale curcubeului, plus negrul pentru întuneric şi albul pentru lumină… Culorii albastre i-a fost atribuită inima monstrului şi puterea de a chema laolaltă celelalte douăsprezece părţi ale spiritului şi trupului.

 Şi atunci, ameţit de amintiri, Owen făcu greşeala de a-şi ridica privirea. Diego cel cu cicatricea pe faţă stătea într-un colţ al camerei, o umbră invizibilă, înarmat cu ochii necruţători ca nişte cuţite, care sclipeau şi străluceau la fel ca oricare dintre detaliile din imaginea de piatră. Sub privirea lor, era imposibil să nu vadă adevărul expus atât de clar înaintea lui.

 Doamne…

 Imaginea nu era desenul unui copil. Pentru un singur moment înfiorător, se cristaliză în ceva complet deosebit.

 Ce vezi, prietene?

 Fernandez de Aguilar puse această întrebare calm, cu acelaşi ton pe care îl folosise pe puntea corăbiei, dimineaţă. Nu mai făcea pe măscăriciul. Nici unuia din ei nu-i mai păsa dacă preotul observase diferenţa, dacă se întreba care era motivul acestei schimbări a spaniolului şi a medicului său englez sau dacă le plănuia deja moartea pe rug, drept consecinţă.

 Întrebarea îi dezlegă limba lui Owen.

 Văd momentul de dinaintea sfârşitului lumii, respiraţia ţinută înainte de dezlănţuirea Armagedonului. Văd o hartă a cerului care ne dă timpul şi ora exactă. Şi văd modul prin care putem spera să îndepărtăm răul final.

 Îşi ridică privirea spre preot. În Europa, ar fi fost ars pe rug pentru o asemenea indiscreţie. Ochii negri ai părintelui Calderón erau gânditori, dar nu răzbunători. Îşi ridică de pe piept crucea de argint şi o sărută.

 Continuă, te rog.

 Owen trase aer în piept.

 Văd prima dată soarele, cea mai mare lumină dintre toate, strălucind într-un tunel lung şi întunecat spre un loc de unde se nasc toate. O văd pe Venus, steaua dimineţii, îmbrăţişându-l pe Mercur, mesagerul, iar acestea două dansează în opoziţie cu Jupiter, binefăcătorul de aur. Îl văd pe Jupiter aşezat în vârful degetului lui Dumnezeu, împreună cu Saturn, marea legătură, pe un braţ şi…

 Cuvintele i se opriră în gât.

 Văd planetele şi constelaţiile aşezate într-o poziţie care nu va exista în timpul vieţii mele şi nici pentru multă vreme după aceea.

 Băştinaşul cu cicatrice pe faţă îl privea în continuare, dar părintele Calderón fu cel care spuse moale:

 Această poziţie nu se va contura pe cerul Domnului vreme de 456 de ani. Ce vestesc stelele şi planetele?

 Owen se aplecă iarăşi spre minunăţia din faţa lui.

 Imaginea arată un moment îngheţat în timp, ca şi cum lumea ar fi fost prinsă pe marginea prăpastiei, dar există firul unei singure speranţe care ar putea să o salveze. Spre vest, vedem conflictul nenorocirii de pe urmă. Aici, oamenii luptă contra întregii creaţii, fiecare consumat de lăcomie, dorinţă, avariţie, lipsa de grijă pentru ceilalţi, înclinaţia de a provoca durere celorlalţi, găsind chiar plăcere în asta, nepăsători faţă de obligaţiile lor, dispuşi să calce în picioare tot ce există. Aceasta este forţa care va duce la distrugerea nu doar a tot ce este bun în lumea oamenilor, dar şi a lumii.

 Şi nu există nicio salvare? întrebă preotul.

 S-ar putea să fie, căci, în opoziţie cu aceste orori, există un loc al păcii, spuse Owen, aşezându-şi mâna peste cadranul sudic. Aici, în est, o fetiţă îngenunchează pe o pajişte de vară jucând zaruri, cu mâna dreaptă împotriva celei stângi. Ea este simbolul inocenţei, a sufletului uman neprihănit care ar putea totuşi să mai fie salvat, fiind astfel salvat şi viitorul omenirii.

 Este o fată aceea? Nu un băiat?

 Aşa cred.

 Atunci, nu este Hristos tânăr. O greşeală, desigur. O să schimbăm asta într-o zi.

 Preotul îşi ţinea mâinile împreunate în jurul crucii de argint. Capătul drept îi apărea de sub degetul ţinut asemenea unui arătător. Îl îndreptă spre imagine, în fiecare direcţie.

 Ai vorbit numai despre fundal. Ce poţi să zici despre cele patru fiare care alcătuiesc partea mai mare a imaginii?

 Aaa…

 Ce ar fi putut să spună despre asemenea lucruri? Owen nu le observase la început, atât de tare fusese fascinat de mozaic, de modul cum imaginile din el ascundeau alte imagini. Contururile lor începură să strălucească abia sub privirile băştinaşului cu cicatrice. Acum, cele patru fiare îl uimeau, cu toată puterea şi minunăţia lor. Aici era cuprinsă puterea, strălucirea care lumina şi cele mai întunecate lumi. Owen îşi găsea încet cuvintele, pe măsură ce încerca să cuprindă minunăţiile pe care le vedea.

 Am vorbit despre o rază de speranţă în imagine şi, de fapt, partea cea mai mare a mozaicului este dedicată manifestării acestei speranţe. Aici avem cele patru bestii unite şi totuşi neunite. Sus, aici, în colţul nord-estic este un leu pătat, un vânător care îi întrece pe toţi ceilalţi, cu blană lucioasă şi ochi strălucitori. Apoi, în sud-est este un şarpe lung cât o corabie şi gros cât talia unui om, cu dungi de smarald şi rubin. În opoziţie cu acestea stau, la nord-vest, un vultur cu aripile late cât această casă şi gheare care ar putea să sfâşie un lup, şi cu ochii aurii. În sfârşit, în colţul sud-vestic stă o şopârlă mare cât un cal, cu dinţi care ar putea rupe un om în două. Când acestea patru se unesc…

 Pe măsură ce vorbea, bestiile erupseră din mozaic. Podeaua de piatră nu putea să le oprească. Se întâlniră, toate patru împreună în înlănţuirea vulcanică a cărnii. Membre încolăcite cu aripi, capete cu inimi, gheare şi cozi laolaltă.

 Pentru un moment luminos, sfâşietor, cele patru deveniră una, alcătuind o bestie care era infinit mai măreaţă decât toate patru separat.

 Era prea strălucitor. Owen îşi închise ochii în faţa luminii orbitoare. Când îi deschise din nou, şarpele-pământului dispăruse, la fel şi toate semnele bestiilor care îl alcătuiseră.

 Mozaicul era din nou un desen de copil. Ameţit, Owen îngenunche pe marginea cu harta stelelor, având grijă să nu atingă imaginea mai mare şi îşi trecu podul palmei peste şirul de pietre colorate, aşteptându-se parcă pe jumătate ca frânturi de fulgere să îi treacă prin degete sau ca piatra lui albastră să înceapă să cânte.

 Rămase dezamăgit în ambele privinţe. Fărâma de viaţă care fusese în imagine dispăruse. Îndrăzni să arunce o privire spre umbrele din spatele preotului şi nu fu surprins să vadă că băştinaşul cu cicatrice dispăruse. Acolo unde stătuse rămase pe podea doar o pană verde, strălucitoare, îndreptată spre focul din centrul mozaicului.

 Owen se ridică în picioare, simţindu-se ameţit şi chiar un pic ridicol. De Aguilar îl scruta în tăcere, cu o privire mai intensă decât oricând altcândva. O umbră trecu peste amândoi, distrugând intensitatea momentului. Părintele Calderón stătea în uşă, blocând intrarea sau ieşirea cu statura lui solidă, ca de taur. Braţele îi erau încrucişate pe piept, aşa cum stătuseră pe ponton.

 Urmează să murim, părinte? întrebă calm de Aguilar.

 Poate, dar nu de mâna mea. Nu încă. Poate, niciodată. Părintele Bernardino de Saguin ne sfătuieşte pe noi, copiii săi, să cunoaştem modul de gândire al băştinaşilor pentru a putea să-i conducem mai bine pe calea spre Hristos. Eu sunt în Zama de aproape şapte ani şi în această casă de patru, dar abia recent am ajuns să recunosc ceea ce medicul corăbiei dumneavoastră a văzut atât de clar de la prima privire. Datorită cunoaşterii mele mai profunde, pot să vă spun că acela nu este un leu pătat, ci un jaguar, care este sfânt pentru copiii mei şi pentru mayaşi, la fel cum sunt şi celelalte trei bestii: vulturul, care reprezintă aerul, şarpele, care este focul, şi crocodilul, care este apa. Desigur, jaguarul are putere asupra pământului. Mayaşii cred că, la sfârşitul lumii, pe care l-aţi ghicit atât de bine în această pictură de piatră, acestea patru se vor uni pentru a forma o singură bestie. Vă puteţi imagina, domnule, ce-ar putea să se nască din unirea lor?

 Amintirea lui Nostradamus temperă lumina ce strălucea în mintea lui Owen, pentru ca el să poată vorbi calm despre ceea ce văzuse.

 Platon a numit-o Ouroboros, zise el. Şarpele cu multe culori care se încolăceşte în jurul pământului într-o milă nesfârşită şi îşi înghite propria coadă pentru a nu fi despărţit niciodată. Pe tărâmul meu, îl cunoaştem drept dragon sau mai degrabă balaur, o bestie cu trupul şi ghearele unui jaguar, capul de crocodil, coada de şarpe, cu aripile şi graţia unui vultur. Eu am fost trimis aici pentru a afla cum s-ar putea ca acestea patru să se unească într-una, iar acum, după ce am văzut asta, nu mai pot să-mi aduc aminte.

 Se va ridica poate asemenea păsării Phoenix din flăcările focului? sugeră de Aguilar.

 O privire aruncată spre Owen arătă că nu făcea haz de el.

 Într-adevăr, spuse preotul zâmbind fin. Sau Domnul nostru s-ar putea să facă asta cu mâna Sa. Acestea sunt lucruri pe care noi nu le cunoaştem, deşi putem să le lăudăm împlinirea. Pe tărâmul copiilor mei, acestea patru unite sunt un şarpe cu pene, sau şarpe-curcubeu, numit Kukulkan ori Quetzalcoatl, o bestie potrivită pentru a fi încălecată de Hristos dacă s-ar întoarce să salveze omenirea de la distrugere.

 Preotul se înclină spre fiecare dintre ei şi se dădu la o parte din uşă.

 Şi acum, am comis şi eu la fel de uşor o erezie la fel de mare ca a dumneavoastră, deci suntem îndatoraţi unul altuia. Cred că acest lucru o să facă seara să treacă mai uşor, ceea ce e bine, căci Domingo a şi sosit cu mâncarea noastră. Hrana de bază de aici este fasolea servită cu ardei iuţi şi chili. O să vă pară foarte picantă în comparaţie cu mâncarea simplă de pe mare. Fiţi siguri că, dacă o să vă obişnuiţi cu ea, după aceea, toate celelalte o să vi se pară fade prin comparaţie. Oricum, băutul apei în timpul mesei s-ar putea să vă ajute.




 

 

CAPITOLUL 14





 Zama, Noua Spanie

 Octombrie 1556

 

 Prietene, acesta este aurul verde care ne va transforma în cei mai bogaţi oameni din Europa, pe noi, pe copiii şi pe nepoţii noştri.

 Fernandez de Aguilar se aşeză pe vine în praful şi pietrişul peisajului pustiu. În spatele lui era catârul care încerca să alunge insectele mişcându-şi urechile şi coada. Fusese un dar, sau mai degrabă un împrumut din partea părintelui Gonzales Calderón, împreună cu şaua, frâul şi chinga, toate din piele, lucrate de localnici, cu butoni de argint la îmbinări şi un mic crucifix în mijlocul pieptului.

 Cedric Owen se aplecă pentru a examina planta care atrăsese atenţia însoţitorului său. Nu părea cu nimic diferită de toate celelalte care creşteau în deşertul arid care îi înconjura: un pumn de frunze lungi, cărnoase, lungi ca nişte săbii, care creşteau din miezul îngroşat al tulpinii. Pe deasupra mai era şi mică. Se înălţa cam până la genunchiul unui bărbat, deşi unele dintre cele care creşteau împrejur ajungeau până la frunte, aşa că, dacă ar fi încercat cineva să meargă printre ele, ar fi riscat să-şi piardă un ochi din cauza frunzelor ascuţite ca nişte săbii. Întreaga plantă părea special creată pentru a fi imposibil de consumat de către oameni, animale sau insecte.

 Cedric Owen profită de ocazie ca să descalece şi rămase în picioare în umbra aruncată de catârul primit în dar. Aici erau mai puţine muşte decât în oraş, dar era şi mai mult praf. Se aşeză pe o piatră plată, cu spatele la soarele fierbinte al amiezii şi aruncă o pietricică peste suprafaţa deşertului. Încercă să îşi imagineze cum ar fi să fie bogat, dar nu reuşi.

 Cum? întrebă.

 Căldura îl învăţa o economie a cuvintelor pe care nu reuşise să o deprindă la Cambridge.

 De Aguilar avea din nou chef de vorbă. Braţul lui mătură orizontul.

 Mai vezi altceva care să crească aici?

 Owen se prefăcu că analizează peisajul vast. Până departe în zare, în fiecare direcţie, nu se vedea decât o abundenţă de pietre şi praf. Ici şi acolo, terenul era punctat de plantele-tijă care îl încântau pe de Aguilar.

 Prea puţin, rosti sec.

 Asta pentru că nu ai nici perspectivă, nici educaţie măreaţă. Din fericire, eu le am pe amândouă.

 Spaniolul se ridică rânjind, scuturându-şi extravagant praful de pe cizme cu borul pălăriei.

 Toată viaţa lui, fratele bunicului meu a fost convins că şederea lui în Noua Spanie nu i-a adus decât necazuri, că sălbaticii nu o să ne permită niciodată să locuim liniştiţi aici şi că pământul nu rodeşte nimic mai mult decât praf şi ardeii iuţi pe care ni i-a servit aseară preotul şi care ţi-au supărat atât de tare limba. Argint abia dacă se găseşte, iar aur nu este deloc. Toate zăcămintele de metale preţioase sunt în sud sau adânc în interiorul ţării, în depozitele aztecilor, şi Cortés a luat deja majoritatea lor. Arta este frumoasă, dar e pictată pe pereţi sau cioplită în piatră şi, în orice caz, înseamnă idolatrie, iar Biserica o va distruge de îndată ce se va asigura că nu are de profitat de pe urma ei. Fiecare membru al familiei mele a luat ca literă de lege părerea strămoşului meu şi niciunul dintre ei nu a părăsit vreodată Sevilia.

 Cu excepţia ta, spuse Owen. De ce?

 Pentru că eu am cercetat cu atenție scrisorile şi am observat lucruri de care strămoşul meu nu şi-a dat seama atunci când vorbea despre plantele cu frunze ca nişte tije, care cresc în deşert. Această plantă are două întrebuinţări, prietene. În primul rând, poate fi distilată pentru a face o băutură alcoolică mai tare decât oricare dintre cele mai bune rachiuri. Un păhărel este destul pentru a îmbăta un bărbat, iar două, pentru a-l face să-şi dorească să nu se fi născut vreodată. În al doilea rând, este folosită de băştinaşi pentru a face un fel de frânghii asemănătoare celor din cânepă. Cortés le-a folosit pe corăbiile lui atunci când a navigat înapoi spre casă.

 De Aguilar se îndreptă spre catârul lui şi desprinse de şa un colac de frânghie care atârna de oblânc.

 Asta e ceea ce poate fi produs din această plantă. Ei o numesc sisal. Uite, simte…

 Era o frânghie. Cedric Owen nu avea cunoştinţele necesare pentru a face diferenţa între cele două tipuri. O trecu printre degete şi întrebă:

 Şi este bună de ceva?

 Cea mai bună. Frânghia de sisal este mai bună decât cea de cânepă din toate punctele de vedere, este mai puternică, mai rezistentă, mai potrivită pentru nevoile corăbiilor care traversează oceanul decât orice se produce acum în Europa. Noi o să cultivăm această plantă aşa cum îşi cultivă băştinaşii fasolea şi vom produce frânghii pentru echiparea flotelor din toată creştinătatea şi nu numai. Crede-mă, o să fim cei mai bogaţi bărbaţi din Europa. Priveşte-mi doar harta astrală alcătuită la naşterea mea şi zi-mi că nu sunt destinat pentru măreţie.

 Doar un bărbat sigur pe sine ar fi îndrăznit să sfideze soarta cu un asemenea orgoliu. De fapt, harta lui de Aguilar era într-adevăr una strălucită, umbrită doar de cvadratura dificilă Mercur  Jupiter în vârful celei de-a treia case. Conjuncţia Soare  Venus răsărind în Peşti la mai puţin de un grad deasupra ascendentului salva însă această cvadratură de nenorocire.

 Şi băştinaşii ştiau câte ceva despre astrologie. Owen descoperise deja că se refereau la Venus la masculin şi că o mai numeau Steaua Dimineţii, considerând-o războinică. Dacă ar fi avut timp, le-ar fi cerut părerea în legătură cu poziţia ei pe harta lui Fernandez. În lipsa acestei ocazii, nu se putea bizui decât pe propria educaţie clasicistă, primită de la doctorul Dee şi Nostradamus, după învăţăturile cărora estima că putea să ducă spre nesăbuinţă şi posibilă măreţie dacă îşi putea ţine în frâu impulsivitatea.

 Owen nu rosti cu voce tare niciunul dintre aceste lucruri şi nici nu avea de gând să o facă. Se sprijini de stânca pe care era aşezat şi îşi trase pălăria peste ochi, ferindu-şi privirea de soare şi cer, dar şi de tulburătoarea roşeaţă îndepărtată a oraşului.

 Fernandez, ţi-aş încredinţa viaţa mea, dar poate nu şi banii. Pentru a cultiva aceste plante în cantităţile pe care le visezi, ai avea nevoie de torente de apă, iar aici nu există niciun strop. M-am plimbat pe câmpurile din jurul oraşului în dimineaţa aceasta, în vreme ce tu îţi descărcai corabia. Oamenii abia dacă au destulă cât să nu li se ofilească ardeii în grădini.

 Nu, prietene, asta este pentru că nu îl au pe fratele bunicului meu drept sfătuitor. El a călătorit în toată regiunea când a fost sclavul băştinaşilor şi mi-a spus lucruri pe care ei le-au uitat, anume că în interiorul ţinutului, acolo unde oraşele sunt invadate de junglă, sau pe marginea acestei câmpii pustii, străvechii băştinaşi îşi alegeau locaţia oraşelor după imensele rezervoare subterane care există aici în mod natural. Pământul acoperă un strat de calcar în care există acvifere. El nu a pus niciodată cap la cap aceste două lucruri, apa şi plantele pentru frânghii, şi nici oricine altcineva din familia mea.

 Piatra era caldă, dar nu excesiv de fierbinte. Owen se întinse leneş pe toată lungimea ei, netezind astfel cutele de pe spatele cămăşii. Apoi, zise:

 Asta sună bine. Am putem folosi apa pentru irigarea plantelor şi apoi, dacă reuşim să îl convingem pe părintele Gonzales, care a devenit deja pe jumătate băştinaş, să instituie un monopol pentru comerţul cu frânghie în toată Noua Spanie, vom putea să…

 Cedric! Nu mişca!

 Era pentru prima dată de când se cunoşteau când de Aguilar îi spunea pe numele de botez. Împietrit, Owen rămase întins, fixând cu privirea interiorul pălăriei. Transpiraţia îi curgea şiroaie pe tâmple şi îi udă cămaşa atât de brusc, încât răcoarea ei îi apăsa pieptul.

 Ce-i?

 Calm, Fernandez zise:

 E un şarpe în spatele stâncii. Unul dintre cei despre care ne vorbea aseară părintele Gonzalez, cel care este cel mai periculos, cu dungi roşii pe galben şi cu negru între ele. Încă nu te-a văzut. Dacă poţi să mai rămâi neclintit încă puţin, o să îl omor cu sabia… nu respira, prietenul meu englez, şi totul o să fie în regulă. Ce bine că mi s-a vindecat braţul drept, pentru că acum pot să îmi folosesc sabia… şi tu poţi să stai nemişcat în timp ce eu… îmi scot sabia din teacă şi o ridic… aşa… apoi, o să… Au! Nu!

 Fernandez!

 Owen sări în picioare şi se răsuci.

 Roşu pe galben moartea unui prieten înseamnă.

 În noaptea anterioară, înainte să meargă la culcare, preotul îi avertizase în legătură cu aceşti şerpi, compunând chiar şi un oarecare vers, ca să îi ajute să îl memoreze mai uşor.

 Ulterior, Owen făcuse haz de asta. Acum, îi părea rău. Regreta mai multe lucruri, dar mai ales alegerea locului unde se aşezase şi lipsa înfiorătoare de atenţie. Şarpele avea dungi roşii ca mărgeanul pe fâşii galbene, mărginite la unele intervale de negru. Zvârcolindu-se agresiv, atârna cu dinţii înfipţi în bumbacul alb al manşetei spaniolului, care fusese ridicată leneş la jumătatea braţului rupt cândva. Câteva picături mici de sânge rubiniu se împrăştiară pe piele, mari cât nişte scoruşe. Colţii viperei sfâşiaseră atât pânza, cât şi carnea braţului.

 De Aguilar rămase încremenit, cu faţa lividă. Sabia îi căzu cu zgomot din mână.

 Veninul şarpelui opreşte funcţionarea muşchilor omului. Mai întâi, acesta abia poate vorbi, apoi nu mai poate mânca. Apoi, cu timpul, nu mai poate merge sau sta în picioare, iar pieptul i se blochează şi inima i se opreşte. Este inevitabil. Singura cale de a opri procesul este înlăturarea membrului atins. Prea puţini reuşesc să supravieţuiască operaţiei. A, mulţumesc, Diego. Dacă ai vrea să strângi masa, noi ne vom bea vinul de Porto afară, în răcoarea serii…

 Owen apucă sabia şi, măcar de data asta, vocea profesorului de scrimă nu îi mai răsună în urechi ca să îl oprească.

 Fără să se gândească la siguranţa personală, ridică sabia împrumutată şi coborând-o, aceasta trecu atât de aproape de braţul lui de Aguilar, încât îi sfâşie jumătate din mâneca albă, de bumbac.

 Mai important însă, lovitura lui trecu drept pe sub capul şarpelui, tăindu-l. Corpul căzu la pământ, zvârcolindu-se şi împroşcând un sânge subţire, închis la culoare. Capul, cu dinţii şi tot veninul pe care îl conţineau, rămase fixat de încheietura lui de Aguilar, mai jos de bandajul uşor care îi acoperea rana anterioară.

 Fernandez? Te aşezi, te rog? Nu pot să îl îndepărtez dacă stai în picioare. Trebuie să lucrez cu braţul tău coborât, ca la îndepărtarea unui vârf de săgeată. Aşază-te, te rog.

 Asemenea unui păpuşar care manevra o marionetă făcută din lemn şi sfori, îl făcu pe de Aguilar să se aşeze pe stâncă. Folosindu-şi cuţitul pe post de scalpel şi o fâşie de pânză ruptă drept garou, începu să se folosească de abilităţile utile pe câmpul de luptă, a căror descriere o citise în cărţile lui Nostradamus şi de care nu crezuse că avea să se folosească vreodată.

 Şarpele îşi înfipsese colţii adânc în carnea de pe antebraţul spaniolului. Owen trebui să dezarticuleze mandibula pentru a-i îndepărta, înfigând vârful cuţitului în punctul de sub ochii morţi şi mişcându-l în sus şi-n jos pentru a separa maxilarul de mandibulă. Acestea se desfăcură încet, cu multe înjurături din partea lui.

 De Aguilar suporta toate acestea palid la faţă. În final, îşi coborî privirea spre cele patru găuri adânci din braţul său.

 Sunt mort.

 Spuse asta fără patos. Ochii îi erau sclipitori şi calmi. Pielea îi era de un alb verzui, cu galben la colţurile gurii.

 Ar trebui să ne întoarcem în Zama. Sunt multe lucruri de pregătit dacă nu o să fiu eu căpitanul Aurorei în călătoria ei de întoarcere. Dacă părintele Gonzales are dreptate în descrierea otrăvii, am o jumătate de zi în care pot funcţiona ca un om întreg, şi nu ar trebui să o irosesc. Juan-Cruz ar fi un căpitan potrivit pentru conducerea de zi cu zi a navei, dar el nu are viziunea de a face această călătorie măreaţă. Tu ai putea să faci asta, însă cred că piatra ta nu te va lăsa s-o faci, iar corabia trebuie să plece repede, câtă vreme echipajul are încă moralul ridicat… Putem hotărî asta mai târziu. Deocamdată… zise ridicându-se. Poate că ai putea să mă ajuţi să încalec. Mai am o zi de trăit. Mâine…

 Rămase tăcut. Privirea lui se opri peste marea de dincolo de bulgării de calcar.

 Mi-ar plăcea să văd din nou răsăritul acela. Se spune că, din turnul farului, poţi să vezi până la marginea lumii într-o zi senină şi că aici toate zilele sunt senine. Vrei să privim împreună acest ultim răsărit, Cedric Owen?

 Nu.

 Owen plângea, lucru pe care nu îl mai făcuse de la treisprezece ani, când primise piatra albastră. Lovi cu piciorul trupul inert al şarpelui, aruncându-l de partea cealaltă a stâncii şi trase catârul încăpăţânat al lui de Aguilar mai aproape.

 Nu va fi ultimul tău răsărit, rosti el răguşit. Părintele Gonzales a spus că amputarea s-ar putea să îţi salveze viaţa.

 Dar a mai spus, de asemenea, că asta e doar o ipoteză. Şi că nimeni nu a supravieţuit până acum.

 Asta zic băştinaşii. Ei nu sunt medici pregătiţi la Cambridge.

 Iar tu, după cum ai spus adesea, nu eşti chirurg.

 Rosti aceste cuvinte blând, fără maliţiozitate, aşa cum un frate mai mare l-ar dojeni pe cel mai mic pentru exces de zel.

 Owen înjură din nou.

 Nu înţelegi. Nostradamus m-a pus să îi citesc cărţile. M-a făcut să petrec zece zile în perioada de doliu pentru prinţesa Franţei în nenorocitul acela de han citind cărţi despre chirurgie şi răspunzându-i la întrebări despre lucruri pe care nu am considerat niciodată că ar trebui sau că aş avea nevoie să le ştiu. M-a făcut să iau notiţe pe care le port cu mine. Nostradamus a prevăzut asta, dar nu mi-a zis că acest lucru o să-mi frângă inima. Deci o să fac operaţia, iar tu nu vei muri.

 Dar, Cedric, cu tot respectul…

 Opreşte-te. Pur şi simplu, opreşte-te… încalecă pe catâr şi vino înapoi cu mine. S-ar putea să îţi pierzi braţul cu care luptai, dar nu te voi lăsa să-ţi pierzi viaţa. Nu când eşti pe cale să mă transformi într-unul dintre cei mai bogaţi bărbaţi din Europa.

 Laboratorul de medicină legală

 Oxford

 Iunie 2007

 

 Stella străbătu singură coridorul din beton şi faianţă albă, intrând pe uşile de aluminiu într-un laborator cu mese de oţel şi dulapuri de sticlă, care mirosea a substanţe chimice, a fum de ţigară şi a moarte.

 Doctorul David Law o întâmpină la uşă. Nu arăta atât de rău pe cât îl descrisese Kit, dar esenţialul era acolo, destul pentru a schiţa o caricatură. Se afla faţă în faţă cu un bărbat scund şi slab, cu părul aspru şi dinţii ca nişte dălți care îi ţineau buza de sus ridicată. Erau dinţi de englez, îngălbeniţi de ani întregi de băut ceai şi de tutun, astfel că, atunci când zâmbi, mirosul respiraţiei îi precedă vorbele.

 Doctor Cody, spuse ştergându-şi mâna de halatul alb şi întinzând-o. Profesorul Fraser m-a sunat pentru a mă anunţa că sunteţi pe drum. Am întotdeauna timp la dispoziţie pentru un prieten al lui Gordon.

 Strângerea lui de mână era mai fermă decât se aşteptase Stella, lăsând impresia unei forţe interioare latente, care făcea ca imaginea celor cinci ani petrecuţi exhumând cadavrele din mormintele comune ale kurzilor din Turcia să pară mai plauzibilă. Dacă ar mai fi avut vreo îndoială, dovezile fotografice atârnau pe pereţi. Imagine după imagine cu oase scoase din gropi, înşirate pe rânduri numerotate, toate cu fragmente de păr sau îmbrăcăminte, sau bucăţi mici de metale preţioase atârnate de oase descărnate şi orbite goale.

 Davy Law apărea, în câte un colţ, în majoritatea imaginilor, îmbrăcat în blugi rupţi, lungi până la genunchi şi un tricou prăfuit, cu o ţigară atârnându-i între buze sau între degete. Părea mai acasă în munţii arizi decât în laboratorul din Oxfordshire.

 Observă că ea privea pozele.

 Nu e o muncă frumoasă, dar cineva trebuie să o facă.

 Ochii lui priviră în spatele ei, pe coridor.

 Kit nu a venit cu tine?

 Doarme în maşină, zise ea.

 Acesta era adevărul, dar suna ca o scuză.

 Bine.

 Îşi strânse buzele subţiri. Aruncă o privire spre ochii ei, dar fără să îi întâlnească.

 Gordon mi-a spus că ai un craniu şi că ai nevoie de o faţă pe el, rosti îndepărtându-se de ea.

 Se uită cu înţeles spre rucsacul ei. În acesta, cristalul dormea liniştit. De la avertismentul lansat în camera lui Kit, rămăsese tăcut. Acum, încercă să stabilească o legătură cu el, dar nu simţi nimic, niciun îndemn de a pleca sau de a rămâne. La fel dispăruse şi imaginea feţei care o adusese acolo. Privi fix podeaua, prinsă în capcana acestei îndoieli neaşteptate.

 Îl urmă fără să vorbească. El se îndreptă către un dulap cu uşi de sticlă din capătul îndepărtat al camerei, o versiune mai mică a băii de acid hiperbaric din laboratorul de geologie.

 Nu este un craniu de os, zise ea. E cioplit din piatră. Gordon s-a gândit că ne putem baza pe tine să păstrezi tăcerea asupra acestui fapt.

 Chiar aşa? Ce emoţionant.

 Sprijinindu-se de perete, îşi rulă o ţigară pe care o aprinse apoi. Fumul albastru parfumă aerul dintre ei. Orice îl neliniştise mai devreme dispăruse, fiind înlocuit de o privire acidă, intransigentă, care trecea prin ea, până dincolo de ea, fără să ia în considerare prezenţa ei.

 Era uşor de imaginat cum acest bărbat reuşea să forţeze limitele autorităţii, până ce el sau ei cedau. Începea să înţeleagă atât motivul pentru care Gordon avea încredere în el, cât şi cel pentru care Kit îl dispreţuia.

 Stella îşi dădu jos rucsacul de pe umeri şi deschise fermoarul. Fără niciun fel de formalitate, scoase cristalul albastru în lumina necruţătoare a laboratorului. Acesta nu mai ţipa şi nici nu arunca fulgere galbene care să îi răsune în creier. Acestea dispăruseră imediat ce ea intrase în cursul serii anterioare în camera lui Kit, în River Room. Craniul era liniştit acum, vigilent la orice semnal de alarmă, astfel încât toate simţurile ei erau parcă mai ascuţite.

 Îl scoase, lăsând ca albastrul său să ilumineze răceala sterilă a încăperii.

 Am descoperit asta, îi spuse lui David Law. Un cifru din registrele lui Cedric Owen ne-a condus la el.

 Se aştepta la un moment scurt de şoc sau la o respiraţie tăiată la prima vedere a pietrei. Nu se aştepta însă la valul de furie  sau durere, sau suferinţă, nu reuşea să-şi dea seama exact care dintre ele  ce cuprinsese trăsăturile ca de gargui ale lui Law în timp ce ochii lui se mutau dinspre piatră spre faţa ei, şi nici la impulsul uimitor de dorinţă animalică întipărită pe chip care îl precedase.

 Doctor Law?

 Nu te apropia!

 Se retrase brusc departe de ea, spre cel mai îndepărtat colţ al laboratorului, şi alunecă spre podea sprijinit de perete, stând pe călcâie, tremurând cu braţele încolăcite în jurul genunchilor strânşi la piept. Pentru un moment lung, singurul sunet fu hârâitul respiraţiei lui şfichiuind aerul.

 Ar trebui să plec? întrebă Stella în cele din urmă.

 Probabil.

 El privi fix podeaua pentru o vreme îndelungată. După o bună bucată de timp, când ea ar fi trebuit să plece sau să spună ceva, el îşi ridică ochii injectaţi şi privirea i se opri o clipă pe faţa ei.

 Ai rămas. Mulţumesc, rosti zâmbind stânjenit. Cine altcineva a mai văzut asta? întrebă arătând spre piatră.

 În afară de mine şi Kit? Doar Gordon. Tony nu a vrut să îl vadă. A spus că e pătat de sângele a prea mulţi oameni pe care îi respectă.

 Şi Gordon cum a… Nu a zis ce senzaţie i-a provocat?

 Ea îşi aminti răguşeala din vocea scoţianului când o sunase prima dată din laboratorul său. Pietricica ta e gata. Sper că şi tu eşti pregătită. Apoi, mai târziu: E prea frumoasă. Cere pur şi simplu să fie luată în braţe…

 Gordon a fost de părere că ar trebui să o transform în praf şi pulbere cu soneta. S-a oferit chiar să mă ajute.

 Înţelept om. Zâmbetul lui Law era mai larg acum, plin de ironie acidă. Nu a vrut să-mi spună ce urma să îmi aduci. Nu mulţi ar putea să ţină un asemenea secret.

 E un prieten bun.

 Lucru care valorează enorm pe lumea asta.

 Ţigara lui Law dispăruse, pierdută în timpul zbuciumului său. Cu mâinile tremurânde, îşi mai rulă una. O aprinse, privind fix jarul din capătul ei.

 Acesta este cristalul lui Cedric Owen, da?

 Noi aşa credem.

 O privi fix în faţă pentru prima dată.

 Mulţi au ucis pentru piatra asta, Stella. L-au ucis pe Cedric Owen, şi pe bunica lui, şi pe toţi ceilalţi care i-au purtat de grijă, dintre strămoşii lui. Îşi strânse buzele şi o privi fix. Aţi fost urmăriţi când aţi venit aici?

 Nu cred.

 Crezi?! Stella, nu poţi să fii mai sigură de atât?

 Era mânios pe ea, dar nu ştia dacă îşi putea permite sau nu să arate acest lucru. Trase cu sete din ţigară.

 Spune-mi măcar că înţelegi pericolul în care te afli.

 Eşti şi tu un pericol?

 Nu.

 Acum, putea să râdă şi făcu asta, tuşind la sfârşit.

 Nu acum. Am văzut frumuseţea şi am încercat să o obţin o dată în viaţă. Nu o să fac aceeaşi greşeală de două ori.

 Vocea lui avea o inflexiune sălbatică, întocmai cum avusese şi cea a lui Kit.

 Şi acesta este motivul pentru care tu şi Kit sunteţi certaţi? întrebă ea precaută.

 El dădu să răspundă sincer, apoi îşi înghiţi cuvintele. În schimb, ridică din umeri.

 Kit este soţul tău. Nu pot răspunde pentru el.

 Dar a fost prietenul tău? Un prieten bun?

 Demult. Acum, nu.

 Ochii lui injectaţi erau duri, dar nu se feriră de ai ei. După o vreme, privi împrejur, la imaginile atârnate pe pereţi în spatele ei şi pe ambele laturi.

 Peste tot în lume există bărbaţi care văd un lucru pe care îl doresc şi cred că pot să îl obţină fără să îi ia în seamă pe ceilalţi. Întotdeauna, bărbaţii sunt cei care provoacă nenorocirile, iar femeile şi copiii plătesc pentru asta.

 Acesta este un punct de vedere foarte discriminator, doctore Law.

 Poate, dar încă nu am deschis un mormânt comun în care morţii să fie victimele unei femei. Îţi promit că, dacă asta o să se întâmple vreodată, o să fie ştire de prima pagină.

 Acum era deja mai stăpân pe sine, se afla pe un teren cunoscut. Se sprijini cu spatele de perete şi suflă fumul în direcţia ei. Pentru prima dată de când Stella o scosese din rucsac, privi direct piatra.

 Cristalul tău poartă în el inima lumii. Ce om nu ar omorî pentru a avea aşa ceva? Iată, într-un bulgăre de cristal albastru există tot ce ne-am dorit vreodată: splendoare, nobleţe şi pasiune, toate la un loc. Cere să fie luat, să fie ţinut, astfel încât doar cei mai puternici oameni sau cei mai zdrobiţi ar putea să îi reziste. Cei laşi vor să îl distrugă, să sfărâme ceea ce nu pot controla. Cei nesăbuiţi vor să îl posede, să aibă în puterea lor tot ce acesta reprezintă, nevăzând că asta este de fapt imposibil. Şi poate, dacă e ceea ce cred eu că este, atunci sunt foarte, foarte puţini dintre noi care ştiu ce poate să facă acest craniu şi vor atât să îl oprească, cât să îl şi posede în acelaşi timp. Francis Walsingham era unul dintre aceştia, capul reţelei de spioni ai reginei Elisabeta I. Au mai fost şi alţii de-a lungul secolelor. Trebuie să existe şi acum măcar unul dintre aceştia, sunt sigur.

 Şi ce poate să facă? Ce vor ei să oprească?

 Era încordată la maximum ca să audă şi să înţeleagă, iar gâtul îi era uscat.

 Încă nu sunt sigur. S-ar putea să mă înşel.

 Ţigara îi era o coloană orizontală de scrum. O aruncă într-o cană goală de cafea şi îşi îndoi braţele la piept.

 Şi îţi vorbeşte?

 Nimeni nu o mai întrebase asta, nici măcar Kit.

 Îmi… cântă. Şi simt lucruri din partea lui: o nevoie de îngrijire şi o grijă egală faţă de mine.

 Grijă?

 Dragoste, atunci, spuse ea zâmbind slab. Dar nu numai asta. Are… Încerca să îşi găsească vorbele. Are o conştiinţă pe care eu nu o am. Cu el aici, pot să văd totul mai clar, pot să aud lucruri imperceptibile pentru auzul normal, să simt cum mă zgârie hainele. E ca şi cum ai fi nou-născut şi bătrân în acelaşi timp. Iar craniul este şi el aşa. Are o înţelepciune străveche, asemenea unei statui budiste cioplite în coasta dealului. Are o viaţă pe care noi nu o percepem. Şi, de asemenea, este ca un miel nou-născut care şi-a pierdut mama, iar eu sunt singura pe care o are, zise apăsându-şi degetele pe faţă. De ce eu? Nu am nici cea mai vagă idee despre cum să îi port de grijă.

 Dar nu ai de ales, zâmbi trist Davy Law. Tu eşti păzitoarea lui de drept, Stella, aşa cum era şi Cedric Owen. Noi ceilalţi, cărora ne-ar plăcea să fim, dar nu suntem, trebuie să acceptăm acest lucru.

 Credeam că nu vrei să îl obţii.

 Law râse uşor.

 Am vrut odată, dar nu acum. Cred că, dintre toţi oamenii de pe pământ, eu nu mai reprezint o ameninţare. O tânără pe nume Jessica Warren m-a învăţat multe şi nu cred că o să-i pot mulţumi vreodată.

 Se ridică în sfârşit în picioare. Aşa, drept, avea o ţinută profesională. Îşi plimbă privirea de la faţa Stellei spre craniu şi înapoi.

 Este modelat după chipul unei femei caucaziene, spuse el. Vrei să ştii mai mult de-atâta?

 Dacă se poate. Tot văd o faţă ca prin ceaţă, dar cred că este important să o văd cum trebuie. Dacă acest lucru e posibil.

 Şi apoi?

 Acum, nu mai avea nicio problemă să o privească în ochi.

 Apoi, s-ar putea să fiu cu un pas mai aproape de a înţelege de ce merită să ucidă cineva pentru ea. Şi, poate, cine încearcă să ne distrugă vieţile.

 Şi?

 El înţelese şi lucrul pe care ea nu îl spusese. Chiar şi numai pentru acest motiv, avea încredere în el.

 Şi voi avea o faţă pe care să o ataşez lucrurilor care se întâmplă în capul meu.

 Bine.

 Davy Law îndepărtă jarul din vârful ţigării şi o puse cu grijă în buzunarul de la piept al halatului de laborator.

 Hai să construim o faţă şi să vedem dacă îţi place ce-o să-ţi spună.

 

 Pentru a doua oară în două zile, craniul era aşezat pe un soclu într-o maşinărie care proiecta pe el lumini din diferite unghiuri. Aici, lumina din fundal era mai puţin strălucitoare decât în laboratorul de geologie al lui Gordon Fraser, iar procedeul nu includea acizi sub presiune, ci linii subţiri de lumină roşie proiectate din toate unghiurile posibile pe toate suprafeţele posibile.

 Purtând ochelari de protecţie şi mănuşi subţiri, îi zise:

 Totul este făcut cu lasere. Scanarea durează jumătate de oră, deşi majoritatea timpului e pierdut cu stabilirea setărilor. S-ar putea să dureze mai mult, datorită compoziţiei cuarţului. Eu nu am lucrat decât cu oase până acum. Nu sunt sigur ce fel de efect va avea transluciditatea asupra indicilor de refracţie. Kit ar fi putut să conceapă un software nou în câteva minute pentru a evita această problemă. În absenţa lui, trebuie să sperăm că software-ul pe care îl avem acum va face faţă acestei schimbări. O să aflăm asta destul de curând.

 Închise uşa maşinăriei şi îşi dădu jos ochelarii de protecţie.

 Ecranul este alături, în biroul meu. Am şi o cafetieră. Calitatea nu e chiar Starbucks, dar cafeaua se poate bea. Sau ai putea să mergi să aştepţi în maşină.

 Nu era nici ofertă, nici invitaţie, ci pur şi simplu o afirmaţie. Stella descoperi că începea să îi placă refuzul pasiv al lui Davy Law de a se conforma regulilor sociale.

 Cafeaua este o ofertă excelentă, rosti ea.

 Mulţumesc, spuse el, dezvelindu-şi dinţii îngrozitori.

 

 Avea dreptate, cafeaua nu era precum cea de la Starbucks, dar ea se bucură de acest lucru. Mirosul de boabe prăjite de cafea se combina cu cel de tutun vechi şi împreună aproape că acopereau duhoarea de formaldehidă.

 Biroul lui Davy Law era mic, abia având loc pentru două scaune şi o masă pe care erau aşezate două monitoare uriaşe şi un telefon. Pe pereţi erau dovezile mai multor masacre, dar nu toate din Turcia. Jumătatea de perete de lângă uşă era ocupată de cele din Bosnia. În restul spaţiului se aflau cele din Rwanda, Darfur şi un sit acoperit de buldozere din Irak.

 Stella stătea cu ceaşca de cafea în mână în faţa acestei ultime imagini, privind oasele.

 Unele dintre aceste schelete au fracturi care începuseră să se vindece.

 Gordon nu mi-a zis că eşti medic.

 Nu sunt medic, sunt astronom. Dacă e să fim foarte exacţi, sunt astrofizician. Dar ştiu destule despre patologia de bază pentru a observa când se formează calusul peste o fractură.

 De pe scaunul din spatele computerului, Davy Law îşi mai aprinse o ţigară. Fumul era dulce şi înecăcios, şi îi gâdila nările. El îşi desprinse un fir de tutun de pe vârful limbii şi îi spuse:

 Există multă mânie adunată în Irak. Unii oameni mor după chinuri îndelungate.

 Ea îl privi în ochi, lucru care îi surprinse pe amândoi. Din nou, el fu primul care îşi mută privirea.

 N-ar trebui să fac asta? întrebă ea.

 Nu-mi pasă, atât timp cât poţi să accepţi rezultatul.

 O să fie la fel după ce văd faţa craniului de cristal?

 Probabil.

 Dar tu ştii deja cum o să arate?

 El se lăsă pe spate în scaunul său şi îşi duse mâinile la ceafa, rămânând multă vreme tăcut, privind-o, încât ea presupuse că nu avea să îi răspundă. În cele din urmă îi zise:

 S-ar putea să mă înşel.

 Înainte ca ea să pună şi alte întrebări, el se aplecă în faţa calculatorului.

 Dar nu cred că mă înşel. Craniile sunt obsesia mea şi, din moment ce amândoi trebuie să aşteptăm o vreme pentru a afla ce o să putem reconstitui, am putea să dăm de ceva interesant dacă e să explorăm unele dintre legendele mai interesante ale lumii, legate de cranii. Ce ştii despre profeţiile mayaşe cu privire la 2012?

 Acesta era ultimul lucru la care ea se aşteptase. Îşi puse cafeaua pe biroul lui şi se aşeză pe scaun.

 Ieri, am dat peste o jumătate de milion de rezultate când am căutat pe Google cuvintele maya şi craniu. Majoritatea aveau 2012 în titlu. Niciunul dintre ele nu avea vreo noimă.

 Imperialismul cultural se face vinovat de multe, spuse Law ridicându-şi o sprânceană.

 Suflă un nor de fum înspre ea şi îşi îndreptă atenţia spre ecranul din faţa lui, ignorând-o de parcă nici n-ar fi fost prezentă.

 Stella privi celălalt monitor. Pe el, craniul de cristal se învârtea, fără să mai fie albastru, ci schimbat digital în gri, pe un fundal palid. Era străbătut de o mie de linii în culori care variau de la roşu strălucitor, sângeriu, trecând prin purpuriu până la nuanţe vibrante de verde şi galben.

 Între acestea, suprafaţa gri mată se schimba încet pe măsură ce, între liniile colorate fine, aceasta era acoperită de carne şi piele.

 Reticulele roşii marchează suprafeţele concave, iar cele galbene pe cele convexe, nu-i aşa? zise ea gândind cu voce tare.

 Iar verdele este neutru. Aşa e.

 Law veni şi se sprijini de spătarul scaunului ei, suflând fum peste umărul ei. Privi un moment ecranul.

 Majorităţii oamenilor le-ar lua o jumătate de zi pentru a-şi da seama de asta. Dacă ai să ghiceşti faţa cui o reprezintă, eşti angajată.

 Femeie? Caucaziană? Cam de pe vremea lui Cedric Owen? Regina Elisabeta I-a, rosti Stella flatată, înșfăcând la întâmplare un nume din istorie.

 Bună încercare, zise el, rânjind larg, ca o vulpe.

 Deci nu sunt angajată?

 Îmi pare rău, spuse el clătinând din cap. Craniile au fost create cu cel puţin trei mii de ani înainte ca Elisabeta să se fi născut, în 1533, dar, desigur, asta nu înseamnă că nu poate să semene cu ea. Feţele se transmit de-a lungul generaţiilor cu o precizie remarcabilă, însă copiii lui Henric al VIII-lea aveau cu toţii frunţile bombate, erau aproape lipsiţi de sprâncene şi aveau bărbii înguste. Nu e ea.

 Cranii? se miră Stella întorcându-şi scaunul. Ai zis Craniile au fost create…  La plural. Mai sunt şi altele?

 Aşa se presupune.

 Cum de ştii asta?

 După ce mi-am distrus cariera în medicină, am absolvit facultatea de antropologie. Aceasta te duce la lucruri ciudate.

 La o obsesie legată de cranii?

 Aceasta a fost prezentă dintotdeauna.

 Probabil că ai avut o copilărie fascinantă.

 Ea îşi întoarse privirea înapoi la imaginea de pe ecran. Faţa abia dacă părea umană, un amalgam de trăsături înceţoşate pe un fundal albastru. N-ar fi reuşit să desluşească nici măcar forma bărbiei sau culoarea ochilor, care nu erau încă reconstituiţi.

 Law se mutase înapoi în scaunul lui din faţa celuilalt ecran. Îşi puse mâinile pe acesta, gata să îl întoarcă spre ea. Ochii căprui îi erau tăioşi şi foarte serioşi.

 Încă ai putea să pleci, spuse el. S-ar putea să fie mai uşor.

 Schimbarea aceasta a dispoziţiei lui o surprinse.

 David, cineva a încercat să îl ucidă pe Kit în peştera în care am găsit această piatră. Altcineva, sau poate aceeaşi persoană, i-a distrus seara trecută camera într-un încercare clară de intimidare. Nu pot să plec pur şi simplu. Orice ai zis tu despre faptul că acesta s-ar putea să fie cel mai periculos obiect de pe planetă, încă nu mă face să vreau să pun ciocanul în acţiune.

 Davy, rosti el absent. Nu David, ci Davy. Şi nu renunţa încă la ciocan. Atunci când viaţa ta este la mijloc, e mai bine să ai o strategie de scăpare.

 Îşi termină în acelaşi timp cafeaua şi ţigara şi se răsuci pe scaun.

 Spune-mi ce părere ai despre asta, zise el.

 Întoarse ecranul spre ea. Ea se aşteptase la mandale\'7b3\'7d sau zei mayaşi, sau alte cranii. Ce văzu în schimb erau hieroglife maya. Pe monitor apăreau rând după rând de scris indescifrabil, exact ca acela pe care ea îl descoperise în registrele lui Owen.

 Se aplecă în faţă, sprijinindu-se cu ambele mâini de birou.

 Unde le-ai descoperit? îl întrebă.

 Pe internet. E un site de unde poţi să le copiezi în format jpg.

 Law se ridică şi se aşeză în spatele ei, iar aerul din imediata ei apropiere se umplu de miros de ţigări şi cafea.

 Acesta este Codexul Dresda, unul dintre textele sacre ale poporului maya, spuse el. Este unul dintre miile pe care le-au scris de-a lungul a sute de ani, din care doar patru au supravieţuit vandalismului spiritual al iezuiţilor. Acesta a ajuns în Sachsische Landesbibliothek din Dresda, unde a fost acoperit de praf până în 1880, când cineva a înţeles în sfârşit ce conţine. Desigur, cineva ar fi putut să îi întrebe pe băştinaşi despre texte, dar, până la vremea aceea, toţi cei care ar fi putut să le citească erau morţi deja şi astfel este numit după locul unde a fost tradus mai degrabă decât după oamenii care l-au alcătuit.

 Din nou imperialismul cultural?

 Aşa aş zice. Mai sunt doar trei asemănătoare: Madrid, Paris şi Grolier, deşi ultimul dintre ele s-ar putea să fie fals. Acestea sunt rămăşiţele unei civilizaţii care o face pe a noastră să pară infantilă. Şi, potrivit acestui document, lumea o să se sfârşească în 2012, la 21 decembrie.

 Foarte amuzant, rosti ea cu un ciudat gust metalic în gură.

 Îşi roti scaunul, întorcându-se cu spatele spre el.

 El puse mâna pe cotiera scaunului şi o răsuci la loc.

 Ascultă-mă. Asta nu e o glumă. Acest codex este produsul unei civilizaţii care a fost în stare să alcătuiască o hartă a planetelor de o acurateţe care i-ar face pe cei de la NASA să se înverzească de invidie.

 Sunt astronom. Nu încerca să mă vrăjeşti cu chestii ştiinţifice.

 Nu intenţionase să se răstească, dar acum era deja prea târziu.

 Stella, eu încerc să te avertizez. Uite…

 Apăsând tastatele, deschise alte pagini. Coloană după coloană de hieroglife curgeau pe ecran.

 Eşti astronom, aşa că ascultă, spuse el cu seriozitate. Întregul Codex Dresda reprezintă tabelul progresiei lui Venus şi Marte, la fel de exact ca orice am putea face noi în ziua de azi. Este piatra de temelie a calendarului maya, care îl face pe al nostru să pară o joacă de copii. În vremea lui Cedric Owen, când încă ne mai prosteam cu trecerea de la calendarul iulian la cel gregorian, încercând să găsim un sistem care să nu ne mute Crăciunul în miezul verii, poporul maya avea deja de o mie de ani un sistem calendaristic ce putea să prezică o eclipsă de lună cu o eroare de 0,0007 secunde la un interval de opt milenii. Noi când am ajuns să fim capabili de asta? Anul trecut? Poate acum optsprezece luni, dacă e să fim indulgenţi.

 Putem face acest lucru cel puţin cam de prin 2000.

 Stella îşi mai turnă nişte cafea.

 Ce are asta de-a face cu profeţiile infantile despre Armagedon?

 El o privi aspru prin pâcla de fum.

 Codexul Dresda este cheia cosmologiei maya. Ei împart timpul în cinci epoci, fiecare a câte cinci mii o sută douăzeci şi cinci de ani. Noi trăim în a cincea epocă. Potrivit legendelor lor, fiecare dintre cele patru anterioare s-a sfârşit cu un cataclism care a distrus rasele omeneşti în formare: foc, cutremur, furtună sau, în cazul ultimei, un potop.

 Acum, îmi citezi din Scriptură?

 El o ignoră.

 Există o sută treizeci şi şapte de legende ale potopului în culturi diferite, pe lângă cea în care animalele sunt salvate două câte două. Fiecare civilizaţie existentă acum pe planetă are ca mit cosmogonic naşterea dintr-un potop. Civilizaţia maya este, în schimb, singura care ne-a lăsat o dată pentru catastrofa următoare. Sfârşitul celei ce-a cincea epoci nu va fi asemănător celorlalte. Nu este numai sfârşitul unei epoci, ci este sfârşitul unei ere, aşa cum sunt ele definite de procesiunea echinocţiilor. O eră durează douăzeci şi şase de mii de ani. Fiecare începe şi se sfârşeşte atunci când soarele se află deasupra centrului galactic, la douăzeci şi opt de grade de Săgetător, un loc numit de maya Xibalba be, Drumul spre lumea cealaltă. Când soarele va parcurge acest traseu, umanitatea va fi terminată. Vom vedea catastrofe la scară largă. Şi nimic atât de banal precum un potop sau foc. Este vorba de anihilarea totală, Armagedon, aşa cum l-ai numit tu, şi va fi cauzat de om, nu de natură, asemenea celorlalte. Aceasta este data care a fost obţinută din traducerea Codexului Dresda. După calendarul maya, este 13 Baktun 13.0.0.0.0.

 Davy Law îşi umezi degetul în zaţul cafelei şi scrise data pe masă.

 După calendarul nostru, asta înseamnă 21 decembrie 2012.

 Îşi stinse ţigara şi îşi împleti degetele la ceafa, privind-o fix.

 Stella sorbi din cafeaua ei. După o vreme, spuse:

 Şi ce o să fie? Încălzirea globală? O catastrofa ecologică? Anihilare nucleară?

 Toate acestea. Populaţia maya s-a autodistrus într-un interval de aproximativ cincizeci de ani. O cultură întreagă a fost eradicată printr-un amestec de război şi exploatare necontrolată a resurselor locale. Noi facem exact acelaşi lucru la o scară planetară. Rezultatul final nu va fi diferit.

 Nu văd ce legătură are asta cu craniile.

 Potrivit legendelor, mayaşii, sau mai precis predecesorii lor de la sfârşitul celei de-a patra epoci, în jurul anului 3000 î.Hr., au alcătuit un grup de treisprezece pietre şi cranii de cristal. Atunci când vor fi aduse împreună, acestea ne vor ajuta să găsim calea ce ne va scoate din catastrofa pe care o creăm. Tu ai unul dintre aceste cranii, Stella.

 Craniile vor opri Armagedonul?

 Nu-i venea să creadă asta.

 Nu îl vor opri, ne vor ajuta să găsim o cale de ieşire. Craniile sunt un fel de poartă, dacă vrei.

 Tu nu crezi cu adevărat în asta, nu-i aşa?

 El nu zâmbi, ci abia ridică din umeri şi începu să apese din nou tastele.

 Eu îţi zic lucrurile consemnate în textele vechi. Oamenii care le-au scris le credeau.

 Nu îmi evita întrebarea, Davy.

 El se întoarse în scaun cu spatele spre birou şi ridică din umeri.

 Da, cred în aceste lucruri. Aceşti oameni cunoşteau lucruri care s-au pierdut cu multă vreme în urmă, când omenirea a luat-o pe o cale greşită. Şi eu nu sunt singurul. Mai există în lume oameni care cred acelaşi lucru.

 Of, pentru numele lui Dumnezeu! spuse ea ridicându-se din scaun şi umblând de colo-colo prin camera mică, dând din mâini ca să sublinieze lucrurile pe care le rostea. Există mii şi mii de oameni care cred în a doua venire a lui Hristos, în plimbările nocturne ale Zânei Măseluţă şi în faptul să Saddam Hussein avea arme de distrugere în masă ascunse în deşertul irakian. Toate sunt la fel de nebuneşti. Ce s-a întâmplat cu realismul? Cu ştiinţa bazată pe dovezi? Doar eşti doctor. Ai de-a face cu carne, sânge şi oase, nu acest… rahat transcendental absurd.

 Se opri în faţa imaginii unui mormânt comun din Bosnia. Înfăţişa o serie de cranii aşezate într-un rând ordonat, la picioarele lui Davy Law, care zâmbea macabru. Închise ochii, dar imaginea craniilor nu dispăru.

 Din spatele ei, el vorbi calm:

 Un doctor ratat. Nu mi-am terminat studiile medicale.

 Mânia ei dispăru la fel de repede precum apăruse. Se aşeză din nou pe scaunul din faţa lui.

 Îmi pare rău.

 Nu e nevoie. Nu contează. Stella, ce te-a adus la mine?

 Acum, nu mai glumea. O privea cu seriozitate.

 Am vrut să văd faţa craniului.

 Dar o vedeai deja. De aceea ai venit, ţii minte? Tot văd o faţă. Cuvintele tale. Şi lucrul acesta îţi cântă. Tu auzi o piatră în mintea ta. Vrei să-mi spui că şi ăsta e un rahat transcendental stupid?

 Ea nu îi zise nimic. Nu ştia ce putea să spună. El se aplecă în faţă şi prinse cotierele scaunului ei. Chipul îi era la câţiva centimetri depărtare de al ei.

 Ce altceva, Stella? Dacă piatra este cea care te-a adus la mine, atunci ce altceva a mai făcut? Nu mai e oare nimic altceva care să o facă a fi mai mult decât o bucată frumoasă de cristal care-i face pe oameni să se bată ca să o aibă?

 Ea privi peste umărul lui spre ecranul computerului. Hieroglifele se uneau unele cu celelalte, fără să aibă vreo noimă.

 În peşteră, craniul m-a avertizat că suntem în pericol, răspunse ea sec. De aceea eu şi Kit ne-am despărţit, de aceea el a fost cel împins de pe cornişă şi nu eu. Aseară, m-a avertizat despre ce se întâmpla în camera lui Kit. Eu pur şi simplu nu mi-am dat seama de asta la timpul potrivit. Şi… există un cifru în registre. Cred că sunt singura care îl vede, dar arată exact aşa, zise arătând cu degetul spre ecran. E pagină după pagină de hieroglife maya. Un alt cod.

 Există un cod ascuns în registrele lui Cedric Owen? În alte împrejurări, nerăbdarea întipărită pe faţa lui Law ar fi fost comică. Stella, te rog, trebuie să mă laşi…

 Era atât de aproape, încât putea să îi simtă căldura pielii. Mâna lui era încleştată în braţul ei. Cuvintele îi erau blocate în gât, prea multe şi prea grăbite sau prea disperate pentru a reuşi să fie exprimate.

 Însă, înainte ca ea să le poată auzi, ceva metalic se izbi de uşă. O voce crispată, severă rosti:

 Întrerup ceva important? Aş putea oricând să plec.

 Kit?

 Acesta era în cadrul uşii, sprijinindu-se de cârje. Stella nu îi mai văzuse niciodată expresia urâtă care îi acoperea acum faţa. El privi prin ea, apoi spre Davy Law.

 Te distrezi?

 Kit! Încearcă să ne ajute.

 Văd asta. Ce fel de ajutor dai de această dată, David?

 Nu este ceea ce crezi.

 Law păşi înapoi spre partea lui de birou. Stella îl văzu inspirând profund, ţinându-şi un moment respiraţia, expirând apoi încet pe nas.

 Când îşi ridică din nou privirea, se înclină ţeapăn spre ea.

 Cred că te pregăteai de plecare, nu-i aşa doctor Cody? Deşi ar merita poate să vedem dacă am reuşit să-i dăm o faţă craniului de cristal.

 Celălalt ecran era întors în direcţia opusă, aşa că niciunul dintre ei nu îl putea vedea. Law ocoli ambele scaune pentru a-l roti, în loc să se întindă spre acesta prin faţa ei. Astfel că doar ea zări faţa care o privea de pe ecran.

 Asta nu se poate să fie în regulă!

 Clătină din cap şi continuă să îl clatine, neputând să se oprească, apoi începu să tremure, încercând să-şi controleze senzaţia de vomă.

 Ce e?

 Kit se mişca prea încet pentru a putea să i se alăture imediat. Din milă pentru amândoi, Davy Law roti ecranul astfel încât ambii să îl poată vedea. Kit îşi mută privirea de la ecran la Stella, de două ori.

 Ce-i asta, vreo glumă?

 Software-ul, zise Davy Law, nu are simţul umorului. Atunci când reconstitui faţa craniului, ăsta e rezultatul pe care îl primeşti.

 Nu exista nicio urmă de îndoială. De pe ecran îi privea faţa ca de plastic şi rigidă a Stellei. Ea se întoarse spre Davy Law.

 Ai ştiut că e faţa mea de prima dată când ţi-am arătat craniul.

 Fac meseria asta de multă vreme, spuse el zâmbind sec.

 Dar tu ai adăugat părul şi ochii. Nu există absolut nicio dovadă că acestea ar fi la fel.

 Desigur că nu. Poţi să ai părul negru şi ochi albaştri, dacă vrei, dar tot tu o să fii.

 Apăsă trei taste. Pe ecran, părul ei se transformă din arămiu în brunet, iar ochii din verzi în albaştri. Efectul era tulburător, dar nu schimba faptul de bază: faţa care îi privea din ecran era tot a ei.

 Poţi să ceri o a doua, o a treia părere, rosti Law, dar o să fie identice. Ca şi oasele, pietrele nu mint. Oricine a făcut acest craniu, l-a modelat după cineva care avea aceeaşi structură osoasă ca şi tine. Dat fiind că trăsăturile faciale sunt în număr covârşitor ereditare, eu aş spune că această femeie e un strămoş îndepărtat. Cu toţii îi avem, nu este atât de ciudat. Dacă mergi înapoi în timp până la sfârşitul erei anterioare, ai câteva mii dintre care poţi alege.

 Stella clătină din cap şi îşi ridică mâna ca să-l facă să tacă. Avea nevoie de timp şi de o minte limpede pentru a gândi, şi nu avea niciunul din aceste lucruri. Îl privi pe Kit, care era furios şi alb ca varul.

 Davy, ce facem acum? întrebă ea.

 El ridică din umeri. Ochii lui erau îndreptaţi în orice direcţie, doar spre faţa ei nu, cercetând biroul în căutarea unor lucruri aparent mai importante. Ea era surprinsă de cât de mult o durea această reacţie.

 Ţine craniul ascuns. Ai grijă să fii în siguranţă, zise el în cele din urmă.

 Mergem să o vedem pe Ursula Walker. O să fim în siguranţă la ea?

 Ochii lui, plini de umor acid, îi întâlniră pe ai ei. Râse cu putere.

 Cât se poate de în siguranţă. Poţi să îi arăţi craniul Ursulei, dacă la asta te referi. Ea este unul dintre foarte puţinii oameni în viaţă care a văzut unul dintre celelalte cranii.

 Se strecură printre ei şi deschise uşa laboratorului.

 O să te ajut să îl scoţi din aparat. După aceasta, ar fi mai bine ca voi doi să plecaţi.

 

 Stella întorcea maşina în parcare, iar Kit stătea tăcut alături de ea, când Davy Law ieşi alergând afară din clădire. Ea opri maşina. Halatul lui flutura în vânt, grăbindu-se să-i ajungă din urmă. Se aplecă spre portiera Stellei, învăluind-o în mirosul acru de cafea şi tutun. Avea în mână o carte de vizită cu numele lui şi trei numere de telefon.

 Fix, mobil şi internaţional. Sunt în ţară pentru următoarele trei săptămâni. Dacă ai nevoie de mine, sună-mă.

 Ea ezită, cu degetele pe bucata de carton.

 Şi asta e pentru folosul meu sau al tău?

 Pur şi simplu ia-o, Stella. Asta nu înseamnă că trebuie să o foloseşti. 




 

 

CAPITOLUL 16





 Zama, Noua Spanie

 Octombrie 1556

 

 Nu avem gheaţă, spuse Owen. Nu avem rădăcini de mandragora sau seminţe de lăptucă ori cucută, ori vreunul dintre celelalte lucruri descrise de Avicenna\'7b4\'7d drept necesare pentru a calma un pacient în vederea amputării cu grijă a braţului acestuia.

 Dar ai seminţele de mac pe care ţi le-a dat Nostradamus, nu? Poate că acestea vor fi de ajuns.

 Fernandez de Aguilar stătea în răcoarea singurei camere a fostului templu din piatră devenit acum locuinţă a preotului, înconjurat de imagini reprezentând crucificarea lui Hristos, încăpere oferită drept cel mai bun loc pentru efectuarea operaţiei, în parte pentru că era un lăcaş al Domnului, deci sanctificat, dar, mai ales pentru că avea podele şi pereţi de piatră care puteau fi curăţaţi, aşa cum recomanda maurul Al Zahrawi\'7b5\'7d înainte de o operaţie însemnată.

 Cel mai important era faptul că interiorul era văruit în alb şi luminos. Cele două ferestre largi lăsau lumina să pătrundă în încăperea preotului. La cererea lui Owen, fu îndepărtată o parte din acoperiş, astfel încât lumina să cadă curată pe masa de operaţie, fără să aducă prea multă căldură.

 Nimeni nu pomeni de mozaicul cu jaguar de pe podea, iar Cedric Owen uitase de acesta. Toată atenţia lui era concentrată asupra pacientului. De Aguilar îşi sprijinea braţul muşcat, care abia se umflase puţin, astfel încât, dacă n-ar fi fost asigurarea preotului, ar fi crezut că muşcătura nu era mai gravă decât o înţepătură de ţânţar.

 Owen îşi reciti notiţele, clătinând din cap.

 Nu înţeleg. Venus se află într-o poziţie bună, lucru care este de importanţă crucială pentru harta ta astrală, iar Fortuna este perfect poziţionată în a şaptea casă din Scorpion, lucru care e cum nu se poate mai prielnic. Totuşi, nu avem toate lucrurile trebuincioase. Nostradamus avea rădăcini de mandragora în stocul său, dar nu mi-a dat decât seminţele de mac. Noi avem nevoie de ambele, la fel şi de gheaţă. Conform descrierii maurului, această operaţie trebuie executată cu delicateţe şi tact, fără a fi grăbită. Mintea şi sufletul tău trebuie să fie în siguranţă în altă parte pe durata ei. Fără aceasta, coborâm în sălbăticia bărbierilor-măcelari care sunt de părere că e o idee bună să îndepărtezi membrul în jumătate de minut, pierzând astfel nouă pacienţi din zece. Eu nu îţi voi face aşa ceva.

 Iar eu nu ţi-aş cere să-ţi pătezi mâinile cu sângele meu.

 De Aguilar se ridică în picioare. Era gol până la talie şi purta o pereche de pantaloni largi, din bumbac, de-ai lui Domingo. Lucrul cel mai neobişnuit era să îi vadă în sfârşit faţa echilibrată, fără cercelul de aur care îi atârna de ureche.

 Îndreptându-se spre masă, încă se mişca având echilibrul fluid al spadasinilor profesionişti. Deocamdată, veninul nu îi afectase graţia sau creierul.

 O să dăm curs primului meu plan de a cina împreună, petrecând noaptea în marele turn pătrat al băştinaşilor din Zama, privind răsăritul în toată splendoarea lui. Nu pot să mă gândesc la un mod mai bun de încheiere a vieţii.

 Fernandez, nu-ţi pierde atât de repede speranţa în mine.

 Cedric Owen îşi apăsă podul palmelor pe faţă şi privi cu ochii larg deschişi întunericul format astfel. Cu oarecare efort, negrul se transformă în albastru, trezind în el cântecul vag al cristalului. Tindea să îl înţeleagă când un zgomot din colţul camerei îl luă prin surprindere.

 În camera preotului, de un alb strălucitor, cu icoanele şi mozaicurile ei, un singur colţ era în umbră. Owen îşi lăsă în jos mâinile la timp pentru a vedea o siluetă acoperită de bumbac pal, nealbit, ridicându-se de pe podea şi făcând câţiva paşi în faţă.

 Diego. Cât de… deloc surprinzător.

 Băştinaşul cu cicatrice pe faţă îşi ridică o mână şi spuse scurt:

 Aşteaptă!

 Apoi, plecă.

 Tigrul vorbeşte, zise de Aguilar cu oarecare uimire. Mă gândeam eu că poate să facă acest lucru.

 Aş fi mai fericit dacă ar spune ce gândeşte, răspunse Owen cu seriozitate.

 Se aplecă şi îşi scoase capul pe uşă, privi afară, în soarele amiezii, apoi se întoarse rapid înapoi.

 S-a dus să-l aducă pe preot. Dacă o să vrea să îţi facă maslul, îl vei accepta?

 Fernandez de Aguilar îşi privi cu atenţie dosul palmelor.

 În acest moment, nu aş refuza. Dacă tu şi cu mine ne înşelăm, iar preoţii au dreptate, atunci, îmi va fi de folos. Dacă noi avem dreptate, iar părintele Gonzales şi biserica se înşală, nu cred că o să îmi dăuneze prea mult, în afară de faptul că o să îmi pătez sufletul cu puţină ipocrizie, lucru de la care nu mă dau acum înapoi. Nu îmi susţin cu atâta tărie necredinţa, încât să… Părinte Gonzales! rosti sărind în picioare. Tocmai vorbeam despre dumneavoastră şi iată că sunteţi aici, şi încă atât de repede. O să mor oare mai devreme decât am crezut de v-aţi grăbit atât de tare?

 Sper că nu.

 Calderón umplea cadrul uşii de la intrarea în casă aşa cum un bou umple un staul, dar purtarea lui avea o sinceritate care nu se manifestase înainte.

 Diego a înţeles că aveţi nevoie de ceva, o plantă sau un lucru asemănător, care să lucreze împreună cu seminţele de mac astfel încât procesul chirurgical să decurgă lin, aşa e?

 Aşa e, răspunse Owen.

 Bine, atunci, ne-am înţeles. Nu eram sigur.

 Preotul îi vorbi servitorului său în limba păsărească a băştinaşilor. Diego îi răspunse în acelaşi mod, dând din mâini pentru a sublinia cuvintele. Ochii lui se mutau de la medic la spaniol şi la masa care fusese readusă în cameră pentru a servi drept masă de operaţie.

 Părintele Gonzales îşi ridică mâna, cerând o pauză.

 Slujitorului meu îi este ruşine că un vizitator atât de nobil precum Don Fernandez ar putea fi incomodat de eventualitatea morţii, când este clar că el a venit pentru a-i ajuta pe oamenii din Zama. El vă oferă o licoare, poate că băutură este un termen mai bun, pe care poporul său îl foloseşte pentru a se apropia de Dumnezeu… aşa cum îl înţeleg ei. Această băutură nu i-a mai fost dată niciodată unui european. Dar Diego este de părere că împreună cu seminţele de mac va avea efectul necesar şi…

 Un torent de sunete melodioase îl întrerupse. Diego vorbea grăbit, privindu-l fix pe Owen. După un timp, şi părintele Gonzales îşi concentră atenţia asupra medicului.

 Când Diego făcu o pauză, preotul spuse:

 Ar vrea să ştiţi că această ofertă vine fără nicio condiţie şi este făcută pentru dumneavoastră, señor Owen, pentru că aţi interpretat corect mozaicul care arată sfârşitul vremii, dar, de asemenea, şi pentru ceea ce aţi adus în Zama, lucru care este încă nemenţionat şi nearătat. Ar trebui să ştiţi că această… băutură, nu este cuvântul potrivit, dar nu pot găsi altul mai bun… este folosită numai în cele mai sfinte ceremonii înaintea lui Dumnezeu. Diego este de părere că ceea ce vreţi să încercaţi poate fi privit ca o astfel de ceremonie şi că realizaţi importanţa lucrului pe care el îl oferă. Înţelegeţi asta?

 Cedric Owen nu se grăbi să răspundă, căutând şi răspunsul pietrei albastre, pe care îl primi şi care îl linişti.

 Da, rosti el în final. Cred că înţeleg.

 

 Vai, Doamne… un om ar trebui să vrea foarte tare să se apropie de sufletul său etern pentru a bea asta. E oribilă.

 Cum te simţi?

 Mi-e greaţă. O greaţă îngrozitoare, copleşitoare. Aşa cum mi-a fost când am ieşit prima dată în largul mării pe o corabie. Diego a zis că o să simt asta… Dar mă simt şi foarte… împăcat. Cred că, dacă nu vomit acum peste cizmele tale, Owen, aş putea adormi chiar şi la vederea cuţitelor tale de piatră neagră, iar ăsta este un miracol în sine.

 Mâna teafără a lui de Aguilar se întinse să o prindă pe a lui Owen, dar nimeri alături şi cuprinse doar aerul. Dezamăgirea îi pâlpâi trecătoare în ochi.

 Noapte bună, prietene. Fă ceea ce poţi. Să ştii că eu… nu te consider vinovat pentru nimic şi…

 Fernandez…

 Owen îi prinse mâna teafără şi o strânse.

 Fernandez…? Doamne, Dumnezeule, chiar a adormit. Nu credeam că… spuse aşezând mâna moale pe masă. Cât timp am la dispoziţie?

 Diego ridică din umeri. Preotul Gonzales zise:

 Doar Dumnezeu ştie asta. Eu v-as sfătui să acţionaţi rapid, señor, dacă vreţi ca el să nu simtă nimic în vreme ce lucraţi. Vreţi să vă ajut la aplicarea garoului?

 

 Sângele formă o mănuşă care se întindea de la vârfurile degetelor până la cot, unde se uscase, întărindu-se.

 Braţul lui Fernandez de Aguilar dispăruse. Owen îl lăsă să cadă într-un coş căptuşit cu frunze aflat lângă el, iar Diego îl acoperi cu o pânză ţesută cu roşu, galben şi negru, exact în culorile acelui şarpe atât de periculos, apoi îl îndepărtă.

 Ciotul rămas al mădularului era încă roz şi plin de vitalitate deasupra fâşiei de bumbac ce servise pe post de garou. Sub acesta, ţesutul era gri-albicios, urât. Owen prinse şi ultima fâşie de carne şi piele cu spinii de cactus pe care chiar el îi adunase în agitaţia pregătirii operaţiei, atunci când părea că doar să reuşească să taie osul ar fi un miracol.

 Tăiase osul şi carnea care îl înconjura cu o serie de cuţite şi fierăstraie de pe corabie. Se folosi şi de cuţitele de piatră neagră ale băştinaşilor, care erau mai ascuţite decât orice brici pe care ar fi putut să îl găsească.

 Cedric Owen nu credea că ar fi înfăptuit un miracol, dar îndrăznea să spere că totuşi un asemenea lucru avea să se întâmple prin fapta pe care o săvârşise. Atinse garoul şi privi din nou spre clepsidra pe care preotul o răsturnase atunci când legase fâşia de bumbac. Trecuse aproape o oră. Parcă ar fi fost un an.

 Sub mâna lui, Fernandez de Aguilar se mişcă şi gemu pentru prima dată de la tăietura iniţială de cuţit.

 Owen îşi ridică iute privirea.

 Diego, poţi să îi mai dai să bea?

 Băştinaşul cu cicatrice pe faţă stătea printre umbrele din colţul camerei, unde fusese tot timpul. Acum, se ridică şi se apropie aducându-şi bidonul cu el.

 Nu, spuse de Aguilar.

 Ochii îi erau încă tulburi după vizita sufletului său pe alte tărâmuri. Vocea lui se chinuia să depăşească reţeaua durerii şi alchimia necunoscută a ierburilor.

 Te rog.

 Durerea cea mai mare vine la îndepărtarea garoului, îi zise Owen. Nu aş vrea decât să te scutesc de asta.

 Nu simt… durerea. Macul încă îşi mai face efectul. Iar dacă sângele începe să curgă din rană, provocându-mi astfel moartea chiar şi acum, după toată munca ta, aş vrea să fiu conştient de asta. Lasă-mă să părăsesc această viaţă cu mintea limpede.

 Ei bine, atunci…

 Owen desfăcu garoul şi aşteptă, numărând în gând bătăile inimii pe măsură ce culoarea se scurgea mai întâi încet, apoi ca o vâltoare în bucata de carne lată de un deget, de sub locul unde fusese legat garoul.

 Ajunse la capăt destul de curând, acolo unde fierul încins al lui Diego arsese vasele de sânge unul câte unul, sigilându-le. Acestea erau acum invizibile, ascunse sub piele. Patru bărbaţi aşteptau cu respiraţia tăiată. Preotul, Diego, Owen şi pacientul său priveau cu toţii cum pielea cusută cu grijă deveni roz, apoi roşie şi se umflă puţin pe măsură ce revenea la viaţă.

 O dâră mică de sânge curse printre două petice de piele. Owen o şterse cu ultimul cocoloş de bumbac. Numărătoarea din capul său ajunse la 30 fără să se mai petreacă şi altceva. Senzaţia unui fapt miraculos deveni tot mai puternică. Ocoli masa şi luă cele trei pulsuri la încheietura mâinii tefere. Cel din faţă era puţin alunecos, iar pulsul ficatului, în spate, era firav din cauza efortului de a sta treaz, dar, per total, toate trei erau bune, lucru aproape uimitor.

 Fernandez? Cum te simţi?

 Viu, ceea ce e mai mult decât aş fi sperat. Braţul mă… gâdilă ca şi cum ar fi încă întreg, dar nu simt durere. Îmi vine greu să vorbesc, dar asta era de aşteptat, nu-i aşa?

 Vorbirea spaniolului era foarte greoaie.

 Acesta este efectul macului asupra omului, spuse Owen. Când acesta va trece, vei grăi la fel ca înainte. O să trebuiască să înveţi să ţii spada în mâna stângă. M-aş oferi să te învăţ eu, dar sunt destule nenorociri în lume şi fără asta.

 Adevărat.

 De Aguilar zâmbi şters. Privirea îi era fixată undeva dincolo de perete.

 Poate că Diego o să mă poată învăţa, zise pierdut. Cred că avem multe lucruri pe care… le putem învăţa de la Diego.

 Adormi imediat după ce rosti aceste cuvinte. Mâna teafără îi era rece, neafectată de febră, iar pulsul îi era normal. Ciotul braţului drept era cald, dar nu fierbinte: viu, fără să fie acaparat de febră.

 Cedric Owen privi spre umbrele din colţ, unde privirea lui o întâlni, ca şi în timpul operaţiei, pe cea calmă a ochilor negri.

 O să supravieţuiască?

 Din umbre, Diego îi răspunse într-o spaniolă poticnită, cu vocea răguşită.

 Atâta vreme cât se află sub efectul băuturii, prietenul tău o să trăiască. După aceea, ceea ce se va întâmpla e între el şi zeii lui. Şi ai tăi.

 Owen avea impresia că afirmaţia aceasta conţinea şi o întrebare, dar nu ştia cum să răspundă la ea. Spuse jenat:

 În acest caz, nu putem să facem nimic altceva decât să aşteptăm.

 Ochii întunecaţi rămaseră fixaţi în ai săi.

 Atunci, o să aşteptăm.

 

 De două ori, soarele răsări la marginea cea mai îndepărtată a mării, împrăştiind aur peste valurile orbitoare.

 De două ori, acesta traversă cerul, aruncând umbre peste străzile împrejmuite de ziduri ale oraşului Zama, cu turnul ei înalt, cu templul mai mic şi cu abundenţa sa de sculpturi fioroase.

 De două ori, mingea de aramă topită se revărsă asemenea metalului lichid peste orizontul vestic, spre câmpiile răcoroase unde greierii ţârâiau până la apus, după care se lăsa o tăcere ciudată, care nu era spartă de zgomotele nici unui animal, nici măcar de bătaia vântului printre vele.

 Fernandez de Aguilar dormea în continuare, vegheat de prietenul şi chirurgul său Cedric Owen, care nu dormise deloc.

 La început, Owen fusese mulţumit de abilitatea de a se odihni a pacientului. Orice text de specialitate pe care îl citise vreodată recomanda un somn bun drept cel mai eficient medicament după traumatismul unei operaţii.

 Cândva în decursul celei de-a doua zile, fiindcă de Aguilar nici nu băuse şi nici nu urinase, Owen îşi revizui prognozele astrale urmărind constelaţiile şi mişcarea stelelor. Făcând asta, descoperi că Diego era o sursă mai bună de informaţii cu privire la poziţiile curente ale celor trei planete vindecătoare, Mercur, Venus şi Marte, decât erau notiţele sale.

 Consultându-le din nou pe acestea, descoperi că toate planetele erau cel puţin parţial favorabile. Bazându-se pe asta şi pe pulsul stabil al pacientului, încercă să îl trezească pentru a-i da să bea.

 Efortul său nu dădu roade. Fernandez de Aguilar nu putea fi trezit.

 Frustrat, Owen îşi abandonă încercările şi, cu ajutorul lui Diego, descoperi o cale de a sprijini pacientul şi de a-i turna apă în gură, masându-i gâtul pentru a se asigura că o înghite.

 Petrecu jumătate de noapte având grijă ca de Aguilar să bea destulă apă pentru a evita ca sarea şi sulful din organism să rămână în echilibru. O perioadă mai scurtă de timp fu petrecută căutând o modalitate de a-l ţine în picioare pentru ca vezica lui, supusă astfel unei presiuni, să elimine urina într-un recipient scobit dintr-un dovleac.

 Terminară aproape de răsăritul celei de-a doua zile. Trei felinare ardeau cu mult fum la colţuri, proiectând pete slabe de lumină în argintul trimis de lună, care inunda camera prin deschizătura din acoperiş.

 Cedric Owen stătea în penumbră şi mânca fasolea, ardeii şi mălaiul care îi fuseseră aduse. Aromele acestora nu-i mai erau necunoscute, cum fuseseră în prima seară petrecută în Zama. Ajunseseră chiar să îi placă.

 Întărit astfel, se scuză pentru a se îngriji de propriile nevoi şi apoi, eliberat pentru prima dată de obligaţiile autoimpuse, se întoarse la locuinţa sa şi scoase la iveală sacul de cânepă în care ţinea cristalul albastru.

 Ca întotdeauna, primele momente ale întâlnirii îl lăsau atât stors, cât şi plin de energie. Nostradamus îi spusese Porţi de grijă pietrei tale, nu-i aşa? şi totuşi nu percepuse decât prea puţin din alchimia care lega carnea omenească de un obiect rece de piatră, dar care cuprindea atât de multe, încât era câteodată perfect uman, iar alteori deloc.

 La întoarcerea lui Owen, Diego era plecat din templu. Uşurat, dădu sacul deoparte şi aşeză piatra albastră pe masă, lângă capul lui de Aguilar, încât ochii îi erau îndreptaţi de-a lungul trupului acestuia. Găsi două lumânări şi o lampă mică de piatră, care lăsă în urmă o dâră de fum unsuros atunci când o mută. Aşa cum îl învăţase bunica sa, Owen le aşeză pe laturile şi la baza craniului, mişcându-le câte puţin la stânga sau la dreapta până când cele trei lumini nesigure fură focalizate în craniu şi trimise două raze precise de-a lungul trupului lui de Aguilar.

 Mulţumit, Owen aduse de afară un scăunel pe care îl puse la picioarele spaniolului şi se aşeză sprijinindu-şi bărbia de masă, astfel încât ochii lui să poată privi direct în cei ai craniului. Aşezat astfel, rămase nemişcat un moment, ascultând. De afară se auzeau lilieci şi mici creaturi nocturne, dar nimic omenesc.

 Îşi puse mâna stângă pe piciorul stâng al lui de Aguilar şi rosti cu voce tare:

 Prietene, ceea ce urmează să fac acum depăşeşte lucrurile cunoscute de tine. Dacă ai încredere în mine, te voi găsi şi te voi aduce acasă. Dacă nu vrei să fii găsit, atunci, aceasta este alegerea ta, iar eu o voi respecta.

 Spunând acestea, închise ochii şi căută din nou în minte locul scufundat în albastru senin, de unde provenea murmurul cântecului cristalului.

 Aşteaptă!

 Un cuvânt răguşit, rostit în spaniolă. O mână îi prinse braţul.

 Diego!

 Ochii lui Owen se deschiseră brusc.

 Era într-adevăr Diego, şi nu părintele Gonzales, lucru pentru care era recunoscător, dar nu prea mult. Îndepărtă furios mâna care îl apucase.

 Chiar e nevoie de asta?

 Acesta nu este locul potrivit.

 Ochii negri şi inflexibili îi întâlniră pe ai săi. Nu exprimau nici dorinţă, nici teamă, ci respectul adânc al cuiva care cunoştea foarte bine piatra şi o trata ca pe un egal. Cu mâinile încrucişate pe piept, Diego se înclină în faţa cristalului. Apoi, îşi ridică braţele, arătând spre imaginile reprezentând crucificarea lui Hristos, care atârnau pe fiecare perete.

 Pe vremuri, acest loc era unul în care puteam să vorbim în pace cu zeii, zise el într-o spaniolă poticnită. Acum, a devenit un loc al torturii, al durerii şi al pierderii. Piatra ta va fi mai puternică în altă parte.

 Pierdută în liniştea nopţii, Owen auzi şoapta lui Nostradamus: Mergi în ţinutul sudic condus de mult de musulmani… De acolo, vei lua o corabie spre Lumea Nouă, acolo vei întâlni pe cei care cunosc inima şi sufletul pietrei tale albastre. Ei îţi vor spune cum să îi dezlegi mai bine secretele…

 Diego îl privi, aşteptând în celălalt capăt al camerei. Owen simţi cum îl furnică pielea capului. Un tremur îi străbătu mâinile care ţinuseră cu atâta siguranţă cuţitele de piatră neagră ce tăiaseră braţul lui de Aguilar.

 Unde trebuie să mergem? întrebă el. Cât de departe este?

 E un loc pe care îl cunosc. Putem să luăm catâri. La două zile distanţă, poate trei.

 Diego îşi ridică degetele, pentru a ilustra mai bine numerele.

 Trei zile de călătorie? Eşti nebun de-a binelea? Fernandez nu poate fi mutat nicio sută de metri fără ca acest lucru să fie periculos pentru el. O să moară înainte de sfârşitul primei zile.

 O să moară dacă rămâne aici. Întreabă-ți cristalul, nu-i aşa că am dreptate?

 Nu era nicio urmă de îndoială în această certitudine tăcută. Tulburat, Owen închise din nou ochii. Piatra îi întâlni chemarea, pregătită. Nu o mai auzise niciodată cu asemenea claritate. Nu îi transmitea niciun avertisment de pericol, pierdere sau durere.

 Deschise ochii. Ambele lumânări se stinseră, flacăra lor pierzându-se în neant. Lampa mică şi afumată dădea o lumină palidă, astfel încât privirea craniului de cristal era diminuată la o ceaţă albastră, abia prezentă. Prin aceasta, aşa cum mai demult în prezenţa lui Nostradamus auzise pescăruşi şi mirosise marea, era acum într-un loc unde sălbăticiunile nocturne scoteau ţipete de vânătoare şi vântul slab sufla printre copaci, culcând iarba la pământ.

 Ce auzi? întrebă şoptit Diego.

 Lilieci, răspunse Owen. Aud cum mii de lilieci zboară dintr-o piramidă care face ca turnul vostru de aici să pară o jucărie de copil.

 Lilieci. Peste tot, lilieci. Un val ţipător zburând de colo-colo, care umplea luminişul din toate părţile, ascunzând soarele amiezii şi aducând un întuneric ce ar fi fost de nesuportat dacă nu ar fi fost însoţit de imnul de întoarcere acasă intonat din suflet de cristalul care îneca toate celelalte zgomote şi proiecta o lumină albastră, ce umplea amurgul amăgitor cu claritatea sfâşietoare a zorilor.

 Pierdut în acest sunet orbitor, Cedric Owen se legănă, se aplecă şi îl lăsă în sfârşit la pământ pe Fernandez de Aguilar, după jumătate de zi de urcuş pe o cărare abruptă în junglă, cu Diego la câţiva metri în faţă, deschizând drumul prin hăţiş.

 De Aguilar nu se trezi atunci când fu întins pe iarba înaltă din luminiş. Însă nu se trezise nici înainte, nici la ţipetele păsărilor în timpul zilei, nici la răgetele jaguarului sau la cele al catârilor speriaţi, care-i făcuseră pe lilieci să se împrăştie, şi nici în orice alt moment al călătoriei de trei zile care îi adusese acolo, în acest luminiş de pe munte, în inima junglei, unde nu era nimic care să justifice de ce locul nu era şi el acoperit de copaci, fiind doar liliecii şi cântecul cristalului.

 Acesta este locul, spuse Owen ridicându-se în picioare. Simt asta.

 Atunci, ne stabilim aici tabăra.

 Diego era deja ghemuit, tăind iarba în cerc pentru a pregăti vatra focului. Carlos şi Sanchez, fraţii săi care îi însoţiseră, legau catârii şi adunau lemne de foc. Trecură fără o vorbă pe lângă Owen, deşi lui i se părea că acei trei băştinaşi îl priveau cu ochi mai buni de când îl luase pe de Aguilar în braţe şi îl purtase chiar el ultima parte a drumului. Nu era totuşi sigur de asta. Fu surprins că începuse să îi pese destul de mult de părerea băştinaşilor, încât să observe asemenea lucruri.

 Owen se aplecă să ia pulsul lui de Aguilar, atingându-i gâtul şi încheietura rămasă. Dintre cele trei pulsuri de la încheietură, cel al ficatului abia se distingea, iar cel al inimii era aritmic şi nu îi spuneau lui Owen nimic din ceea ce nu ştia deja. De la răsăritul soarelui, când îl luase pe spaniol pe umeri şi ascultase întruna cum respiraţia acestuia devenea tot mai inegală din cauza fluidului ce i se aduna în plămâni, transformându-se într-o pneumonie devenită în câteva ore periculoasă şi pentru tratarea căreia Owen nu putea face nimic altceva decât să îi maseze gâtul pentru a-l face să bea apă împreună cu puţină valeriană şi coajă de salcie, ştiind că făcea acestea pentru el însuşi, pentru a se simţi util, mai degrabă decât din convingerea că aveau să fie folositoare.

 Verificând ca nu cumva să fie şerpi în zonă, aşeză lângă el raniţa în care avea şi craniul de cristal şi scoase din ea mica trusă cu leacuri pe care o purta cu sine. În jurul său, mulţimea de lilieci se împrăştiase de unde venise şi viaţa zgomotoasă se reîntorsese în junglă, gălăgioasă şi colorată, aşa cum fusese şi în ultimele trei zile. Peste tot, păsări mici ca nişte bijuterii zburau printre ramuri, umplând aerul cu trilurile lor. Mai departe în adâncul junglei, zburau altele mai mari, care vânau, ţipau şi ucideau.

 Undeva în depărtare se auzi răgetul unui jaguar. Owen hotărî să îl ignore. Cristalul lui era în siguranţă în raniţă, la picioarele lui şi nu prevestea niciun pericol. Diego trecu pe lângă el, aducând lemne de foc. Owen îl prinse de braţ.

 Acesta este locul, zise el din nou. Trebuie să acţionăm cât încă mai putem. S-ar putea ca Fernandez să nu mai trăiască pentru multă vreme dacă întârziem.

 Nu a sosit încă timpul potrivit, spuse Diego clătinând din cap. Întâi, aprindem focul. Mâncăm un pic de mălai şi bem apa pe care o mai avem, apoi aşteptăm.

 Dar de ce? Când acesta este locul? Nu înţelegi oare ce înseamnă moartea, de poţi să o tratezi într-un mod atât de uşuratic?

 Diego îşi tot învârtea în mână toporul cu lamă de piatră neagră, privindu-l gânditor pe Owen. Zâmbi vag.

 Cedric Owen, ştii cumva unde trebuie să mergi sau ce trebuie să faci cu cristalul tău albastru? Nu? Nici eu. Dar va sosi cineva care ştie şi, până atunci, nu putem să facem nimic. Deci, aşteptăm.

 

 Jaguarul sosi seara devreme, când umbrele copacilor brăzdau luminişul cu dungi asemenea barelor unei cuşti.

 Cedric Owen era aşezat la marginea focului, simţindu-se ameţit de fum. În lumina scăzută, liliecii se întorceau unul câte unul sau în perechi. Erau ca nişte forme mici, care fâlfâiau din când în când în frunzişul pădurii.

 Apusul scoase la iveală toate fiinţele. Răgetele animalelor ieşite la vânătoare şi ţipetele de moarte care le urmau erau peste tot în jur, astfel încât catârii băteau din copite şi trăgeau de hăţuri, şi nici chiar Diego nu părea în apele sale.

 Băştinaşul cu cicatrice pe faţă stătea împreună cu fraţii săi de-o parte a focului pe care îl aprinseseră. Owen stătea de cealaltă parte, ţinând în braţe raniţa în care avea craniul de cristal. Trupul inert al lui de Aguilar era întins pe spate, lângă el.

 Aşteptau. Focul muri, transformându-se mai întâi în jar roşu, apoi în cenuşă. Owen bea doar câte puţină apă, dându-i şi lui de Aguilar să bea, iar după o vreme, când nu mai putu îndura aşteptarea, se ridică şi merse vreo zece metri spre centrul luminişului, către locul unde o neobişnuită licărire galbenă îi atrase privirea.

 Acum era acolo, o licărire vie parcă, printre ierburi. Cu vârful cizmei, scotoci printre frunzele moarte şi iarba vie şi văzu o pată de ceva tare şi strălucitor, de culoarea măselariţei. Lăsându-se în mâini şi genunchi, scuipă pe degete pentru a îndepărta mai bine pământul. Descoperi o piatră mică, de formă neregulată şi de culoarea untului.

 În jurul ei erau împrăştiate şi altele, în nuanţe diferite de galben, unele mai deschise, altele mai închise şi, spre margine, altele roşii ca sângele, unele cu flăcări portocalii şi altele cu o sclipire ocazională de verde. Se strădui şi mai tare să le cureţe. Curând, toate culorile soarelui şi focului crescură, strălucind, prinzând ultimele raze de lumină. Se lăsă pe vine. În faţa lui avea un mozaic rotund, reprezentând focul înconjurat pe margine de şerpi roşii şi albaştri.

 Doamne…

 Se ridică în picioare, trăgând din loc în loc linii prin iarbă cu piciorul. Răspândite în jurul focului erau siluete de oameni şi de animale prinse într-un mozaic mult mai mare decât cel din casa preotului din Zama. Acesta umplea tot luminişul şi se întindea probabil dincolo de el.

 Dacă primul mozaic, mai mic, păruse desenul unui copil, acesta era capodopera după care fusese copiat. Complexitatea detaliilor, folosirea dramatică a culorilor şi umbrelor, lumina din fragmentele orbitoare de diamant aşezate pe porţiuni de întuneric dens făceau din acest mozaic o minune de viaţă şi de învăţătură.

 Totuşi, reprezenta aceeaşi imagine: momentul de dinaintea Armagedonului. Chiar şi cu atât de puţine detalii vizibile, Owen era sigur de nenorocirile distrugerii reprezentate, cu excepţia unei pajişti în sud, unde sălăşluia neprihănirea copilei şi florile sălbatice care o înconjurau.

 Nu putea să vadă niciuna dintre cele patru bestii, dar şi-o dorea. Pentru acest lucru, ar fi avut nevoie să-şi facă o mătură de crengi tăiate din junglă, dar nu avea un cuţit.

 Diego…?

 Chiar şi în exaltarea de care era cuprins, profunzimea tăcerii îl uimi. Owen se întoarse încet şi, în vreme ce făcu asta, îşi dădu seama că nu mai fusese conştient de prezenţele junglei şi a cristalului, iar în timp ce el fusese ocupat, toate lucrurile înconjurătoare fuseseră învăluite de tăcere. Cei trei băştinaşi stăteau cu spatele la foc, privind fix spre umbrele catifelate dintre copaci.

 Inima i se făcu cât un purice. Alergă înapoi spre foc.

 Diego?

 Şşşt.

 Era tratat ca un copil pe care cu un semn îl faci să tacă. Owen îşi înghiţi comentariul care îi venise pe buze şi se întoarse în schimb pentru a privi în direcţia în care se uitau cei trei fraţi…

 Şi întâlni capul jaguarului la acelaşi nivel cu al său, şi îi simţi respiraţia acră şi iute care îl arse, şi privi într-o pereche de ochi strălucitori, care erau, în mod straniu, omeneşti. Ochi care îl cunoşteau, ştiau cine era şi cine fusese, într-un fel în care nici Diego nu îl privise.

 Jaguarul mârâi şi îşi deschise larg gura. Cedric Owen privi moartea în faţă şi încercă să ţipe, dar nu reuşi. Vocea îl părăsise, iar picioarele i se înmuiaseră. Pentru un moment îngrozitor, crezu că avea să îşi piardă controlul şi asupra intestinelor şi avea să se murdărească, aşa cum auzise că se întâmpla cu unii bărbaţi înaintea luptei, lucru pe care nu îl înţelesese niciodată până atunci.

 Reuşi să îşi ridice o mână pe care o apăsă inutil pe blana moale, pătată. Un ţipăt terorizat îi scăpă din gât.

 Bine ai venit, îi spuse jaguarul în spaniolă.

 Cedric Owen leşină.




 



 

CAPITOLUL 18





 Institutul Walker, ferma Lower Hayworth

 Oxfordshire 

 Iunie 2007

 

 De ce ne oprim? întrebă Kit.

 Pentru că vreau să ştiu dacă Audi-ul verde care este pe urmele noastre de peste douăzeci de minute ne urmăreşte sau nu.

 Stella trase maşina în faţa unei bariere aflată la intrarea pe un drum secundar care dădea în şosea. De fiecare parte, acesta era mărginit de tufişuri înalte, din care atârnau mâţişori târzii, uscaţi. De cealaltă parte a barierei în faţa căreia opriseră, porumbul era deja galben. Un stol de vrăbii se înălţă ciripind, zbură vălătucit, apoi coborî din nou pentru a se hrăni zgomotos cu seminţele împrăştiate pe jos. Un şoim plana în înaltul cerului, iar păsărelele tăcură brusc. Undeva în depărtate, o formaţie sau poate chiar mai multe formaţii înecau cu zgomotul lor liniştea bucolică a peisajului tipic englezesc.

 Un Audi verde strălucitor trecu pe lângă ei, aproape fără zgomot. Încetini la intersecţia din capătul şoselei şi viră la stânga.

 Noi facem la dreapta, nu-i aşa? spuse Kit după un moment.

 Da, la dreapta, răspunse Stella. Sau cel puţin eu o s-o fac. Tu nu trebuie să faci asta. Pot să te conduc la gară, de unde să iei primul tren care merge spre Cambridge, dacă vrei. Asta vrei? întrebă întorcându-se spre el.

 Stell…

 N-ai scos nicio vorbă de când am plecat din laboratorul lui Davy Law.

 Lucram, zise el închizându-şi laptopul. M-am gândit…

 Lucrai?

 Râse. Ora de tăcere glacială de dinainte o făcea să fie împăcată cu remarca ei ironică.

 El roşi. Culoarea se întinse peticită peste jumătatea imobilă a feţei.

 Ţi-am editat un program care poate să identifice mâzgălelile din registrele lui Cedric Owen şi să le combine pentru a alcătui hieroglifele maya. Dacă poţi învăţa să foloseşti o tabletă grafică, atunci asta ar trebui să-ţi înjumătăţească timpul necesar traducerii celui de-al doilea cifru.

 Stella nu spuse nimic, se sprijini numai de portieră.

 Nu vreau să ne certăm, zise el clătinând din cap. Nu acum. Nu din cauza lui Davy Law.

 Mi-a spus că aţi fost prieteni odată.

 Am fost.

 Atunci, de ce nu vrei să-mi zici nimic despre asta? De două ori te-ai ferit deja de acest subiect. Nu e corect, Kit. Ar trebui să fim amândoi în aceeaşi tabără.

 Mânia îi dispăruse, dar asta nu diminua vidul creat între ei.

 El îşi întoarse capul şi privi pe fereastră.

 Dacă are vreo importanţă, spuse Stella, să ştii că el se urăşte pe sine mai mult decât îl urăşti tu.

 Probabil.

 O prinse de mână şi încercă stângaci să îşi treacă degetele printre ale ei. Ea îl lăsă să o facă, dar fără a-i oferi vreun ajutor.

 Nu putem s-o lăsăm baltă? Nu evit subiectul, dar…

 Ba da, asta faci.

 Bine, atunci, asta fac. E o problemă aşa de mare?

 Kit, cineva încearcă să ne omoare. Eu mă aflu în posesia unui cristal albastru care este modelat după faţa mea şi nici nu am cuvinte să îţi spun cât de tare mă sperie acest lucru. Davy Law ştie lucruri pe care noi nu le cunoaştem. Mi-a dat numărul său şi e posibil să vreau să îl sun. Dar nu pot face asta dacă încă sunteţi certaţi pentru un lucru care s-a întâmplat cu zece ani în urmă şi despre care eu nu ştiu nimic. Nu vreau detaliile, dar trebuie să am o idee despre ce s-a petrecut între voi.

 El îi dădu drumul la mână şi îşi trecu degetele prin păr. Strângând din buze, expiră prelung.

 Nu prea am ce să îţi zic în afară de ce ai aflat deja de la Gordon, iar lucrul acesta chiar nu are nicio importanţă pentru noi, Stella, îţi jur. Au fost greşeli, vorbe şi fapte, şi prostie tâmpită, iar cineva la care ţineam a fost rănit. Eram tânăr şi arogant, şi furios, şi am dat vina pe Davy. Ar fi trebuit să trec peste asta atunci şi, cu siguranţă, ar trebui să am acum destulă minte să depăşesc momentul, dar, Doamne, Stella, e greu să fiu tot timpul cu capul pe umeri.

 Se întoarse din nou spre ea. Era imposibil să îi descifreze expresia feţei, mai ales că nu putea să controleze decât o parte din ea. Stella îşi întinse mâna şi îi netezi o şuviţă de păr de pe frunte.

 Tony Bookless mi-a spus că ar trebui să şterg expresia ar trebui din vocabular.

 Asta sună a ceva ce ar spune Tony, zise Kit lăsându-şi capul pe tetieră şi privind fix tavanul maşinii. Încerc să nu mă sperii. Încerc să mă prefac că toate acestea sunt normale şi că am căzut de pe o cornişă într-un accident speologic, după ce am găsit o bucată de piatră care se întâmplă doar să fie cioplită în forma unui craniu. Apoi, tu parchezi maşina ca să verifici dacă suntem sau nu urmăriţi şi…

 Kit, e normal să…

 Şşşt, făcu el apăsând uşor ca o pană un deget pe buzele ei, pe care îl ţinu acolo în timp ce vorbi. Sunt speriat, asta-i tot. Voiam doar să-ţi spun asta. Abia reuşesc să fac acum faţă situaţiei. Să fiu drăguţ cu Davy Law este deja mai mult decât pot să îndur pe moment, zise şi îşi luă degetul de pe buzele ei. Şi, dacă e să ne mai certăm încă o dată din cauza asta, nu vreau să o facem într-o zi când oricare dintre noi ar putea să fie mort până la lăsarea nopţii. Piatra este de părere că suntem în pericol aici?

 Nu.

 Cristalul era în rucsacul ei, pe bancheta din spate. Era atentă, asemenea unei pisici pe o sobă caldă, privind lumea cu aceeaşi înţelepciune străveche şi nouă în acelaşi timp pe care o simţise la Ingleborough Fell. Era o senzaţie plăcută, care o făcea să-şi poată controla teama.

 E mai fericită aici decât a fost în laboratorul lui Davy Law, spuse ea.

 O piatră cu bun-gust, zise el zâmbind larg. Îmi place deja mai mult de ea. Şi ne îndreptăm spre ferma vopsită alb-negru, în stil Tudor, care se află la stânga, cam la nouăzeci de metri de intersecție?

 Ea recunoscu acel ton al vocii. Îi răspunse precaută.

 S-ar putea.

 În acest caz, s-ar putea să vrei să te apleci şi să arunci o privire prin spărtura din gard. Cred că ştiu de unde vine muzica.

 Asta nu e muzică, este zgomotul scos de o mie de pisici spânzurate.

 Stella se aplecă până ce ajunse la acelaşi nivel ca el. Acolo, pe câmpul din jurul singurei ferme aflate în zonă, se desfăşura un festival de muzică, terenul fiind plin de corturi şi iurte. O parte a câmpului era plină de maşini, iar cealaltă era acoperită de o multitudine de scene, şi formaţii, şi copertine. Toate erau învăluite în mirajul strălucitor care însoţeşte întotdeauna zgomotul asurzitor şi furnicarul de oameni.

 Ezitând, Stella deschise portiera şi apoi o închise iute la loc, stăvilind valul de zgomot.

 Kit…?

 Kit îşi aşezase delicat mâinile peste urechile ei. Printre spaţiile dintre degete, auzi ce îi spunea.

 M-aş oferi să plec şi să cercetez, dar nu cred că pot să merg atât de departe fără ajutor. Ai putea să te duci singură, dar, dacă ne-am pupa şi împăca, atunci ţi-ar plăcea poate să ai un însoţitor? întrebă aplecându-se şi sărutând-o pe obraz. Te iubesc, ţi-am zis asta?

 Mi-ai zis. Şi mie încă nu-mi vine să cred ce noroc am, spuse prinzându-l de mână. Eu împing căruciorul dacă tu faci pe cavalerul în armură strălucitoare şi îi ţii pe muzicanţi la distanţă. Cutezători şi împreună. Să nu mă dezamăgeşti.

 

 Ferma era veche, cu grinzi negre şi pereţi văruiţi în alb, cu o grădină de flori în faţă şi o boltă de trandafiri deasupra porţii. O alee ducea spre uşa de stejar din faţă, flancată în ambele părţi de coşuri atârnate din care se revărsau cascade de thunbergia cu flori portocaliu aprins.

 Pe placa de alamă din stânga uşii de stejar era inscripţionat:

 

 Institutul Walker, Oxford 

 Director: D. Ursula Walker

 

 Sub aceasta se afla o foaie tipărită și laminată:

 

 BINE AŢI VENIT LA CONNECTION 2012!



 VĂ RUGĂM SĂ LĂSAŢI TOATE VEHICULELE



 MOTORIZATE ÎMPREUNĂ CU TOATE IDEILE



 PRECONCEPUTE ÎN PARCAREA DE VIZAVI.



 

 Parcarea era terenul acoperit de iarbă pe lângă care tocmai trecuseră pe alee, care de altfel era plină. Înaintea lor, întinzându-se peste acri întregi de iarbă, era un amalgam de corturi de pânză înconjurate de o mulţime efervescentă şi zgomotoasă de oameni dintre care nu toţi erau tineri, dar toţi încercau să pară astfel, cu tricouri colorate, cercei în nas şi câini târâţi în lesă, trecând cu mersul legănat din cort în iurtă, în pavilion de concert şi iarăşi în iurtă. Aerul era greu de fum de marijuana, iar zgomotul, uimitor.

 Stella se holbă uimită la acest haos.

 Ursula mi-a spus că are o conferinţă în desfăşurare. Mă aşteptam la ceva mai academic decât asta.

 Nu cred că hipioţii se conformează stilului academic.

 Kit se roti cu scaunul pentru a privi semnul din spate.

 Ce e Connection 2012?

 Nu întreba, zise Stella, strâmbându-se.

 Pe tufişul de trandafiri era o notă prinsă cu faţa în jos. Se aplecă să o ridice şi citi cu voce tare mesajul scris într-un stil ordonat:

 

 Stella şi Kit: festivalul se încheie la 1.00. Eu o să ţin discursul de încheiere pe podiumul central, la 12.55. Dacă sosiţi înainte de această oră, aruncaţi liniştiţi o privire primprejur.

 

 Stella îşi privi ceasul.

 E douăsprezece şi jumătate. Să vedem dacă putem găsi podiumul central.

 

 *



 Festivalul, strălucitor ca o pânză sclipitoare de păianjen, îi prinse în mrejele sale şi îi atrase înăuntru.

 După ce înaintară zece metri pe prima alee, se opriră să cumpere câte un suc de ananas de la un tânăr cu o coafură rasta şi vopsit purpuriu, apoi se lăsară convinşi să guste şi suc de pir, despre care fură informaţi că e mai bun după ce te obişnuieşti cu gustul, iar după alţi zece metri cumpărară un coş cu căpşune de la un cuplu de adolescenţi entuziaşti, cu zâmbete ireproşabile şi tricouri asortate, al căror preţ era de două ori mai mare decât ar fi plătit pentru acelaşi lucru la piaţa din Cambridge.

 Kit era neaşteptat de vioi. Pe măsură ce înaintau, îşi flutură mâna spre haosul amuzant care îi înconjura.

 Câţi oameni crezi că sunt aici? Poate o mie? Patru zile de festival, două coşuri de căpşune de persoană pe zi. După o estimare conservativă, probabil câştigă undeva în jur de… îşi lăsă capul pe spate pentru a privi în sus, spre Stella. Un marţian şi două mere albastre. Nu mă auzi.

 Ba da, chiar te ascult, spuse dându-i o căpşună pentru a-i dovedi. Demonstrai de ce suntem săraci şi o să şi rămânem aşa pentru că nu jecmănim oamenii cu ajutorul fructelor. Dar tocmai am auzit-o pe femeia cu şuviţe blonde ciudate zicând la microfonul acela vânturi solare de două ori în aceeaşi propoziţie. De ce vorbeşte cineva despre astronomie într-un loc al pierzaniei ca acesta?

 Întoarse scaunul cu rotile pentru a fi cu faţa spre micul pătrat marcat în iarbă, simbol al zonei aparţinând femeii cu şuviţe blonde.

 Şi acum, poli magnetici care se inversează, provocând cutremure. Trebuie să aud asta.

 Iar eu nu trebuie, rosti Kit frânând scaunul. Aş adormi în zece secunde, iar ziua asta este prea frumoasă pentru aşa ceva. Este un cort cu cărţi în faţă, spre dreapta.

 Arătă cu mâna spre semnul scris de mână de pe alee, care reprezenta o carte fluturând în vânt deasupra unui cort dungat alb-albastru.

 Am putea să ne vedem fiecare de obsesia lui şi să ne întâlnim în douăzeci de minute.

 Aproape că reveniseră la relaţia relaxată pe care o aveau înainte de expediţia din peşteră. Stella se aplecă şi îl sărută pe frunte.

 Mie-mi sună bine.

 Se opri un moment pentru a-l privi cum îşi manevra scaunul prin puhoiul de oameni, spre pacea relativă a cortului cu cărţi. Apoi, se întoarse în direcţie opusă şi îşi croi drum printr-o mică ploaie meteorică de copii care priveau cu gurile căscate cum un tânăr tatuat jongla cu cinci ouă crude. Ajunse acum pe peticul de iarbă din jurul femeii cu şuviţe blonde, pe al cărei afiş, de care Stella era acum suficient de aproape pentru a-l putea citi, era scris: APOCALIPSA: CUM?

 

 Prinse ultimele cinci minute din prelegere, dar nu rămase pentru discuţie. Kit era invizibil, înecat în marea multicoloră de oameni. Stella alese calea uşoară pentru a ajunge la el, cotind încet prin golul din locul în care se aflase jonglerul, spre un stand unde se vindeau curele lucrate manual, cu catarame din plastic în formă de flori sau curcubeie, înaintând apoi spre cortul cu cărţi.

 Răsfoia cărţile fără să se concentreze pe ceva anume, încă încercând să înţeleagă lucrurile tocmai auzite, când o voce sonoră rosti în stânga ei:

 Rosita Chancellor scoate prostii pe gură din ziua în care s-a născut. Să nu ai impresia că noi toţi credem ce spune ea. Eu sunt Ursula Walker. Iar tu probabil că eşti doctor Cody.

 Stella se răsuci pe călcâie. Ursula Walker era înaltă şi zveltă, cu părul mai închis decât păruse în fotografia de pe internet.

 Purta un costum crem, de bumbac, care o diferenţia imediat de mulţimea cu coafuri rasta şi cu cercei în nas, de la festival. Faţa îi era bronzată puternic, asemenea grădinarilor pasionaţi, şi nu stropită cu bronzul trecător de vară al amatorilor. Mâinile îi erau elegante şi expresive, iar când îşi îndepărtară părul de pe faţă, dezveli un singur cercel de aur în urechea dreaptă, singurul indiciu de solidaritate cu cei din jur. Îi zâmbi Stellei de parcă s-ar fi cunoscut de ani de zile. Ochii îi erau gri, de culoarea oţelului, şi păreau ageri şi complet atenţi.

 Ca să ştii doar, zise ea, eu cred că o să se întâmple ceva foarte, foarte important pe la sfârşitul anului 2012. Ceea ce-i facem planetei nu poate continua la nesfârşit. Numai că nu dau prea multă crezare celor care leagă totul de o explozie solară care o să ne dea peste cap planeta şi o să provoace valuri de proporţii fenomenale. Aceste teorii nu au bază în niciun tip de fizică sau ştiinţă.

 Primul meu profesor ar fi numit acestea pseudoştiinţă, răspunse Stella. Ne-a învăţat să fugim mâncând pământul la primul semn de aşa ceva.

 Foarte înţelept, spuse o voce din spatele amândurora. Vezi? Nu ţi-am zis eu că o să aibă o analiză echilibrată?

 Se întoarseră amândouă. În spatele lor, la umbră, era o tendă atârnată între două corturi şi sub ea, un hamac. În el se afla întins un bărbat înalt şi slab, cu părul argintiu, care citea un teanc de hârtii. Ochii lui aveau aceeaşi nuanţă intensă de oţel ca şi cei ai Ursulei Walker. În cea mai caldă zi a anului, purta cămaşă şi cravată cu însemnele universităţii.

 Ursula oftă.

 Stella, acesta este vărul meu, Meredith Lawrence. Meri, aceasta este doctor Stella Cody şi ţi-aş fi recunoscătoare dacă nu i-ai face şi mai dificilă această experienţă.

 Într-un echilibru admirabil, Meredith îşi coborî picioarele din hamac. Era un bărbat înalt, care reuşise să stăpânească arta de a părea mai scund. Unul după altul, scoase la iveală din umbra din spatele tendei două scaune pliante, o masă albă, joasă şi o carafa cu ceai.

 Aşezat, părea mai îndesat şi cu o postură mai puţin provocatoare. Făcu o mică plecăciune.

 Îmi pare rău. Poate că ar trebui să începem din nou. Doctor Cody, dacă îţi ofer un ceai, nu ai vrea să îmi ţii companie în timp ce Ursula merge să salute în grabă pe toată lumea, lucru necesar înainte de încheierea acestui circ?

 Avea umorul autoironic pe care Stella îl mai întâlnise în rândul profesorilor universitari şi o agerime a minţii pe care ea o aprecia, dar rareori o întâlnea.

 Încă mai ţinea în mână paharul din plastic în care avusese sucul de pir. Îl privi un moment, cântărind parcă oferta, apoi aşeză cu grijă paharul pe pământ, lângă marginea cortului.

 Pentru ceai, rosti ea entuziasmată, aş face orice.

 Vă mulţumesc. Amândurora.

 Ursula îşi sărută în treacăt vărul şi dispăru.

 Rămaseră singuri, fără niciun subiect de conversaţie.

 Ai fost la Bede împreună cu ceilalţi? întrebă Stella.

 Părul lui o inducea în eroare, era probabil de-o seamă cu Ursula, un bărbat în floarea vârstei academice.

 Clătină din cap, ridicându-şi uşor sprâncenele gri-negre.

 Cine ar fi putut să concureze cu Tony şi Ursula, care puneau pe toată lumea în umbră cu geniul lor? Nu, eu am văzut dincotro bate vântul. Sunt un om al Universităţii Oxford. Colegiul Magdalene, filologie. Ceea ce înseamnă că ştii deja totul despre mine: colegiul defineşte tinereţea, iar profilul urmat caracterizează omul. Nu că ar fi mare cerere de experţi în limba latină în această epocă a globalizării, dar pot fi găsite modalităţi ca un om să-şi câştige existenţa făcând ceea ce îl pasionează. Lapte sau lămâie?

 Lămâie, te rog, spuse Stella.

 Era o zi pentru experienţe noi.

 Manuscrisul lui rămăsese în hamac. O briză suflă paginile şi Stella văzu că de fapt nu erau pagini scrise, ci imagini colorate pe care ea le cunoştea în detaliu.

 Acela este vitraliul colegiului Bede?

 Da, cel din faţa apartamentului River Room, îi răspunse Meredith strâmbându-se. Ca pedeapsă pentru păcatele mele, sunt examinatorul extern al altei teze de doctorat care analizează simbolistica acestei imagini. Drăguţul de autor crede că pecetea complexă din colţul din dreapta sus nu reprezintă Soarele şi Luna împreună, în conjuncţie, ci este o relicvă a tradiţiilor premasonice, reprezentând cele două globuri ale lumii înainte şi după izgonirea din paradis. E o prostie, dar nu ne este permis să afirmăm asta în această era a egalităţii şi a experimentării.

 Eu m-am gândit întotdeauna că reprezintă o balanţă cântărind Soarele şi Luna pentru a arăta care este mai grea, zise Stella. Dar eu nu sunt filolog.

 Nu. Doar astronom.

 Meredith o privi direct pentru un moment, apoi întinse mâna şi scoase o foaie îndoită din teanc. O aşeză desfăcută pe masă. Fotografia fusese făcută într-o zi însorită, care făcea ca, dincolo de densitatea sticlei, culorile să aibă nuanţe mai subtile.

 Ca întotdeauna, dragonul domina imaginea, de la vârful cozii din colţul stânga jos până la capul maiestuos din dreapta sus. În acea lumină, nu era nici auriu, nici argintiu, ci strălucea cu reflexe multicolore, asemenea picăturilor de mercur. Cavalerul lipsit de armură îşi ridica sabia, sau lancea, sau toiagul  Stella nu ştiuse niciodată ce era exact  într-un gest inutil de autoapărare. Soarele răsărea în est. Semiluna atârna în punctul cel mai înalt.

 Stella puse câte un deget pe fiecare dintre ele.

 Soarele răsare la est, în spatele dragonului. Luna este în poziţia de amiază, sus, în constelaţia Fecioarei. De fapt, e o Lună în primul pătrar, care atinge zenitul la răsărit, lucru imposibil din punct de vedere fizic, dar eu am presupus că este o licenţă poetică, pentru a ne arăta că pământul e cel care umbreşte Luna, iar lumina provine de la Soare. Sus, aici, în colţul drept, această pecete despre care vorbeai, mie mi se pare că arată exact ca balanţa ţinută de Statuia Libertăţii. Pe această balanţă, Soarele este pe talerul aflat mai jos, fiindcă e mai greu, iar Luna este sus, cântărind aproape nimic. Relativ nimic, desigur.

 Meredith Lawrence o studie privind-o peste ceaşca de ceai atâta vreme, încât ea începu să aibă impresia că n-o să mai vorbească niciodată.

 Dacă e o prostie infantilă, zâmbi ea, îmi poţi spune liniştit.

 Dacă ar fi cazul, atunci aş face-o, îi zise, punându-şi ceaşca pe masă. Aş putea să îţi înşir toate tezele docte scrise despre această fereastră şi o sumedenie de interpretări diferite în legătură cu respectivele detalii, dar niciuna dintre ele nu egalează claritatea, şi aş putea spune chiar luciditatea, teoriei tale.

 Am avut ajutor, spuse Stella. E reprezentat pe un medalion.

 De la expediția din peşteră, micul disc de bronz devenise parte din ea, dându-l jos doar ca să se spele şi să doarmă, şi punându-l înapoi la trezire, la fel de necesar precum ceasul pe care îl purta, luat de fiecare dată fără să mai conştientizeze gestul. Îl scoase acum de sub tricou şi îl aşeză pe masa denivelată, pe care soarele uscase urmele de mizerie şi oxidase bronzul.

 Medalionul era mai degrabă oval decât rotund, mai lung pe orizontală decât pe verticală. Aici, dragonul era trasat în contur, abia recognoscibil drept bestia imensă şi multicoloră din vitraliu. Bărbatul era schiţat din câteva linii, ţinându-şi ridicată sabia-toiag.

 Pe revers era zgâriat semnul Balanţei, cu Soarele şi Luna pe care le văzuse când i-l dăduse lui Kit pentru prima dată.

 Pe acesta sunt mai puţine detalii, de asta este mai evidentă. Iar Balanţa este reprezentată ca şi semnul zodiacal, ceea ce este un indiciu evident.

 Îmi permiţi?

 Ea dădu din cap, iar Meredith luă moneda. O ţinu atârnată în raza de lumină care venea de sub tendă.

 Cedric Owen este cel care a creat planurile pentru vitraliu, ştiai asta? o întrebă impasibil. Acestea au fost descoperite în ascunzătoare împreună cu registrele sale şi diamantele care au ridicat Bede în topul colegiilor de la Cambridge. Acesta a devenit stema colegiului abia după sosirea diamantelor. Înainte de asta, stema era un mistreţ furios sau altceva asemănător, în stilul casei regale Plantagenet. Două dintre condiţiile donaţiei lui Owen au fost ca dragonul să devină stema colegiului şi ca vitraliul să fie turnat şi păstrat în acel loc până la sfârşitul vremilor. Care s-ar putea să fie peste cinci ani şi jumătate, dacă este să crezi ceva din discuţiile purtate aici, la acest sfârşit de săptămână.

 Şi crezi în asta? întrebă Stella fără să gândească.

 Nu o cred pe Rosita Chancellor, cu ameninţările ei despre un dezastru nuclear global, îi răspunse zâmbind jalnic. Dar e destul de clar că suntem pe panta autodistrugerii. Suntem dependenţi de petrol pe o planetă ale cărei resurse de petrol se termină rapid. Singurul aspect controversat este dacă o să ne omorâm prin poluarea cu produsele auxiliare ale supraconsumului sau o să explodăm în fragmente toxice în războiul pentru ultimele cisterne pline cu acest aur negru. În orice caz, n-o să fie prea mulţi care o să supravieţuiască.

 Mi-a mai zis cineva acest lucru de dimineaţă. Mi-a spus că mayaşii s-au autodistrus în decursul a cincizeci de ani şi că noi facem acelaşi lucru.

 Într-adevăr. Iar ei aveau oraşe cu o populaţie de jumătate de milion de oameni când în Londra abia dacă erau douăzeci de mii. Şi nu doar mayaşii. Toate civilizaţiile urbane au ajuns să-şi epuizeze resursele primare, de pe vremea când Ghilgameş a tăiat cedrii din Liban şi a transformat tărâmul în deşert. În mod clar, nu am învăţat nimic din istorie. Acesta este un gând deosebit de trist. În schimb, acest obiect, rosti Meredith trecându-şi degetele peste medalion, este, cu siguranţă, unul dintre lucrurile cele mai interesante pe care le-am văzut în ultima vreme. Şi spui că aici este în mod sigur o Balanţă, nu-i aşa? Şi că Soarele cântăreşte mai mult decât Luna, lucru care în mod evident e adevărat, deşi cum de ştia Owen acest lucru s-ar putea să fie un mister pentru viitorii cercetători. Iar acel dragon este pur şi simplu minunat în simplitatea lui. Chiar mai frumos decât în vitraliu, aş zice eu. Mult mai subtil în conotaţii.

 I-l înapoie cu grija cu care i-ar fi înmânat o pasăre mică şi fragilă.

 Şi crezi că ai fi în stare să îmi spui de unde l-ai obţinut?

 În mod neaşteptat, se simţi în stare.

 Dintr-o peşteră din Yorkshire. Era la gâtul unui schelet. Poliţia mi-a zis că pot să-l păstrez.

 Sau, cel puţin, Keri Jones îi spusese că poate să îl păstreze, lucru care era destul de aproape de adevăr.

 Înţeleg.

 Meredith îşi frecă nasul cu degetele. Stella văzu cum în mintea lui se formă întrebarea firească şi cum, cu un autocontrol impresionant, o lăsă nepusă. Ea privi dincolo de el, spre mulţimea tumultoasă şi micul grup de privitori care se transforma într-o masă din ce în ce mai mare în faţa a trei tineri cu busturile goale, tatuaţi de la claviculă până la buric, care începuseră să mimeze diversele feluri în care lumea ar putea să se sfârşească.

 Spre marginea mulţimii era un spaţiu liber, ocupat de un scaun cu rotile. Printr-un joc al luminii, Kit era împărţit în două: simultan, o figură veselă stând în scaun, râzând cu lacrimile curgându-i şiroaie pe faţă, şi o latură mai întunecată, apăsată de o furie care ar fi putut să îi zdrobească pe amândoi. Încă mai avea aerul sumbru şi ameninţător de la intrarea în laboratorul lui Davy Law.

 Ea clipi şi iluzia dispăru. Ar fi putut să treacă acest lucru cu vederea, dar Meredith Lawrence remarcă liniştit:

 Un tânăr aflat în luptă cu sine însuşi.

 Şi-a pierdut echilibrul interior.

 Vremea se răcise. Pentru că părea să conteze, Stella îi spuse:

 Eu sunt astronom şi nu cred în astrologie, dar Kit este născut în Balanţă şi are nevoie de echilibru mai mult decât de aer şi de apă. Dacă o să continue astfel, acest lucru îl va ucide.

 Sau te va ucide pe tine.

 Sau pe mine, zise îndepărtându-şi privirea. Nu ştiu cum să îl fac să redevină el însuşi.

 Nimeni nu poate face asta, doar el însuşi, spuse Meredith îndoind hârtia cu imaginea dragonului şi punând-o deoparte. Dar poate tu poţi să faci ceva pentru tine însăţi. Mie mi se pare, ca observator obiectiv, că aceeaşi lipsă de echilibru există şi în tine, iar aceasta trebuie redresată în tine înainte ca prietenul tău din Balanţă să îşi regăsească propriul echilibru.

 Ea îşi aminti vocea lui Kit, aridă şi atentă. Dacă vin cu tine, asta nu înseamnă că sunt gelos pe o piatră. Iar mai devreme: Tu eşti într-un pericol mai mare, pentru că eşti îndrăgostită de ea. Îşi aruncă acum privirea spre el. Adormise în mijlocul acelor clovnerii.

 Poate, rosti moale.

 Undeva în depărtare, clopotele unei biserici anunţară ora. Sunetul se infiltră prin zgomotul festivalului. Stella se ridică în picioare.

 Ar trebui să mă duc să îl salvez pe Kit înainte de a fi transformat în recuzită pentru pantomimă. Îţi mulţumesc pentru tot. A fost… interesant.

 Meredith se ridică şi îi întinse mâna într-un semn de bun-rămas formal.

 Ia-o ca pe-o parte a procesului de învăţare. O să ajute ca zilele ce urmează să fie mai uşoare.

 Tonul îi era uşor ironic, deşi mai mult la adresa propriei persoane decât a ei.

 Strădaniile noastre sunt întotdeauna însoţite de speranţă. Credinţa şi speranţa pot muta împreună munţii sau măcar pot da deoparte din drum eventualele muşuroaie. Nu uita asta, Stella Cody. Puteţi trece amândoi peste asta, sunt sigur de acest lucru.

 Acesta a fost locul în care au fost descoperite registrele lui Cedric Owen. Unul dintre strămoşii mei le-a descoperit la o sută de ani după moartea lui Owen, ascunse într-o încăpere secretă, construită din cărămidă, în cuptorul de pâine din dreapta şemineului, împreună cu diamantele care au făcut colegiul Bede deosebit de bogat. Fiul ei a scris apoi prima teză legată de asta, în 1698. De atunci, această obsesie a fost permanent prezentă în familie. Ia loc. O să aduc ceva de băut şi apoi putem uita că haosul de afară a existat vreodată.

 Bucătăria Ursulei Walker era un rai răcoros. Era mare, cu tavanul înalt, cu podele de piatră, o chiuvetă ce fusese cândva albă şi ziduri de piatră groase de un metru, care ţineau departe căldura zilei.

 Stella se aşeză la masa mare de stejar, suficient de mare pentru ca în jurul ei să stea comod doisprezece comeseni. Kit dormea în scaunul cu rotile, vizavi de ea. Ferestrele bucătăriei erau deschise, pentru a lăsa aerul să circule. De afară se auzea acum alt gen de zgomot, pe măsură ce şapte sute de bărbaţi, femei şi copii îşi strângeau lucrurile şi se pregăteau de plecare.

 Înăuntru, relaxată, Ursula Walker dădu ocol camerei, aşezând pe o tavă o carafa cu limonadă şi biscuiţi de casă. Puse câteva cuburi de gheaţă în trei pahare, turnă limonadă, împărţi paharele pe masă şi veni să se aşeze în capătul acesteia, între Stella şi Kit, care dormea.

 Cândva în ultimele cinci minute, se schimbase de costumul crem din bumbac şi, împreună cu acesta, renunţase şi la formalismul femeii care organizase festivalul. O rază de lumină îi trecu pe faţă, întinerind-o cu zece ani. Îşi ridică paharul.

 Nu cred că un festival precum acesta este cea mai bună modalitate să ne întâlnim. Ce-ar fi să începem din nou, ca şi cum nici nu ar fi avut loc?

 Sau m-ai putea lămuri cum de a avut loc aici, spuse Stella. Nu pari genul.

 Nu a fost pe de-ntregul atât de rău cum a fost episodul cu Rosita Chancellor. Unele părţi au fost ancorate în realitate, răspunse Ursula amestecându-şi gheaţa în pahar. Am condus azi-dimineaţă o comisie din care făceau parte doi antropologi şi un arheolog. Recunosc, discuţia a fost deturnată vreo zece minute de un element rătăcit, cineva care voia să analizeze posibilitatea ca piatra, craniul de cristal al lui Cedric Owen, să fie de fapt Craniul Albastru al Albionului, când toată lumea ştie, sau nu, că acest craniu al Albionului a fost îngropat împreună cu Arthur la Avalon şi se va întoarce odată cu acesta, conducând lupta sălbatică pentru salvarea Angliei de la pierzanie. În afară de asta, totul a fost între limitele a ceea ce acceptăm să denumim ştiinţă.

 Despre ce ar fi trebuit să discutaţi? întrebă Stella.

 Despre legăturile dintre legendele legate de craniile de cristal de pe tot globul şi relevanţa acestora cu privire la data finală 2012.

 Asta e antropologie? râse Stella.

 Eu cred că da, răspunse Ursula serioasă. Există prea multe legende în toată lumea pentru a nu exista şi un sâmbure de adevăr. Şi toate, nu doar cele mayaşe, indică 2012 ca dată finală. Pe întreg continentul american, triburile băştinaşe se pregătesc pentru un eveniment important, care se va petrece peste patru sau cinci ani. Tribul Hopi îşi recheamă la vatră toţi membrii de trei ani deja, pentru a fi împreună la această date. Există publicaţii academice serioase care vor publica studii în legătură cu asta.

 Îşi aşeză cu grijă paharul pe masă.

 Este din ce în ce mai greu să îi determin să ia aminte la lucrurile care se petrec în societatea noastră, dar mi-am dedicat viaţa înţelegerii faptelor lui Cedric Owen şi a cristalului albastru care l-a inspirat, şi care deci mă inspiră şi pe mine. Dacă vrei să găseşti un motiv pentru ceea ce am devenit, răspunsul este craniul albastru al lui Owen.

 Asta include şi băutul urinei de ren? întrebă Stella.

 Ursula Walker îşi privi fix limonada pentru un moment, apoi se aplecă şi întinse mâna peste Kit, dincolo de care se afla o bibliotecă lipită de perete. Alese un carnet subţire, din care scoase apoi o fotografie. O aşeză pe masă, acoperind-o cu palmele.

 M-am dus în Laponia pentru a pune o întrebare. Oamenii care locuiesc acolo au priorităţi diferite de ale noastre. Există anumite ritualuri care trebuie urmate înainte ca o persoană să poată pune o anumită întrebare, iar ceremoniile pe care le-am descris în articolul meu au fost necesare pentru ca eu să înţeleg răspunsul. Sunt un om de ştiinţă. Câteodată, îmi este dificil să cred lucruri despre care mi s-a spus că sunt imposibile. De exemplu, diversele proprietăţi ale acestui…

 Îşi îndepărtă mâinile de pe fotografie şi o împinse pe masă, către Stella.

 În fotografie era Ursula Walker, în fundal, pe jumătate ascunsă de pieile de ren atârnate, cu cerul înstelat deasupra umărului stâng, dar nu ea era punctul central al imaginii, şi nici cel pe care căzură ochii Stellei.

 Singurul lucru care conta, la o primă vedere şi multă vreme după aceea, era craniul de cristal alb ireproşabil, ţinut între palme de un bărbat atât de bătrân, încât faţa îi era brăzdată de riduri asemenea crăpăturilor scoarţei de stejar şi la fel de maronie ca aceasta. Purta piei de ren şi pe cap o podoabă din coarne de ren acoperite cu catifea. Nasul îi era asemenea prorei unei corăbii despicându-i suprafaţa feţei. Ochii îi erau albiţi de cataractă, având exact aceeaşi nuanţă ca piatra pe care o ţinea în palmă, şi privea direct în obiectiv, iar prin acesta direct la Stella.

 Piatra albă revărsa un şuvoi de lumină din ochi. Aceasta trecu prin Stella, spre rucsacul de la picioarele ei, pe podea, de care nu îi pomenise Ursulei Walker nici acum, nici înainte.

 Aceasta este piatra albă care e spiritul poporului Sami, zise Ursula. Mie nu mi-a fost permis să o ating. Mi s-a spus totuşi să iau cu mine această singură fotografie şi să o arăt noului păzitor al pietrei albastre, pentru ca ea să poată recunoaşte faţa păzitorului pietrei albe, dacă ar fi să se întâlnească vreodată. Numele lui este Kikaame. El este unul dintre cei mai puternici oameni pe care am avut privilegiul să îi întâlnesc vreodată. L-am văzut vindecând un copil cu razele de lumină din ochii craniului său de cristal. Ai încercat vreodată ceva asemănător cu al tău, Stella?

 Urmă o tăcere lungă. Stella îşi privi paharul. Limonada mirosea vag a urină de pisică, dar avea un gust răcoritor. Deasupra ei pluteau flori albe de soc, de aceeaşi culoare precum craniul de cristal din fotografie. Atunci când o privi, razele din ochii acestuia erau aţintite asupra ei. Propria piatră zăcea mută în geanta de la picioare. Acum, deveni alertă, ascuţindu-i simţurile, astfel încât sunetele deveneau mai intense, iar culorile mai accentuate.

 De unde ai ştiut? o întrebă pe Ursula Walker.

 Femeia mai în vârstă ridică din umeri.

 Am ghicit? spuse începând să enumere indiciile pe degete. Eşti de la Bede. Eşti căsătorită cu Kit OConnor, care este una dintre cele mai strălucitoare stele de pe firmament, iar el tot caută originile cristalului de când a auzit zvonul că acesta există. Mă suni din senin zicându-mi că ai descoperit nişte hieroglife maya în registrele lui Owen. Iar când l-am sunat pe Tony Bookless seara trecută, pentru a afla cine eşti  şi să ştii că te-a lăudat foarte tare, e un admirator al tău , mi-a cerut să fac tot ce pot pentru a mă asigura că vei distruge obiectul în posesia căruia ai ajuns de curând. Meredith a ghicit primul, dacă asta te consolează. Vărul meu are o minte deosebit de ageră.

 Se lăsă pe spate şi îşi ridică paharul, privind-o pe Stella pe deasupra lui.

 Aveai de gând să îmi spui?

 Stella expiră lung. Ridicându-şi privirea, numără grinzile. Erau câte nouă de fiecare parte a centrului tavanului.

 Cineva a încercat cel puţin o dată să îl ucidă pe Kit, răspunse prudentă. Aceeaşi persoană, sau poate altcineva, i-a vandalizat ieri camera şi i-a furat computerul. Dacă ne-am fi aflat acolo, nu cred că am mai fi azi aici. Din câte pot să-mi dau eu seama, toţi cei care au văzut până acum piatra albastră a lui Cedric Owen au vrut fie să o obţină, fie să o distrugă. Mi se pare deci o idee bună să nu mă grăbesc să o arăt tuturor. Şi este modelată după chipul meu. Nici nu pot să-ţi zic cât de tare mă sperie acest lucru.

 Se gândi că poate Ursula avea să o întrebe cum de ştia asta. Spuse altceva în schimb.

 Bine. Atunci, tu eşti păzitoarea de drept a craniului de cristal. În acest caz, noi ceilalţi avem datoria de a te proteja până duci la îndeplinire ceea ce trebuie să faci.

 Ce anume, mai exact?

 Ursula îşi agită gheaţa în pahar.

 Potrivit tribului Sami, trebuie să aşezi piatra ta în inima pământului, la momentul răsăritului în Ziua de Apoi, moment în care aceasta se va alătura celorlalte douăsprezece pietre, care vor trebui puse şi ele în locul prestabilit de către proprii păzitori. În formaţie completă, odată conectate, acestea vor trezi la viaţă dragonul zăpezilor de iarnă, eliberându-l pentru a lupta contra izvorului tuturor relelor, vindecând astfel rănile omenirii şi ale pământului.

 Dragonul zăpezilor de iarnă? râse Stella strident. Şi asta se află tot între graniţele a ceea ce este acceptat drept ştiinţă?

 Ursula îşi trecu limba peste dinţi. Era greu de zis dacă era mânioasă, ofensată sau amuzată.

 Ai putea să îl numeşti Ouroboros sau Quetzalcoatl, sau şarpele cu pene, sau şarpele-curcubeu, sau dragonul nordic Jörmungandr, sau dragonul Albionului al lui Arthur, sau dragonul de foc chinezesc, sau dragonul de apă al hinduşilor, care înconjoară elefanţii ce susţin lumea pe spatele lor. Şi da, studii de cultură comparată de acest gen sunt scrise în detaliu într-o duzină de publicaţii ştiinţifice. Pentru tribul Sami, aceasta este o parte a legendei orale care a rămas intactă timp de patru sute de ani şi optzeci şi şapte de generaţii. La începutul ceremoniei, Kikaame a invocat fiecare dintre spiritele foştilor păzitori ai craniului pe nume, în linie neîntreruptă de la crearea acestuia. Nu poţi înţelege puterea acestui lucru decât dacă participi la ceremonie.

 Îmi cer scuze.

 Stella îşi închise ochii şi apăsă degetele mari pe partea superioară a orbitelor. Era un lucru făcut de mama şi bunica ei pentru a se relaxa. O viespe intră bâzâind pe fereastră şi poposi pe marginea carafei cu limonadă. Deschise ochii şi o privi balansându-se pe marginea dulce a sticlei.

 Apoi, vorbi ca din depărtare.

 În registrele lui Owen există un poem care ne-a condus spre piatră. Citit corect, reprezintă un set de instrucţiuni. Ne spune să găsim timpul şi locul potrivite, exact la fel ca şi legenda lui Kikaame. Doar că nu ne zice unde să mergem şi când.

 Iar craniul nu ţi-a spus asta?

 Dacă ar fi făcut-o, nu aş mai fi fost aici.

 Stella se întoarse şi privi pe fereastră. Urmele festivalului fuseseră îndepărtate mai repede decât ar fi crezut ea că este posibil. Afară, pajiştea erau aproape complet liniştită. Îşi ridică rucsacul de pe podea.

 Craniul era aproape tăcut când Stella îl aşeză pe masă, lângă fotografia pietrei albe. Ursulei Walker nu îi era teamă de el şi nici nu părea să îl dorească pentru sine. Îşi puse mâinile pe masă, una peste cealaltă, şi îşi aşeză bărbia peste ele. Pentru multă vreme, privi craniul, cu ochii la acelaşi nivel cu ai acestuia. Nici nu vorbi şi nici nu se mişcă, iar craniul nu cântă, dar exista între ei o comunicare pe care Stella nu putea decât s-o intuiască.

 După o vreme, Ursula se ridică.

 Există un test pe care mi l-a arătat Kikaame. Ce-ar fi să-l facem?

 Şi ce testăm?

 Conexiunea ta cu piatra.

 Ursula era deja în picioare, în mişcare. Desprinse o oglindă mică de pe perete şi o plasă pe podea în locul unde o rază de lumină pătrundea pe una dintre ferestrele cu rame de stejar ce dădeau spre padocul din spate. Luând o cutie de chibrituri de lângă plită, o aşeză sub oglindă, astfel încât raza de lumină era proiectată direct în sus.

 Mulţumită, se sprijini de peretele din spate.

 Dacă poţi să aduci cristalul şi să stai aici, chiar deasupra oglinzii, pentru a lăsa raza de soare să treacă prin osul occipital, adică prin baza craniului, unde ar trebui să fie legat de umăr, aşa… mulţumesc, da, un pic mai spre stânga. Bine…

 Stella stătea în mijlocul podelei, cu craniul de cristal deasupra razei de lumină. Nu se întâmplă nimic, doar că începu să se simtă prosteşte şi disperată în acelaşi timp, ca şi cum ar fi picat la un examen pe care nu voia să îl dea.

 Ursula, eu…

 Poţi să faci un pas un pic mai spre stânga?

 O mână o împinse de umăr, mişcând-o puţin.

 Ursula, acest lucru nu… Oh!

 Stella nu avea cuvinte pentru a descrie pulsul de viaţă care începu să crească dintre mâinile ei şi deveni, o clipă mai târziu, două raze de lumină albastră, palidă, care străluceau din ochii craniului.

 Locul albastru din mintea ei care aparţinea cristalului devenise o poartă deschisă sau o mână întinsă. Era o invitaţie pe care nu o putea înţelege şi nu îi putea răspunde.

 Detesta să fie pusă la probă. Mai ales atunci când nu ştia nici ce trebuia să facă şi nici cum să îndeplinească acel lucru. Închise ochii, îndreptându-se spre poarta deschisă, urmând cântecul pietrei aşa cum făcuse toată ziua, dar cu mai multă concentrare.

 În mod pervers, vocea cristalului devenea din ce în ce mai greu de auzit, pierdută în bâzâitul tot mai zgomotos al viespii care se îneca acum în limonadă. Fără să deschidă ochii, Stella putea vedea insecta prinsă în capcană, în carafă, balansându-se pe un cub de gheaţă, cu aripa dreaptă trasă în jos de lichidul lipicios de dedesubt. Ar fi putut pur şi simplu să îi dorească moartea doar pentru a o face să tacă, dar partea din ea care era contopită cu piatra nu-i permitea acest lucru. Şi astfel îşi dori ca aceasta să iasă din apă şi să tacă, pentru a auzi mai bine cântecul pietrei.

 Viespea tăcu. Şi piatra tăcu împreună cu ea. Stella deschise ochii.

 Îmi pare rău. Nu pot să simt niciun fel de…

 Stella, priveşte viespea.

 Viespea nu mai era prinsă în carafa, aşa cum crezuse ea. Se afla acum pe marginea ei, curăţându-şi aripile. Lumina pietrei albastre făcea ca dungile galbene de pe corpul acesteia să pară de un verde văratic.

 Am crezut că se îneca.

 Aşa s-a şi întâmplat, spuse Kit.

 Tocmai se trezise. Ea văzu acest lucru în ochii lui, pe jumătate visători încă. Dezacordul din el nu dispăruse încă. Acum, că o zărise, nu mai avea cum să nu o observe. Nu avea nicio idee cu privire la ce să facă sau să zică.

 L-am văzut pe Kikaame vindecând un copil bolnav cu ajutorul cristalului alb, zise Ursula în tăcerea care se lăsase.

 

 Ursula nu îşi ridică ochii spre Kit în timp ce spuse asta. În schimb, Stella o făcu. Cântecul cristalului aproape că nu se mai auzea deloc. Ea întoarse lumina palidă albastră spre el.

 Stella, nu. Te rog.

 Se opri. Lumina albastră pâlpâi lângă el, aruncând umbre ciudate pe masă. Kit era acum palid şi tras la faţă, cu obrajii supţi. Nici măcar în spital nu arătase atât de bolnav. Ea îşi dorea ca el să se însănătoşească din nou, iar piatra îşi dorea acelaşi lucru împreună cu ea. Cristalul prinse umbrele fiinţei lui ca şi cum ar fi fost fire de aţă rupte, care trebuiau legate la loc. Îşi închise ochii, pentru a nu fi sfâşiată de acest chin.

 Te rog, Stella, rosti Kit din nou.

 Stella simţi opoziţia lui ca pe un zid de sticlă gros şi imobil, dar uşor de spart. Inspiră pentru a-şi imagina realizarea acestui lucru.

 Ca de pe un alt continent, Ursula spuse:

 S-ar putea să nu aibă efect, dar nu cred că poate să dăuneze.

 Nu asta e ideea, zise Kit cu vocea îngroşată. Nu vreau să pot merge din nou doar pentru că Stella a făcut ca acest lucru să fie posibil. Nu ne putem trăi restul vieţii astfel. I-aş datora prea mult. Stella? Mă asculţi? Opreşte-te!

 M-am oprit, răspunse ea şi trebui să mai repete o dată, pentru a se asigura că a auzit-o. M-am oprit.

 Peretele de sticlă dispăruse, la fel şi percepţia umbrelor din sufletul lui. Nu era sigură dacă piatra se retrăsese sau dacă ea o făcuse să plece, sau dacă Kit era cel care le îndepărtase pe amândouă.

 Palmele îi ardeau de parcă ar fi ţinut gheaţă într-una şi jar în cealaltă. Se îndepărtă de raza de lumină proiectată de oglindă. Tăiată de la sursă, piatra deveni brusc complet tăcută. Ea tremura. O durea pieptul de parcă ar fi plâns pentru multă vreme, oprindu-se abia acum.

 În spatele ei era un perete rece. Se lăsă să alunece de-a lungul lui până ce genunchii îi ajunseră la bărbie, ţinând piatra apăsată de burta moale de parcă ar fi fost un copil.

 Îşi feri ochii de lumina sclipitoare şi dureroasă a soarelui şi privi spre Kit.

 Nu aş fi făcut nimic fără acordul tău.

 Dar ai fi făcut-o.

 Nu eu, piatra. Eu nu am făcut nimic decât să o ţin deasupra luminii. Oricine ar fi putut să facă asta.

 Asta nu schimbă lucrurile, Stell.

 Pentru numele lui Dumnezeu! spuse prinzându-şi capul în mâini pentru a apăra de lumina zilei şi a nu mai vedea expresia acuzatoare întipărită pe faţa lui. Nu este decât o piatră, Kit, o bucată de stâncă. Dacă te ajută să mergi din nou, ar conta chiar atât de mult?

 Pentru că el nu îi răspunse nimic, îl fixă din nou cu privirea.

 Ar fi fost atât de îngrozitor să fii eliberat de asta?

 Nu putem să o lăsăm baltă? zise el privind cu înţeles spre Ursula, apoi iarăşi spre ea.

 Nu trebuie să vă jenaţi de mine, spuse Ursula.

 Nu, dar poate e mai bine s-o facem.

 Ceva dens şi rece îşi făcu culcuş în abdomenul Stellei, încât îi fu dintr-odată greu să-şi amintească de ce îi păsase aşa aprig de Kit şi de însănătoşirea lui.

 Putem să presupunem că am trecut testul? o întrebă pe Ursula.

 Fără îndoială. Nu ştiu cât de multe a auzit Kit, dar, în fond, ne aflăm exact de unde am plecat, doar că am confirmat că acesta este cristalul lui Cedric Owen, unul dintre cele treisprezece cranii care trebuie puse în locaşele lor stabilite, la răsărit, în acea zi predestinată, iar noi nu ştim nici locul, nici data.

 Stella începea să simtă cum încordarea pe care o simţea în stomac se mai domolea, chiar dacă nu şi cea din inimă. Începea să gândească mai clar.

 Iar celelalte cranii de cristal se află în posesia unor oameni la fel de neştiutori ca noi? Sau ei ştiu mai multe despre ceea ce trebuie să facă.

 Am motive să cred că un craniu este în Ungaria şi unul în Egipt, ambele în posesia unor familii care le cunosc scopul şi ceea ce trebuie să facă. Aş vrea să cred că şi restul sunt în posesia unor oameni care ştiu şi ei ce trebuie să facă. Nu am nici cea mai vagă idee cum am putea să îi contactăm.

 Deci cei din tribul Sami ar putea să ne spună unde să mergem şi când?

 Cred că da, zise Ursula. Problema este cum vom reuşi să îi întrebăm fără să mergem acolo. Atunci când m-ai sunat ieri prima dată, am trimis un e-mail în Laponia, cerându-le ajutorul, dar nu am speranţe prea mari că o să primesc un răspuns. Distanţa dintre locul unde îşi pasc ei turmele şi primul internet-café, care se află în Rovaniemi, Finlanda, este de peste o mie două sute de kilometri şi doar unul dintre strănepoţii lui Kikaame a învăţat să folosească un computer.

 Cât ar dura să ajungem până în Finlanda? întrebă Kit.

 Vocea îi era piţigăiată, de parcă ar fi pus întrebarea doar pentru a se face auzit.

 Prea mult. Piatra nu ar risca să iasă din ascunzătoare decât dacă suntem într-adevăr foarte aproape de Ziua de Apoi.

 Şi eu care credeam că am fost foarte isteţi descoperind codul.

 Măcar ironia, dacă nu şi zâmbetul, îi era adevărată.

 Dar aţi fost, spuse Ursula. Dacă nu ar fi existat nimeni cu destul curaj şi o agerime a minţii pe măsură, codul ar fi rămas ascuns pentru eternitate şi arcada celor nouă nu ar fi fost unită niciodată. Problema noastră este cum să începem să descoperim răspunsurile, mai ales că nici măcar nu ştim cât timp avem la dispoziţie.

 Avem codul descoperit în registrele lui Cedric Owen, zise Stella. Doar de aceea am venit aici. Cu siguranţă, răspunsurile trebuie să se afle acolo.

 Ursula părea nedumerită.

 Nu înţeleg. Despre ce vorbeşti? o întrebă.

 Uite!

 Kit îşi ridică geanta de pe scaun şi i-o dădu Stellei. Ea o deschise şi aşeză totul frumos pe podea: copiile originale ale registrelor, poemul în proză pe care îl descoperiseră ascuns în stenogramele volumului final şi încercările ei de a recrea hieroglifele maya din volumele mai timpurii.

 Ţi-am spus la telefon că am descoperit nişte hieroglife. Acestea fac parte din cod, pot fi reconstruite după semnele din registre. Vin în grupe de câte douăsprezece, continuă Stella răsucind spre ea dosarul de pe podea. Poţi să le descifrezi?

 Ursula era deja în genunchi, sprijinită în palme, trăgând paginile una peste alta şi citind pe măsură ce înainta.

 Eu, prieten al… femeii-jaguar… scriu această… poveste a vieţii mele, a cunoştinţelor mele… Acest semn nu e clar, o să trebuiască să mă documentez puţin. Încep în… oraşul cu marele râu… Adică Paris, el n-a fost niciodată în Londra … şi întâlnirea mea cu… cititorul de stele şi profetul… adevărat. Acesta trebuie să fie Nostradamus. Ştim că au locuit la un moment dat împreună, în Paris… Dumnezeule…

 Ursula tremura. Pagina îi flutura ca o frunză în mână. Ochii i se aprinseră cu o fervoare surprinzătoare.

 Stella, aceasta este o mină de aur, mama tuturor minelor de aur. Cedric Owen şi-a petrecut treizeci şi doi de ani din viaţă printre mayaşi, în Lumea Nouă. Dacă el a notat tot ce aceştia l-au învăţat, atunci ne va spune tot ce trebuie să ştim. Undeva aici trebuie să existe un indiciu despre locul unde trebuie dusă piatra şi când. Cât de repede poţi transcrie aceste hieroglife?

 Mult mai repede decât aş fi putut să o fac înainte, acum, că am programul creat de Kit.

 Atunci, ce mai aşteptăm? rosti Ursula îmbujorată ca o şcolăriţă. Tu scrii, iar eu traduc. Dacă nu ne ocupăm de nimic altceva, atunci ar trebui să terminăm toate cele treizeci şi două de volume într-o săptămână.




 



 

CAPITOLUL 20





 Provincia sudică Maya, Noua Spanie

 Octombrie 1556

 

 Cedric Owen se trezi într-o ploaie care de fapt nu era ploaie, ci apă de râu cu care Diego îl stropea pe faţă. Cristalul lui, aflat în siguranţă în raniţă, îl împungea în spate, deoarece căzuse peste el. Se rostogoli şi văzu că jaguarul stătea pe vine lângă el, privindu-l cu interes.

 Din acest unghi, după deschizătura fălcilor, putu să-şi dea seama că aceasta era de fapt blana animalului, iar capul era aşezat peste părul sârmos al unei băştinaşe. Văzu că liniile de deasupra colţilor dezgoliţi nu erau mustăţi, ci cicatrice săpate adânc în obrajii unei feţe întunecate, că dinţii mari de jaguar de sub aceasta nu erau prinşi în maxilarul bestiei, ci înşiraţi drept colier, atârnaţi ca ornament, asemenea celor două labe ale pelerinei din piele de jaguar care atârnau. Iar sub acestea, se aflau două forme moi, arcuite, care…

 Mult prea târziu, Cedric Owen ajunse să înţeleagă faptul că animalul care stătea acum lângă el era de fapt o femeie şi că, sub pielea jaguarului, ea era goală.

 Petrecuse multă vreme pe mare, găsindu-se doar în compania bărbaţilor. Ochii lui se plimbară pe tot trupul ei, din cap până-n picioare şi înapoi spre pieptul bombat, înainte de a reuşi să se stăpânească, amintindu-şi că era medic, iar corpul uman nu avea pentru el niciun mister sau atracţie.

 Din locul spre care el nu mai îndrăznea să îşi ridice privirea, o voce profundă şi răguşită rosti cu amuzament:

 Cedric Owen, păzitor al cristalului albastru, îţi este frică să mă priveşti în ochi?

 Îi era frică, dar nu aceeaşi frică pe care o simţise atunci când crezuse că se afla faţă în faţă cu un jaguar viu. Acum, se temea pentru mândria sa şi pentru felul în care trebuia să se comporte, mai degrabă decât se temea pentru trupul şi sufletul său.

 Se ridică în picioare şi se forţă să o privească. Femeia-jaguar era cu un cap mai scundă decât Diego, dar avea o încredere în sine pe care Owen nu o întâlnise la nicio femeie, nici măcar la regina Franţei din familia de Medici.

 Privită mai cu atenţie, era musculoasă asemenea unui luptător, doar că avea şoldurile mai pline şi umflătura moale a stomacului pe care un bărbat nu o avea niciodată, şi sânii… după părerea lui profesională, născuse cel puţin trei copii.

 În şocul primei întâlniri, o crezuse de aceeaşi vârstă cu el, nu cu mult peste treizeci de ani. Acum, pe măsură ce ea păşea mai aproape de el pentru a-l lăsa să o vadă mai bine, îi observă cicatricele fioroase de pe faţă, liniile mici din pielea maronie din jurul ochilor, pielea mai groasă de pe gât şi părul argintiu de pe tâmple, sub capul de jaguar. Dintr-odată, o crezu mai aproape de vârsta de 40 de ani decât de 20. Acest gând nu o făcea totuşi să pară mai puţin fioroasă. Sau mai puţin frumoasă.

 El o privea fix, prosteşte, lucru care nu se cuvenea. Îşi închise gura şi îşi îndepărtă privirea. Ea îl prinse de bărbie şi îi întoarse faţa spre a ei cu forţa.

 Nu mă recunoşti?

 Îmi pare rău, doamnă, dar nu.

 Jena îl făcea să fie rigid. Se aplecă ţeapăn sub apăsarea mâinii ei, apoi se înroşi când ea începu să râdă cu voce tare.

 Am venit în căutare de ajutor pentru prietenul meu. E pe moarte.

 Doar atât?

 … acolo, pentru a-i cunoaşte pe cei care cunosc inima şi sufletul pietrei tale albastre. Ei îţi vor spune cum să îi dezlegi mai bine secretele şi să le păstrezi pentru eternitate.

 Nu, doamnă, am venit, de asemenea, pentru a afla cum pot recupera ceea ce a fost pierdut: cunoştinţa despre cum să îmi folosesc mai bine cristalul. Mi s-a dat să cred că aş putea să descopăr împreună aceste două lucruri: cum să îmi vindec prietenul şi cum să aflu secretele pietrei mele, care au fost ştiute cu mult timp în urmă, dar pe care familia mea le-a pierdut.

 Ridicând o sprânceană, femeia-jaguar făcu un pas îndărăt, pentru a-l studia mai bine, aşa cum o studiase şi el pe ea. Inima lui Owen se făcu cât un purice. Îşi dorea extrem de mult ca această femeie să nu fie dezamăgită de el.

 Încă nu am avut onoarea să vă cunosc, zise el, în timp ce dumneavoastră ştiţi totul despre mine. Nu am putea cumva echilibra balanţa?

 Cedric Owen, al nouălea cu acest nume, spuse ea trecându-şi limba peste dinţi  un gest care trezi în Owen teamă şi dorinţă, în egală măsură.

 El simţi o mişcare nefericită în vintre şi se rugă ca ea să nu observe asta.

 Ea îi făcu favoarea de a nu privi în jos.

 Te cunosc de când te-ai născut, continua ea. Te-am cunoscut şi înainte să mori ultima oară, atunci când nu erai Cedric Owen, şi înainte de asta, de mai multe ori. Ştiu şi cine vei fi când te vei întoarce din nou pe pământ.

 El nu avea ce să-i răspundă. Ceva din tăcerea lui o făcu să ajungă la o concluzie. Îşi înclină capul aşa cum făcuse şi el, dar cu mult mai multă graţie.

 Eu sunt Najakmul. Poţi să îmi spui Dolores, dacă îţi vine mai uşor, acesta este numele pe care mi l-a dat preotul spaniol când mai credea că mă poate aduce mai aproape de Dumnezeul lui scăldându-mă în apă rece.

 Ea nu era o Dolores la fel cum bărbatul care o chemase nu era un Diego.

 Aş prefera să te numesc Najakmul, zise Owen.

 Ea aprobă din cap. Privirea ei cercetătoare deveni mai puţin usturătoare.

 Avem puţin timp la dispoziţie. Eşti pregătit?

 Nu ştiu.

 Fiii mei nu ţi-au spus deja de ce e nevoie?

 Fiii tăi? rosti Owen răsucindu-se pe călcâie cu toată forţa unei mândrii jignite. Diego!

 Băştinaşul cu cicatrice ridică sfios din umeri.

 Ce-aş fi putut să îţi spun ca să te fac să crezi? Pentru poporul tău, femeile nu au nicio putere. Ele nu pot vorbi cu Dumnezeul preoţilor îmbrăcaţi în negru, ele nu pot vorbi cu regii şi generalii armatelor. Chiar şi pentru poporul meu, locuitorii din Zama şi Merida, femeile aveau o importanţă mai mică decât bărbaţii încă dinainte de venirea spaniolilor. Doar aceia dintre noi care mai trăim în junglă, după regulile junglei, ştim că femela-jaguar este mai puternică, femela-vultur mai mare, femela-şarpe mai letală.

 Iar mama ta?

 Ea este toate acestea.

 Dinţii lui albi se dezveliră într-un zâmbet cu multe înţelesuri. Complexităţile dragostei şi ale respectului, împreună cu evlavia profundă întipărite pe faţa lui Diego spuneau mai multe decât vorbele lui ar fi reuşit vreodată s-o facă.

 Atunci când ea vorbeşte, noi ascultăm. Dacă are nevoie de ceva din partea noastră, noi îi oferim acel lucru.

 Desigur.

 Owen se întoarse din nou spre Najakmul, îşi ridică o pălărie imaginară şi se înclină. Nici Fernandez de Aguilar nu ar fi putut face acest gest mai ceremonios. Spaniolul inspiră gemând la picioarele lui. Owen îngenunche şi ridică mâna bolnavului adormit, ca să le aducă aminte tuturor de motivul venirii acolo.

 Poate, atunci, îmi poţi spune tu de ce este nevoie pentru vindecarea prietenului meu?

 Ca o pisică, femeia-jaguar se învârti de trei ori în jurul lor, apoi veni să îngenuncheze lângă de Aguilar, vizavi de Owen, apropiindu-şi faţa de a acestuia. Ochii ei străluceau asemenea luminii lunii, ameţindu-l.

 Poţi să aprinzi un foc, Cedric Owen, păzitor al pietrei albastre?

 Cel puţin la această întrebare putea să răspundă.

 Aprind focuri de la vârsta de şase ani.

 Atunci, fă asta acum.

 Dar Diego a aprins deja…

 Ea clătină din cap, rânjind sălbatic. El îşi întoarse capul la timp pentru a-l vedea pe Diego stingând şi ultimele bucăţi de jar arzând.

 Tu eşti păzitorul cristalului. Trebuie să fie focul tău.

 Najakmul îl văzu că vrea să se folosească de cremene şi iască şi clătină iarăşi din cap, dându-i în schimb un fel de arc şi un băţ ars, care erau folosite de băştinaşi cu mare uşurinţă, dar pe care Cedric Owen nu le folosise niciodată.

 Nu aici, ci acolo, zise Najakmul arătând cu degetul. Pe cercul de foc al mozaicului. Acolo trebuie să aprinzi focul pentru cristalul tău.

 Sub privirea critică a lui Najakmul şi a celor trei fii ai ei, se ghemui în căldura oprimantă, se aplecă peste băţul înnegrit fixat în loc şi începu să treacă peste el cu arcul înainte şi-napoi, cu mişcările pe care le observase la Diego.

 Niciunul dintre spectatori nu râse, lucru pentru care le era recunoscător. Transpira şi înjura, şi îşi prindea degetele în coarda arcului, şi blestema apoi cu glas încet. În timp ce soarele târziu îşi trimitea ultima rază de lumină peste muchia ascuţită a piramidei, reuşi să creeze o şuviţă firavă de fum. Văzu pâlpâirea roşie prinzând viaţă în iască şi o alimentă cu păr şi bucăţi mici de muşchi şi iarbă uscată, simţind astfel cum îl cuprinde satisfacţia. Uitase de multă vreme bucuria autentică a copilului care învaţă ceva nou.

 Fumul era bogat de aromele junglei. Ochii lui Owen începură să lăcrimeze. Diego şi fraţii săi se adunară în spatele lui, dincotro bătea vântul. La adăpostul milostiv făcut de corpurile lor, flacăra lui se împărţi în două flăcări, iar apoi în mai multe şi tot mai multe. Plăcile galbene ale mozaicului absorbiră parcă flăcările în ele şi străluceau cu o lumină venită din interior, aşa încât flăcările se prelingeau spre centrul pământului tot atât cât se ridicau spre cer.

 La un moment dat, când strălucirea flăcărilor era la fel de intensă ca şi strălucirea soarelui la apus, Diego se aplecă peste umărul lui Owen şi îi puse în mână un mănunchi de ierburi şi frunze proaspete.

 Arde asta. Bea fumul.

 Mănunchiul ardea cu o flacără albastră, de culoarea cristalului său. Fumul era delicat şi condimentat, şi îi aluneca pe gât pentru a-i umple inima, răspândindu-se apoi în piept, încălzindu-l, ridicându-l spre cer. Bău şi se simţi îndurerat când fumul se termină.

 Ridică-te! Priveşte! Ascultă!

 Se ridică. Privi. Ascultă o lume în care respiraţia fiecărui animal din junglă îi devenise dintr-odată incredibil de clară. Era ca şi cum urechile i-ar fi fost astupate toată viaţa cu vată şi abia acum putea să audă bine.

 Peste tot împrejur, ţipetele păsărilor mici ca nişte bijuterii se revărsau în note individuale, la fel de clare precum cristalul. Sus, deasupra capului, aripile unui fluture scrâşniră gros în aer, asemenea aripilor unui corb. Auzi solzii unui şarpe care aluneca pe o coajă de copac.

 Ochii îi fuseseră la fel de orbi. Înainte, crezuse că jungla era plină de reflexe irizate strălucitoare. Acum, vedea culorile cuprinse în alte nuanţe şi era uluit. Ar fi putut să se piardă într-un singur fir de lumină care strălucea în ochii păsării quetzal sau în vinişoarele unei frunze atârnate, sau în plăcile mozaicului, care nu mai erau separate, ci se îmbinau pentru a crea o imagine vie a momentului de dinaintea sfârşitului lumii.

 Zăpăcit, îngenunche pentru a vedea mai bine forma unei flori albastre formate de pietricelele de culoare turcoaz de pe Câmpia Inocenţei.

 Se împletici. Fu prins de mâini grijulii, care îi acoperiră capul, lăsându-l uşor pe spate.

 Vocea caldă şi vioaie a lui Diego îl avertiză:

 Nu îţi coborî încă privirea în jos, Cedric Owen, ca nu cumva să te pierdem pentru totdeauna în Timpul Celălalt.

 Temător, lăsă ca privirea să i se îndrepte spre vest, spre soarele care apunea şi deschizătura de cer albastru unde erau deja pictate culorile nopţii care se apropia.

 S-ar fi avântat poate spre întinderea galbenă ca şofranul şi către roşul purpuriu ce se scurgea din globul soarelui, lăsând în urmă graniţele fragile ale corpului său, dar Fernandez de Aguilar tuşi  un sunet haotic, spart de nuanţe sfâşietoare de roşu, alb şi negru.

 Owen ascultă murmurul inspiraţiei care urmă tusei şi recunoscu originea acesteia. Urmări pungile de apă din plămâni acolo unde acestea căutau să se depună şi presiunea sângelui în vasele pulmonare mai mari care începea chiar atunci să pălească.

 Apucă încheietura mâinii prietenului său şi citi verdictul în cele trei pulsuri.

 E pe moarte. Trebuie să acţionăm acum!

 Vocea lui se izbi de copaci, stârnind un ecou. Din partea îndepărtată a focului, Najakmul îi răspunse.

 Atunci, priveşte-mă, Cedric Owen, păzitor al pietrei albastre. A venit vremea.

 Ea era aşezată în umbră. Din palmele ei ţâşneau două raze de lumină. Era de parcă s-ar fi întins spre cer şi ar fi coborât de două ori soarele de unde era ancorat, aducându-l acolo pentru a străluci pentru el.

 Owen îşi miji ochii, fixându-şi privirea pe spaţiul dintre degetele ei osoase. Încet, începu să distingă o formă: conturul argintiu al unui craniu de jaguar cioplit dintr-o piatră transparentă incoloră, care atrăgea lumina pâlpâitoare a focului şi strălucirea îndepărtată a lunii ascunse în spatele junglei, contopindu-le în două raze de lumină argintie ce cântau pe un ton atât de pur, încât aproape că îl făcea să-şi piardă minţile.

 Şi astfel, în noaptea vibrantă, cu toate simţurile ascuţite la maximum, Owen văzu pentru prima dată în viaţa sa un alt craniu făcut din piatră, creat de mâini care cunoşteau secretele stelelor. Era aproape la fel de perfect ca propria piatră. Aproape.

 E ciudat, nu-i aşa, să vezi un alt craniu? întrebă Najakmul în şoaptă.

 Îmi frânge inima.

 Owen simţi că ochii îi erau o fereastră deschisă spre suflet, de parcă ar fi descoperit un alt fel de goliciune pe care nu o mai simţise niciodată.

 Ce mi-ai făcut? o întrebă pe femeia-jaguar.

 Ţi-am deschis ochii şi urechile inimii. Acum, poţi vedea aşa cum vedem noi, poţi auzi aşa cum auzim noi, poţi simţi aşa cum simţim noi. Astfel, poţi să mergi pe marginea prăpastiei dintre lumi pentru a împreuna cele patru pietre ale bestiilor, şi a uni cele nouă pietre ale neamurilor oamenilor.

 O umbră amintită pe jumătate se ridică din mozaic, împreună cu o remarcă întâmplătoare făcută de preot.

 La sfârşitul lumii… acestea patru se vor uni pentru a forma o singură bestie. Vă puteţi imagina, domnule, ce-ar putea să se nască din unirea acestor patru?

 În căldura serii, un tremur puternic îi zgâlţâi trupul. Temător, întrebă:

 Vrei să trezesc dragonul Kukulkan, şarpele-curcubeu? Dar nu se poate să fim deja la sfârşitul timpurilor, nu-i aşa?

 Nu încă, răspunse Najakmul clătinând din cap. Dar, în vremea care va veni, întregul trebuie construit din suma părţilor sale. Cele nouă pietre ale neamurilor omeneşti trebuie unite în cercul care va încinge pământul. Dacă ni s-ar cere să facem acum acest lucru, n-am reuşi. Ne lipseşte o piesă pentru a înţelege, Cedric Owen. Doar tu o poţi găsi. Doar după ce aceasta e descoperită, va fi posibil ca acele patru bestii să devină una.

 Najakmul se aplecă spre foc. Fumul gros îi învălui capul.

 Mă vei crede, Cedric Owen, dacă îţi spun că timpul este o cale pe care poţi merge dacă deschidem porţile către el şi te trimitem acolo?

 Ceva în ochii ei întunecaţi îl avertiză. Asta, plus o întrebare simplă din partea lui Nostradamus.

 Şi această încercare e însoţită de moarte? rosti Owen.

 Toate lucrurile sunt însoţite de moarte.

 Totuşi, dacă reuşesc, moartea care îl însoţeşte acum pe Fernandez de Aguilar va fi îndepărtată pentru ca el să poată trăi?

 Ea aprobă din cap, făcând parcă o plecăciune.

 Dacă poţi face asta, este posibil ca prietenul tău să poată fi vindecat. Dacă ratezi, nu doar că şi tu, şi el veţi muri, dar ultima fisură va fi unită. Nenorocirea se va răspândi pe pământ fără vreo speranţă de răscumpărare. Eşti pregătit pentru asta? Eşti dispus să rişti totul pentru viaţa celui la care ţii?

 Da.

 Vorbi cu o siguranţă care îi surprinse pe amândoi. Prin fumul învolburat, auzi râsul moale al lui Najakmul.

 Atunci, priveşte în jos, acum, Cedric Owen, şi vezi în sfârşit lumea de la picioarele tale.




 



 

CAPITOLUL 21





 Provincia sudică Maya, Noua Spanie 

 Octombrie 1556

 

 Cândva înainte de lăsarea nopţii, îl luară pe de Aguilar şi îl aşezară chiar în centrul mozaicului care descria sfârşitul lumii. De partea dreaptă avea Distrugerea, Durerea, Nimicirea şi Moartea, părând atât de reale, încât Owen putea să simtă teama, putea vedea culorile lacrimilor, putea să audă disperarea celor care se luptau ca să supravieţuiască.

 La stânga lui, acolo de unde răsărea luna, o fetiţă se juca pe pajiştea plină de flori sălbatice de vară împrăştiate împrejur.

 Prins în fisura dintre acestea două era un şirag de perle multicolore, un fir subţire de borangic al speranţei pentru Fernandez de Aguilar şi pentru lume.

 Din partea îndepărtată a focului, Najakmul spuse:

 Acestea trebuie unite de cântecul pietrei tale.

 Cristalul său albastru lâncezea în raniţa care îi atârna lângă şold. Cu grija pe care un tată o poartă primului său născut, Owen îl ridică în lumina focului.

 Se simţi sfios pentru el, aflat acum în prezenţa unui alt cristal, apoi mândru, căci sufletul lui Najakmul se dezvălui în ochii ei atunci când îl privi.

 Înclinându-l în mâini, tatonă lumina până ce piatra adună destul foc şi lună pentru a le ţese împreună, proiectându-le apoi pentru a întâlni şi egala cristalul limpede şi incolor al craniului jaguarului.

 Întâlnirea lor produse o alchimie a culorii şi luminii la care el nu mai asistase niciodată. Văzând cum fiecare se întrepătrundea cu cealaltă pentru a face un lucru care era mai mare decât fiecare dintre ele în parte, Cedric Owen înţelese în sfârşit cum firul cântecului cristalelor ar putea uni cele nouă cranii, făcând apoi ca acele patru bestii să se contopească într-una singură. Întrebarea era dacă el era capabil de asta.

 Aşadar.

 Înălţă craniul şi îl mişcă, astfel încât strălucirea din ochii acestuia şi cântecul lui să fie îndreptate în jos, pe fisura alcătuită de plăcile mozaicului.

 Începu din sud, cu piatra roşie, culoarea inimii focului. Fisura se mări pe măsură ce el trimitea cântecul albastru al cristalului spre ea, astfel încât ceea ce fusese înainte o perlă roşie deveni un craniu de cristal carneol. Iar ceea ce păruse o singură linie de pietricele negre de obsidian prinsă în pământ deveni un loc tot mai larg, plin de umbre ale nopţii şi respiraţie molcomă, abia şoptită, în aşteptare.

 Atras de propria piatră, trimis de craniul de bestie al lui Najakmul, merse mai departe spre interior.

 Fisura era acum o vale. Aceasta ducea spre un deşert nisipos larg. Owen păşi pe nisipul aspru, cald, care îi trecea printre degetele de la picioare. Mirosi fumul dulce-amărui, diferit de cel pe care îl lăsase în urmă. Îşi ridică privirea spre cerul strălucitor al nopţii, plin de stele pe care el nici să şi le închipuie n-ar fi putut şi ale căror nume îi erau necunoscute.

 Cristalul roşu ca focul era ţinut de o femeie de aceeaşi vârstă cu el, cu pielea neagră ca smoala. Era goală în faţa lui. Lumina focului turna cascade de auriu şi roşu pe valea de satin a sânilor ei. Făcu un semn din cap spre un butuc pe care vizitatorul se putea aşeza. Când Owen se aplecă pentru a se aşeza, auzi târându-se ceva pe nisipul din spate.

 Craniul albastru de cristal îngână o notă clară de avertisment şi poruncă. Timpul se deformă şi încetini în locul unde se afla. Se întoarse încet pe un călcâi şi prinse între degetele de la celălalt picior şarpele negru cu burta roşie care era pe cale să îl atace, aruncându-l departe în noapte.

 Nu simţi niciun fel de teamă, doar o stare ciudată de euforie. Într-un alt colţ al minţii, îşi ceru scuze faţă de Fernandez de Aguilar, prietenul său, că nu se mişcase cu o viteză asemănătoare atunci când fusese el atacat de şarpe.

 Întorcându-se, văzu că femeia cu pielea întunecată era în picioare. Craniul ei de cristal avea culoarea sângelui, a naşterii, a furiei, a morţii cu colţi roşii, culoarea burţii şarpelui. Acesta absorbea lumina focului şi o revărsa iarăşi, într-un cântec sângeriu, care colora pământul pentru a forma o cale care nu dispăru atunci când femeia cu pielea întunecată îşi întoarse spatele. Owen îşi înclină piatra albastră în aceeaşi direcţie, iar cântecele se întrepătrunseră într-o clipită, pentru a alcătui ceva mai măreţ decât generau fiecare din ele separat.

 Vino! rosti Cedric Owen. Aceasta este vremea noastră, bucuria şi datoria.

 Cuvintele nu erau ale lui. Ele veneau din noapte, din pământ, din locul de dincolo de umbrele pâlpâitoare ale focului, din direcţia spre care trebuiau să se îndrepte.

 Urmară în tăcere prin întuneric calea roşie-albastră şi ajunseră apoi la o stâncă ridicată din deşert, întinsă şi lustruită asemenea unei spinări de balenă. Sus, pe coama acesteia, tăiat clar în piatră, era un locaş rotunjit, de mărimea unui cap de om.

 Trebuie să alcătuim întregul din suma părţilor acestuia, zise Owen. Piatra ta trebuie să se unească astfel cu sufletul pământului.

 Femeia urca deja.

 Piatra sa alunecă în locaşul ei, în locul de la rădăcina pământului, cu un sunet asemănător naşterii unei stele, o implozie orbitoare şi asurzitoare care îl făcu pe Owen să se dezechilibreze, pierzându-şi pentru un moment atenţia, astfel încât nu văzu cel de-al doilea şarpe, care o muşcă pe femeia cu pielea întunecată.

 Când el îşi deschise ochii, femeia se afla pe moarte, dar era bucuroasă de acest lucru. Zâmbetul ei lumina noaptea. Făcu un semn, iar Owen căzu pe spate spre pământul care se deschise pentru a-l lăsa să treacă prin întuneric.

 Aceasta a fost prima ta sarcină, îi spuse Najakmul. Ai înfruntat şarpele şi ai supravieţuit.

 Până să-şi dea seama că ea îi vorbea, era deja într-un loc nou.

 

 În total, Cedric Owen proiectă de opt ori raza cântecului cristalului de-a lungul fisurii care ţinea la distanţă Distrugerea. De opt ori se întâlni cu alţi păzitori ai craniilor, fiecare cu o piatră de culoare diferită, pe care o dăruia pământului, ca astfel cântecul ei să se alăture celui al pietrei albastre, care era de asemenea şi cântecul tuturor celor dinainte, dar mai măreţ.

 De opt ori înfruntă moartea în diferitele ei ipostaze, de la un scorpion la baza unei piramide, la un mistreţ în atac în pădurile unei câmpii umede şi vântoase, la o prăvălire de stânci în valea împădurită a unui râu, atât de frumoasă, încât plânse de tristeţe că trebuia să o părăsească. De opt ori văzu cum păzitorii craniilor întâmpinau aceeaşi moarte pe care el tocmai o evitase, după ce craniul era aşezat la locul său prestabilit.

 Astfel, împlini profeţia lui Nostradamus, care revărsase cele şapte culori ale luminii în forma unui evantai pe masa din hanul din Paris şi îi arătase că după ele veneau întunericul fără de lumină şi albul luminii complete, pentru a întregi numărul culorilor la nouă.

 Ajunse în cele din urmă la cel de lumină completă. Un bărbat bătrân, foarte bătrân, cu nasul coroiat, purtând pe cap un ornament din coame de ren ţinea craniul alb într-un loc acoperit de gheaţă şi zăpadă. În fundal erau căprioare cu blana aspră şi o femeie tânără îngâna cântecul pietrei. Moartea veni după Owen sub forma unei avalanşe, iar el alergă, întorcându-se mai apoi prin zăpada înaltă până la şold. Fisura care contopea craniul cu pământul era săpată adânc într-un bloc de stâncă şi gheaţă. Iar când piatra albă fu în sfârşit pusă la locul ei, bărbatul trebui să fie coborât până acolo cu o funie şi ridicat înapoi la sfârşit.

 Bătrânul şi tânăra femeie îl părăsiră, măturaţi de o avalanşă pe care nu făcură niciun efort să o evite.

 Singur şi nevătămat, Owen stătea în întunericul nopţii pe o întindere atât de vastă şi de albă, că lumina reflectată a stelelor îi rănea ochii.

 Stătea la limita dintre zăpada albă şi noaptea neagră, iar propria piatră albastră îi cânta, rotindu-se şi prinzând în ea firul complex al celor opt culori care înconjurau pământul.

 Doar opt.

 Umbra lui Nostradamus îi şopti în ureche: Nouă sunt cele făcute pentru naţiile omeneşti. Ţine minte asta. Vei avea nevoie să ştii asta mai târziu.

 Owen îşi coborî privirea spre piatra albastră. Reamintindu-şi cele petrecute, îşi dădu seama că trecuse fără să se oprească de la o pădure verde cu cascade înalte şi înspumate la munţi indigo unde un călugăr cu capul ras aşezase piatra albastru-închis într-un loc cioplit în altar, atât de vechi, încât stânca se erodase şi aproape că dispăruse complet. Între aceste două locuri, nu avusese prilejul să meargă în Anglia, de unde provenea piatra albastră şi unde trebuia să se întoarcă.

 Peste miile de kilometri de zăpadă şi gheaţă, vocea lui Najakmul ajunse la el în frânturi sfâşiate de vântul tăios.

 Trebuie să îţi doreşti să mergi acolo.

 Dar unde? răspunse el cu voce tare. Nu ştiu locul.

 Locul o să te cheme. Concentrează-te asupra grijii pentru prietenul tău şi urmează cântecul inimii.

 Spre ruşinea lui, Owen aproape că uitase de Fernandez de Aguilar. Îşi aminti acum de căpitanul navei, întins pe spate pe mozaic, cu un braţ lipsă şi lichidul care i se acumula în plămâni omorându-l. Mirosi fumul focului, dintr-odată mai înţepător, cu aceeaşi aromă dulce-acrişoară de mai înainte.

 Strănută.

 Bea şi adu-ţi aminte, îi zise Najakmul. Prietenului tău îi pasă de tine. Ţi-ai pus viaţa în joc pentru asta. Gândeşte şi adu-ţi aminte.

 Owen strănută din nou şi văzu stelele tremurând pe firmamentul înalt.

 Gândeşte!

 De data aceasta, îşi spuse sieşi acest lucru, fără ajutorul lui Najakmul. Cu un efort chinuitor, îşi încordă mintea şi descoperi în sfârşit ceva de care se putea agăţa: imaginea lui de Aguilar stând cu spatele sprijinit de catargul navei, privind răsăritul înainte de a ajunge la Zama, oferindu-i prietenia fără condiţii sau obligaţii.

 Poate că nu ai vrea să împovărezi astfel un prieten?

 Vocea limpede şi pătrunzătoare ajunse la Owen peste ţinutul părăsit, aducând cu ea soarele arzând, briza mării, fluturarea velelor şi gustul acru-sărat al mării, împreună cu legănarea corăbiei sub picioare.

 Pe măsură ce se obişnuia cu mişcarea corăbiei, aceasta se legăna tot mai puţin. Ţipătul îndepărtat al unui pescăruş veni mai aproape şi se transformă în cântecul unei cucuvele, o pasăre ce nu aparţinea nici tundrei renilor şi nici nopţii junglei umede a jaguarilor lui Najakmul.

 Owen deschise ochii, dându-şi abia atunci seama că îi avusese închişi mai înainte. Era în Anglia. Îşi dădea seama de asta după mirosul umed de iarbă, după vâjâitul vântului şi legănarea mestecenilor în lumina lunii. Îşi dădea seama de asta şi după tăcerea tulburătoare a cristalului. Acesta se întorsese în sfârşit acasă.

 Nu recunoştea locul în care ajunsese. Era înconjurat de pietre  roci gri, aspre  mai înalte cu jumătate de lungime decât statura unui om. Umbrele lor formau fâşii negre şi subţiri, care traversau pământul.

 Acestea se înălţau în faţa unui tumul acoperit de iarbă, lat cât corabia lui de Aguilar. În capătul acestuia, în faţa lui Owen, se afla o intrare de piatră care ducea spre un tunel şi era păzită de patru pietre-santinelă şi câteva altele mai scunde şi pitice, acoperite de semne cioplite, care sclipeau în lumina lunii. Erau ca nişte silabe ilizibile, abia şoptite în noapte.

 Cărări abia vizibile, fantomatice, se îndreptau din toate direcţiile, asemenea spiţelor unei roţi, spre centrul tumulului din cercul de pietre. Pietrele înălţate răsunau vag, disonant, încât Owen se simţea prins într-o plasă ca de păianjen ţesută de lună. Această plasă îl trăgea, fie că voia sau nu, spre gura pătrată şi neagră a tumulului.

 Era un mormânt. Putea încă să audă oftatul celor care trăiseră cândva.

 Bufniţa ţipă din nou, de această dată mai răguşit. Owen simţi că îl trec fiorii din cauza unei ameninţări pe care nu o cunoştea. Piatra lui albastră nu îi dădea niciun avertisment, aşa cum făcuse înainte de furtună, ci stătea în tăcere, cu respiraţia tăiată, aşteptând.

 Este necesar să mori pentru această piatră?

 Bufniţa ţipă pentru a treia oară. Owen îşi ridică piatra albastră pentru a capta mai bine razele lunii, proiectându-le apoi în faţă, pentru a-i lumina calea.

 Pentru prima dată, piatra revărsa toate cele nouă culori ale neamurilor oamenilor. Acestea erau întreţesute pentru a forma ceva asemănător strălucirii de deasupra apei sau a gheţii de pe un munte înalt, o culoare care nu avea niciun nume, dar era inimaginabil de desăvârşită.

 Aceasta se arcuia înaintea lui asemenea unui curcubeu întors cu roşul spre interior şi o linie de alb diamant pe margine. Cedric Owen păşi condus de lumina fantomatică a cărării spre intrarea în tumul, care se deschise pentru a-l primi, apoi pătrunse în tunelul de dincolo.

 

 Lumina fu înghiţită de întuneric. Owen stătea în capătul orb al încăperii. Aceasta era mai mare decât păruse din exterior. Simţea piatra care mărginea peste tot tunelul. Pereţii acestuia îi atingeau creştetul şi umerii. Dacă îşi întindea mâinile, putea să atingă marginile.

 Pe podea erau împrăştiate oase. Îngenunchind, le pipăi lungimea şi capetele curbate şi le recunoscu a fi oseminte umane şi de cal, adunate mai multe la un loc. Degetele îi trecură peste ceva metalic: o broşă sau o monedă. Îşi frecă degetul mare de ea pentru a îndepărta praful mormântului, dar nu reuşi să vadă clar inscripţia de pe aceasta. O vârî în raniţă şi pipăi mai departe, căutând locaşul în care trebuia să îşi aşeze cristalul. Nu simţea niciun pericol, deşi era înconjurat pretutindeni de moarte.

 Un zgomot îl făcu să se răsucească. Era sunetul unor voci care se certau. Găsi o firidă şi se lipi cu spatele de peretele umed al mormântului. Acoperi cu ambele mâini ochii craniului de cristal, pentru ca acesta să nu mai reverse lumină, trădându-i astfel prezenţa.

 Ochii lui distingeau în întuneric forme inexistente. O tânără îmbrăcată în mod bizar trecu pe lângă el, rostind cuvinte într-o limbă pe care Owen nu o recunoştea. Ajunse la capătul movilei funerare şi privi împrejur. În lumina difuză, văzu locaşul în care trebuia aşezat cristalul albastru.

 Fără să-şi dea seama, Owen icni cu respiraţia tăiată.

 La auzul acestui sunet, femeia se răsuci pe călcâie şi de această dată Owen icni plin de uimire. Între cele două mâini ale ei, cu grija unei mame care îşi ţine copilul în braţe, aceasta avea o piatră albastră aidoma cu a lui. În oglinda curbată a craniului îşi văzu propria reflexie, dar, spre uimirea lui, văzu că părul îi era alb. Şocul acestor două lucruri, al pietrei şi al părului, îl amuţiră.

 Tânăra îl privi atent, apoi se încruntă. În chipul ei, Owen îşi recunoscu bunica şi ştiu că era la rându-i recunoscut. Ar fi vorbit, dar ea se întoarse şi privi alarmată în spatele ei, apoi alergă spre capătul movilei şi îngenunche, ridicându-şi piatra spre locul ei de odihnă.

 Mânat de temeri pe care nu le putea numi, Owen rosti cu voce tare:

 Nu întârzia.

 Tânăra se întoarse speriată. El încercă să o ajute, aşa cum îi ajutase şi pe ceilalţi. Dar, înainte ca mâinile lui să le poată găsi pe ale ei, locul se umplu de o ceaţă atât de densă, încât aceasta o înghiţi atât pe tânără, cât şi piatra. De afară, de unde venise ceaţa, se auzi un strigăt, apoi un bubuit ca de tunet, întunericul fu sfâşiat de un ţipăt înăbuşit şi de sunetul unui corp căzând.

 Owen nu credea că fata reuşise să pună piatra acolo unde trebuia. Orbit de ceaţă, îşi pipăi drumul spre locul unde ea îngenunchease. Tot pipăind, descoperi locaşul şi şi-ar fi pus în el piatra albastră, acolo unde mai făcuse de opt ori deja, când pielea i se înfioră, vestind un alt pericol.

 Se răsuci. O pală de aer întunecat îi atinse uşor partea stângă a capului. În întuneric, acolo unde înainte fusese un zid gol, era acum un spaţiu vast. În centru, luminat de focul care stătea să se stingă, Fernandez de Aguilar era întins pe mozaic. Din corpul lui se ridica duhoarea specifică a plămânilor aflaţi în putrefacţie. Respiraţia îi era hârşâită. Din nas, i se scurgea o spumă sângerie.

 Fernandez?

 Owen îngenunche pentru a-i lua pulsul care îi bătea sub degete într-un mod pe care el îl cunoştea prea bine şi îl ura.

 Fernandez, nu!

 Se aplecă, pregătit să încerce respiraţia artificială, dar era deja prea târziu. Cu intimitatea unui iubit, văzu mişcarea prin care sufletul prietenului său se ridica din corpul în care sălăşluise pentru o vreme.

 Se lăsă pe vine. Umbra lui de Aguilar făcu o plecăciune în faţa lui.

 Nu fi îndurerat, prietenul meu. Moartea nu este un lucru atât de rău când a fost precedată de bucurie. Iar tovărăşia ta mi-a adus multe bucurii.

 Nu! Nu se poate să mori!

 Owen era nenorocit, legănându-se şi jelind aşa cum îi văzuse pe alţii făcând, dar cum el încă nu făcuse niciodată, nici măcar pentru bunica sa.

 Tot mai ţinea în mâini cristalul, iar acesta îi cânta. Încheieturile degetelor erau zgâriate. Se lipi cu spatele de perete, unde pietrele ascuţite îi înţepau carnea.

 Limita dintre viaţă şi moarte devenise dintr-odată un lucru tangibil, o membrană fină, de un negru strălucitor, care modela aerul în faţa lui. Strângând cristalul albastru, având ascuţimea tăioasă a pietrelor ca o a doua ancoră la spatele său, Owen îşi împinse mâna liberă prin barieră, spre locul unde corpul lui de Aguilar zăcea în lumea morţilor.

 Fără niciun avertisment, simţi o căldură arzătoare, de parcă şi-ar fi băgat mâna într-un furnal. Aceasta fu însoţită de un îngheţ amarnic, care îi transformă degetele în cioturi de fier care refuzau să se îndoaie.

 Înjurând şi apoi ţipând, Owen îşi forţă mâna întinsă pentru a-şi duce propria viaţă în locul întunecat al morţii lui de Aguilar.

 Moartea veni să îl ia mai repede decât şarpele sau scorpionul, mai zdrobitoare decât stâncile sau avalanşa. Iuţeala care îi fusese dată de fumul aromat nu mai era suficientă pentru a-l ajuta să scape. Asemenea unui pumn de gheaţă neagră, aceasta îi prinse braţul, întinzându-i-se spre inimă…

 …unde întâlni cântecul statornic al pietrei albastre, în miezul sufletului său.

 Lumea explodă în aşchii albastre, negre şi stacojii.

 Cedric Owen căzu pe spate, lovindu-se cu capul de piatră. De o parte, era ars de foc, iar de cealaltă, cuprins de gheaţă. O parte mică şi îngrozită a minţii îi spuse că ajunsese în iad şi că preoţii avuseseră dreptate, şi că avea o eternitate la dispoziţie pentru a se căi de păcatul mândriei.

 Restul minţii ştia doar că piatra albastră îi zăcea grea pe abdomen şi că avea să vomite.

 Se ridică în genunchi şi vomită violent, vărsând până când începu să aibă impresia că interiorul stomacului avea să i se sfâşie şi să i se reverse pe gât. Cineva îi puse în mână un pahar făcut din frunze cusute în formă de con cu mlădiţe subţiri. Bău lichidul gros şi amar fără să comenteze sau să se plângă.

 Vomită de trei ori. De trei ori i se dădu să bea lichidul oribil. În cele din urmă, se ridică şi deschise ochii, pentru a vedea dacă Dumnezeu sau necuratul, sau vreun alt monstru avea să-i fie de-acum stăpân.

 Îşi întoarse privirea spre o siluetă abia întrezărită, îmbrăcată în cămaşă albă, care stătea aproape de foc cu o mânecă îndoită pe genunchi. Clipi iarăşi şi iarăşi, dar silueta nu dispăru.

 Bine-ai venit înapoi, spuse paşnic Fernandez de Aguilar. S-ar părea că, încă o dată, îţi datorez viaţa.

 Pentru a doua oară în prea puţine zile, Cedric Owen leşină din nou.

 Provincia sudică Maya, Noua Spanie

 Octombrie 1556

 

 Se trezi în lumina zilei, la începutul răcoros al dimineţii, când căldura focului încă era bine-venită.

 Era întins pe iarbă, nu pe mozaic. Deasupra lui erau copaci plini de păsări colorate şi animale cu blana moale, care atârnau de crengi şi îl priveau cu ochi negri şi mari.

 Nu le mai putea auzi respiraţia şi nici nu se mai putea pierde într-o sclipire a luminii pe-o pană. Jelea pierderea aceasta la fel cum şi-ar fi jelit pierderea auzului sau vederii.

 Se ridică şi vomită din nou, un lucru devenit de-acum atât de obişnuit, încât trupul lui nu se mai opunea. De această dată, Najakmul fu cea care îl prinse şi îi dădu băutura întunecată. El simţi apăsarea sânilor ei pe piele. Un fior de teamă îl făcu să se îndepărteze brusc.

 Cedric Owen?

 Mâinile ei abia îl ţineau. El nu o privi, nu putea să facă asta fără să îşi aducă aminte cum fusese în acea noapte pe mozaic, pe linia de graniţă dintre Nenorocire şi Inocenţă.

 Am dat greş, murmură Owen.

 Najakmul era extenuată. Liniile adânci de pe faţa ei trădau acest lucru. Ea zâmbi ţeapăn, de parcă muşchii ei ar fi uitat să funcţioneze.

 Nu ai dat greş.

 Dar sunt în viaţă, iar toţi ceilalţi au murit.

 Şi crezi că asta e o greşeală? spuse ea zâmbind cu neîncredere.

 El nu avea dispoziţia necesară pentru a fi tachinat.

 Nu m-am gândit decât la Fernandez. Nu mi-am unit piatra albastră cu pământul. Încă o am cu mine.

 Nu avea piatra numai în mână, ci şi în inimă. Ceva se schimbase, astfel încât el nu mai tindea spre piatră ca spre un lucru în afara fiinţei lui. Piatra devenise el, sau el devenise piatra. Cântecul acesteia era bătaia inimii lui, iar bătaia inimii lui era cântecul ei.

 Nu era de datoria ta să aşezi cristalul la locul său, important era doar să îi găseşti locul. Iar prietenul tău trăieşte, deci nu ai dat greş. Aceasta îţi aparţine, drept dovadă.

 Najakmul îi puse o monedă în palmă. Mijindu-şi ochii împăienjeniţi, văzu că era un medalion de bronz, cu un dragon cioplit pe el. Aripile îi erau cele ale unui vultur, corpul agil al unui jaguar, fălcile căscate aparţineau unui crocodil, iar coada era încolăcită asemenea unui şarpe. Bestia avea răsăritul soarelui în spate şi o semilună deasupra. În faţa ei, spre vest, era un om  mic şi nesemnificativ în faţa forţei bestiei.

 O fâşie dintr-o piele de animal pe care nu o recunoştea transforma moneda în ceva ce putea fi purtat la gât. Najakmul i-o luă din mână şi i-o aşeză în jurul gâtului. Owen îşi ridică privirea, studiind-o în lumina soarelui.

 Acesta e Kukulkan?

 El este, într-adevăr. Cel care se va ridica din cele patru animale atunci când cercul celor nouă pietre va fi unit. Doar păzitorul pietrei albastre poate purta un asemenea lucru şi trebuie s-o facă la sfârşitul vremurilor. Tu eşti cel care ar trebui să-l păstreze acum şi să te asiguri că va rămâne împreună cu piatra.

 Cum pot eu… îngână Owen încruntat.

 Gândeşti prea mult, Cedric Owen. Acum, bea şi dormi. Vom vorbi despre aceasta mai târziu.

 Ea îi duse din nou conul de frunze la buze. Nesuferita băutură neagră i se urcă la cap şi îi fură minţile. Adormi. Când se trezi din nou, era noapte, apoi zi din nou, cu soarele luminând dinspre vest, pentru a descoperi o altă poiană. Era întins sub un adăpost de data aceasta, făcut din crengi sprijinite în picioare, cu frunzele lor umbrindu-i faţa. Din poiană, putea să vadă vârful unui munte. Se afla pe o pantă aproape de vârful acestuia.

 Najakmul era aplecată deasupra lui, apăsându-şi degetele pe buzele lui, pentru a le deschide forţat. El muşcă din ceva amar şi se înecă. Acum, conul pe care i-l dădu avea apă în el. Niciodată nu mai fusese atât de bucuros să o bea.

 Se ridică şi nu mai vomită.

 Îmi pare rău.

 Îşi amintea că mai spusese asta şi înainte, dar nu răspunsul ei. Fără un cuvânt, ea îi dădu carne prăjită. Aroma îi stârni pofta. Mâncă şi simţi cum căldura hranei i se răspândea prin corp până în vârful degetelor. Lumea încetă să strălucească şi să se legene, însă fără să-şi recapete culorile. Nici cântecele care le însoţeau.

 Îşi puse degetele pe medalionul de la gât.

 Nenorocirea este cea care va domni în final?

 Înspăimântat, îi aştepta răspunsul.

 Najakmul se lăsă pe vine. Îi dădu deoparte părul din ochi şi îşi lăsă mâna să întârzie pe fruntea lui. Ochii îi erau calzi şi întunecaţi, dar încă obosiţi, însă mai puţin decât fuseseră înainte.

 Vremea nenorocirii nu va sosi decât atunci când soarele va trece pe calea spre lumea de dincolo, peste patru sute de ani.

 Atunci, de ce am aşezat cristalele la locul lor? Toate, în afară de acesta?

 Bâjbâi lângă el, după raniţă. Cineva îi aşezase cristalul albastru înăuntru şi o închisese cu catarama.

 Pe acesta nu l-am aşezat. Cercul celor nouă nu este complet. Kukulkan nu se va înălţa.

 Nu tu eşti cel care trebuie să aşeze piatra. Încă nu a sosit timpul.

 Nu mai înţeleg nimic! spuse el, simţind o scânteie de mânie.

 Ea se ghemui în faţa lui, goală, cu genunchii îndoiţi.

 Tu nu ai traversat doar distanţe în spaţiu în călătoria ta, Cedric Owen. Ai călătorit de-a lungul secolelor. Ceea ce ai văzut nu s-a petrecut aici sau acum. Ai călătorit prin cântecul pietrei tale, care nu străbate doar spaţiul, ci şi timpul. De aceea nu ai pus cristalul la locul său. În acel timp îndepărtat, la mulţi ani de acum încolo, altcineva va fi cel care va aşeza cristalul. Un alt păzitor al pietrei va putea să facă asta, dar numai dacă reuşeşti să îi laşi indicii despre timp şi loc.

 Atunci de ce…?

 Îi prinse faţa cu amândouă mâinile. Obrajii ei plini de cicatrice erau atât de aproape, încât ochii i se încrucişară încercând să îi vadă cum trebuie. Ochii ei îi fixară pe ai lui.

 Ascultă-mă şi încearcă să înţelegi, îi zise. Sarcina ta a fost să găseşti locul în care trebuie aşezat cristalul. Doar atât. Pot să îţi spun ziua şi ora la care Kukulkan poate fi trezit, dar locul trebuie să vină de la tine. După ce ai descoperit locul, trebuie neapărat să laşi indicii cu privire la timpul şi locul chemării lui pentru succesorul tău, în aşa fel încât acestea să nu poată fi pierdute încă o dată, fără însă a putea fi găsite de cei care ar folosi aceste lucruri în scopuri greşite. Tu eşti cel care trebuie să o facă. Este menirea ta.

 Dar atunci am dat greş, pentru că nu ştiu unde era locul acela.

 Citi şocul din ochii ei. Clătină din cap într-o stare de groază mută. Încruntându-se, îl întrebă:

 Şi ai recunoaşte locul dacă l-ai vedea din nou?

 Desigur. Imaginea lui îmi este întipărită în suflet. Dar aş putea să caut în lungul şi-n latul Angliei fără să îl mai regăsesc.

 O să îl regăseşti, zise ea dând din cap pentru a se convinge amândoi de asta. E a doua sarcină din cele trei pe care le ai de îndeplinit în viaţă. Ai realizat-o pe prima: descoperă secretul cristalului. A doua este să descoperi unde trebuie aşezat acesta la sfârşitul vremii, iar a treia e să ascunzi piatra în siguranţă, lăsând indicii despre unde se află pentru când va veni vremea lui Kukulkan. Eşti capabil să împlineşti aceste lucruri, Cedric Owen. Soarta lumii depinde de tine. Aceasta este vrerea.

 Şi voi muri după îndeplinirea lor?

 Păzitorul pietrei moare întotdeauna. Acesta este rostul lucrurilor. Dacă ai trăit pentru piatră, vei muri în îndeplinirea ultimei sarcini, zise mijindu-şi ochii. Este mai bine să mori cu bucuria sarcinii împlinite decât pur şi simplu la finalul vieţii. Piatra dă sens vieţii. Nu există un dar mai mare.

 Owen îşi coborî privirea spre piatra din mâini. Sentimentul că aceasta era parte din el era unul nou, nepreţuit. Îşi văzu reflexia în strălucirea craniului şi îşi aminti că acest lucru se mai întâmplase o dată.

 În movila funerară, aveam părul argintiu… spuse el.

 Arată-mi, zise Najakmul aplecându-se, cu fruntea ei sprijinită de a lui.

 Eu nu…

 Alcătuieşte imaginea în mintea ta şi arată-mi-o în cristal.

 El nu gândea logic, lucru care era de ajutor. Rechemă amintirea propriei reflexii în piatra albastră. Pe obrazul stâng era o cicatrice pe care acum nu o avea, iar părul îi era la fel de bogat ca întotdeauna, dar argintiu, aproape alb. Pentru că piatra era parte din el, îi împărtăşea amintirea. Văzu cum imaginea lui reflectată se schimba şi încercă să o reţină.

 Destul.

 Najakmul se îndepărtă. Îşi întinse ambele mâini spre faţa lui şi îl sărută pe sprânceană. Atingerea buzelor ei îi zgudui întreaga fiinţă. Simţi cum se îmbujorează cu o bucurie de copil şi o plăcere de bărbat.

 Şşşt. Ar trebui să dormi. Unde-ai ajuns şi ce ai făcut n-a fost uşor.

 Era deja adormit pe jumătate. Amintirile îl învăluiau trecătoare, asemenea fumului sau viselor.

 Îi zise răguşit:

 În vremea care va veni, am văzut o tânără în încăperea funerară. Purta o piatră albastră, dar nu am văzut dacă a aşezat-o sau nu în locaşul ei. O ceaţă m-a învăluit şi mi-a răpit vederea. După aceea, nu am mai văzut-o.

 Najakmul îşi muşcă buza, dând uşor din cap.

 Atunci, nu e sigur că va reuşi. Noi nu putem decât să facem tot ce ne stă în putinţă pentru a ne asigura. Trezirea lui Kukulkan depinde de asta.

 Luă un băţ şi răscoli jarul. Scântei se înălţară spre cerul albastru.

 Te-ai depăşit pe tine însuţi şi suntem mândri de tine, noi, cei care te-am condus spre această faptă. După cum măsurăm noi timpul, ai lucrat patru zile şi patru nopţi fără încetare şi ai adus înapoi sufletul prietenului tău. Niciunul dintre noi nu s-ar fi descurcat mai bine.

 Patru zile?

 Şi patru nopţi. De aceea eşti atât de slăbit şi trebuie să te hrănim pentru a te întrema.

 Îi mai dădu o bucată de carne.

 Iar tu ai stat cu mine în tot acest timp? întrebă el în timp ce mesteca.

 Ea zâmbi arătându-şi dinţii albi.

 Pentru asta m-am născut. Asta şi, atunci când va veni vremea, pentru a te trimite acasă. Dormi şi bucură-te de unirea inimii şi a pietrei tale. Acest lucru era aşteptat de multă vreme şi trebuie să meditezi asupra lui.

 

 Presiunea vezicii fu cea care îl trezi. Soarele se mutase înapoi pe cer, de unde trase concluzia că dormise cel puţin o noapte şi ziua următoare. Era singur, întins pe un pat de ierburi. În apropiere era proptit un bidon cu apă. Bău, apoi se ridică şi merse să se uşureze.

 Najakmul nu mai veghea asupra lui. În schimb, Diego şi fraţii lui se ocupau de catâri în apropiere. De Aguilar era prin preajmă, îmbrăcat în cămaşa albă pe care Owen o adusese pentru el, cu mâneca goală cusută cu grijă. Spaniolul cioplise un băţ lung şi exersa mişcări de scrimă cu mâna stângă. Îl văzu pe Owen şi aruncă băţul, venind să se aşeze lângă focul de la gura adăpostului.

 Bine-ai venit, englezule. Credeam că o să dormi poate până la venirea zăpezilor. Nu vrei ceva de mâncare? Ştiu să fac chiftele de porumb.

 Mulţumesc, da. Zăpezile ajung până aici?

 Ajung şi aici într-un final. Pe vârful muntelui este nişte zăpadă.

 Cu o singură mână, de Aguilar pregăti pentru amândoi câte o chiftea de porumb. Mişcările aveau fluiditatea dată de exersarea constantă.

 Cât de mult am dormit? întrebă Owen.

 Poate e mai bine să nu pui o asemenea întrebare. Ai îndeplinit un lucru mare, din puţinul pe care l-am înţeles eu din el.

 Nu a părut aşa la momentul respectiv.

 Atunci, nu o să ducă la aroganţă, ceea ce este bine. Nu aş putea suporta să-i fiu atât de îndatorat unui om arogant.

 Ochii lui de Aguilar dezvăluiau un nou calm în timp ce întoarse chifteaua şi i-o dădu.

 Eşti schimbat, spuse Owen.

 Am văzut moartea cu ochii şi am supravieţuit. Nu sunt multe lucruri de care aş mai putea să mă tem acum.

 Şi ce vei face de-acum?

 Orice îmi vei cere. Sunt spadasinul tău. Nu, zise ridicându-şi mâna, nu mă poţi contrazice. Voi merge acolo unde îmi vei spune şi voi face ceea ce îmi ceri, dar nu te voi părăsi chiar dacă îmi ceri asta, aşa că scuteşte-ne pe amândoi de o situaţie jenantă.

 De Aguilar era relaxat şi în acelaşi timp vioi, aşa cum fusese după atacul din Sevilia. Era o privelişte minunată.

 Owen simţi apăsarea caldă a dragonului de bronz pe piept. Ridică medalionul şi îl atinse uşor cu degetul mare.

 Presupun că ar trebui să mă întorc în Anglia şi să caut locul cercului de piatră.

 Îşi trecu mâinile peste faţă. Iubea Anglia, dar îşi dorea cu disperare să nu trebuiască să părăsească tot ceea ce descoperise în jungla jaguarilor.

 Şi ai vrea să te întorci în ţara ta un om bogat sau sărac? întrebă de Aguilar precaut.

 Am de ales?

 Cred că da. Najakmul a fost chemată în junglă să moşească o femeie, dar mi-a dat de înţeles că… în călătoriile tale, aveai părul alb.

 Într-adevăr. Argintiu strălucitor, asemenea cositorului. A fost foarte straniu să văd asta.

 S-ar părea că, în timp ce piatra cere lucruri mari de la tine, îţi acordă şi un mare dar. Ne este dată o perioadă de graţie în care să ne odihnim şi să ne bucurăm unul de compania celuilalt, de acest loc şi de oamenii de aici, înainte de a trebui să ne întoarcem în Anglia pentru a-ţi împlini destinul.

 O perioadă de graţie? Cât de mult? O săptămână? O lună? Un anotimp?

 Până o să ai părul argintiu, prietene.

 De Aguilar se aplecă şi prinse o şuviţă din părul lui Owen. Îi cercetă rădăcina cu interes exagerat.

 Eu aş spune probabil treizeci de ani, dacă nu o să suferi niciun şoc mare.

 Treizeci…?

 Owen îl privi fix. Apoi, începu să râdă şi râse în continuare, ştiind că arăta ridicol, dar bucurându-se de cum se simţea, aşa cum se bucura de freamătul frunzelor şi mirosul junglei, de vocile murmurate ale lui Diego şi ale fraţilor acestuia încercând să calmeze catârii speriaţi de izbucnirea bruscă a nebunului de englez.

 Jumătate de viaţă şi apoi vei veni cu mine în Anglia? îl întrebă pe spaniol. Chiar aşa?

 De Aguilar păru serios pentru un moment, apoi un zâmbet larg i se întinse pe întreaga faţă.

 Da, în Anglia, unde graţiosul meu rege s-a căsătorit cu scorpia nenorocită care îţi este regină. Da, chiar insist asupra acestui lucru. Dar nu încă. Mai întâi, ne trăim floarea vieţii în paradis, tu şi cu mine, îmbogăţindu-ne pe parcurs. 




 

 

CAPITOLUL 23





 Ferma Lower Hayworth

 Oxfordshire

 Iunie 2007

 

 Pe ecranul laptopului din faţa Stellei mai erau două linii de text înainte de finalul paginii.

 

 3 iulie 1586, de la Jan de Groot, negustor, pentru încărcătura de sisal neprelucrat în funii a trei corăbii şi încărcătura cu funii gata făcute a uneia: diamante în valoare de 100 de lire (o mie de livre)

 

 3 iulie 1586, tot de la Meinheer de Groot, o spadă pentru un om stângaci, meşterită cu mare artă de fraţii Gallucci din Torino, Italia, estimată la 5 lire, un cadou

 

 Transcrierea registrelor devenise obsesia ei şi era bucuroasă de asta. Alese un rând pe care îl desenă, apoi altul, şi apăsă tastele ca să formeze hieroglifele, apoi se lăsă pe spate rotindu-şi umerii în timp ce avea loc tehno-magia asamblării acestora.

 Era în biroul Ursulei Walker, o încăpere cu grinzi înalte de stejar şi pereţi văruiţi în alb. În capătul camerei, două uşi de sticlă dădeau spre o livadă şi o grădină cu mirodenii, neschimbate din vremuri medievale.

 Ursula lucra sub merii de afară. Îi vedea picioarele întinse pe un petic de iarbă umbrit. Câmpiile din depărtate erau liniştite. Petele maro, acolo unde fuseseră corturi înainte, aproape că deveniseră iarăşi verzi.

 Din bucătărie se auzi sunetul unor paşi târşâiţi. Stella se aplecă în grabă peste laptop.

 Cafea? întrebă Kit.

 Mulţumesc, răspunse Stella fără să îşi ridice capul. Cât e ceasul?

 Cinci şi jumătate. Lucrezi deja de unsprezece ore. Ar trebui să iei o pauză.

 Imediat. Aproape am terminat.

 A telefonat Gordon, spuse Kit. A terminat analiza fisurii calcaroase a craniului. Este de părere că acesta a fost pus în apa din peşteră în primăvara anului 1589, după moartea lui Cedric Owen.

 Deci încă nu ştim cui aparţine scheletul, zise Stella. Cum merge traducerea?

 Încet.

 Kit se legănă în cârje. De când erau acolo, făcuse tot ce putea pentru a renunţa la scaunul cu rotile. Mergea mai bine decât înainte, dar încă avea nevoie de ajutorul Stellei la îmbrăcat şi dezbrăcat, şi era tot mai nemulţumit de asta.

 Acum, se sprijini de perete pentru stabilitate.

 Cedric Owen se află în ţinuturile Maya, bând fum în junglă cu o femeie care este şi jaguar în acelaşi timp. Cred că uităm cât de opac poate fi scrisul din perioada elisabetană, chiar şi atunci când nu este dezvăluit prin prisma hieroglifelor antice maya. Ursula l-a rugat pe Meredith Lawrence să vină să o ajute.

 Ştiu. Mi-a spus să-ţi transmit salutări când a sosit. Erai şi tu de faţă.

 Desigur. Uitasem, rosti Kit cu răceală.

 Se comportau unul cu celălalt de parcă ar fi fost străini. În cele patru zile de când ea încercase să îl vindece cu ajutorul cristalului, fisura dintre ei devenise un hău de netrecut. Vorbeau unul cu celălalt doar când era absolut necesar, în propoziţii frânte, simulând prietenie şi amabilitate.

 Ce o şoca însă cel mai tare pe Stella era cât de uşor şi de repede se îndepărtaseră. Putea să îşi aducă aminte că îl iubise, dar acum, când încerca, nu reuşea să îşi mai amintească de ce sau cum. Răceala din ochii lui Kit devenise un perete de oţel şi nici nu mai încerca măcar să simuleze că îi împărtăşea ceea ce simţea.

 Şi nici nu făcea vreun efort pentru a-şi ascunde ura faţă de cristalul albastru. Ea îl scoase la iveală la sosirea lui Meredith, iar Kit preferase să iasă împleticindu-se din cameră decât să rămână în prezenţa acestuia. Nici acum nu ar fi intrat în birou dacă acesta nu ar fi fost pus în rucsac, ascuns sub birou.

 Nu mai rămăsese nimic de spus. Stella deschise un document nou de lucru şi începu să deseneze rândurile pe care numai ea putea să le distingă. Când îl auzi pe Kit plecând, nu simţi regret, ci uşurare.

 

 Ceva mai târziu, Meredith Lawrence veni la ea, când ajunsese deja la jumătatea volumului următor. Se sprijini de marginea uşii franţuzeşti, relaxat, fără cravată la gât, cu mânecile cămăşii suflecate până la coate.

 Poţi să faci o pauză?

 Dacă îmi dai un motiv destul de bun.

 Nu cel pe care îl vrei, îi răspunse zâmbind a scuză. Nu am găsit încă data sau locul, dar poate nişte indicii spre calea cea bună. Dacă ai vrea să ni te alături la un pahar de ceai cu gheaţă, am putea să îţi arătăm unde am ajuns.

 Grădina era mică şi sălbatică, cu un gazon încâlcit, cu marginile delimitate de mirodenii şi vrejuri de roşii legate de trunchiul unor copaci cu mere pădureţe. Ursula lucra pe o pătură în carouri, sub un pâlc de meri înfloriţi târziu. În jurul ei, hârtiile erau răspândite în semicerc, sub câteva pietre mici, pentru a nu fi luate de vânt.

 La apropierea Stellei, se ridică şi îi făcu loc.

 Scuze, e un pic cam rustic. Am pierdut obiceiul lucrului la birou în ţinutul renilor lui Kikaame şi nu l-am mai recăpătat de-atunci. Vrei un scaun?

 Pătura este perfectă. Oricum, cred că o să iau forma scaunului.

 Stella se întinse în soare, pe pledul în carouri negre şi roşii, punându-şi braţul peste ochi pentru a se feri de prea multă lumină. Kit nu era nicăieri prin apropiere, lucru pentru care era recunoscătoare.

 Peste câteva minute, simţi umbra lui Meredith trecând deasupra ei, aducând ceaiul. Până atunci, se încălzise în soare şi era toropită, nemaiavând chef să se ridice. Cu mâna în continuare pavăză la ochi, întrebă:

 Ce avem până acum?

 Vocea ei avea o urmă vagă de accent irlandez, o parte de Kit de care nu se dezbărase încă.

 Un câine şi un liliac, îi răspunse Ursula. Adică, mai exact, o pereche de hieroglife recurente care nu au nicio legătură evidentă cu povestea. Una dintre acestea înfăţişează capul unui câine îndreptat spre stânga, iar cealaltă  un liliac în zbor. Luate separat, pot însemna tot felul de lucruri, de la loialitate la vânătoare, la vis, la un anume membru al dinastiei maya condusă de Doi Jaguari. Puse împreună, înseamnă mai mult ca sigur Oc şi Zotz, o parte a unei date, după calendarul maya.

 Stella îşi ridică braţul de pe ochi. Inima începu să îi bată mai repede.

 Şi în engleză, asta e…?

 Meredith îşi întinse braţele.

 Dacă am şti, aş fi fost ceva mai vesel când am venit la tine.

 Fără numere, hieroglifele nu au niciun înţeles, se auzi vocea Ursulei care plutea în soarele târziu al amiezii. E ca şi cum am spune că azi este marţi în iunie. Dacă nu specific că e marţi, 19 iunie 2007, nu dau de fapt nicio informaţie.

 Asta e tot?

 Până acum. Încă mai lucrăm la asta.

 Grozav, spuse Stella rostogolindu-se pe burtă. După patru zile de muncă, nu am obţinut decât o marţi în iunie. De ce nu ne-a dat Owen data pur şi simplu în text?

 Nu ştia ce calendar să folosească, zise Meredith, iar când Stella îl privi nedumerită, explică mai departe: Owen tocmai trăise perioada haosului administrativ creat de trecerea de la calendarul iulian la cel gregorian, în care unele, dar nu toate ţările catolice din Europa, tăiaseră nouă zile din calendar, în timp ce ţările protestante, inclusiv Anglia, preferaseră să ignore bazaconiile unui papă catolic. Jumătate din Europă nu avea nici măcar habar ce dată era. Şi nimeni nu ar fi putut să ştie ce versiune avea să fie folosită cinci secole mai târziu, dacă într-adevăr avea să supravieţuiască vreuna dintre acestea. Owen nu a putut decât să aleagă singurul sistem despre care ştia că este exact.

 Iar calendarul maya este precis cu şapte miimi de secundă la şaisprezece mii de ani, deci mergea la sigur cu acesta, adăugă Stella.

 Ştia asta de la Davy Law. Însă Ursula şi Meredith fură impresionaţi. Se bucură o clipă de acest sentiment.

 Deci încotro ne îndreptăm de aici? întrebă ea după un moment lung de tăcere.

 Trebuie să gândim aşa cum a gândit şi Owen.

 Ursula se întinse după un teanc de hârtii şi le întinse pe iarbă. Hieroglifele-pereche, câinele şi liliacul, apăreau pe fiecare pagină. Le subliniase cu galben.

 Privind lucrurile logic, dacă presupunem că Owen ştia data, ora şi locul unde trebuie dus cristalul, atunci avea sarcina aproape imposibilă de a transmite mai departe nealterată această informaţie, asigurându-se în acelaşi timp că aceasta nu avea să cadă în mâinile lui Walsingham sau a oricui altcuiva care ar fi vrut să distrugă craniul sau să îl folosească pentru propriile scopuri. A făcut probabil tot ce a considerat că e mai bine.

 O cale evidentă, spuse Meredith, ar fi să spargă informaţia în fragmente pe care să le ascundă apoi în locuri diferite. Eu asta aş fi făcut în locul lui Owen. Ceea ce ne duce direct la medalionul pe care l-ai găsit în peştera în care se afla cristalul, cea care are semnul astrologie al Balanţei pe spate.

 Acesta?

 Stella îşi băgă mâna sub tricou şi îşi scoase medalionul de la gât, dându-i-l. Ursula se aplecă peste umărul lui Meredith pentru a-l privi.

 Niciun număr, zise Meredith clătinând din cap. Nici cifre englezeşti, nici arabe, nici romane, nici sistemul de numărătoare maya, nici măcar crestături pe margine. Mă gândeam că poate am trecut cu vederea ceva zilele trecute, dar nimic, rosti el, sprijinindu-se cu spatele de un copac. La naiba!

 Ursula luă medalionul şi îl roti între degete.

 Şi nimic care să ne ducă la Balanţă, poate doar dacă găsim o dată în octombrie care să se poată potrivi cu Oc şi Zotz. Dar asta este abia peste patru luni, ceea ce e prea mult. Kikaame a zis că piatra va îndrăzni să se arate abia în ultimele săptămâni, chiar înainte de data finală.

 Ridică medalionul rotindu-l în lumina soarelui, care făcea bronzul să pară de culoarea mierii. Urmă o pauză şi un icnet brusc.

 Stella se ridică.

 Ursula spuse calmă:

 Meri, când ai văzut ultima oară un dragon îndreptat spre dreapta, în loc de stânga?

 În afară de fiecare suprafaţă verticală din colegiul Bede? zise el aplecându-şi capul într-o parte. Aproape niciodată. Aproape că fiecare dragon pictat vreodată după canoanele europene este îndreptat spre stânga, faţă în faţă cu un cavaler în fundal.

 Şi pe un deal, la mai puţin de o oră depărtare de aici?

 Ah, exclamă şi un zâmbet larg îi răsări pe faţă. Calul care s-ar putea să nu fie cal. Eu n-am fost de această părere niciodată. Şi, dacă îi pui aripi acestui dragon al Stellei, atunci chiar se aseamănă foarte tare. Bine lucrat, vară-mea. Ştiam eu că trebuie să apară ceva.

 Euforia înţelegerii îl făcea copilăros. Îşi trecu amândouă mâinile prin păr.

 Stella, ai văzut vreodată Calul Alb din Uffington?

 Nu, din câte ştiu eu.

 Ba ştii, spuse rânjind vesel. Este un monument paleolitic, vechi de cel puţin cinci mii de ani, poate chiar mai mult. Strămoşii noştri au cioplit silueta unui cal pe coasta dealului, îndepărtând iarba pentru a descoperi calcarul alb de dedesubt. Cel mai bine poate fi văzut din aer, dar chiar şi de aproape este o privelişte care îţi taie respiraţia. Iar cel mai bun loc unde să stai să îl priveşti se numeşte Dragon Hill. La ora asta, poţi să parchezi la poalele lui şi să urci pe jos. Ia cu tine medalionul şi craniul de cristal şi vezi dacă este de părere că e un loc bun în care să se afle. Şi ia-l şi pe Kit cu tine, dacă tot mergi.

 Nu pot…

 Ba poţi. Eşti cu patru volume înaintea noastră cu transcrierea. Meriţi o oră sau două de pauză.

 Neînţelegerea era intenţionată. Stella se gândi să protesteze, dar Kit era deja acolo, în cadrul uşii de sticlă, blocându-i drumul spre birou. Pentru un moment, crezu că era o întâmplare, până îşi aduse aminte cât de mult îi luase lui Meredith să vină cu ceaiul.

 Se ridică, simţind că o trec şi friguri, şi călduri, uşoară şi ca de plumb în acelaşi timp. Nu se putea gândi la niciun lucru pe care să îl spună.

 Am fost acolo odată, cu multă vreme în urmă, îi zise Kit ţeapăn. Pe Dragon Hill. Ştiu drumul până acolo, dar va trebui să conduci tu.

 Vrei să mergi?

 El ridică din umeri.

 Dar tu?

 Of, pentru numele lui Dumnezeu, spuse Ursula Walker din spatele Stellei. Duceţi-vă odată. Împreună. Urcaţi dealul împreună, staţi împreună în vârf şi vorbiţi naibii despre altceva decât despre vreme cât sunteţi acolo. O să merite, credeţi-mă.

 

 Există nişte trepte, zise Stella. Nu trebuie să te târăşti până sus pe deal.

 Nu vreau să folosesc treptele. Sunt un afront adus sălbăticiei locului. Mergi înainte şi nu mai privi înapoi. Nu mă ajută.

 Soarele era deja o dâră de culoarea lavandei spre vest, la orizont, cu un văl portocaliu deasupra. O semilună în creştere atârna pe cer, cu lumina de culoarea chihlimbarului mai mult decât argintie.

 Parcase maşina la marginea drumului. Dealul mic, cu vârful plat, părea să răsară din senin, cu trepte proaspăt tăiate, placate cu lemn. De partea cealaltă, pe unde urca Kit, panta era abruptă. Stella îşi folosea mâinile ca să se sprijine când urca şi se străduia să cerceteze iarba şi pajiştea acoperită de flori albe pentru a rezista tentaţiei surprinzătoare de a-şi întoarce privirea spre Kit şi de a-l ajuta.

 El era mai agil, târându-se pe brânci decât încercând să meargă, iar urcuşul era mai uşor decât coborâşul. Îşi mări viteza spre final şi ajunse în vârf înaintea ei. În tăcere, îi întinse mâna pentru a o trage în sus ultimii paşi. Mâinile lui erau din nou moi. Trei săptămâni în pat îndepărtaseră zgârieturile şi crusta rănilor din peşteră. Degetele îi erau lungi şi elegante.

 Nesigură, ea îşi împleti propriile degete printre ale lui şi ajunse sus. Vârful dealului era un loc acoperit de iarbă uscată, tocită acolo unde se afla un petic de calcar alb în forma unei semiluni. Era destul loc pentru două persoane să stea una lângă alta. Astfel, se aşezară împreună, privind iarba. Tăcerea devenea apăsătoare.

 Ai privit deja calul? întrebă Kit.

 Încă nu.

 Ea bănuia că nici el nu îl privise încă. Aveau amândoi acelaşi sentiment rezervat de discreţie totală.

 Kit se întinse cu spatele pe iarbă, oftând. Soarele târziu arunca săgeţi lungi de aur pe faţa lui. Vânătăile ca de arlechin erau o mască, ştergându-i-se încet de pe faţă, având acum aceeaşi culoare ca lichenii gri.

 E acesta locul ales? întrebă el.

 Nu. Îmi pare rău.

 Cristalul spune că nu?

 Da. Se simte în siguranţă aici, la fel ca şi la ferma Ursulei, dar atât.

 Rucsacul în care ţinea piatra era lângă ea. Pe durata drumului şi a urcuşului, Kit îl ignorase. Stella era surprinsă că adusese acum vorba de el. Nu îi spuse că piatra era trează şi conştientă, şi că avea senzaţia unei ameninţări pe care nu putea să o numească sau să o indice, neputând afirma decât că erau în siguranţă deocamdată.

 După o vreme, când ea nu se mai putea gândi la absolut nimic ce ar fi putut spune, când tăcerea deveni prea grea pentru a fi ruptă, se întinse pe iarbă şi îşi îndreptă ochii spre cer. Un avion se ivi dinspre soarele arzând şi se îndreptă dinspre vest spre est, încet ca o furnică. La multă vreme după ce acesta dispăruse, dâra albă lăsată în urmă încă mai zăbovea, un singur defect care tăia cerul de acelaşi albastru perfect precum cel al craniului ei de cristal.

 Kit era cald lângă ea. Putea să îi simtă respiraţia în pulsaţia braţului întins lângă al ei. Îşi aduse aminte de alte zile de vară, pe altă iarbă, când un cer albastru era pur şi simplu albastru, când acest lucru nu o durea atât.

 Ar fi trebuit să arunc piatra atunci când Tony Bookless mi-a cerut asta, spuse ea.

 Eu nu cred asta. Decât dacă Ursula şi Meredith sunt amândoi nebuni şi…

 Sunt destul de ciudaţi.

 Adevărat, zise el zâmbind. Dar nu cred că sunt ţăcăniţi. Dacă aşa stau lucrurile, tu eşti păzitoarea de drept a craniului, cu toate cele pe care le implică. Nu vreau să fiu responsabil pentru sfârşitul lumii doar pentru că nu pot să înţeleg sentimentele tale pentru o piatră.

 Adică doar piatra e problema? Sau eu împreună cu piatra? Nu mai sunt femeia cu care te-ai căsătorit. Ai spus asta în noaptea când te-ai întors de la spital şi sunt sigură că acest lucru nu s-a schimbat. Probabil că acesta este un motiv întemeiat pentru divorţ. Dacă asta îşi doreşti, eu nu o să mă opun.

 Stell?

 Încercă să se ridice într-un cot, dar era aşezată pe partea bolnavă şi braţul nu putea să îl susţină. Ca un păstrăv, se săltă şi se răsuci pe burtă, cu un braţ întins peste ea. Stella rămase nemişcată până ce el reuşi să se aşeze şi să se sprijine în cot, având grijă să nu o apese cu greutatea lui. Ochii lui erau deasupra ochilor ei, privind-o direct.

 De ce crezi că aş vrea să divorţăm?

 Nu mi-ai adresat nicio propoziţie completă de când am ajuns la Ursula. De fapt, de când am plecat de la Davy Law. Şi, dacă eşti gelos şi pe el, atunci chiar că totul s-a terminat între noi.

 Fiind atât de aproape, el nu putu să îşi ascundă străfulgerarea de panică din ochi.

 Am motive să fiu? Gelos?

 Kit, spune-mi că glumeşti.

 El îşi strânse mâna şi se dezlipi de ea.

 Nu ai fi prima femeie pe care am iubit-o şi care a plecat la el. Chiar nu vreau ca acest lucru să se întâmple din nou.

 Davy Law? zise ea râzând cu voce tare. Scuteşte-mă. Nu arată chiar atât de rău pe cât l-ai descris tu, dar este probabil bărbatul cel mai puţin atractiv pe care l-am văzut vreodată. Are integritatea ciudată pe care doar cei cu adevărat urâţi o au, şi îl respect enorm pentru acest lucru. Mi-ar plăcea să-l am drept prieten, dar nu îl iubesc. Nu sunt sigură că aş mai putea să iubesc deocamdată pe altcineva. Tu ai fi extrem de greu de înlocuit.

 Nu intenţionase să spună asta. Clipi des.

 Jessica Warren e cea pe care ai pierdut-o din cauza lui?

 El nu îi răspunse. Înţelese dintr-odată totul, cu certitudine, fiindcă situaţia nu era de fapt atât de complicată. Ar fi fost în stare să râdă de simplitatea uimitoare a faptului.

 Despre asta e vorba? rosti simplu. Mândrie rănită din cauza unei iubite pierdute despre care nu mi-ai povestit?

 Nu a fost o iubită, spuse timid, aşa cum ea nu-l mai văzuse până atunci. Dar mi-ar fi plăcut să fie. Eu am crezut că era prea frumoasă pentru cineva ca mine. Nu mi-am făcut curaj nici măcar să o invit la un suc.

 Kit, tâmpitule…

 Davy a invitat-o pur şi simplu, iar ea a acceptat şi asta a fost tot, după asta deveniseră inseparabili. Ea gândea la fel ca tine  că soarele se învârteşte în jurul lui, zise cu un zâmbet obosit. Am fost foarte matur în privinţa asta.

 Şi apoi el a încercat să o violeze? Kit, asta e îngrozitor!

 Asta e ceea ce a zis toată lumea că a făcut, dar mulţi îl urau pentru că era mai deştept decât majoritatea. Cu toţii erau fericiţi să îl lovească acum, că era la pământ. Iar el nici măcar nu s-a obosit să se apere împotriva acuzaţiilor. Pur şi simplu, a dispărut. Eu am petrecut o lună apărându-l în faţa tuturor, aşteptând ca el să se întoarcă şi să îmi spună că totul nu era decât o mare greşeală.

 Şi?

 Şi el nu s-a mai întors niciodată. Ar fi putut să fie pe fundul râului, din câte ştiam eu, pentru că dispăruse pur şi simplu. Nu ştiam ce se întâmplase cu el până zilele trecute, când Gordon ne-a povestit despre taberele de refugiaţi. Nu îl văzusem şi nu vorbisem cu el de zece ani.

 Până vinerea trecută.

 Când aproape că se târa în poala ta, arătând de parcă ar fi putut să te mănânce, iar apoi ţi-a pus faţa pe acel craniu, pe ecranul calculatorului. Aş fi putut să îl omor. Nici acum nu mi-e prea clar de ce nu am făcut-o.

 Pentru că a fost cândva prietenul tău cel mai bun, iar tu ai mai multă minte de-atât, zise Stella, ridicându-se şi prinzându-şi genunchii cu braţele. Dacă are vreo importanţă, Davy mi-a spus că a încercat odată să ia ceva frumos de la cineva şi că nu o să mai facă niciodată această greşeală. Aş zice că a învăţat o lecţie amară, dar nu cred că a făcut ceea ce a spus toată lumea.

 Bine-ar fi să credem asta, rosti Kit frecându-şi partea imobilă a feţei.

 Stella privea fix iarba prăfuită. Un păianjen îşi ţesea plasa între trei fire de iarbă mai înalte.

 De ce nu mi-ai spus despre asta înainte?

 Gelozia nu e un lucru frumos, Stell. Nu am şi eu dreptul la un pic de mândrie?

 Desigur. Dar nu genul de mândrie prostească şi stupidă, zise ea prinzându-l de mână şi trăgându-l mai aproape, nu mândria care să-ţi frângă inima. Nu cea care te face să ridici în jurul tău ziduri de care eu nu pot să trec.

 Aproape că ai reuşit.

 Era destul de aproape ca să îl poată săruta, dar nu îndrăzni. Ochii lui erau porţi prin care ea putea să treacă, dar nu o făcu încă.

 Cu piatra? Îmi pare atât de rău Kit. Am dat-o în bară rău de tot.

 Nu ai dat-o în bară. Tu doar…

 Eu doar nu am gândit. Aveam craniul în mâini şi ştiam ce trebuie să fac, şi nu m-am întrebat dacă e bine sau nu până ce nu mi-ai spus să mă opresc. A fost o prostie fantastică.

 Dar ştiai ce trebuie să faci? Ai fi putut să mă însănătoşeşti?

 Aşa mi se părea atunci, spuse încet, lipindu-şi buzele de obrazul lui. Îmi pare rău. Lucrurile nu ar fi trebuit să fie astfel.

 Dar sunt, asta-i toată ideea.

 Vocea îi era din nou dură. Lumina soarelui căpătă culoarea ambrei. Luna devenea tot mai strălucitoare.

 Încerc să îmi imaginez toate lucrurile îngrozitoare care s-ar putea să se întâmple la sfârşitul lumii şi cum o bucată înspăimântătoare de cristal albastru ar putea să schimbe toate acestea. Dar nu pot… până îmi amintesc de o viespe care nu s-a înecat. Atunci, orice pare posibil: explozii solare, sau holocaust nuclear, sau un nou potop. Chiar şi un dragon care apare pentru a lupta contra răului suprem. Doar dacă nu cumva dragonul este răul suprem, iar ceea ce facem noi este să îl eliberăm din vizuină, lucru care ar fi chiar o nenorocire, continuă el lipindu-şi cast buzele de ale ei. Soarele aproape că a dispărut. Ce-ar fi să privim calul cât încă mai putem să îl vedem?

 Bine, hai.

 Se îndepărtă de el, lăsându-l să se ridice. Abia atunci, îşi ridică şi ea privirea.

 Dumnezeule…

 Nu era decât un cal cioplit în linii simple, curgătoare, pe un deal verde, pentru a descoperi calcarul alb de dedesubt. Era doar o întâmplare că soarele şi luna îşi revărsau lumina asupra lui, astfel încât albul strălucea asemenea focului. Doar un uliu care coborî în viteză pentru a-şi înşfăca prada din inima calului, privind-o pentru un moment, ochi în ochi, înainte de a se înălţa din nou, dând din aripi, spre înaltul cerului.

 Dar nu era nicio întâmplare faptul că, pe coasta dealului, calul cioplit era identic cu dragonul de pe medalionul lui Cedric Owen, viu în toată frumuseţea lui sălbatică. Nu îi lipseau decât aripile.

 Kit, vezi…

 El îi luă mâna şi o lipi de buzele lui, apăsat.

 Nu vorbi. Suntem aici la cumpăna dintre zi şi noapte şi nimeni nu ne poate lua asta. E perfect. Te rog nu vorbi.

 Timp de 30 de secunde, ea se forţă să rămână tăcută. Apoi, spuse:

 Kit. Nu poţi să mai repeţi o dată?

 El pufni amuzat.

 E perfect. Te rog, nu…

 Nu, înainte de asta, despre cumpănă.

 El se încruntă, uimit de insistenţa din glasul ei.

 Nu-mi amintesc.

 Suntem aici, la cumpăna dintre zi şi noapte. Cumpăna! Pe medalion nu este reprezentat semnul zodiacal al Balanţei, ci un cântar, o cumpănă. Şi nu cântăreşte Soarele şi Luna în vitraliul de la Bede. Ne-am înşelat cu toţii!

 Cu o mână încerca să scoată medalionul de sub tricou, iar cu cealaltă se lupta să-şi scoată telefonul mobil din buzunar.

 Cum de nu am văzut asta înainte? Meredith avea dreptate, Owen ne-a lăsat exact ceea ce aveam nevoie, în mai multe locuri.

 Stella, nu are niciun sens ceea ce spui.

 Şşşt.

 Îşi flutură o mână. Cu cealaltă, formă numărul Ursulei. Telefonul sună o dată, apoi cineva îi răspunse.

 Ursula, e solstiţiul de vară! Poimâine!

 Cuvintele i se împleticeau. Kit îi făcu semn să încetinească şi să se calmeze.

 Stella inspiră şi încercă din nou.

 Balanţa din vitraliul de la Bede şi cea gravată pe spatele medalionului arată acelaşi lucru. Cântăresc ziua şi noaptea, nu Soarele şi Luna. În cea mai lungă zi, lumina cântăreşte mai mult decât întunericul. Are asta vreo legătură cu liliecii şi câinii?

 Aşteaptă, verific.

 Urmă un moment tensionat, umplut de zgomotul unei tastaturi, de bâzâitul unui computer în acţiune şi strigătul Ursulei chemându-l pe Meredith, apoi o pauză.

 Octombrie 9, 18 Zotz înseamnă 21 iunie 2007, spuse Ursula răguşită. Adică, poimâine. Nu pot să pricep de ce nu ne-am dat seama de asta înainte.

 Nu contează, am descoperit acum. Şi avem şi perioada zilei. Vitraliul arată dragonul înălţându-se la răsărit într-o zi când Luna în primul pătrar este în Fecioară. Deci timpul ales este peste treizeci şi şase de ore, plus/minus douăzeci de minute. Acum, nu mai avem nevoie decât de locul ales.

 Nu e Calul Alb?

 Craniul de cristal nu e de această părere.

 Atunci, suntem în încurcătură. Pentru că nu e nicăieri în manuscris, iar noi am tradus tot ce ai transcris, spuse Ursula şi, pentru prima dată, Stella desluşi în vocea ei o undă de panică. Meredith a plecat în oraş să verifice nişte hieroglife în dicţionarele din Biblioteca Bodleiană, dar nu-mi pun prea mari speranţe în asta. Tocmai am tradus întoarcerea lui Owen în Anglia din Lumea Nouă. S-a luptat să traverseze jumătate de Europa, sau mai degrabă de Aguilar a luptat. Dar nici el nu ştia unde era locul pe care îl căuta în Anglia. Zice clar acest lucru în text. Dar mai avem patru volume. Unul dintre ele trebuie să conţină ceva.

 Venim imediat acasă şi eu o să termin transcrierea. Trebuie să fie ceva acolo.

 

 Era ora zece în noaptea dinaintea solstiţiului şi Stella nu mai avea decât o pagină de transcris.

 Era singură în birou. Kit se dusese să se culce cu câteva ore în urmă, iar Ursula lucra şi ea sus, în dormitorul ei. Prea multă apropiere nu o făcea nici pe ea, nici pe Stella să lucreze mai repede.

 Afară era întuneric. Semiluna apunea. Era acum în depărtare, la orizont, strălucitoare pe fundalul înstelat.

 Ultima pagină se desluşea pe ecranul laptopului Stellei:

 12 martie 1589. Din partea lui Francis Walker, care a fost cândva alt om, mulţumirile mele pentru tot ce ai făcut…

 Nu putea să se concentreze. Craniul de cristal era aşezat pe birou, la vedere. Kit îi ceruse să îl pună acolo. Ochii albaştri o urmăreau, nefiresc de pătrunzători, prea reali parcă. Îi spuse cu voce tare:

 Semeni cu bunicul meu.

 Din toată familia, Stella semăna cel mai tare cu bunicul din partea mamei. Timp de 60 de ani, acesta crescuse oi la Ingleborough Fell, în căldura verii şi gerul iernii, iar spre sfârşit, când ea era mică, iar el era bătrân, Stella se gândise că timpul făcuse să i se topească toată carnea de pe el şi îi întinsese pielea brună, plină de riduri, direct peste suprafaţa craniului.

 Ar trebui să te trezeşti, copilo. Nu e vremea să dormi, îi zise bunicul din depărtarea nedesluşită a amintirilor ei.

 Nu dorm. Muncesc. Nu e decât senzaţia de somn.

 Nu.

 Vocea era diferită. Stella clipi. În locul bunicului ei apăru o femeie tânără, care semăna cu ea şi era totuşi alta, cu părul întunecat împletit până la talie şi pielea mai degrabă brună decât albă.

 Visezi şi ar trebui să te trezeşti, altfel totul a fost în van. Trezeşte-te acum!

 Femeia bătu din palme.

 În birou era fum întinzându-se pe podea, ridicându-se în spirale în jurul picioarelor scaunului ei. Craniul de cristal stătea în întuneric, iar punctele de lumină din ochi îi dispăruseră. Ecranul plat era stins, la fel şi computerul, care dormea tăcut.

 Stella îşi frecă ochii şi inspiră profund. În locul albastru din mintea ei, craniul de cristal se trezi ca dintr-un vis adânc.

 Galbenul tăios al panicii pietrei se lovi de forţa propriei terori. Înșfăcă laptopul, fugi spre uşă, îşi umplu plămânii cu aer şi strigă:

 Foc!




 



 

CAPITOLUL 24





 Trinity Street, Cambridge

 Ajunul Crăciunului 1588

 

 Doctorul Barnabas Tythe, profesor de medicină şi filosofie şi prorector al Colegiului Bede, Cambridge, se bucura de flăcările şi trosnetul focului, singur în intimitatea binecuvântată a propriei locuinţe, atunci când auzi un ciocănit la uşă.

 Îl ignoră, pierdut în contemplarea unei scrisori. Singurătatea începuse să-i placă încetul cu încetul. Moartea soţiei era un lucru îndepărtat, de care îşi amintea din când în când în nopţile când oraşul era tăcut, iar somnul era o cortină care nu se desfăcuse încă pentru a-i permite să treacă prin ea. Încă mai simţea durerea pierderii. Eloise îi fusese nu doar soţie, ci şi prietenă, şi confidentă. Durerea profundă de la început devenise acum mocnită şi era atât de obişnuit cu ea, încât făcea parte din fiinţa lui, adânc imprimată în el.

 La început, deplânsese absenţa copiilor şi se gândi să îşi caute o altă soţie, dar niciuna dintre femeile disponibile nu egala intelectul Ellei sau agerimea ei, iar cele cu care credea că ar putea duce un trai tihnit aleseseră bărbaţi cu ranguri mai înalte, sau cel puţin care aveau venituri mai mari decât cel la care putea aspira un simplu profesor universitar. În orice caz, ajunsese să-şi dea seama că îşi iubea colegiul, care era nemuritor, mai mult decât ar putea iubi o altă femeie, în mod dureros muritoare. Îşi puse deci mintea şi sufletul în slujba Colegiului Bede, a clădirii, studenţilor şi personalului acestuia, şi era mai fericit acum decât putea să-şi aducă aminte că fusese vreodată.

 Atunci când fusese ridicat la rangul de prorector, se şoptise pe la colţuri că un bărbat este doar pe jumătate complet fără o soţie care să îi ţină casa, dar acum, la trei ani după eveniment, cei care bârfiseră îşi îndreptaseră atenţia în altă parte. În absenţa unei femei arătoase în floarea vârstei care să se ocupe de servitori şi de bucătărie, Tythe se reîntoarse la vechea practică de a lua studenţi în gazdă, cu care să împartă camerele, şi descoperi că, pe măsură ce se îndrepta spre bătrâneţe, îi plăcea din ce în ce mai mult compania tinerilor.

 Chiar şi singur, se bucura de pacea sărbătorilor, iar casa lui nu era una greu de ţinut sub control. Aşa se întâmplase deci că, anul acesta, dăduse liber servitorilor care doreau să îşi viziteze rudele cu ocazia Crăciunului, pentru a putea petrece în compania celor dragi atunci când aveau să-I mulţumească Domnului pentru că trupele englezeşti, aflate sub conducerea Lordului Howard împreună cu vestitul Drake, învinseseră atât de tranşant în acea vară armada regelui Philip al Spaniei, scăpând astfel Anglia Elisabetei Tudor de armata invadatoare a ducelui de Parma.

 Tythe nu fusese chemat să lupte pentru apărarea ţării. Faptul că era unul dintre cei mai de seamă medici din corpul academic, precum şi vârsta sa, şi o rană veche la genunchiul stâng făcură să nu fie necesar ca el să ia în primire sabia pe care abia dacă putea să o mânuiască şi să stea umăr la umăr cu alţii la fel de nepregătiţi pentru război ca şi el. Prietenii, colegii şi studenţii lui plecaseră în locul său, pentru a aştepta în căldura arzătoare a coastei sudice, fără arme pe măsură şi lipsiţi complet de antrenament, forţa cotropitoare reprezentată de ducele de Parma şi armata acestuia, excelent pregătită şi aprovizionată, cu ajutorul căreia comandantul cel mai de seamă al armatei spaniole devastase cu atâta eficienţă regatul Ţărilor de Jos.

 Plecase şi Archibald Harling, studentul la medicină care dormise în ultimii doi ani în anticamera dormitorului lui Tythe. Plecase la luptă împreună cu prietenul şi colegul său de cameră, Jethro Missul, al cărui umăr deformat făcuse ca în copilărie să fie subiectul atâtor discuţii, încât ajunsese să fie bâlbâit acum. În schimb, capacitatea lui de înţelegere a dreptului era excepţională. Ca tutore al său, Tythe argumentase fierbinte contra abandonării studiului acestei ştiinţe pentru a încrucişa spada cu armata ducelui de Parma.

 Faptul că el însuşi nu era spadasin nu îl ajută în încercarea de convingere a lui Jethro şi fu obligat să recunoască în sfârşit că legea şi dreptul, aşa cum le cunoşteau şi îndrăgeau ei, nu îşi aveau locul într-o Anglie catolică dominată de Spania, iar tânărul Jethro plecase şchiopătând, hotărât să se arunce în faţa valului spaniol, chiar şi numai pentru a-i întârzia înaintarea atât cât le-ar fi luat vrăjmaşilor să treacă peste cadavrul său.

 În mod miraculos, armata ducelui de Parma nu sosise, iar cei doi studenţi ai lui Tythe, Archie şi Jethro, se întoarseră la Cambridge întregi la trup, dacă nu şi la minte, cu poveşti despre otrăvire alimentară şi holeră printre soldaţi, despre lipsuri mari de mâncare şi apă şi despre femei cinstite care se dădeau făţiş, în plină zi, soldaţilor, pentru a-i opri pe aceştia să dezerteze, lăsând coasta Angliei pe mâinile spaniolilor criminali, o soartă care, potrivit veştilor din Ţările de Jos, ar fi fost infinit mai rea decât dizenteria.

 Tinerii vorbeau în somn despre groaza lor la vederea măreţelor corăbii strălucitoare ale flotei spaniole navigând împreună cu o maiestuozitate nemaiîntâlnită până atunci în apele englezeşti.

 Văzuseră dimensiunile tunurilor spaniole şi se crezuseră faţă în faţă cu o moarte sigură, dar apoi veni Drake, piratul, care începu, cu navele lui mici şi rapide ca nişte dihori, să hărţuiască balena grea care era Medina-Sidonia, iar Dumnezeu trimise un vânt binecuvântat pentru a-i ajuta pe englezi. Se părea astfel că mai degrabă era ajutată noua religie puritană decât Biserica-mamă a catolicilor, căci Parma îşi întoarse brusc armata şi se înapoie la omorâtul ţăranilor flamanzi, iar rămăşiţele armadei învinse navigară în sus, spre Scoţia, despre care se spunea că era acoperită de gheaţă tot timpul anului, şi coborâră apoi de partea cealaltă a insulei. Nici măcar atunci când Archie şi prietenii lui călăriseră spre coasta de vest pentru a-i înfrunta, spaniolii nu avuseseră bunăvoinţa de a acosta şi de a lupta cu ei, ci lăsaseră ca vântul trimis de Dumnezeu să îi împingă spre stâncile coastei irlandeze, distrugând astfel şi mai multe corăbii spaniole.

 Din cele 130 de nave care plecaseră din Spania, mai puţin de 70 se înapoiară şchiopătând pentru a înfrunta furia monarhului catolic a cărui mândrie faţă de Biserica-mamă fusese astfel zdrobită în văzul întregii Europe.

 Archie, Jethro şi prietenii lor se înapoiaseră acasă pentru a sărbători şi nimeni nu vorbi prea mult despre marinarii englezi care nu fuseseră plătiţi sau despre bărbaţii care muriseră fără rost din cauza lipsei de provizii.

 Astfel că vara făcu loc unei toamne bogate, plină de destindere şi relaxare, cu o atmosferă încărcată de sentimentul sfârşitului de semestru înainte chiar ca acesta să înceapă cu adevărat. Nu se predaseră şi nu se învăţaseră prea multe, dar aceasta nu era o catastrofă, apoi sosiseră sărbătorile de iarnă şi Cambridge intrase în perioada Crăciunului, oamenii amintindu-şi bucuroşi că Dumnezeu îi iubea mai mult pe puritani decât pe catolici, sprijiniţi în această convingere de faptul că o lăsase pe regina Elisabeta să domnească în continuare în toată gloria ei, pe tronul Angliei.

 În această perioadă, nimeni nu se gândise prea mult la Sir Francis Walsingham, secretarul regal şi capul reţelei de spioni a reginei, şi foarte probabil, cel puţin după părerea lui Barnabas Tythe, adevăratul arhitect al victoriei asupra spaniolilor.

 Nimeni, mai bine zis, cu excepţia lui Walsingham însuşi, a cărui reţea de spioni lucra neîncetat pentru a hrăni păianjenul lacom care îşi ţesea intrigile din centrul acestei plase.

 Nimeni nu ştia numărul total al celor aflaţi în slujba lui Walsingham. Era însă bine ştiut că agenţii acestuia erau puşi adesea să se spioneze unul pe celălalt, fapt care îi făcea, în mare parte, să fie oneşti şi harnici. Pe de altă parte, vrednicia lor se datora şi faptului că văzuseră cu toţii, cel puţin o dată, ce se întâmpla cu oamenii de care secretarul reginei nu era mulţumit. Niciun om cu mintea întreagă nu ar fi ales să rişte să ajungă în situaţia de a-şi sfârşi viaţa în Turnul Londrei, supus la cazne şi răspunzând la întrebări de nerăspuns.

 Era deci tulburător să fi primit o scrisoare aşternută pe hârtie de Walsingham însuşi, cerând ceva ce, în opinia lui Tythe, era imposibil de făcut. Era chiar la graniţa raţiunii să se pretindă asemenea lucruri. Zăpada groasă de 90 de centimetri combinată cu venirea Crăciunului îi acordau o perioadă de graţie în care să-şi cumpănească răspunsul către mai-marele reţelei de spioni a reginei. Tythe făcea acest lucru de două zile deja, de la sosirea scrisorii şi începutul ninsorii. Nu era însă mai aproape de găsirea unui răspuns.

 Se aplecă şi mai aruncă un buştean în foc, şi citi scrisoarea pentru a cincea, poate chiar a şasea oară în acea seară, sorbind dintr-un vin bun de Madeira şi clătinând din cap.

 A doua bătaie făcu uşa să tremure din ţâţâni. O voce pe care nu o auzise de ani buni, şuieră:

 Barnabas? Barnabas Tythe? Dacă nu vrei să pierim în pragul tău de foame şi frig, deschide uşa şi lasă-ne să intrăm.

 Vinul se împrăştie în toată vatra şemineului, umplând aerul de vapori aromaţi. Cupa căzută se deformă în aşa hal că argintarul oraşului avea să aibă nevoie de ceva timp pentru a o repara. Tythe nu luă în seamă aceste lucruri, ci privi fix scrisoarea din mână, aflându-se în stare de şoc, încercând să înţeleagă cum de ceea ce păruse imposibil se dovedise a nu fi aşa şi cum de, în numele lui Dumnezeu, putuse Sir Francis Walsingham să ştie dinainte aceste evenimente.

 Nu îi plăcuseră răspunsurile posibile, şi nici prognoza pentru viitorul său apropiat. Umbra întunecată a Turnului se contură dintr-odată mai neagră şi se întinse la sute de kilometri spre nord, căzând peste Cambridge şi mai ales peste Colegiul Bede.

 La scurtă vreme după a treia bătaie, prorectorul colegiului se ridică şi se îndreptă şchiopătând spre uşă.

 

 Scrisă pe 20 decembrie în anul Domnului et caetera, et caetera, către Sir Barnabas Tythe, din partea lui Sir Francis Walsingham, salutări.

 Cel mai însemnat an al istoriei noastre se apropie de sfârşit. Am luptat contra răului spaniol şi am păstrat suveranitatea ţărmurilor noastre, precum şi drepturile şi autoritatea reginei noastre mult iubite. Walsingham o dispreţuieşte, crede că nu ştim cu toţii asta? Dar papistaşii nu dorm şi nici noi nu trebuie să facem aceasta. Am aflat din surse sigure… Ce surse? Cine ar fi putut să ştie că urma să vii aici? … că numitul Cedric Owen, o fostă cunoştinţă a dumneavoastră, călătoreşte în compania unui spaniol, şi fie şi numai pentru acest motiv trebuie considerat inamic al Tărâmului. Mai mult decât atât, Owen poartă cu el anumite obiecte de magie care trebuie confiscate pentru a fi examinate mai în detaliu. Cred că, din cauza fostei voastre prietenii, o prietenie care nu aduce nicio vină asupra dumneavoastră… Walsingham nu consideră pe nimeni nevinovat. Şi-ar face bucăţi propria fiică dacă ar considera că acest lucru i-ar aduce vreun folos, … va încerca să ia legătura cu dumneavoastră în ultimele zile ale anului. Trebuie să îl arestaţi pe Cedric Owen, folosind toată forţa necesară, predându-l viu la Londra în cea mai mare grabă. Dacă aveţi nevoie de ajutor în această problemă, înălţaţi-vă stindardul deasupra casei, iar cei care vă sunt prieteni în această privinţă vă vor veni în ajutor.

 Predă-l viu la Londra, repetă Barnabas Tythe lăsând jos scrisoarea pe care o citise şi privind pe deasupra acesteia, spre prietenul său. Eu aş prefera să mor sărac lipit pământului într-o colonie de leproşi decât să fiu predat viu lui Francis Walsingham la Londra. Orice ai întreprins pentru a-ţi face un duşman din acest om, Cedric Owen, ar trebui să cauţi să repari, dacă este în puterea ta, sau să fugi din Anglia, nu, să fugi din Europa pentru a scăpa de el.

 Aceasta ar fi una dintre posibilităţi. Mi-ar plăcea să cred că mai sunt şi altele totuşi, înainte să ne înapoiem inutil în Noua Spanie.

 Noaptea, care fusese plină de ciudăţenii, devenea rapid aproape ireală. Primul dintre cei doi bărbaţi care stăteau şi se încălzeau în aburul care se ridica din pelerinele de călărie avea aproape 60 de ani. Barnabas Tythe ştia acest lucru pentru că fusese prezent la sărbătorirea aniversării de 21 de ani a lui Cedric Owen, cu 39 de ani înainte. Era destul de interesant că Owen arăta atât de exuberant, de tânăr şi de sănătos când, după toate zvonurile, ar fi murit cu 30 de ani în urmă, într-o tavernă de pe un chei francez.

 Şi adusese cu el un complice care îi vorbea acum lui Owen într-o engleză prea puţin stâlcită şi cu entuziasm deplin.

 Nu ţi-am spus deja că Walsingham este agentul duşmanului? Ar trebui să asculţi de spadasinul tău, prietene, căci viaţa ta este în grija mea, iar eu mirosisem pericolul dinainte să plecăm din Sluis.

 Vădit mai îngrijorător pentru Barnabas Tythe decât prezenţa prietenului de altă dată, a cărui moarte încă o jelea în fiecare an de Bobotează, era înţelegerea faptului că bărbatul agil, cu un singur braţ, cu pepita de aur incredibil de mare care îi atârna de lobul urechii stângi, în haina ostentativă de catifea, era nu doar spaniol, ci şi prietenul lui Cedric Owen.

 Un spaniol, adică un papistaş şi un supus al nemernicului de Filip al Spaniei, se bucura deci de cel mai bun vin fiert al lui Tythe în ajunul unui Crăciun cu ocazia căruia toţi supuşii maiestăţii britanice sărbătoreau din toată inima înfrângerea completă a Spaniei şi a tot ce reprezenta ea.

 Găşti de tineri arseseră efigii ale lui Filip la începutul Adventului. Apoi bărbaţi în toată firea, care ar fi trebuit să aibă mai multă minte, jupuiseră pisici de vii şi le crucificaseră pentru a-i trimite mesaj papei că religia lui cea falsă era condamnată. Niciun om sănătos la cap nu s-ar fi gândit măcar să fie gazda unui spaniol, oricât de exuberantă i-ar fi fost costumaţia, oricât de bine ar fi stăpânit limba engleză, oricât de apropiată ar fi fost legătura lui cu un bărbat întors recent din mormânt.

 Şi apoi mai era şi scrisoarea lui Walsingham, ale cărei implicaţii începeau să-i înmoaie genunchii lui Tythe. Şi mai era şi papiţoiul spaniol cu un singur braţ, care tocmai pomenise de Sluis. Care era în Ţările de Jos. Care era, de fapt, unul dintre ultimele oraşe cu importanţă comercială strategică supuse de armata asediatoare a lui Alessandro Farnese, duce de Parma, slujitor loial al regelui Filip al Spaniei şi cel mai mare duşman pe care îl avusese vreodată Anglia.

 Iar spaniolul tocmai îl numise pe Sir Francis Walsingham duşmanul lor.

 Tythe nu era nici slab de înger, nici laş. Totuşi, simţea că îl doare fiecare părticică a trupului şi a sufletului. Genunchiul stâng îl jena. Pieptul refuza să răspundă chemărilor diafragmei şi respira şuierat.

 Fusese o dată în Turn şi simţise acolo duhoarea disperării totale, care era mai rea decât cea a morgii şi a abatorului împreună. Acea putoare îl făcuse să vomite atunci, spre ruşinea lui, şi îl urmărise constant de-atunci. O simţi acum din nou, în umezeala caldă a propriei camere, cu parfumul vinului vărsat emanând încă din vatră. Sir Francis Walsingham fusese prezent atunci când vomitase. Zâmbise când se întâmplase acest lucru. Acel zâmbet combinat cu ochii pătrunzători care îl cercetau îl făcură acum pe onorabilul cetăţean Barnabas Tythe să tremure ca o femeie cuprinsă de friguri.

 Cedric, zise el, te-am iubit ca pe un fiu, dar acum îţi cer să pleci. Te rog. Te implor! Pleacă acum, cât străzile sunt goale şi zăpada care cade o să vă acopere imediat urmele. Nu voi spune nimănui că aţi fost aici, jur.

 Cârâia ca o stăncuţă. Îşi auzi vocea şi-şi muşcă buza, înjurând în sinea lui.

 Barnabas.

 Cedric Owen îşi mişcă genunchii cu uşurinţă, fără să trădeze vreun semn al reumatismului, sprijinindu-şi picioarele unul peste altul pe grătarul vetrei. Zâmbi, şi Tythe îşi aduse aminte de studentul vioi, cu doar cinci ani mai tânăr decât el însuşi, care îl încântase în zilele de vară ale tinereţii lor. O dâră vagă de abur se ridică de pe spatele hainei lui Owen şi una mai groasă din pelerina de călărie de pe care zăpada încă nu se topise. Camera începea să aibă aerul unei spălătorii.

 Barnabas, este Ajunul Crăciunului şi ninge. Nu ne-am fi aflat aici dacă acest lucru ar fi fost periculos pentru tine. Putem să rămânem aici în siguranţă timp de două zile, bănuiesc, până să creadă cineva că e cazul să te viziteze, şi chiar şi atunci presupun că poţi avea încredere în cei de la Colegiul Bede, nu?

 Nu. Tocmai asta e problema. Nu înţelegi. Robert Maplethorpe este rector de doi ani. El e omul lui Walsingham, la fel ca şi mine. Poate chiar mai mult, de fapt.

 Asta era tot. În ultimele cinci minute, în compania unui mort, zisese mai mult decât îndrăznise vreodată să-i spună altcuiva.

 Barnabas?

 Cedric Owen clipi cu naivitate, aşa cum obişnuise să facă pe vremea când beau împreună în crâşma Old Bull de pe Trinity Street. Tythe se gândi la Eloise şi se rugă să aibă curaj.

 Putem deci să presupunem că Sir Francis, cel mai puritan dintre cei mai puritani, nu ştie că, în adâncul inimii, tu ai rămas catolic?

 Răspunsul lui Barnabas Tythe fu o tuse care sfâşie tăcerea. Spaniolul împopoţonat rosti calm:

 Asta nu a fost prea frumos, prietene. Acum, ţi-ai îmbolnăvit prietenul de spaimă. Crede probabil că acesta îi este sfârşitul şi se află în tovărăşia unor vrăjitori. Sau cel puţin a unor şantajişti, spuse el, întinzându-şi teatral braţele. Eu sunt un catolic, señor, chiar dacă nu unul foarte bun. Noi, cei care ne asemănăm, ne recunoaştem unul pe celălalt. Nu există nicio vrăjitorie în asta. Şi nicio ameninţare. Eu şi Cedric nu vom răni pe nimeni care ne-a fost o dată prieten.

 Barnabas Tythe se gândi să precizeze că el nu se împrietenise niciodată cu vreun spaniol, dar străinul împopoţonat purta la şold o sabie a cărei lipsă de ornamente vorbea mai elocvent despre un bărbat care dovedea, de altfel, un prost gust grotesc. Owen nu fusese niciodată un luptător, dar totuşi trecuse prin Ţările de Jos şi supravieţuise. Spadasinul său era deci un om care trebuia respectat, nu ofensat. Şi, în orice caz, Owen tocmai îşi deschisese desaga şi desfăcea o bucată de pânză care, se temea Tythe, ascundea dovada vrăjitoriei şi era deci mult mai îngrijorătoare.

 Avea dreptate. Un colţ al pânzei căzu deoparte şi tihnita lumină chihlimbarie a focului fu transformată în albastru rece ca gheaţa. Trecuseră 30 de ani de când o văzuse ultima oară, dar încă îi mai bântuia visele, inspirându-i în egală măsură dorinţă şi repulsie.

 Tythe icni cu putere şi sări în picioare de pe scaun.

 Nu cristalul albastru. Pentru numele lui Dumnezeu, Cedric, în treizeci de ani nu ai avut atâta minte cât să te descotoroseşti de el? Regina Mary şi polonezul acela idiot ar fi vrut poate să te ardă pe rug din cauza lui, dar Walsingham ar face lucruri mult mai îngrozitoare. El va dori să îl folosească pentru propriile scopuri. Poate că este un puritan declarat, dar nu s-ar da în lături de la absolut nimic pentru a-şi atinge scopurile.

 Ha!

 Spaniolul avea ochii căprui-închis, iar părul îi era lung şi mătăsos ca al unei tinere. Atunci când îşi lăsă capul pe spate şi începu să râdă, îşi dezveli dinţii albi ca neaua.

 Prietene, acest celălalt prieten al tău are dreptate: ar trebui să plecăm de aici. Dacă Walsingham află unde suntem, un lucru atât de neînsemnat precum naşterea lui Hristos nu îl va împiedica să vină după noi.

 Nu, dar zăpada îl va opri. Şi asta ne dă timp să alcătuim un plan. În orice caz, eu sunt mult mai bogat decât el.

 Sir Francis Walsingham era cel mai bogat om din Anglia. Tythe presupuse că Owen vorbea alegoric şi era pe cale să spună cum strălucirea răsăritului îi umplea sufletul cu bogăţii mai mari decât cele pe care mai-marele spionilor nu le putea obţine din cuferele lui încărcate cu aur.

 Fu deci destul de surprins să observe că pelerina de călărie a lui Cedric Owen dezveli, când îi mişcă un colţ, strălucirea unui diamant care nu părea deloc o alegorie. De fapt, atunci când Tythe se ridică de pe scaun pentru a-l privi cu mai multă atenţie, se găsi ţinând o mască de aur modelată în mărime naturală după faţa unei femei, cu şiraguri de diamante la ambele urechi, care îl făceau pe spaniol să pară chiar modest cu podoabele lui. Obiectul era gros de un deget şi părea să cântărească mai bine de două kilograme. Barnabas Tythe încercă să îi estimeze valoarea comparativ, de pildă, cu salariul său anual, dar renunţă. Cele două lucruri nu puteau fi comparate.

 Cedric? zise el, descoperind că i se uscase gura. Cum ai obţinut asta? Şi e pătată de sânge?

 E pătată de sângele unei femei, cu siguranţă. A fost modelată după faţa unei femei pe care o respect enorm. Fiul ei a făcut masca la moartea ei, ca dar de despărţire pentru noi. O să îmi pară rău să renunţ la ea, dar, dacă există cineva care să îl poată privi pe Walsingham şi să-i înmoaie genunchii, atunci acela este Najakmul, rosti făcând un gest spre masca de aur.

 Dar de ce? Cu siguranţă ţi-ar putea aduce libertatea dacă o foloseşti cum trebuie.

 Dacă aş căuta libertatea, iar acesta ar fi singurul lucru pe care îl am, poate că aş lua în considerare recomandarea ta, spuse Owen zâmbind strâmb. Dar eu caut mai mult decât libertatea şi de aceea e bine că acesta nu este singurul lucru pe care îl am.

 Ai mai mult de-atât? bolborosi Tythe.

 Desigur. În mod evident, am decis să nu port totul cu mine. Restul constă, în majoritate, în pietre preţioase care sunt mai uşor de ascuns. Acestea se află dosite în butoaie, într-o pivniţă din apropierea portului din Harwich, aflată în proprietatea unui contrabandist olandez care îmi datorează viaţa. Nu se va atinge de ce este al meu atât timp cât crede că încă sunt în viaţă. Având în vedere că trebuie să mor în curând, trebuie să găsim o cale ca acestea să ajungă la tine, ca tu să le ascunzi până atunci când Walsingham şi cei asemenea lui nu vor mai exista.

 Vinul îi păru dintr-odată lui Tythe neobişnuit de acru.

 Nu înţeleg. De ce trebuie să mori?

 Cum altfel să scap de Walsingham? A emis un mandat pentru arestarea mea. Sunt considerat un trădător care trebuie arestat pe loc şi dus de viu în Turn. Nu se va opri decât dacă sunt mort.

 Dar, dacă eşti considerat trădător şi mori, atunci întreaga ta avere revine în mod automat coroanei. Dacă ai atât aur pe cât spui, Elisabeta se va folosi de el pentru a-şi finanţa flota şi va încerca să recucerească oraşul Calais. Va lua Lumea Nouă din mâinile spaniolilor şi portughezilor. Va…

 Acesta este motivul pentru care trebuie să mor sărac, iar averea mea trebuie ascunsă pe toată perioada vieţii tale şi după, îl întrerupse Owen zâmbind, înclinându-şi capul sur. Care este cea mai mare dragoste a ta, Barnabas?

 Răspunsul era uşor.

 Bede, răspunse prorectorul. Colegiul meu e viaţa mea.

 Atunci, mă vei ajuta să îmi las diamantele colegiului în aşa fel încât Walsingham să nu poată pune mâna pe ele?

 Dumnezeule, da!

 Chiar dacă acest lucru înseamnă moartea mea?

 Tythe simţi o străfulgerare de regret.

 Ai fi dispus să mori de sabia acestui nemernic?

 Ei bine, aş fi dispus să mor de sabia cuiva. Sabia mea s-ar putea să nu fie destul de spectaculoasă pentru gustul lui Walsingham, şi nu trebuie să îl dezamăgim.

 Owen rânji când spuse aceasta, dar buna-dispoziţie îl părăsi brusc, lăsându-l gânditor. Faţa lui căpătă trăsăturile ascuţite ale unui şoim, asemănătoare, gândi Barnabas Tythe, cu cele ale lui Walsingham. Tythe îşi dădu seama că nu ar vrea ca acela care îi fusese prieten vechi să îi devină duşman.

 Cine altcineva mai e în slujba lui Walsingham? întrebă Owen tăios, cu o răceală nouă în voce.

 În afară de Maplethorpe, zise Tythe, nu aş putea să spun sigur. Mă îndoiesc de faptul că ar exista vreun rector în Cambridge, sau chiar în Oxford, care să nu primească bani din partea lui într-o formă sau alta. Mai sunt şi alţii, dar nu le ştiu numele. Mai-marele spionilor nu îşi împarte secretele cu slugile sale.

 Atunci, trebuie să fim de două ori mai prevăzători.

 Piatra albastră era acum complet dezvelită din pânză, ţinută în echilibru cu o singură mână, astfel încât, de pe scaunul de unde era aşezat Tythe, la un pas depărtare, părea că focul pornea din punctul central al craniului.

 Owen privi în ochii craniului un moment, apoi se întoarse spre spaniolul cu un singur braţ care susţinea că îi este gardă de corp. Între ei avu loc o conversaţie lipsită de cuvinte, la finalul căreia Cedric Owen îşi acoperi iarăşi cristalul albastru cu bucata de pânză, pentru a-l ascunde, apoi se întoarse spre Tythe şi îi zise:

 Barnabas, e Crăciunul. Ce-ai spune dacă ar fi să-ţi ofer rectoratul Colegiului Bede drept cadou de Crăciun?

 Tythe râse sec.

 Ţi-aş zice că ar trebui să dormi şi poate să iei nişte laudanum, şi să începem dimineaţa de mâine ştergând totul cu buretele.

 Nu vrei să fii rector?

 Desigur că vreau! Mi-am dedicat viaţa colegiului şi sunt destul de vanitos încât să vreau ca acesta să îmi acorde în schimb cea mai mare distincţie posibilă. Aş prefera acest lucru coroanei Angliei chiar, dar este la fel de imposibil de realizat şi la fel de periculos. Maplethorpe nu e un om cu care să te pui. Are trei slugi şi oricare dintre acestea ar putea să-i învingă pe cei mai buni bătăuşi din Londra. Îi numeşte buldogii lui umani. Se ştie bine despre ei că nu se sfiesc să-i ucidă pe cei care îi incomodează, pe alei întunecate, fără să pună vreo întrebare. Maplethorpe se ascunde în spatele unui văl de pietate abstinentă şi astfel omoară pe oricine îi stă în cale. Acesta este unul dintre motivele pentru care el a fost ales rector al Colegiului Bede. Nimeni nu a îndrăznit să i se opună.

 Spaniolul zâmbi sălbatic.

 O provocare! În sfârşit! Anglia este un loc bun, señor Tythe.

 Cedric Owen îl ignoră, aşa că, în mod binecuvântat, Tythe, putu să facă acelaşi lucru. Era pe cale să îndrepte conversaţia spre un subiect mai puţin periculos, când Cedric Owen se ridică şi îşi goli cupa de vin.

 Acum ar fi o vreme bună pentru tine să te duci la Robert Maplethorpe, îi zise. Spune-i că ai primit vizitatori neaşteptaţi. Arată-i scrisoarea lui Walsingham şi cere-i sfatul în calitate de rector al Colegiului Bede, şi nu de spion al lui Walsingham. Zi-i că suntem extenuaţi şi am venit în mod neaşteptat, cerându-ţi ajutorul creştinesc. E Crăciunul şi toate drumurile sunt blocate. Nu putem deci să fim trimişi la Londra şi astfel îi ceri sfatul în această privinţă.

 Dar te va ucide, îl avertiză Tythe categoric.

 Owen se înclină.

 Atunci, tu îţi vei fi făcut datoria şi vei fi înălţat în ochii lui Walsingham. Dacă nu pot să îţi acord rectoratul, Barnabas, atunci ce alt cadou mai bun decât acesta  de a nu-ţi fi pus în pericol viaţa sau reputaţia?

 Colegiul Bede, Cambridge

 Ajunul Crăciunului 1588

 

 În afară de ecourile clopotului de noapte, străzile din Cambridge erau tăcute, cufundate în întuneric absolut. Zăpada cădea acum uşor, fără vântul care să o împrăştie. Luna nouă coborâse sub linia orizontului, lăsând doar câteva stele răzleţe care să lumineze pe boltă.

 De această dată, Cedric Owen nu avea nevoie de ochi pentru a-şi găsi calea. Ghidat de instinct şi memorie, cu mâinile întinse în faţă pentru a-l ajuta atunci când cele două nu-i erau de folos, îl urmă pe Barnabas Tythe pe strada Magdalene, de-a lungul râului, spre Midsummer Common.

 Degetele lui mângâiară lemnul când coti la stânga, trecând peste arcada podului geometric al lui John Dee. După sunetul schimbat al paşilor înghiţiţi de zăpadă şi căldura din inimă, simţi că sosise acasă.

 Strânse braţul fostului său mentor. Tythe nu era din fire un om neînfricat. Avea un alt soi de curaj, care îl făcea să acţioneze în ciuda fricii copleşitoare.

 Noi vom aştepta aici, îi spuse Owen.

 La distanţa asta, sunteţi în siguranţă. Nu vă amestecaţi în luptă şi veţi rămâne în siguranţă.

 Şi ce se întâmplă dacă subterfugiul vostru cu torţele nu o să aibă efect? întrebă Tythe cu vocea tremurând.

 A funcţionat în Sluis şi de două ori înainte, zise Owen. O să funcţioneze din nou. Bărbaţii luptă mai prost atunci când nu ştiu numărul exact al adversarilor pe care îi înfruntă, întunericul este aliatul nostru şi duşmanul lor.

 El are trei oameni care să îl păzească şi poate lupta la fel de bine ca oricare dintre ei. Poate chiar mai bine.

 Iar în Reims au fost şase. Toţi sunt morţi acum. Dacă poţi avea încredere în ceva pe lumea asta, aceasta este viteza spadei lui Fernandez.

 Tu nu vei lupta?

 Nu va fi nevoie să lupt.

 Owen vorbi pe un ton sigur. Îl privi pe Tythe adunându-şi curajul şi îndepărtându-se în noaptea tăcută. Flacăra torţei bătrânului înainta pieziş spre poarta colegiului şi pătrunse apoi înăuntru.

 Erau doi bărbaţi singuri în noaptea de Crăciun. Întinzându-şi mâna, Owen simţi în palmă apăsarea cunoscută a catifelei hainei lui de Aguilar. Auzi hârşâitul metalului pe piele şi văzu unda abia distinsă a unei lame lustruite tăind aerul.

 Treizeci de ani de pregătire şi toţi pentru asta, rosti de Aguilar şoptit. Nu pare atât de multă vreme.

 Şi el respira mai adânc, eliberat de tensiunea încordată din casa lui Barnabas Tythe.

 A fost vreme destulă, spuse Owen. Cristalul ne-a dăruit trei decenii. Tot ce rămâne este ca noi să îndeplinim sarcina pe care acesta ne-a dat-o. Căci, dacă eşuăm, totul a fost în van.

 Totuşi, nu este sigur că vom reuşi, prietene. În Reims nu au fost decât cinci oameni, iar doi dintre aceştia erau prea beţi pentru a se putea mişca. Maplethorpe le interzice oamenilor săi să bea. Aici va fi mult mai greu decât acolo.

 Ştiu. Dar Tythe avea nevoie de curaj. Iar tu şi cu mine avem suficient pentru a reuşi.

 

 Aşteptară un timp, obişnuiţi cu asta, capabili să îndure puţin frig.

 Piatra albastră cânta calm. Chiar înainte ca întunericul să fie tăiat de o rază de lumină, îşi schimbă tonul melodiei.

 Nu auziră niciun sunet din casa portarului Colegiului Bede, dar mica uşa laterală se deschise şi, de această dată, trei torţe apărură acolo unde nu fusese decât una.

 Doar trei. Maplethorpe nu a venit, şuieră de Aguilar.

 Va veni. L-am cunoscut când era student. Chiar şi atunci, prindea urşi pe care îi tortura de plăcere. Nu va rata ocazia să ucidă acum doar pentru distracţie. Aşteaptă. O să vină şi el.

 Aşteptară. Torţele înaintară în şir. La un anumit moment, exact când cristalul albastru îşi schimbă cântecul, o dâră de lumină licări scurt, iar uşa portarului se deschise şi se închise repede. Două siluete păşiră în zăpadă şi se pierdură imediat în întunericul învăluitor.

 Acum! rosti Owen.

 De Aguilar aprinse cu cremenea o torţă, de la care mai aprinse apoi încă alte două. Ţinând Owen două şi una de Aguilar ieşiră dintre copacii de pe malul râului, mergând cu spatele, cu torţele în fiecare mână, astfel încât să pară că erau de fapt trei bărbaţi mergând unul în spatele celuilalt când traversară micul pod arcuit şi ajunseră în incinta colegiului.

 Apropiindu-se de uşa portarului, Owen scăpă o înjurătură cu accentul ţăranilor locali şi stinse o torţă. Cu o voce academică, spuse apoi:

 Sfintele moaşte! Nu ai fost în stare să aduci o torţă mai bună într-o noapte ca aceasta?

 Tăceţi acum. Nu vorbiţi despre treburile stăpânului.

 În 30 de ani, de Aguilar învăţase engleza de parcă aceasta ar fi fost limba lui maternă. Pe nava contrabandiştilor olandezi, îşi perfecţionase vorbirea tărăgănată a universitarilor şi vocalele alunecoase, nazale ale celor din estul Angliei. Folosindu-se de acestea din urmă, zise cu asprime:

 Ar fi mai bine să stingem torţele. Nu este nevoie de mai mult de una atunci când nu vânăm decât un olog şi un filfizon.

 Nu e nevoie nici măcar de una când avem deja două.

 Autoritatea vocii celui care ieşise din locuinţa portarului o depăşea pe cea a oricărui portar, oricât de mare importanţă şi-ar fi dat acesta.

 Robert Maplethorpe păşi în semicercul de zăpadă bătătorită care marca intrarea spre Colegiul Bede. Lama sabiei îi străluci în lumina gri răspândită de zăpadă, astfel încât ochii lui Owen fură mai întâi atraşi către aceasta şi abia apoi spre faţa întunecată şi nebărbierită a bărbatului.

 Cei trei oameni ai săi veneau în urma lui. Fiecare purta o torţă de calitate bună, care nu scuipa smoală pe cel care o purta. Toţi aveau în cealaltă mână bâte întărite cu fier şi legate cu lână şi pânză, pentru a-i schilodi în tăcere pe cei contra cărora erau folosite, ţinându-le cu nepăsarea oamenilor obişnuiţi să rupă oase zilnic.

 Barnabas Tythe stătea în cadrul uşii, sprijinit puţin pe partea stângă, pentru a uşura greutatea de pe piciorul bolnav.

 Bătrânul îşi încordă vocea, strigând peste capetele celor trei bătăuşi ai lui Maplethorpe:

 Joseph, tu eşti?

 Da, răspunse Cedric Owen scuipând în zăpadă. La dispoziţia voastră, stăpâne Tythe. Am venit aşa cum aţi cerut, aducând tot ce am putut aduna. Duşmanii dumneavoastră sunt încă în casa voastră, bucurându-se de ospitalitatea pe care le-aţi oferit-o.

 Îşi aruncă torţa în zăpadă, creând pentru o clipă un întuneric care îl înghiţi. Din întâmplare, noroc sau iscusinţă, el şi de Aguilar stăteau dincolo de semicercul de lumină creat de oamenii lui Maplethorpe.

 De Aguilar înjură, păru că se împiedică şi se împletici într-o parte.

 Eşti beat! şuieră Maplethorpe cu un venin care îi făcea pe oamenii săi să pară blânzi ca nişte mieluşei.

 N-n-nu, stăpâne.

 De Aguilar se făcu mic de frică la marginea petei de lumină, îşi ridică mâna şi se împletici şi mai în spate, speriat de moarte. Din câte puteau ceilalţi să-şi dea seama, nu părea înarmat.

 Cei trei oameni dindărătul lui Maplethorpe rânjiră cu înţeles atunci când stăpânul lor îşi ridică sabia de luptă. Era într-o formă fizică foarte bună. Din doi paşi, se afla deja dincolo de raza de lumină a torţelor. Încă doi paşi şi trecu de linia gri-argintie a zăpezii, astfel încât şi el, asemenea celui pe care îl urmărea, deveni o siluetă întunecată, difuză.

 Stai! Nu-i voi permite nici unui om aflat în slujba mea să fie beat vreodată, cu atât mai puţin cu ocazia naşterii Domnului nostru.

 Maplethorpe vorbea fără să aibă simţul ironiei. Cei trei bărbaţi înarmaţi îşi dădură ochii peste cap. Din întuneric, Cedric Owen spuse răguşit:

 Stăpâne, dar desigur noi pe spaniol îl vrem, şi nu moartea slujitorilor tăi loiali.

 Nu îl voi ucide… îi voi da… o lecţie numai.

 Propoziţia fu de două ori punctată de zgomot de picioare împleticite şi de şuieratul unei săbii care taie aerul.

 Acest ultim zgomot fu însoţit de cel scos de un om, pe jumătate mormăit, pe jumătate scâncet, care este semnătura inconfundabilă a morţii. Toţi cei care ascultau, auziră cum un corp se prăbuşi la pământ. Niciunul dintre ei nu era atât de naiv încât să creadă că omul învăţase vreo altă lecţie în afară de cea pe care Creatorul avea să i-o dea poate la Judecata de Apoi.

 Se auzi vocea lui Maplethorpe.

 Păcat de asta, dar e o lecţie învăţată.

 Silueta lui se profila în întuneric, cu mâna pe şold, cu pelerina fluturând.

 De ce ţinem atâtea lumini de parcă am fi la o petrecere? Nu puteţi să vă găsiţi drumul spre locuinţa lui Tythe la lumina stelelor?

 Cei trei bătăuşi îşi stinseră torţele. Bărbatul pe care îl credeau Maplethorpe se îndreptă spre cel mai apropiat dintre ei, care abia avu timp să vadă că atacatorul său înainta ţinând sabia cu mâna stângă înainte ca aceasta să-i taie pielea vestei pe care o purta, trecând prin stern, pentru a-i pătrunde în inimă.

 Căzu pe spate, înecându-se cu sânge. Dintre cei doi companioni ai săi, doar unul avu reflexul de a păşi în faţă înjurând. Barnabas Tythe îl înjunghie pe celălalt în spate, cu un curaj surprinzător, apoi îl lovi la picioare, încât mortul căzu cu faţa în zăpadă, fără niciun sunet.

 Doar ultimul dintre cei trei buldogi umani ai lui Maplethorpe mai era primejdios de viu.

 Acestuia nu-i păsa că era depăşit numeric. Dedusese deja sursa celui mai mare pericol şi înainta spre de Aguilar. Respirând greu, simula că loveşte cu mâna liberă, apoi îşi roti cu putere zdruncinătoare bâta din mâna cealaltă.

 Bâta se lovi de lama sabiei… şi o sfărâmă. După un moment de tăcere zdrobitoare, de Aguilar se aruncă în lateral, rostogolindu-se, şi se ridică fără pelerina furată a lui Maplethorpe pe umeri, rotind-o pe aceasta în jurul braţului. Dansa uşor ca un fulg în zăpadă, ferindu-se de bâta învârtită de celălalt. Atacatorul său ţinti de mai multe ori spre talia subţire a lui de Aguilar, apoi înjură şi îşi scoase cuţitul care strălucea argintiu ca un peşte în lumina stelelor.

 Acum, devenise mai greu de evitat. În ciuda faptului că era un bărbat masiv, buldogul lui Maplethorpe era agil. Îl ajuta şi faptul că lupta cu faţa spre zidul colegiului, care strălucea argintiu. Lumina stelelor nu era puternică, dar era destulă pentru ochii care cunoşteau bine noaptea. Avea mai multă experienţă la luptatul în zăpadă decât de Aguilar, şi avea două arme contra unui om cu un singur braţ, dezarmat, care nu avea decât o pelerină drept protecţie.

 Se mişcă repede şi eficient, şi, din trei mişcări făcute pe nerăsuflate, îşi înfipse pumnalul în coapsa lui de Aguilar, şi îşi îndreptă bâta spre capul spaniolului. Owen îşi privi prietenul prăbuşindu-se în zăpadă.

 Cel cu bâta se pregăti să-i facă de petrecanie.

 Nu!

 Cu multă vreme în urmă, Cedric Owen îi promisese lui Fernandez de Aguilar că nu avea să îşi folosească niciodată propria sabie la mânie.

 În măcelul din Zama, care fusese şi cauza morţii lui Najakmul, în Reims, în Sluis, în portul din Harwich, unde aproape că fuseseră capturaţi de agenţii lui Walsingham, îşi folosise pumnalul sau o bâtă, sau, în Zama, o muschetă, şi îl lăsase pe spaniol să se folosească în luptă de iuţeala sa ca de şarpe. Îl văzuse atacând în întuneric, luptând contra mai multora odată şi aproape că începuse să-şi creadă prietenul invulnerabil.

 Şi totuşi era acea noapte din Sevilia, cu trei decenii în urmă, când îşi folosise propria sabie pentru a-l apăra pe de Aguilar. Acum, nu avea nicio sabie, iar cuţitul lui nu avea lama potrivită, însă avea la picioare bâta unuia dintre bătăuşii morţi. O ridică şi înaintă prin zăpadă, lăsând lemnul rece şi greu să îşi facă singur treaba, în ciuda propriei lui neştiinţe de a lupta.

 Nu ajunsese prea târziu. Acest gând îl cuprinse în vreme ce măsura distanţa până la adversar. Nu trebuia să întârzie.

 La asta se gândea când fu lovit de bătăuş. Prima lovitură îl nimeri în coaste şi simţi cum trei dintre acestea se rupseră. Reculul îl izbi în cap cu forţa zdrobitoare a braţului uriaşului şi îl prăvăli la pământ.

 În momentul lung al căderii, Cedric Owen îl auzi pe Barnabas Tythe strigându-i numele şi i se păru că îl vede pe bătrânul său tutore înaintând şchiopătat şi înfigând un pumnal în spatele atacatorului, a ucigaşului său, pentru că nu avea nicio îndoială că era pe moarte.

 Singurul lui gând, prins în îmbrăţişarea zăpezii, era că urma să o întâlnească pe Najakmul, iar aceasta avea să ştie că el nu izbutise să-şi ducă sarcina la bun sfârşit.




 



 

CAPITOLUL 26





 Oxfordshire

 Iunie, 2007

 

 Un doctor în halat alb vorbea cu asistenta-şefa de la Urgenţe, ignorându-i pe Stella şi Kit, care stăteau la marginea patului.

 Miroseau a fum, durere şi teamă, dar nu aveau nevoie de ajutor medical. În schimb, Ursula Walker era bandajată, întinsă inconştientă pe pat. Faţa ei puternică, cu trăsături ferme, era inexpresivă din cauza medicamentelor. Venele îi ieşeau în evidenţă, albastre pe pielea gri-albicioasă, cu linii roşii de-a lungul braţelor şi pe frunte.

 Un ventilator respira pentru ea, prin tubul traheal care se ivea din colţul gurii. În venele de la mână primea o transfuzie de sânge. Mai erau şi alte pungi cu transfuzii care îşi eliberau mai încet lichidele în tubul de la gât.

 Un tub de drenaj îi absorbea lichidul din piept. O pungă de urină legată la capătul patului se umplea încet. Ace verzi înregistrau pe un monitor presiunea pulsului şi gazele expirate. Un electrocardiograf piuia în timp ce desena linii pe care Stella nu putea să le interpreteze.

 Doctorul mâzgăli ceva pe fişa pacientei şi plecă. Asistenta trase draperia în jurul patului.

 Rămasă împreună cu Kit în albul imaculat, Stella îşi apăsă degetele pe pleoape. Craniul era tăcut acum. Trăsese semnalul de alarmă. În mintea Stellei, în locul acestuia, cel al păcii albastre, era un zid de flăcări cu fum înţepător şi duhoare de carne arzând. Tremurând, îşi strânse pleoapele coborâte. Când deschise ochii, flăcările se diminuaseră, fără să dispară însă. Mirosul de fum şi păr ars era prezent încă.

 De ce am lăsat-o să se întoarcă înăuntru?

 Nu ai fi putut să o opreşti.

 Respiraţia lui Kit mai mirosea a fum. Cuvintele îi erau învăluite în aburul acestuia.

 Dar nici măcar nu am încercat. Ea a spus că ştie ce face, că descoperise ceva vital în registre. Am crezut-o. Am vrut să o cred.

 Nici eu nu am oprit-o, Stell. Dacă e să începem să ne învinovăţim, ar trebui măcar să împărţim vina în mod egal.

 Tu abia dacă erai conştient. Nu cred că…

 Asistenta sosi, rapidă şi grijulie. Trase deoparte draperia.

 Doamnă OConnor? A sosit fratele dumneavoastră.

 Fra… Davy?

 El o îmbrăţişă scurt, sec. Dădu noroc cu Kit, care rămase tăcut, încă în stare de şoc.

 Nu ar trebui să îţi faci procese de conştiinţă din cauza asta, spuse el. Nimeni nu poate să o oprească pe mama atunci când îşi pune ceva în gând, ştii asta la fel de bine ca mine. Mulţumesc, zise cu un semn din cap adresat asistentei. S-ar putea să rămânem singuri cu ea o vreme?

 Aceasta se retrase imediat.

 Va vom anunţa de rezultatele analizelor de sânge atunci când le primim, doctore.

 Davy purta un halat alb. Zâmbetul pe care asistenta i-l adresă când plecă era diferit de cel pe care i-l adresase lui Kit şi Stellei.

 Davy stătea la capătul patului, studiind monitoarele, şi se înfioră la ceea ce îi spuneau.

 Şi-a deteriorat endoteliul, căptuşeala plămânilor. Era clor în fum. Nu a fost doar o incendiere premeditată, a fost plănuită să îi omoare pe toţi cei care se aflau în casă. Ursula, mama mea, se pare că şi-a dat seama de pericol la timp. Nu cred că pompierii înţeleseseră asta pe deplin atunci când au scos-o afară, dar se pare că avea un prosop de bucătărie peste faţă, peste care turnase limonadă, pentru a acţiona ca o barieră pentru acid. Acesta este probabil singurul motiv pentru care e încă în viaţă.

 Vorbea automat, în ritmul clinic al medicilor. Ochii îi erau fixaţi pe monitor şi nu îl părăsiră o secundă. Stella îl prinse de umeri şi îl ghidă spre un scaun, apoi îl făcu să se aşeze.

 O să îşi revină? îl întrebă.

 Dacă supravieţuieşte acestei nopţi, o să trăiască. S-ar putea să sfârşească însă cu un aparat respirator pe care să trebuiască să îl poarte după ea mereu, legată de un mergător, dar va fi în viaţă. Nu ştiu dacă ne-ar mulţumi că o facem să îndure o asemenea viaţă.

 Nu e atât de rău pe cât crezi, spuse Kit. Speranţa valorează mult.

 Urmă un moment greu de tăcere oprimantă. Davy Law îşi îndepărtă privirea de la monitor şi privi spre pat pentru prima dată. Ochii îi erau roşii. Sub bronzul verii kurde, pielea îi era galbenă. Mâinile îi tremurau din pricina lipsei de nicotină sau din durere pentru mama lui, sau din cauza prezenţei lui Kit, sau toate trei la un loc.

 Am auzit ce s-a petrecut în peşteră, îi zise. Îmi pare rău.

 Şi mie, spuse Kit cu o lipsă de autocompătimire care o făcu pe Stella să lăcrimeze în mod neaşteptat. Dar prefer să fiu aici, compătimit de toţi decât să nu fiu aici deloc.

 Stella simţi genunchiul lui Kit lipit de al ei. Doar din acel motiv, nu rosti nimic. Îl privi pe Davy Law inspirând profund, apoi expirând încet, clătinând din cap.

 După un moment, zise:

 Eu aş prefera să fiu mai degrabă urât de toţi, decât compătimit.

 Nu te-am compătimit niciodată, Davy.

 Dar m-ai urât?

 Ce altceva îmi mai rămăsese?

 Abia atunci se priviră faţă în faţă direct, ochi în ochi, cu trecutul pus pe tapet în faţa lor.

 Erau înconjuraţi de draperii, văluri moi care ţineau lumea la distanţă în timp ce rana din relaţia lor se vindeca. Sau poate că nu, Stella nu reuşea să îşi dea seama exact. Pe pat, pieptul Ursulei Walker se ridică şi căzu cu un oftat al ventilatorului.

 Stella simţi o schimbare în genunchiul care era lipit de al ei.

 Cum de nu am ştiut că Ursula era mama ta?

 Davy Law zâmbi strâmb, dezvelindu-şi dantura îngrozitoare.

 Nu prea vorbim despre asta. Şi nu aţi observat asemănarea de familie.

 Nu există niciuna.

 Ba există.

 Se aplecă peste pat, întorcându-şi capul astfel încât acesta să fie lângă cel al femeii rănite. Cu grijă deosebită, ridică pleoapa mamei sale pentru ca ei să poată vedea albastrul oţelit de dedesubt. Era posibil să şi-i închipuie pe ai lui fără vinişoarele roşii pronunţate şi să vadă că erau la fel.

 Ochii, spuse el.

 Ar fi trebuit să observăm, zise Stella.

 Nimeni nu observă vreodată, ridică Davy din umeri. Dar, dacă vrei să-ţi faci procese de conştiinţă şi din această cauză, n-ai decât.

 Se ridică în picioare.

 Dar ai avut dreptate în privinţa unui lucru: eu sunt cel mai rău coşmar al mamei mele. Ea voia un copil frumos şi inteligent, care să ducă mai departe linia neîntreruptă încă dinainte de venirea romanilor. Şi ce a primit? Un fiu pipernicit, cu dinţi ca de nutrie pe steroizi şi părul ca o mulţime de cozi de şobolan.

 Stella se holbă. El rânji.

 Eu am spus-o primul. Dacă şi Kit ţi-a zis asta, atunci m-a plagiat.

 Vinovat, recunoscu Kit de lângă ea.

 Dar m-a primit înapoi acasă, la fermă, atunci când am dat-o în bară atât de tare la Cambridge, încât nu mai puteam să continui medicina, şi mi-a deschis uşi spre antropologie, aşa că în final am călcat pe urmele ei.

 Îşi întinse mâna şi îi mângâie obrazul cu un deget.

 Şi m-a luat cu ea în Laponia. Acolo e singurul loc rămas pe pământ unde nu judeci o carte după copertă. Eu şi mama mea am găsit un fel de respect reciproc acolo, printre gheţari, zăpadă şi urină de ren, mai mult decât oricând înainte. Aş vrea să cred că acest lucru nu ne va fi răpit încă.

 Lipsit de ironie, cuprins de durere, profilul său era complet diferit. Cu vocea tremurândă, Stella rosti:

 Am cristalul. Dacă putem face ceva cu el…

 El clătină din cap.

 Singurul lucru pe care poţi să îl faci este să găseşti inima pământului şi să depui acolo cristalul la momentul potrivit. Întreaga ei viaţă a fost dedicată acestui lucru.

 Timpul stabilit este mâine, la răsărit. Dar nu ştim încă locul. Dacă nu reuşim să găsim pe cineva care să traducă şi ultimele două volume, suntem terminaţi. Tu poţi să desluşeşti scrisul maya?

 Dincolo de pat era o fereastră. Davy privi afară în noaptea întunecată.

 Pot, dar nu fără dicţionarele mamei, iar acestea erau toate la fermă. Există copii ale lor la Biblioteca Bodleiană. Dar aceasta nu se va deschide înainte de răsăritul soarelui.

 Punga de urină era aproape plină. Davy se întinse după un vas de măsură şi goli punga în el. Pentru un moment, spaţiul dintre draperii se umplu de un miros înţepător.

 Se uită la ce cantitate de lichid eliminase, o trecu pe fişa pacientei şi ridică vasul.

 Mă duc să golesc asta şi apoi putem să încercăm a plănui o strategie de joc pentru următoarele câteva…

 Soneria unui telefon îl opri. Făcu ochii mari.

 Spuneţi-mi, vă rog, că niciunul din voi nu are mobilul pornit. Nu ştiţi ce înseamnă răzbunarea până nu aţi întâlnit o asistentă de la Secţia de urgenţă care crede că monitoarele ei sunt în pericol să fie afectate de interferenţe electronice. O să ne omoare şi o să merităm asta… Stella!

 Nu e telefonul meu, zise ea, e al tău. Este un mesaj.

 Telefonul lui era în jacheta agăţată de spătarul scaunului ei. Îl scoase din buzunar şi i-l dădu, observând cum devine brusc palid la faţă.

 Davy?

 Îl prinse de braţ.

 El se trânti pe scaun.

 E de la mama. Nici nu ştiam că are numărul meu.

 Îi foloseşte cumva altcineva telefonul?

 Nu cred, spuse navigând în josul ecranului. A fost trimis la 10.27 în seara asta. Voi aţi sunat la pompieri la 10.23, iar aceştia au scos-o din casă la 10.51. Probabil că a trimis mesajul când era încă în casă.

 Vorbea mecanic, fără să gândească, privind fix la faţa mamei lui, pe care monitoarele aruncau umbre urâte.

 Kit îl întrebă cu blândeţe:

 Şi ce spune mesajul, Davy?

 Acum este timpul să deschizi ceea ce a fost închis în inima focului. Te rog, citi plângând. Trebuie să mă întorc la fermă…

 Nu poţi, este un infern acolo. Întregul cer era portocaliu când am plecat noi. Şi e plin de pompieri.

 Tot trebuie să mă duc, zise el, luându-şi deja haina de pe scaun.

 Atunci, venim şi noi cu tine, spuse Stella. Trebuie să aflăm ce s-a întâmplat cu registrele.

 

 Nu mai erau nici pompieri, nici flăcări, nici cer portocaliu la ferma Ursulei Walker, doar o noapte întunecată, luminată de o lună în formă de seceră şi de pâlpâitul stelelor, iar peste tot, miros de fum şi cenuşă. Stella lăsă maşina în acelaşi loc unde o parcase şi în prima după-amiază când ajunseseră acolo. Ea şi Davy Law îl ajutară pe Kit să coboare. Înaintară împreună pe alee, prin aerul care devenea din ce în ce mai fierbinte şi mai greu de miros de fum pe măsură ce se apropiau de casă.

 Varul alb era acum gri sub un strat gros de funingine, dar structura rămăsese intactă. Se opriră la poartă. O banderolă cu dungi galbene şi negre bloca drumul. Acolo unde fusese odată afişul care anunţa festivalul Connection 2012 era acum un semn nou: PERICOL: NU INTRAŢI.

 Trebuie să intrăm? întrebă Stella.

 Eu da, spuse Davy. Voi puteţi să staţi aici dacă vreţi, s-ar putea să fiţi mai în siguranţă, zise el, mai tensionat decât îl văzuse ea vreodată. Credeţi că am fost urmăriţi? întrebă privind dincolo de Stella.

 Kit stătea între ei, putându-se sprijini cu uşurinţă de umărul oricăruia dintre ei.

 Nu, iar eu chiar am fost atent la asta. Pompierii au găsit-o pe Ursula în bucătărie.

 Atunci, mai bine încercăm să intrăm pe uşa din spate, zise Davy forţându-se să zâmbească, ca nu cumva să ne cadă casa în cap la intrare.

 Înaintară încet pe alee, peste resturile gardului grădinii.

 Nu presupun că s-a gândit vreunul din voi să aducă o lanternă, spuse Davy din întuneric.

 Foloseşte-ţi telefonul, zise Stella şi îl şi scoase pe ai ei, luminând drumul cu pâlpâirea ecranului acestuia.

 Îşi croiră drum spre spatele casei ajutaţi de două raze palide de lumină, trecând printre tufe de trandafiri arse şi pline de cenuşă, peste bucăţi de şindrilă căzute. Uşa din spate dispăruse. Cadrul acesteia era pârjolit şi deformat.

 Davy Law îşi trecu mâna peste lemnul distrus.

 Oricine a făcut asta se pricepea, rosti el, ştergându-şi apoi mâna de pantaloni, cu faţa împietrită. Nu inspiraţi adânc. Dacă simţiţi că vi se face rău, ieşiţi afară rapid.

 Stella trecu pragul în urma lui. Proiectă lumina slabă a telefonului peste rămăşiţele mesei de stejar, peste scaunele curbate, peste pereţii şi podelele arse, peste şemineu.

 Kit intră în urma lor, fără grabă, mergând cu grijă printre dărâmături. Se opri în lumina unei raze de lună.

 Davy, nu e nevoie să vezi toate acestea. De ce nu ne spui nouă ce să căutăm? Poţi să aştepţi în maşină cât facem asta.

 Nu-i nevoie. Uiţi că am petrecut ultimii cinci ani în zone de război.

 Dar acolo nu incendiau casa copilăriei tale.

 Chiar şi aşa… sunt unele lucruri pe care doar eu pot să le fac. Şi, oricum, nu am copilărit prea mult aici, zise el mai încet. Am încetat să ne mai vorbim unul altuia prea curând ca să mai petrec mult timp aici, şopti el, răsucindu-se pe călcâie, căutând ceva din priviri. Puteţi să aşteptaţi un moment aici? rosti absent.

 Dispăru ca o fantomă. Aşteptară în întuneric, în zgomotul bârnelor care scârţâiau peste tot în jurul lor.

 Ţi-e frică? întrebă Kit.

 Sunt îngrozită, spuse Stella. Ai încredere în Davy?

 Da. Tu?

 Eu am avut dintotdeauna. Din prima clipă când l-am întâlnit.

 Auziră un sunet dinspre uşa din spate. Stella îşi ridică privirea.

 Davy? Ce-i aia?

 E un baros. Am avut unul în şopron dintotdeauna, de când există şopronul, adică de pe la 1588 sau undeva pe-acolo. Martha Walker a fost cea care a cerut construirea primului şopron. Ea este femeia care s-a căsătorit cu Francis Walker, cel care a pus bazele dinastiei. Ea este stră-stră-stră şi încă alte câteva stră-străbunica mea şi a lăsat în testamentul ei un set ciudat de instrucţiuni, cum ar fi ca barosul să fie întotdeauna uşor accesibil din bucătărie. Eu am avut o vagă idee în legătură cu scopul acestui lucru şi am încercat să îl folosesc o dată. Mama nu a fost… prea impresionată. Aceea a fost ziua în care m-am mutat la vărul Meredith.

 Meredith Lawrence? întrebă Stella, surprinsă. El ne-a ajutat să descifrăm registrele.

 Desigur. Obsesia cu registrele lui Owen e o trăsătură de familie. Probabil că ai observat asta, zise Davy rotind barosul în mână.

 În lumina slabă a telefoanelor, capul de metal avea o strălucire albastră.

 El a fost un om bun lângă care să cresc şi, după o vreme, am învăţat să comunicăm unul cu celălalt. I-am luat chiar şi jumătate din nume. Am crezut că mama n-o să-mi ierte niciodată acest lucru. Poate că m-am înşelat. Acum este timpul să deschizi ceea ce a fost închis în inima focului. Te rog. Până acum, nu mi-a mai spus niciodată te rog, zise el ridicându-şi privirea.

 Şi ce o să faci? îl întrebă Kit.

 Ceea ce mi-a cerut, să deschid ceea ce a fost închis în inima focului. Are logică, dar, pentru a o descoperi, trebuie să ştii istoria familiei şi de aceea a putut să scrie aceasta în mesaj. Dacă eu nu înţelegeam, nimeni altcineva nu avea să înţeleagă, adăugă zâmbind frumos şi Stella se întrebă cum de putea cineva să îl considere urât. Ai putea să faci chestia aia cu telefoanele şi să proiectezi lumina aici, pe pietrele din spatele băncii de lângă şemineu?

 Lovi cu barosul în timp ce vorbi, nu tare, dar cu precizie concentrată, ţintind spre podeaua de piatră, în locul unde aceasta se unea cu peretele, în mijlocul băncii de lângă şemineu.

 Barosul ricoşă de trei ori de piatră. La a patra lovitură însă, sunetul fu diferit pe piatra care scrâşnea. Davy răsuci barosul în mână. Se folosi de mâner pentru a sparge mortarul, apoi îl răsuci din nou şi începu să dea lovituri mai domoale şi precise lângă gaura pe care o făcuse.

 Acesta, rosti printre lovituri, este… al doilea secret… al focului. Registrele lui Cedric Owen… au fost descoperite în cuptorul de pâine, dar… nimeni nu l-a dărâmat vreodată pe acesta… din motivul evident că istoria familiei mele cerea ca el să rămână intact… până la vremea Judecăţii de Apoi, pe care mama mea… o consideră ca… la naiba. Poţi să îmi dai mai multă lumină?

 Nu pot, spuse Stella. O să se termine bateriile telefoanelor. Kit, opreşte-l pe al tău. Trebuie să păstrăm ceva energie şi pentru mai târziu.

 El îşi opri telefonul şi rămaseră în întuneric, doar în lumina stelelor.

 Davy, putem găsi lumânări pe undeva? întrebă ea.

 Sub chiuvetă. În stânga. Ar trebui să fie şi o cutie de chibrituri pe raftul de deasupra. Dacă avem noroc, atunci piatra chiuvetei le-a protejat de foc. Dacă nu, am dat de belea.

 Stella bâjbâi până acolo şi găsi şase lumânări deformate şi chibriturile, intacte încă.

 Avem noroc, zise ea.

 Luă trei, le aşeză într-un triunghi pe podea şi le aprinse.

 Ai văzut chestia asta făcută în Laponia?

 Nu cred.

 Pentru prima dată, îl auzi pe Davy Law răspunzând cu precauţie.

 Craniul de cristal îi furnica mâinile mai mult decât atunci când îl ţinuse în raza de lumină. Îl poziţionă deasupra luminii celor trei lumânări. Flacăra lor se transformă în lumina albastră a cristalului strălucind din ochii craniului.

 Dumnezeule, exclamă Davy Law cu evlavie.

 Stella avu grijă să nu îndrepte lumina asupra lui sau a lui Kit, ci direct spre gaura din podea, acolo unde lovise barosul.

 Continuă, spuse ea. Termină treaba.

 Făcu acest lucru rapid, lărgind deschizătura.

 Am terminat.

 Pe lângă fum, acum miroseau cu toţii a praf de cărămidă. Davy tremura din tot corpul. Acolo unde lucrase, în partea cea mai îndepărtată a şemineului, era un spaţiu dreptunghiular, îndepărtă cu grijă piatra de pe marginea acesteia.

 Ar trebui să fiu un domn şi să las mai întâi doamnele, dar în acest caz… Am putea să facem puţin mai multă lumină în interior, te rog?

 Auziră un zgomot de piatră lovindu-se de piatră. El înaintă nesigur şi îşi îndreptă lumina telefonului în gaură.

 Oh. Da. Oh, foarte, foarte da.

 Scoase din întunericul dens, din norul de praf şi cenuşă al cărămizilor sparte un sul de pergament legat cu o fâşie de pânză şi un carneţel.

 Spune-mi că aceea e o hartă, zise Stella punând jos craniul de cristal.

 Flacăra galbenă a lumânărilor schimbă culoarea nopţii.

 Cred că da. Sper că da, spuse Davy îngenunchind şi începând să cureţe o parte din mizeria de pe podea. Nu putem să facem puţin curat pe jos? Poţi să te uiţi să vezi ce a rămas în cămară? Pe podea, sub raftul de piatră ar trebui să fie nişte saci de plastic. Dacă a rămas vreunul intact, am putea să îl desfacem şi să îl întindem pe podea. Cred că acesta, zise ridicând pergamentul, era vechi chiar şi pe vremea lui Cedric Owen şi, dacă nu este o hartă sau măcar un indiciu despre locul unde trebuie să mergem, atunci mănânc masa. Iar acesta, spuse ridicând carneţelul, a fost ascuns pentru un motiv foarte bun, iar eu vreau să aflu care anume.

 Stella găsi un sul de saci de gunoi într-un colţ, acolo unde focul nu ajunsese. Mătură o porţiune de podea şi îi desfăcu, aşternându-i acolo.

 Întinse mâna după pergament.

 O să trebuiască să porţi mănuşi, o avertiză Kit. Dacă pergamentul este chiar atât de vechi, atunci nu poţi să-l pătezi de grăsimea de pe degete.

 Dar…

 Mănuşi pentru spălat vasele, ceru Davy. Tot sub chiuvetă.

 Acum tremurau toţi trei.

 Le găsi şi se întoarse, apoi se chinui să desfacă nodul care ţinea sulul legat. Fâşia se desprinse brusc, împrăştiind peste tot fire de aţă.

 O să mi se dezintegreze în mâini dacă încerc să-l desfac…

 De undeva din întunericul din stânga ei, Davy Law o întrerupse brusc:

 Dă-o dracului Stella, avem mai puţin de şase ore până la răsărit! Dacă nu reuşim să vedem ce conţine, faptul că se sfărâmă nu mai are nicio importanţă.

 Pergamentul se rupse, dar numai într-un singur loc. Întinse împreună, cele două bucăţi formau un întreg uimitor, un desen în cărbune a unui peisaj pictat ici şi colo cu pete de pigment decolorat. Liniile erau aproape dispărute, dar destule cât să ilustreze peisajul, un cerc de pietre în mijlocul cărora se afla o movilă acoperită de iarbă, cu o intrare de piatră. În spatele ei erau câţiva copaci care se legănau, iar deasupra atârna o semilună, cu soarele schiţat ca un arc la orizont. Stella îşi miji ochii şi se holbă, apoi îşi ridică privirea spre Davy Law, care era palid ca varul, de parcă tot sângele i s-ar fi scurs din vene.

 Ştii unde e? întrebă ea.

 Abia dacă o auzi. Scoase un zgomot gutural deznădăjduit.

 E Weylands Smithy, spuse Kit încet. E acolo încă dinaintea romanilor. Saxonii credeau că, dacă laşi acolo peste noapte un cal împreună cu o monedă de argint, zeul fierar Weyland avea să mai bată una până dimineaţă.

 Şi este o movilă funerară, zise Davy Law răguşit. Unde altundeva ai putea să duci o piatră care oglindeşte faţa strămoşilor tăi?

 E aproape?

 La zece minute depărtare, spuse cu ochii strălucind. O să ajungem acolo înainte de răsărit fără nicio problemă. Şi încă mai avem timp să aruncăm o privire la carnet.

 Aşeză carnetul lângă marginea curbată a pergamentului. La fel ca şi registrele lui Cedric Owen, era legat în piele roşie, uzată. Spre deosebire de acestea totuşi, avea inscripţia BT, YULE, 1588 pe copertă, cu litere lunguieţe. Davy îl deschise cu vârful degetului, atingând numai un singur colţ. Înăuntru, scrisul puternic înclinat de-a lungul paginii, abia dacă era mai lizibil decât hieroglifele maya.

 Jurnalul lui Barnabas Tythe nu a fost găsit niciodată, zise el încet. Ce-ar fi să ni-l citeşti cu voce tare, Stella? Tu eşti cea care are experienţă în cititul scrisului din perioada elisabetană.

 Şi aşa şi făcu, la lumina a trei lumânări, îngenuncheată în cenuşa şi fumul fermei distruse a mamei lui Davy, începând cu primul paragraf.

 

 Douăzeci şi şase decembrie, în anul Domnului o mie cinci sute optzeci şi opt, în al treisprezecelea an al domniei suveranei noastre, regina Elisabeta, monarh al Angliei, Franţei şi Irlandei.

 Eu, Barnabas Tythe, am devenit în această zi rector al Colegiului Bede din Cambridge, cea mai onorabilă poziţie pe acest tărâm. Spre marea mea ruşine, primul meu act în această poziţie a fost o minciună.

 Să mă ierte Dumnezeu şi colegii mei prieteni, căci am făcut o înmormântare pentru un om viu. Cedric Owen nu este mort.

 Locuinţa de protocol, Trinity Street

 28 DECEMBRIE, 1588

 

 Scrisă pe 26 decembrie, în anul Domnului 1588. Către Sir Francis Walsingham, din partea lui Barnabas Tythe, rector al Colegiului Bede, Cambridge, salutări.

 

 Trebuie să vă informez cu mare regret nu doar de moartea umilului dumneavoastră servitor Sir Robert Maplethorpe, dar şi de a trădătorului Cedric Owen.

 Acesta a venit într-adevăr să caute găzduire sub acoperişul meu, aşa cum aţi prevăzut. Eu am mers în grabă la rectorul colegiului meu pentru a-i cere ajutorul în capturarea acestuia. Profesorul Maplethorpe a venit însoţit de oameni înarmaţi, hotărâţi să îl captureze viu, lucru de care nu au fost capabili. Acesta a luptat cu o ferocitate incredibilă şi e clar că fusese pregătit în mod temeinic. Cel care l-a ucis a fost pedepsit pentru nesăbuinţa sa, nu de mâna noastră, ci a murit din pricina rănilor primite în acelaşi timp în care şi Owen îşi dădea duhul.

 Spaniolul de care mi-aţi scris a fost şi el rănit. Corpul lui a fost scos din Cam şi ars. Din hotărârea autorităţilor colegiului, al cărui rector am devenit acum, corpul lui Owen a fost încredinţat mormintelor comune ale săracilor de după răscrucea de la Madingley. Eu însumi l-am percheziţionat.

 Nu am descoperit niciun semn care să ne spună despre scopul său sau chiar care să îi confirme identitatea, dar am găsit în desaga lui un obiect, pe care vi-l trimit pentru inspecţie, de o calitate excepţională, despre care cred că este făcut din aur.

 Owen era un trădător şi a murit luptând contra servitorilor supuşi ai Maiestăţii Sale, iar astfel toate bunurile lui aparţin acum coroanei. Vi le trimit şi pe acestea, având convingerea sinceră că veţi şti ce trebuie făcut de cuviinţă cu ele.

 V-aş ruga totuşi, de dragul colegiului, ca Owen să fie pomenit de acum înainte drept un om bun. Nu ar fi bine să se ştie că am avut printre noi un trădător, indiferent de faptul că a fost neintenţionat. Nu aş vrea să le dau muniţie duşmanilor noştri, ca aceştia să o folosească împotriva noastră în secolele viitoare.

 Aştept în continuare instrucţiuni din partea dumneavoastră în toate privinţele.

 Rămân, domnule, umilul vostru slujitor credincios în faţa lui Dumnezeu,

 

 Profesor Barnabas Tythe

 Rector ales al Colegiului Bede, Cambridge

 

 Eşti sigur că vrei să i-o dai?

 Masca funerară din aur solid era aşezată peste pelerina de călărie a lui Cedric Owen. Degetele lui Barnabas Tythe alunecară peste şirul de diamante.

 Walsingham nu se aşteaptă la mască, cu siguranţă, şi nici nu are nevoie de ea, îi spuse. Aş putea să scriu din nou scrisoarea. Aş putea să-i zic că aveai desagii goi, în afară de câteva monede de aur din Noua Spanie.

 De pe scaunul de lângă foc, Cedric Owen clătină din cap.

 E un risc, recunosc. Dar dacă este de părere că ar trebui să fie mai mult aur, atunci o să caute să afle cum am reuşit să ajungem aici din Sluis, lucru care nu ar fi prea bun pentru un anumit contrabandist olandez. Îi datorez destule lui Jan de Groot fără să-i mai trimit şi slugile lui Walsingham pe cap.

 Owen vorbea încet. Bandajul care îi înconjura capul îi ţinea creierul la loc în ţeastă, dar, în cele trei zile de când căpătase rana, descoperise că, dacă scotea vreo vorbă, durerea din cap devenea insuportabilă.

 Masca îi va da lui Walsingham o mulţime de informaţii. Eu sper că îşi va folosi energia în cheltuirea veniturilor pe care i le va aduce aceasta, şi nu în căutarea a şi mai mult câştig. Cum stă cu sănătatea? Am auzit că nu prea bine.

 E pe moarte, spuse Tythe ridicând din umeri, dar, până la urmă, asta se întâmplă cu noi toţi. Singura consolare pentru cei care continuă să sufere din cauza lui este că Sir Francis trăieşte în durere constantă, provocată de pietrele de la rinichi, iar credinţa lui nu îi permite să-i pună capăt rapid. Unii dintre noi văd acest lucru drept pedeapsa lui Dumnezeu pentru tot răul făcut.

 Tythe era încă fragil, terorizat de faptul că adevărul despre masacrul din ziua de Crăciun ar fi putut să fie totuşi descoperit.

 După lupta haotică din faţa colegiului, Tythe crezuse sincer că Owen era mort. Fernandez de Aguilar, ale cărui răni erau din fericire superficiale, era singurul care nu crezuse asta, dar nu lăsase ca teama pentru soarta prietenului său să copleşească nevoile momentului. El fusese cel care desfigurase fără nicio remuşcare faţa celui de-al doilea bătăuş al lui Maplethorpe chiar cu bâta acestuia, înmânându-i apoi arma lui Barnabas Tythe şi ordonându-i să dea cel puţin trei lovituri, ca să aibă şi el nişte stropi de sânge pe mâini şi haine, pentru a fi verosimili, după cum se exprimase spaniolul.

 De Aguilar fusese cel care aranjase corpurile în aşa fel încât cineva care se pricepea la luptă să vadă cum Owen, un spadasin excelent, îl ucisese pe Maplethorpe şi pe unul dintre bătăuşii acestuia înainte ca sabia să îi fie distrusă de o bâtă. Şi cum, imediat după aceea, trădătorul luase o asemenea armă de pe pământ, permiţându-i să-l învingă pe ultimul dintre oamenii lui Maplethorpe înainte ca Barnabas Tythe, eroul zilei, să-şi scoată cuţitul şi să îl înjunghie pe Owen.

 Avuseseră noroc că al treilea bătăuş semăna puţin cu Owen şi câteva lovituri scurte cu bâta peste faţă făcură ca orice altă examinare să fie imposibilă. Se mişcară repede, îmbrăcându-l pe bătăuşul mort cu haina şi cizmele lui Owen şi de îndată o rafală de vânt acoperi cu zăpadă locul luptei, acoperind orice alte urme care fi putut să demaște povestea lor drept o minciună.

 De Aguilar îl purtă apoi pe Owen într-un loc sigur, trimiţându-l pe Barnabas Tythe să le dea cele două veşti bune colegilor săi: că erau eliberaţi de Maplethorpe în sfârşit şi că Owen, inamicul lui Walsingham, şi deci al statului, fusese ucis.

 Barnabas Tythe petrecu o mare parte a zilei de Crăciun la colegiul pe care îl iubea, iar Fernandez de Aguilar se lepădă de hainele de papiţoi şi cercelul de aur din ureche, bandajându-şi propriile răni înainte de a-şi spăla mâna şi a se ocupa de rănile lui Owen.

 Pentru un om cu un singur braţ şi fără nicio pregătire medicală, legase coastele rupte şi craniul spart cu o dexteritate pe care Tythe o invidie atunci când bătrânul se întoarse în sfârşit şi anunţă, scuturându-şi zăpada de pe cizme, că fusese ales rector fără nicio opoziţie şi că bătăuşul lui Maplethorpe trecuse drept Cedric Owen fără nicio problemă.

 Avuseseră noroc în această privinţă. Sărbătoarea Crăciunului era în plină desfăşurare, corul se pregătea în capela Colegiului Bede, iar membri consiliului colegiului aveau lucruri mai bune de făcut decât să stea în încăperea mortuară, cercetând cadavre în ziua sărbătoririi naşterii lui Hristos.

 Îl priviră pe Maplethorpe, acoperindu-şi feţele contra putorii ca de abator atunci când intrară în clădirea mică şi întunecată. Era o datorie faţă de mort şi, mai mult, nevoia ca fiecare să poată relata apoi precizia sabiei care îl omorâse trecându-i prin piept, la fel şi despre sluga care murise imediat după el. Nu se sinchisiră să facă mai mult de-atât. Celelalte cadavre erau întinse mai departe, în întuneric, unde lumina celor două torţe agăţate pe pereţii de lângă uşă abia dacă putea să ajungă.

 Puteau să vadă faţa distrusă a spadasinului Cedric Owen, minunându-se de bogăţia hainei sale, dar niciunul dintre cei prezenţi nu voia să îşi murdărească ghetele mergând mai aproape pentru a-l cerceta mai bine pe trădător sau pe cel pe care îl omorâse în bătaie. Atunci când Tythe însuşi, singurul medic prezent, făcu aluzie la faptul că puteau să se infecteze de la duhoarea emanată de morţi, fură cu toţii bucuroşi de oferta lui de a se ocupa singur de înmormântarea potrivită fiecăruia.

 Rămânea însă problema celui de-al treilea dintre bătăuşii lui Maplethorpe, care părea să fi dispărut, fiind doar două cadavre în afară de cel al lui Maplethorpe şi a lui Cedric Owen. Apăru un zvon că, exact înainte de moartea lui Maplethorpe, acesta îi mărturisise prorectorului că nenorocitul acela era bănuit de a fi furat nişte bani, şi se ajunse la concluzia că hoţul profitase de ocazie pentru a fugi, de care fu imediat acceptată. Pentru păstrarea bunului nume al colegiului, nimeni nu depuse nicio plângere. Cât despre complicele lui Owen, Tythe luă asupra sa rezolvarea problemei şi îşi puse slujitorii să dragheze râul Cam. Atunci când aceştia se întoarseră cu un corp, un rezultat previzibil de altfel, scontat de Tythe, acesta îl identifică imediat drept spaniolul care îl însoţise pe Owen. Sabia lui Maplethorpe nu putu fi găsită, dar acest lucru nu era prea important.

 Cei 12 membri ai consiliului colegiului suspinaseră cu toţii uşuraţi că această chestiune urâtă se rezolvase elegant, hotărâră un serviciu solemn în amintirea rectorului mult regretat şi preţuit, apoi îl votară în unanimitate pe eroul pătat de sânge, Barnabas Tythe, drept noul lor rector.

 Faptul că nici nu avea bătăuşi angajaţi şi nici nu dorea o sobrietate feroce a colegiului nu fuseseră cele mai importante lucruri luate în considerare în această alegere, dar amândouă aspectele acţionaseră în favoarea lui. Îşi ridicară paharele, toastând zgomotos pentru noua lui funcţie, îi acordară rangul pe care ar fi trebuit să îl primească de multă vreme, apoi înotară spre case prin nămeţi, la timp pentru a-şi duce familiile la slujba din dimineaţa Crăciunului, în capela Colegiului Bede. Preotul, trezit devreme, reuşi să includă în predică şi câteva cuvinte despre cei dragi plecaţi din rândul celor vii, care să servească drept serviciu funerar.

 

 Şi ce facem acum? îi întrebă noul rector pe cei doi oaspeţi ai săi.

 Aşteptăm, răspunse Owen. Mâncăm. Facem linişte atunci când trece cineva pe strada de sub fereastra ta. Şi sperăm cu ardoare că amândoi vom fi capabili să călărim atunci când zăpada va înceta să mai cadă. Ce a mai rămas din gâsca friptă?

 Destul cât pentru trei mese îndestulate şi o supă pentru prietenul tău spaniol, spuse Tythe strâmbându-se. Maiestatea Sa ne poate porunci să mâncăm gâscă în onoarea înfrângerii armadei, dar nu ea este cea care trebuie să o mănânce în continuare încă o săptămână după prima masă, decât dacă doreşte moartea şi dispariţia fiecărei gâşte şi gâscan din creştinătate.

 Poate că asta vrea, poate că de aceea a poruncit să le mâncăm de Crăciun, ca să golească tot tărâmul de gâşte, iar ea să nu mai trebuiască să mănânce una niciodată. Ştiai că le importăm din Ţările de Jos, ca nu cumva supuşii loiali ai Maiestăţii Sale să ducă lipsă de aceste orătănii?

 Nu m-aş mira, rosti Tythe acru.

 Îşi dădu apoi seama că nu primise un răspuns la întrebare şi că acest lucru se întâmpla adesea atunci când vorbea cu Owen.

 Şi dacă nu folosim acest timp pentru a discuta despre păsări, cum am putea să îl folosim altfel? Eu, de exemplu, trebuie să îmi încep jurnalul zilnic pe care am obligaţia să îl ţin ca rector al Colegiului Bede. Cu siguranţă voi fi spânzurat dacă scriu în el adevărul, iar acesta este descoperit. Ce ai de gând să faci după încetarea ninsorii?

 Nu ştiu.

 Lui Cedric Owen îi era greu să recunoască acest lucru. Se lăsă pe spate, cu degetele împreunate sprijinite de genunchi, şi îşi îndreptă atenţia spre umbrele albastre ca gheaţa de pe şemineu, unde era aşezat cristalul lui.

 Am anumite sarcini de îndeplinit în această viaţă, răspunse el, dintre care prima a fost să merg în Lumea Nouă, să descopăr secretele pietrei şi să le consemnez în aşa fel încât doar cineva care este păzitorul de drept al pietrei să le poată descoperi. Mulţumită magiei oamenilor-jaguar, eu şi Fernandez am făcut asta. Am lăsat în Harwich un set de volume care vor lega trecutul de viitor. În curând, va trebui să găsim un loc sigur unde să le ascundem.

 Cred că… începu Tythe.

 Nu aici, prietene. Nu am vrea să profităm prea mult de ospitalitatea ta. O să ne îngrijim de acest lucru atunci când va fi cazul, dar mai întâi, şi mai urgent, trebuie să rămânem în viaţă destul pentru a descoperi un anume loc foarte vechi, care era sacru înaintaşilor noştri cu multă vreme înainte de Hristos. Spre marea mea ruşine şi nenorocire, nu ştiu unde să caut acest loc. Sperasem că piatra o să mă îndrepte spre el, dar nu a făcut acest lucru. Fără ajutorul ei, suntem ca o corabie fără cârmă pe furtună.

 Şi cum vei recunoaşte locul pe care îl cauţi?

 L-am visat. Prima dată a fost acum treizeci de ani, dar visul a rămas cu mine de atunci, zise Owen şi o şuviţă de păr îi căzu peste ochi. Este un loc sălbatic, pe o câmpie largă, cu un cerc de pietre printre care şuieră vântul. În vis, văd siluetele negre ale copacilor fără frunze aplecaţi de furtună şi fulgere pe cer. Dar ar putea fi în sute de locuri, de la punctul cel mai sudic al coastei, în Cornwall, până departe în nord, în Northumberland. Nu putem să le cercetăm pe toate, sfârşi cu vocea pierdută.

 Tythe îşi apăsă degetele pe buze. Undeva în adâncurile memoriei simţi o amintire, ireală ca o ceaţă, alunecoasă ca un păstrăv de vară. Încerca să îi distingă forma şi consistenţa când deveni conştient de piatra albastră care stătea atât de clar pe şemineul lui, umplând camera cu lumina ei. În intervalul dintre două respiraţii, textura albastrului curgător se schimbă, iar marginile acestuia se întinseră pentru a ajunge spre el.

 Barnabas Tythe urmări această alchimie şi simţi că i se ridică părul pe ceafă. Îl văzu pe Cedric Owen întorcându-şi capul nesigur, aşa cum face un câine care aude ecoul îndepărtat al fluieratului stăpânului său, apoi văzu cum întreaga lui fiinţă se cutremură pe scaun, ca şi cum fluierul se auzise din nou, atât de aproape că era asurzitor.

 Lui Tythe i se păru că deslușește ceva, o melodie pierdută, auzită parcă în imaginaţie, care nu era îngânată de niciun instrument sau voce pe care o auzise el vreodată.

 Owen îşi îndreptă privirea spre el şi îl întrebă:

 Barnabas? Ce ai uitat?

 Nu ştiu, răspunse Tythe. E ceva… cineva., dar nu pot să îmi aduc aminte cine sau…

 I se păru că piatra albastră se întorsese astfel încât ochii craniului priveau drept în ai lui. Fascinat de această privire supraomenească, gândurile lui se împrăştiară asemenea norilor înaintea unei furtuni, lăsând un cer albastru senin acolo unde înainte fuseseră pânze de păianjen şi dezordine. Cântecul cristalului deveni o chemare. O poartă se deschise parcă, iar amintirea căutată i se înfăţişă clară şi strălucitoare.

 În tăcerea umplută de cântecul cristalului, îi spuse lui Owen:

 Am o rudă căreia i-a murit de curând perechea şi care trăieşte la o fermă de lângă Oxford. Nu ne-am întâlnit în persoană de la moartea reginei Mary, dar corespondăm de două ori pe an în legătură cu chestiuni de familie. Suntem rude pe partea mamei, iar înainte ca răposatul rege să distrugă mănăstirile, tatăl rudei mele a primit o pensie de o monedă de aur pe an din partea lui Richard Whiting, abatele mănăstirii din Glastonbury, odihnească-i Domnul în pace sufletul frânt şi ars, pentru întreţinerea cărărilor sacre ale străbunilor, cele care treceau prin abaţie şi alte biserici şi mănăstiri micuţe. Spre deosebire de puritani, Biserica Catolică nu a fost atât de ignorantă în privinţa acestor lucruri, iar tatăl rudei mele este printre cei care înţeleg cel mai bine căile străvechi.

 Owen făcu ochii mari cât ai unei bufniţe. Aceştia erau fixaţi pe chipul lui Tythe.

 Şi ar fi tatăl rudei tale dispus să ne ajute?

 Dacă mai trăieşte. O să împlinească nouăzeci şi trei de ani în iunie, aşa că este foarte posibil să fi murit. Dar, dacă mai trăieşte încă, nu există nimeni altcineva care să cunoască mai multe despre cercurile de piatră din Anglia.

 Tythe se ridică vioi, eliberat în acelaşi timp şi de cântecul cristalului, şi de povara oaspeţilor.

 Dacă vreţi să călătoriţi acolo, pot să vă scriu o scrisoare de recomandare, spuse binedispus, pentru a vă prezenta rudei mele. Puteţi pleca imediat ce se opreşte ninsoarea, de preferinţă chiar în seara aceasta. Dacă tu şi de Aguilar puteţi călări destul de bine cât să prindeţi viteză atunci veţi fi la Oxford chiar înainte ca scrisoarea mea să ajungă la Walsingham, în Londra.

 Owen se ridică încet. Privi lung împrejurul său, la încăperea care îi fusese cu multă vreme în urmă casă. Îşi înclină capul ca şi cum şi el ar fi auzit acum îngânarea cântecului cristalului, iar sunetul acestuia îi făcea plăcere.

 Un zâmbet aparte îi lumină faţa. Îşi întinse ambele mâini pentru a le strânge pe ale prietenului său.

 Barnabas, eşti salvatorul meu şi aducător de veşti foarte bune! O să ne întâlnim cu ruda ta cât mai curând.




 



 

CAPITOLUL 28





 Ferma Lower Hayworth

 Oxfordshire

 30 decembrie 1588

 

 Anglia era toată o băltoacă de zăpadă topită. Aceasta se scurgea uşor din copaci pe drumurile cenuşii, pline de zloată. Caii se împiedicau şi alunecau pe pojghiţe de gheaţă ascunse. Chiar şi la prânz, era un întuneric ca de seară. Călătoritul noaptea se dovedi deosebit de periculos şi, pentru păstrarea secretului călătoriei lor, Owen se baza pe faptul că nimeni nu se aventura pe drumuri pe o vreme ca aceea.

 Ajunseră la fermă seara devreme, când noaptea începea să se lase cu adevărat. Casa era nou construită, pe un loc ce părea prosper, din lemn sănătos, piatră şi cu acoperiş de stuf, ridicată după cea mai nouă modă. În spate, câmpiile erau acoperite de ceaţă. Într-un coteţ din apropiere, o pereche de ogari lătră melodios. Un buldog mârâi, nu spre ei însă.

 În faţă, o cărare pietruită ducea spre o poartă şi apoi spre o uşă de stejar care arăta ca şi cum ar fi putut să ţină în loc chiar şi o armată. Fumul se ridica în panglici întunecate din horn. Mirosul de carne prăjită parfuma aerul umed.

 Cedric Owen coborî anevoie din şa. Era ud până la piele şi tremura. Lângă el, de Aguilar stătea pe cal, cu buzele albăstrite de frig. Spaniolul îşi ţinea pelerina strânsă în jurul lui, atât pentru a-şi ascunde braţul lipsă, cât şi pentru căldura pe care aceasta i-o oferea. Ţinea în mână sabia solidă şi simplă a lui Robert Maplethorpe.

 Bate la uşă, spuse el. Nu avem nimic de pierdut. Dacă ruda lui Tythe nu ne primeşte înăuntru şi trebuie să dormim afară încă o noapte, o să murim amândoi, zise el încercând să zâmbească. După asta, căldura iadului ar fi o binecuvântare. Crezi că există un iad rece rezervat pentru cei care mor în timpul iernii?

 Nu am venit până aici ca să murim, spuse Owen şi încercă să creadă şi el acest lucru.

 Îşi ridică mânerul pumnalului şi bătu cu el în lemnul nou al uşii fermei rudei lui Barnabas Tythe.

 Era prea îngheţat pentru a se mişca şi prea orbit de părul ud care îi stătea lipit pe frunte pentru a vedea bâta care se îndrepta spre capul său şi să aibă vreme să o evite. Îl auzi vag pe de Aguilar strigând răguşit în spaniolă şi tropăitul unui cal pe cărarea acoperită de zloată.

 Nu era destul de treaz pentru a lua seama la mâinile puternice care îl prinseră în timp ce căzu sau la faţa frumoasă ai cărei ochi priveau fix în ai lui.

 

 Căldura de la picioare fu prima senzaţie care îl întâmpină pe Owen când acesta se trezi, dimpreună cu luxul neasemuit al aşternuturilor uscate şi căldura molatecă, după ce călărise timp de trei zile crezând că n-o să mai simtă niciodată altceva decât frig şi umezeală.

 Rămase întins o vreme, concentrându-şi atenţia spre jumătatea de jos a corpului, în încercarea de a evita durerea îngrozitoare pe care o simţea în craniu sau fluctuaţiile propriei cunoştinţe.

 Într-unul dintre momentele de luciditate, avu impresia că aude două voci vorbind armonios în spaniolă, lucru care era, desigur, imposibil. Dar asta se repetă când se trezi din nou. Cu un efort, încercă să îşi adune gândurile şi îşi simţi toate cele patru membre, iar în final, din păcate, coastele şi capul. Ridicându-se pe perne, deschise ochii.

 Ah, s-a trezit señor Owen. Era şi timpul.

 Vocea nu îi aparţinea lui Fernandez de Aguilar. Cei 30 de ani petrecuţi împreună îi împletiseră vocea acestuia în suflet, încât cunoştea mai bine vocea prietenului său decât o ştia pe a lui. În ciuda protestelor trupului său, Cedric Owen îşi forţă capul să se întoarcă spre sursa vorbelor.

 Era într-o bucătărie de fermă, mare şi confortabilă, cu podea din piatră şi un şemineu larg, cu o bancă de piatră alături, în care ardea ceea ce părea a fi un stejar întreg, tăiat în butuci mari. Camera iradia căldură. Fernandez de Aguilar era aşezat la o masă nouă de stejar, rana de la picior provocându-i, în mod evident, mai puţină durere. Lângă el stătea o siluetă îmbrăcată în negru. Am o rudă, care şi-a pierdut de curând perechea… 

 Silueta se ridică şi veni spre locul unde Owen era întins pe un pat cu rotile în faţa focului.

 Îmi pare rău, domnule, dar eu locuiesc singură împreună cu tatăl meu văduvit, iar Anglia pe vremea aceasta nu este un loc unde oamenii cinstiţi pornesc la drum. Am crezut că sunteţi tâlhari veniţi să ne fure mica agoniseală. Dacă prietenul dumneavoastră nu ar fi strigat în spaniolă, probabil că v-aş fi lovit mult mai tare. Datorită oboselii companionului dumneavoastră sunteţi încă întreg. Dacă nu ar fi fost prea obosit şi delirând aproape, ar fi strigat în engleză şi mă tem că acesta v-ar fi fost sfârşitul.

 Owen se holba ameţit, încercând să găsească o noimă în lumea întoarsă cu fundul în sus. Faţa pe care se străduia să o privească era lată la frunte şi obraji, îngustându-se într-o bărbie fermă deasupra unui gât zvelt. Ochii erau de un gri de oţel, ca de felină, sălbatici şi jucăuşi în acelaşi timp. Buzele erau perfecte, încadrate de riduri de expresie zâmbitoare, trasate adânc, care îi trădau cu voioşie o vârstă mai apropiată de 50 decât de 40 de ani.

 Impresia generală era a unei feţe energice şi inteligente, încadrată de un păr de aceeaşi culoare, cu aceleaşi bucle ca ale lui Barnabas Tythe, cu o strălucire care-l făcea să nu pară tocmai sur. Acest lucru fu cel care o identifică pe vorbitoare drept ruda lui Tythe, verişoara acestuia, fiica surorii mamei lui, al cărei tată fusese geomant\'7b6\'7d pentru abaţii mănăstirii din Glastonbury înainte de venirea Reformei.

 Faptul ridica o întrebare destul de importantă, şi anume de ce omisese Tythe să menţioneze că această rudă a sa era o femeie sau că aceasta era uimitor de frumoasă, iar Fernandez de Aguilar, care îşi petrecuse întreaga viaţă adultă neluând în seamă farmecele sexului slab, ajunsese subit, şi pe bună dreptate, să fie îndrăgostit de ea.

 Sau poate nu chiar atât de subit.

 Câtă vreme am dormit? întrebă Owen.

 Nu mult, îi răspunse de Aguilar. Este seara zilei în care am ajuns. Martha a vorbit cu tatăl ei. Acesta ştie că fugim de slugile lui Walsingham şi că faptul că suntem în acest loc reprezintă un mare risc. El a insistat că trebuie să rămânem aici şi, mai mult de-atât, a cerut să vadă piatra albastră. Am aşteptat trezirea ta pentru a face acest lucru.

 Martha… Noi… Schimbarea cea mai mare nu era în limbajul lui de Aguilar, deşi chiar şi aceasta era destul de mare, ci în sunetul vocii lui, care devenise bogată şi profundă, asemenea vinului de Madeira băut la marginea mării, într-o seară de vară.

 Acest lucru nu ar fi trebuit să îl doară atât. Petrecuse totuşi 30 de ani cu Najakmul şi faptul că ea contase enorm pentru Owen nu a intervenit niciodată între el şi spaniolul a cărui viaţă o salvase.

 Chiar şi aşa…

 Aş putea să aflu cu cine vorbesc?

 Owen se ridică prea repede şi îşi închise ochii, icnind de durerea care îi cuprinse capul.

 Simţi o pauză dinspre dreapta. I se păru că femeia îi pusese o întrebare tăcută lui de Aguilar, cu ochii ei de culoarea oţelului, iar acesta îi răspunsese cu un semn din cap.

 Vocea care vorbise atât de catifelat spaniola, îi zise:

 Îmi cer scuze, domnule. Mă numesc Martha Huntley, fiica lui Edward Wainwright, aşezat aici, lângă foc, şi soţie a lui Sir William Huntley, care a murit în această vară pe una dintre corăbiile care apărau Anglia de duşmanii noştri.

 Owen deschise ochii. Femeia era la depărtare de un braţ, privindu-l. Îşi dorea să fi fost mai puţin vulnerabil.

 Şi vorbeşti spaniola la fel de bine ca şi limba maternă. Nu te-a îndepărtat acest lucru de vecini la venirea armadei?

 Semăna foarte mult cu Najakmul. Ochii ei se aprinseră de un foc nou.

 Vecinii mei ştiu că nu sunt o trădătoare, ci complet loială reginei şi ţării noastre. Familia mea a fugit în Spania când eram o copilă, în vremea când regina Elisabeta a ajuns pe tron. Eu eram tânără, mama mea nu avea sănătatea prea bună şi se temea că arderile pe rug aveau să înceapă din nou, doar că de aceasta dată catolicii aveau să fie cei persecutaţi, nu protestanţii.

 Şi v-aţi întors pentru că v-aţi înşelat?

 Ea îşi ridică mâinile într-un gest pe care l-ar fi putut învăţa de la de Aguilar, dar pe care îl cunoştea cel mai probabil încă din copilărie.

 Eram englezi în Spania, ceea ce nu era un lucru prea sigur. Acolo, am fi fost trădători, cel puţin în inimile noastre. Prin acţiunile ei, regina a arătat că este serioasă în hotărârea de a acorda libertate tuturor credinţelor. Tatălui meu îi era dor de tărâmul unde s-a născut, iar mama mea dorea să moară aici. I-a fost îndeplinită această dorinţă.

 Îmi pare rău, spuse Owen. Cu mama şi soţul tău, ambii morţi, eşti de două ori îndoliată.

 Sinceritatea privirii ei îi mulţumi pentru curtoazie, dar negă în acelaşi timp nevoia acesteia.

 Mama mea a murit cu mulţi ani în urmă. Eu sunt acum mai îngrijorată pentru tatăl meu, care se apropie şi el de ziua întâlnirii cu Creatorul divin. Rămâne legat de această viaţă pentru că nu vrea să mă lase femeie singură pe lume, obligată să mă mărit pentru a-mi păstra reputaţia şi casa.

 Privirea lui Owen se mută de la ea spre de Aguilar, apoi iarăşi spre Martha. Întrebă cu nevinovăţie:

 Şi ţi-e teamă de moartea iminentă a tatălui tău?

 Ea se înroşi, dar nu îşi coborî privirea.

 Da, dar nu din pricinile la care te gândeşti. Tatăl meu se agaţă de viaţă pentru un al doilea motiv: visează la o anumită piatră pe care trebuie să o vadă înainte de moarte, un cristal albastru de safir, cioplit în forma unui craniu uman.

 Owen nu răspunse imediat, ci aşteptă ca piatra să îi vorbească, dar zăbovi în van, căci aceasta era tăcută în mod nejustificat. Din momentul când au plecat din Cambridge, de fapt, din momentul când au plecat din Noua Spanie, îi condusese pe Owen şi de Aguilar spre acest loc. La fiecare răspântie din călătoria lor, cântecul ei fusese o prezenţă constantă, mai puternic atunci când coteau în direcţia potrivită, mai slab atunci când greşeau. În momentul uciderii lui Maplethorpe, aproape că zbierase de mulţumire, iar în stabilirea legăturii cu Barnabas Tythe, pentru a-l face să-i trimită acolo, se depăşise pe sine. Faptul că acum era tăcută îl făcea ca lumea să-i pară ştearsă.

 Simţind un val de panică, Owen îşi întoarse capul pentru a privi prin cameră, înfruntând durerea pe care o simţea în cap.

 De la stânga lui, de Aguilar îi zise:

 Cedric, desagii tăi sunt aici.

 Timp de 30 de ani Fernandez de Aguilar ghicise fiecare dorinţă al lui Owen chiar înainte ca acesta să o exprime. Din nou era alături de Owen, ţinând desagii  cu o figură serioasă, gătit cu aur şi volănaşe de catifea maronie. Faţa lui prelungă nu mai era albastră de durere şi frig, ci vioaie. Ridurile acumulate în Noua Spanie erau luminate de râs şi speranţe noi. Ochii lui îi trimiteau complexe mesaje tăcute de scuze şi nesiguranţă, şi liniştire. Voia ca Owen să ştie că nimic nu se schimbase, că văduva Martha Huntley nu avea să intervină între ei, dar că în viaţa lui soarele răsărise din nou, iar el dorea cu ardoare libertatea de a se putea bucura de el.

 Răbdător, ca şi cum i-ar fi vorbit unui copil, Owen spuse:

 Fernandez, tu eşti spaniol. Anglia e în război cu Spania. Prima dată când vei deschide gura şi-ţi vei dezvălui adevărata identitate, vei fi un om mort.

 Dar sunt deja un om mort, rânji spaniolul. Corpul meu a fost descoperit şi ars. Dacă noi doi e să fim feriţi de slugile lui Walsingham, atunci trebuie ca Fernandez de Aguilar să înceteze a exista. Dacă pot să-mi fac părul să fie mai deschis la culoare şi găsesc un motiv mai patriotic care să explice cum mi-am pierdut braţul, aş putea să fiu un alt om şi nimeni n-ar putea dovedi contrariul.

 Ai vrea să renunţi la tot ce ai fost odată?

 Nu vreau, dar trebuie. Nu încă totuşi. Încă sunt omul căruia i-ai salvat viaţa. Sunt legat de tine şi îmi voi îndeplini datoria.

 Credeam că este mai mult decât o datorie, zise Owen şi simţi un nod în stomac.

 Aşa şi este, răspunse de Aguilar prinzându-l de umăr şi căutându-i privirea cu ochii negri. Sincer, este. Te iubesc la fel de mult cum am iubit pe oricine altcineva în viaţă. Dar trebuie să am fii care să trăiască după mine. Şi nu numai asta…

 În 30 de ani, de Aguilar nu rămăsese niciodată fără cuvinte. Noutatea acestui fapt mai uşură tensiunea momentului, în vreme ce cu restul fiinţei sale declara o pace nou descoperită, care era dincolo de cuvinte.

 Atunci hai să scoatem piatra albastră la lumina focului, rosti Owen mai blând decât înainte. Poate că vom descoperi de ce a amuţit.

 Piatra dormea, sau cel puţin aşa i se păru lui Owen. O simţi grea şi amorţită în mâini atunci când o scoase din desagă, asemenea unei pisici care a început să moţăie la căldură şi se trezeşte fără chef.

 Când nici aşa nu se trezi, Owen ajunse la concluzia că era extenuată. El o crezuse nemuritoare, imună la durerile şi nevoile omeneşti, dar, pe măsură ce o ţinea lângă focul imens din ferma Marthei Huntley, vorbindu-i în mintea lui aşa cum făcuse în ultimele decenii, simţi amorţeala unei oboseli adevărate, o întoarcere greoaie în lumea oamenilor. Cântecul ei devenise o şoaptă subţire, venită din depărtarea spaţiului vast unde îşi găsise un loc de odihnă precar.

 El nu se considerase niciodată stăpânul pietrei, capabil să o cheme contra voinţei proprii. Acum, stătea pasivă în palmele lui, astfel încât lumina focului abia trecea prin ea şi culoarea pe care o revărsa era mai degrabă chihlimbarie decât albastră.

 Îmi pare rău, îi zise Owen firicelului de cântec care i se înfiripa în minte. Cineva ar vrea să te cunoască. Îmi pare rău că trebuie să îţi întrerup odihna.

 Mulţumesc.

 Auzi o voce tare care venea ca răspuns al unui gând pe care era convins că îl rostise doar în minte. Owen se întoarse prea repede şi încetini apoi din cauza durerii pe care o simţi în cap.

 Focul îl ascunsese pe Edward Wainwright. Stătea atât de aproape de acesta, încât părea că flăcările ar fi putut să-l devoreze şi pe el după ce terminau cu buştenii de stejar. Era aşezat într-un fotoliu, învelit în pături fine, un schelet însufleţit, care abia se agăţa de viaţă. Venele i se zăreau albastre şi îngroşate prin pielea subţire ca hârtia. Tendoanele îi ieşeau în evidenţă ca nişte scripeţi, încât Barnabas Tythe ar fi putut să ţină o lecţie de anatomie folosindu-se de corpul bătrânului, fără să aibă nevoie de o disecţie. Ochii îi erau acoperiţi de cataractă şi avea pleoapele umflate de conjunctivită, cu puroi uscat la colţuri, acolo unde fiica lui nu se obosise să îl şteargă, sau poate că îl lăsase intenţionat, nedorind să îl deranjeze astfel, căci nu îi făcea niciun rău, gândi Owen, şi asta nu răpea din demnitatea bărbatului aflat pe moarte.

 Acesta era mai puternic decât părea. Se întinse să prindă încheietura mâinii lui Owen, iar degetele îi erau la fel de puternice ca un şarpe care se înfăşoară în jurul prăzii, zdrobind-o.

 Îmi permiţi să privesc nestemata?

 Desigur.

 Piatra nu dăduse un răspuns diferit, şi nici nu trase vreun semnal de alarmă. Owen o aşeză, cuibărind-o în cutele păturii galbene care acoperea genunchii osoşi.

 Puteţi chiar să o atingeţi dacă doriţi.

 Urmă o pauză în care bătrânul doar privi piatra. Faţa lui trăda o uimire totală, asemenea unui copil care primeşte ce îşi doreşte cel mai mult după vreme îndelungată de aşteptare.

 Craniul era aşezat faţă în faţă cu el, cu ochii goi ridicaţi în sus. Era încă nemişcat, absorbind adormit lumina focului şi reflectând-o şi mai adormit. Mâinile lui Edward Wainwright atinseră încet, minunându-se, tâmplele lustruite ale acestuia.

 La momentul întâlnirii lor, piatra plânse, sau cel puţin aşa i se păru lui Owen. În lumina palidă a focului, simţi o duioşie cum nu mai simţise niciodată până atunci.

 Bătrânul plângea în mod cert. Lacrimile rare lăsau urme aurii pe obrajii săi, de parcă le păstrase toată viaţa pentru acel moment.

 Totuşi, ochii îi erau limpezi când se ridicară să îi întâlnească pe ai lui Owen.

 Există un loc în acest ţinut care a fost creat special pentru a primi această piatră la sfârşitul vremurilor. Ştii care este?

 Owen simţi că îi stă inima în loc, apoi porni să bată din nou, zăpăcită.

 Visez acest loc în fiecare noapte de treizeci de ani, dar nu am fost acolo niciodată şi nu ştiu unde este. Am fost trimis în Anglia pentru a-l găsi.

 Atunci, ultimul meu an de viaţă nu a fost irosit, spuse Wainwright şi faţa i se lumină pentru o clipă. Am aşteptat atât fericirea fiicei mele, cât şi sosirea ta, iar astăzi ambele s-au împlinit. Însă căutarea noastră nu este atât de simplă, căci noi, cei care păstrăm vechile căi sacre, nu am ştiut niciodată care dintre cele cinci locuri pe care le îngrijim este cel care contează cel mai mult. Ai putea să îmi desenezi locul pe care îl visezi?

 Asemenea unui potop, sângele începu să se reverse prea repede în venele lui Owen. Simţi că ameţeşte.

 Dacă îmi daţi o hârtie şi ceva de scris, atunci pot încerca.

 Urmând îndemnul tatălui ei, Martha se duse cu o lumânare la etaj. Se întoarse apoi cu o pană de gâscă, cerneală neagră şi o foaie de hârtie de calitate, netedă, pe care se scria perfect cu cerneală.

 O folosesc pentru crearea de hărţi astrale, rosti Edward Wainwright. Dacă trăiesc până dimineaţă şi îmi spui locul şi data naşterii tale, pot să îţi alcătuiesc harta astrală.

 Owen îi mulţumi politicos. Nu îi zise că putea să-şi alcătuiască singur harta astrală şi că făcuse deja acest lucru de nenumărate ori.

 Stătea aşezat lângă foc, ţinând pe genunchi o tavă de lemn întoarsă cu fundul în sus pe post de pupitru. În lumina portocalie a flăcărilor, cu ochii pe jumătate închişi, începu să schiţeze locul sacru, presărat cu ierburi din junglă, pe care îl văzuse prima dată în visul său, cu trei decenii în urmă.

 Vorbea în timp ce desena.

 Locul este învăluit de ceaţă. La început, când mă apropii de el, nu pot să disting decât siluetele fagilor dintr-o parte. Şi totuşi este luminat de luna care mai are o săptămână până să fie plină, astfel că umbrele pietrelor ridicate sunt clare.

 Sunt deci şi pietre? Poţi să mi le descrii?

 Nu pot să fiu foarte precis.

 Pe hârtie apăruseră deja linii vagi care ilustrau fagii şi începuturile unui cerc de piatră care era magic în sine şi nu avea nevoie ca el să îi descrie această calitate, dar nu poseda detaliile cerute de Edward Wainwright.

 Owen înclină tava pentru a primi o lumină mai bună.

 Pe măsură ce mă apropii, ajung la un şir de patru pietre înălţate. Fiecare dintre ele este mai înaltă decât un om, iar la bază este de două ori mai lată decât la vârf, care este ascuţit. Acestea înconjoară un tumul lung, rotunjit, cu o formă de bol, în faţa căruia se află pietre mai joase şi rotunde. Tumulul în sine este alcătuit din piatră acoperită cu pământ şi iarbă care ascunde tunelul din interior. Are un prag de piatră tăiată la capete pentru a se uni cu celelalte pietre aşa cum se îmbină lemnul pentru a crea cadrul unei uşi, continuă el, scărpinându-şi bărbia cu capătul penei. Spre ruşinea mea, nu pot număra pietrele aşezate în cerc. Încerc să fac asta, dar de fiecare dată numărul este diferit.

 Din capătul îndepărtat al băncii de lângă şemineu, Edward Wainwright îi răspunse:

 Nu e nicio ruşine în acest lucru. Nimeni nu poate număra vreodată pietrele din aceste cercuri vechi, ele nu sunt create pentru ochii noştri. În visul tău, intri în încăperea funerară?

 E un mormânt? rosti Owen ridicându-şi capul. M-am gândit că asta s-ar putea să fie. În interiorul lui sunt oase de cai şi oameni. În fiecare vis, intru într-adevăr în tunel. Este complet întuneric, dar totuşi pot să văd ca şi cum ar fi lumină. Acesta este felul în care somnul şi piatra albastră mi-au schimbat vederea.

 Începu o altă schiţă, de această dată din interiorul movilei.

 Mormântul este îngust şi lung, cu excepţia a două nişe laterale de fiecare parte a intrării, astfel încât, dacă aceasta este privită de deasupra, forma ei ar fi cea a unei cruci cu braţele scurte. Nişa făcută pentru piatră este în capătul îndepărtat, în zid. Nu am văzut-o clar niciodată, dar cred că are exact dimensiunea craniului şi îl va prinde în stânca movilei.

 Îşi termină schiţele reprezentând movila atât din exterior, cât şi din interior, şi marcă nişa cu o săgeată şi câteva cuvinte, întorcând foaia, îi arătă schiţa lui Edward Wainwright.

 Nu aş vrea să vă grăbesc moartea în niciun fel, domnule, dar, dacă vă va ajuta să vă îndepliniţi scopul vieţii, atunci aceasta va fi una împlinită.

 Este una împlinită.

 Ochii lui Wainwright erau aprinşi de o lumină nouă. Privi dincolo de Owen, spre locul unde era aşezată Martha Huntley.

 Acesta este motivul pentru care am trăit, tu şi cu mine, îi zise fiicei sale. Acesta este momentul dezvăluirii.

 Fără nicio vorbă, Martha îl lăsă pe spaniol şi se îndreptă cu lumânarea spre şemineul uriaş, din care buşteni groşi cât capul unui om emanau o căldură îngrozitoare.

 Să stingi un asemenea foc cerea ceva îndemânare, obţinută cu siguranţă din experienţă. Apoi, după ce buştenii fură daţi deoparte, Martha îşi prinse fustele în jurul gleznelor. Îngenunchind aproape de fundul căminului, făcu un mic miracol, trecându-şi mâna prin piatra groasă a şemineului spre un mic spaţiu aflat dincolo de acesta. Cu respiraţia tăiată, Owen se apropie cu lumânarea în mână şi descoperi, ajutat de lumina acesteia, că nu era un miracol, ci un act de prestidigitaţie. O singură piatră din mijlocul vetrei era echilibrată pe un ax, astfel încât, atunci când era împinsă, o parte se învârtea spre interior, iar cealaltă spre exterior, lăsând o deschizătură prin care putea trece mâna unui om.

 Din spaţiul ascuns astfel, Martha scoase la iveală o legătură de pergamente rulate şi legate cu păr de cal. Ea le purtă de parcă ar fi fost osemintele sfinte ale unui martir mort demult, gata să se sfărâme în orice moment. Îngenunchind, le aşeză cu grijă pe genunchii tatălui ei.

 Acesta le sortă mişcându-le cu capătul moale al penei de scris, ridică unul şi i-l întinse lui Owen.

 Îmi faci onoarea de a-l deschide?

 Pot să fac acest lucru în siguranţă? Pare prea vechi pentru a fi atins de cei nepricepuţi ca mine.

 A fost creat pentru cei ca tine. Dacă se fărâmă la atingerea ta, tot îşi va fi servit scopul. Dar este mai bine să îl desfaci cu grijă, pentru a rămâne şi pentru cei care au să vină după tine.

 Owen îşi ţinu respiraţia fără să-şi dea seama de acest lucru decât după ce îndeplini fapta. Cu degete nesigure, dezlegă legătura şi desfăcu pergamentul. Acesta era mai moale decât şi-ar fi închipuit el şi nu se rupse unde era îndoit, ci se întinse de lungimea unui braţ, lat de o palmă şi având schiţat pe el, în cărbune, un peisaj.

 Fernandez de Aguilar fu cel care înţelese primul, aplecat peste umărul lui Owen.

 Este acelaşi loc… Cedric, acesta este visul tău!

 Şi aşa şi era, desenat în cărbune şi colorat cu ocru, var şi oxid de aramă închegate cu apă sau albuş de ou, sau un altfel de liant de acest gen care făcuse culorile să se decoloreze de-a lungul vremii.

 Locul era cel pe care îl văzuse în vis. Numărul pietrelor era şi acum imposibil de numărat, ca şi cum lumina focului le făcea să tremure ori de câte ori Owen le privea direct. Şi totuşi, movila era cea care îi atrase prima dată şi îi reţinu privirea, căci nu era goală şi tăcută, aşa cum fusese în visul său şi cum o desenase, ci era în centrul unei mulţimi adunate acolo, cu un bărbat care ţinea un toiag ridicat aproape de intrarea în tumul. Cu inima bătându-i puternic, se aplecă spre foc, aduse pergamentul mai aproape de faţă, apoi îl coborî din nou.

 Cât de vechi e desenul? întrebă cu vocea uscată.

 Se află în posesia familiei mele de mai bine de o sută de generaţii, răspunse Edward Wainwright. Aş putea să-ţi înşir toate numele, dar mă tem că nu mi-ar ajunge viaţa pe care o mai am de trăit pentru a termina enumerarea lor. Cândva, dacă ai vreme şi te interesează, Martha poate să facă acest lucru pentru tine.

 Şi în familia mea, putem enumera numele tuturor păzitorilor pietrei albastre, spuse Owen. Este primul lucru pe care l-am învăţat de la bunica mea. Recitatul numelor ia peste jumătate de zi.

 Desigur, pentru că voi sunteţi păzitorii şi linia voastră este neîntreruptă, ca şi a noastră. Noi suntem cei care se îngrijesc de vechile poteci. De ce întrebi deci despre vârsta desenului?

 Datorită unui mic miracol, Owen reuşi să îşi adune destulă putere cât să vorbească.

 Mi s-a părut că mă recunosc în imagine. Acum, că mă uit mai de aproape, văd că nu e decât un bărbat cu părul argintiu, dar ar putea să fie oricine de aceeaşi înălţime şi cu acelaşi păr. Îmi cer scuze.

 Ţinu desenele unul lângă celălalt, al său şi pe cel mai vechi.

 Acestea reprezintă fără îndoială acelaşi loc, dar nici acum nu ştiu unde se află în Anglia.

 Wainwright îl privi şocat.

 Desigur că nu! Căci, dacă ai şti, ai putea să-i rosteşti numele. Doar prin păstrarea acestei informaţii şi a pietrei separat, putem fi în siguranţă în această lume unde focul şi tortura sunt folosite pentru a extrage adevărul din minţile îndărătnice.

 Luă desenul mai vechi şi începu să îl împăturească.

 Şi nici nu este încă nevoie să ştii asta, căci mai sunt mulţi ani până ce o să fie nevoie ca piatra ta să fie aşezată acolo pentru a deveni inima bestiei care se va ridica din pământ. Aşa cum am făcut încă dinaintea naşterii lui Hristos, noi, cei care ne îngrijim de vechile poteci, vom păstra această informaţie în siguranţă până la venirea vremii ca piatra să reapară pentru apărarea pământului. Sarcina ta este să ascunzi craniul într-un loc secret, care îi va opri pe toţi cei care caută să îl distrugă, putând fi totuşi descoperit de cei care trebuie să îl ducă în acest loc.

 Ochii lui Edward Wainwright aveau aceeaşi culoare de oţel ca şi ai fiicei lui. Se folosea de ei aşa cum un spadasin se foloseşte de strălucirea soarelui, pentru a prinde privirea lui Owen şi a o susţine.

 Ştiai, nu-i aşa, că piatra ta trebuie ascunsă undeva departe de aici?

 Într-un loc cu apă albă, da. Bunica mea mi-a descris acest loc şi un francez înţelept mi-a vorbit despre el încă o dată, cu multă vreme în urmă, în vara tinereţii mele, astfel încât să înţeleg de ce a făcut ea acest lucru.

 E departe de aici acest loc? Putem să mergem acolo acum?

 Dacă e nevoie, deşi drumul nu va fi uşor dacă trebuie făcut în secret. Este în Yorkshire, unde am crescut, iar drumul călare până acolo durează zece zile.

 Atunci, fiecare dintre noi ne putem îndeplini sarcinile. Eu voi ascunde din nou harta, ca familia mea să îi poată păstra secretul, iar tu trebuie să te îndrepţi spre York pentru a-ţi îndeplini şi ultima parte a târgului cu piatra. Martha? Poţi să pui te rog pergamentul înapoi la locul său?

 Fiica lui făcu ceea ce i se ceruse, închizând apoi ascunzătoarea şi făcând focul din nou. Căldura pe care o emana nu mai era la fel de puternică, dar era suficientă.

 Mulţumesc.

 Cu oasele pârâind, Edward Wainwright se ridică în picioare. Cu regret, fragilul bătrân îi înapoie cristalul lui Owen. Apoi, făcu o plecăciune adâncă spre el şi spre Fernandez de Aguilar.

 Domnilor, mi-aţi dăruit nespusa plăcere de a vedea piatra şi de a vă vedea pe voi în ultimele zile ale vieţii mele, şi nu vă pot mulţumi îndeajuns pentru asta. Acum, corect ar fi să vă trimit cât mai rapid să vă îndepliniţi ultima sarcină, dar noaptea aceasta nu este potrivită pentru călătorit şi nu mă îndoiesc că poate aştepta până dimineaţă. Între timp, putem începe să încălzim paturile şi avem destulă mâncare pentru patru persoane, dacă încă nu v-aţi săturat de gâscă friptă.




 



 

CAPITOLUL 29





 Ferma Lower Hayworth

 Oxfordshire

 31 decembrie 1588

 

 Undeva nu prea departe, un clopot bătu miezul nopţii. Cedric Owen stătea întins, holbându-se la tavanul întunecat. Aşternuturile patului său erau reci, umede şi apretate. Camera avea un miros stătut şi, pe la colţurile grinzilor, atârnau pânze de păianjen. Salteaua neregulată era făcută din păr de cal şi capetele care ieşeau din ea îi înţepau pielea prin cămaşă. Cu toate acestea, era un lux în comparaţie cu locurile unde dormise în călătoria de la Cambridge şi se bucura de asta. Îşi întinse picioarele pentru a prinde şi ultimul suflu de căldură al cărămizii înfierbântate, învelită într-o şosetă de lână, şi ascultă pulsul molcom al unei case noi şi respiraţia bărbatului întins în patul de alături.

 Cunoştea ritmul acelei respiraţii la fel de bine cum o cunoştea pe a sa. Dormise alături de el, deşi nu în acelaşi pat, timp de 30 de ani. Îi spuse pe întuneric:

 Fernandez, dacă nu poţi să dormi, de ce nu te duci la ea? E posibil să fie trează, la fel ca tine.

 Urmă o tăcere în care auzi cum ritmul respiraţiei se schimbă de două ori. În cele din urmă, Fernandez de Aguilar îi răspunse:

 E o doamnă. N-aş încerca să-i pătez reputaţia.

 Şi dacă ar fi ca oamenii lui Walsingham să vină mâine şi să ne prindă? Nu ai prefera să o fi lăsat pe ea să aleagă ce face cu propria reputaţie? În câteva zile, vă puteţi căsători, dacă asta este dorinţa ei.

 Şi dacă nu vrea?

 Atunci, îţi vei fi primit răspunsul. Du-te la ea, omule. Nu ai nimic de pierdut.

 Un pat scârţâi în întuneric. Auzi foşnetul cearşafurilor apretate şi al unei pături date deoparte, apoi zgomotele vagi făcute de spaniolul care se îmbrăca, întrerupte de o pauză scurtă.

 Amuzat, Owen îi zise:

 Nu trebuie să îţi schimbi vestonul. Dacă nu te iubeşte în cel de catifea maronie, nu o să îi placă mai mult de tine în cel albastru. Iar dacă ţine la tine, nu le vei purta pe niciunul din ele pentru multă vreme.

 Speram să găsesc o haină cu mai puţini stropi de noroi pe ea, dar ai dreptate, nu am nimic de câştigat astfel.

 Pentru un bărbat care nu se îndoise de sine niciodată, vocea lui de Aguilar avea acum o urmă de nesiguranţă.

 Dacă nu mă vrea, atunci s-ar putea să trebuiască să plecăm înainte de cântecul cocoşului.

 În acest caz, nu vom mai fi nevoiţi să mâncăm gâscă. Du-te şi nu te aştepta să te întorci înainte de cântecul cocoşului.

 De Aguilar ieşi cu paşi uşori. Owen rămase treaz în întuneric şi auzi murmurul vocilor şi zgomotul focului aţâţat în şemineu. Mirosi fumul şi dulceaţa scorţişoarei din vinul fiert şi se lăsă furat de somn, pentru a nu-şi ofensa prietenul la care ţinea din suflet, ascultându-l cum îi făcea curte unei doamne.

 

 Fu trezit ceva mai târziu de lătratul ogarilor, un sunet care ar fi înfiorat chiar şi luna de pe cer, făcând-o să-şi schimbe cursul. Cristalul cânta împreună cu ei, un plânset de avertizare care trecu de norii visului său, răspândind fulgere galbene de alarmă pe care nu le văzuse sau auzise în cei 30 de ani de când erau împreună.

 Pe întuneric, Owen se ridică în capul oaselor, întinzând o mână după cuţit, iar pe cealaltă după de Aguilar şi abia când nu găsi niciuna, nici alta, îşi aduse aminte unde se afla şi în ce scop.

 În timp ce se ridica din pat, evenimentele serii se puneau în ordine în mintea lui. Ultimul fu recunoaşterea locului unde putea să îl găsească pe de Aguilar şi în ce stare de spirit.

 Barnabas Tythe îi dăduse lui Owen o sabie. O prinse la brâu şi alergă pe coridor, spre camera din capătul estic al acestuia, în care dormea fiica gazdei lor.

 Fernandez? Fernandez, eşti acolo? Suntem atacaţi!

 Aşteaptă-mă la parter.

 Vocea era doar un pic iritată.

 Se întâlniră în faţa cărbunilor aprinşi ai focului. Fernandez era complet treaz, cu ochii luminaţi de dragostea proaspăt consumată. Îşi prinse şi el propria sabie la brâu.

 Walsingham? întrebă el.

 Cred că da. Cristalul strigă un avertisment la fel de puternic ca şi ogarii de afară.

 Cine altcineva ar umbla pe drumuri în primele ore ale dimineţii ultimei zile din an? spuse de Aguilar în vreme ce se răsuci, studiind camera. Casa este bine construită. Putem să întărim uşile şi ferestrele, dar nu putem rezista unui asediu îndelungat. Ar fi mai bine dacă noi doi am merge afară. Să ne întâmpinăm în mod deschis inamicul, iar gazda noastră şi fiica lui vor rămâne în siguranţă, înăuntru, pentru…

 Nu.

 Edward Wainwright şi fiica lui vorbiră într-un singur glas. Bătrânul era surprinzător de agil pentru vârsta lui şi pentru acea oră din noapte. Se sprijini de cadrul uşii.

 Nu mă îndoiesc de curajul sau de priceperea voastră, dar suntem prea aproape de sfârşit pentru a risca să ne pierdem acum. Cristalul albastru nu trebuie să ajungă în mâinile duşmanului şi nici secretul destinaţiei lui finale în inima pământului. Dacă aceste lucruri sunt pierdute împreună, atunci nu doar noi vom fi cei pierduţi cu ele.

 Şi ce ne sfătuiţi?

 De Aguilar asculta politicos în timp ce căuta lemne cu care să întărească ferestrele şi vase în care să adune apă ca să stingă un eventual foc.

 Eu voi rămâne aici. Tu şi păzitorul cristalului trebuie să plecaţi. Fiica mea poate să aleagă singură ce să facă, să plece cu voi sau să rămână aici. Ambele variante sunt pline de pericole. Nu i-aş impune o moarte meschină împotriva voinţei ei.

 Tată…

 Era limpede de văzut că această alegere o sfâşia.

 Cristalul albastru îşi striga în continuare avertismentul. Prinzând curaj insuflat de cântecul acesteia, Owen spuse:

 Mergi cu Fernandez. El va avea grijă să fii în siguranţă. Eu voi pleca primul, îndreptându-mă spre nord şi îndepărtându-i astfel pe atacatori de casă. Atunci când aceştia se vor lua după mine, puteţi să vă întoarceţi amândoi în siguranţă la tatăl tău.

 Nu.

 De Aguilar fu cel care vorbi de această dată.

 Cedric, tu ai cristalul albastru, iar eu încă mai am datoria, care este, aşa cum ai spus seara trecută, mult mai mult decât atât. Viaţa ta se află în grija mea, precum şi cea a pietrei albastre, şi astfel speranţa lumii pentru eternitate. De aceea, îţi încredinţez ţie grija Marthei şi a tatălui ei sau poate îi încredinţez ei grija voastră, căci am impresia că abilitatea ei să folosească o sabie o depăşeşte cu mult pe a ta. Eu voi fi cel care va juca rolul de momeală. Voi face tot ce pot pentru a-i atrage pe cei care ne vânează cât mai departe, în vreme ce voi trei vă veţi îndrepta spre nord. Te rog, nu avem timp de pierdut şi aceasta este singura noastră şansă.

 În câteva momente, devenise din nou bărbatul pe care şi-l amintea Owen, cel care condusese Aurora printr-o furtună înfiorătoare pentru a ajunge pe un tărâm uimitor: un om încrezător, organizat până la ultimul detaliu, neadmiţând nicio discuţie. Păşea de-a lungul bucătăriei, dând instrucţiuni repezite. Aşa cum se întâmplase cu mulţi ani în urmă, Cedric Owen începu a face ce i se cerea, prea ocupat pentru a se mai gândi şi la alte posibilităţi care ar fi putut să fie luate în considerare.

 Împachetează puţinul pe care trebuie să îl iei cu tine şi lasă restul. Ia destule diamante cât să poţi trăi liniştit jumătate de an şi ascunde restul. Lasă ceva aur undeva unde să dea impresia că a fost ascuns în grabă. Dacă este găsit, poate că o să fie destul pentru a ne câştiga libertatea. Dacă o să supravieţuim, ne putem întoarce mai târziu după restul. Cedric, tu ia calul meu, iar eu îl voi lua pe al tău. Dacă am fost recunoscuţi în timpul călătoriei, atunci aceasta ne va ajuta să-i înşelăm, căci tu ai călărit unul sur, iar acesta va fi limpede văzut în lumina dimineţii. Eu voi lua orice cai ne poate împrumuta Edward şi îi voi folosi pentru crearea unei diversiuni.

 Amândoi alergau să îi îndeplinească poruncile.

 Owen, Martha, nu îmi caut pieirea, ci doar să salvez vieţile voastre. Trebuie să aveţi încredere în mine, în privinţa asta, amândoi.

 Dintre ei doi, Martha era cea mai curajoasă. Avea o bucată pătrată de pânză în care deja aduna pâine şi brânză, plus un fagure de miere din cămara de lângă bucătărie. Îl îmbrăţişă pe de Aguilar lipindu-se de el şi primi un sărut scurt şi cast. Făcând un pas îndărăt, îi zise lui Owen, pecetluind astfel decizia:

 Spune un loc unde poate să ne întâlnească după ce scapă de ei.

 Se mişcau rapid, îndemnaţi de lătratul tot mai puternic al câinilor şi de strigătele tot mai agitate ale cristalului. Lumânările arseseră mai puţin de jumătate de centimetru când se îmbrăţişară de rămas-bun. Diamantele şi o parte din aur fură ascunse în locul secret din spatele focului, iar restul aurului fu pus într-un loc unde cei care căutau puteau să-l descopere fără prea mare dificultate, crezând că au dat peste o comoară. Owen avea bagajele gata făcute şi era pregătit de plecare împreună cu Edward Wainwright şi fiica acestuia. De Aguilar memorase, fără a-l însemna nicăieri unde putea fi găsit, numele locului unde urmau să se întâlnească.

 Încălecă pe animalul călărit de Owen la venirea din Cambridge. Owen întinse mâna spre căpăstru. Prietenul său era un contur abia vizibil în întunericul îngheţat al nopţii.

 O să te aşteptăm acolo peste zece zile, în fiecare a doua zi a lunii. Apoi, ne vom întoarce la locul acela o dată pe lună. Dacă tu vei veni, iar noi nu vom fi acolo, leagă un pătrat de pânză de crengile păducelului de lângă pârâu şi vom sosi în fiecare zi în zori. Dacă eşti prins şi obligat să mărturiseşti, atunci, spune-le să lege lână albă de copac drept semnal pentru a ne atrage, iar noi vom şti să fugim.

 De Aguilar se aplecă din şa. Respiraţia îi era transformată de aerul rece şi palid al dimineţii în ceaţă fină.

 Nu voi fi capturat. Aşteptaţi-mă acolo. O să mă alătur vouă cât ce curând pot.

 Despărţirea de Martha fu scurtă şi emoţionantă. Owen îşi întoarse spatele, pentru a le acorda intimitate. Apoi, rămaseră împreună, el şi Martha, în frigul muşcător din grajduri, ascultându-l pe de Aguilar făcând zgomot cât pentru trei persoane în vreme ce pleca, dar ca şi cum cele trei s-ar fi străduit să nu fie auzite.

 Câinii lătrau, iar cristalul îngână un rămas-bun care îl îndureră pe Owen mai mult decât îl îndurerase moartea lui Najakmul în jungla din Zama. Martha Huntley nu putea să îl audă, iar el nu încercă să îi explice de ce plângea. La lumina palidă a unei singure lumânări, văzu că purta la mâna care îi fusese până atunci neîmpodobită un frumos inel de aur pe inelarul stâng.

 Curând, auzi un strigăt, zgomotul făcut de mai mulţi călăreţi şi fluierul care era semnalul lui de Aguilar că a fost văzut. Ropotul copitelor acoperite se transformă într-un tunet provocat de sunetul potcoavelor de fier lovind piatra. Foarte repede, sunetul vânătorii deveni tot mai puternic, apoi se pierdu în noapte.

 Ar trebui să plecăm acum, îi zise Owen aspru Marthei şi tatălui acesteia. Căci avem zece zile de călărit până la York şi trebuie să călătorim cu grijă, pentru a nu trezi suspiciuni care să îndrepte vânătoarea spre noi, cei care suntem prada de drept. Walsingham încă mai caută cristalul. Nu ne va fi prea bine dacă află că nu este acolo unde credea el. 




 

 

CAPITOLUL 30





 Oxfordshire, Anglia

 4.00 A.M.

 21 iunie 2007

 

 Cineva ne urmăreşte!

 Stella se răsuci pentru a se uita prin geamul din spate. Undeva în întunericul nopţii erau două puncte gemene de lumină. Pentru o clipă, simţi miros de piatră umedă, gustul pământului pe limbă şi strânsoarea violentă a fricii pe care o simţise în peşteră. Cu ajutorul pietrei, mânia împrăştie acest sentiment.

 Cel care vrea să obţină cristalul, spuse ea încet, maliţios. Suntem vânaţi.

 Kit era pe bancheta din spate a maşinii. Se aplecă în faţă.

 Davy, poţi să conduci fără lumini?

 Nu dacă vrei să mori înainte de răsărit.

 Davy cunoştea drumul spre tumul, aşa că el era cel care conducea maşina. Mergeau oricum prea repede.

 Cât mai avem până acolo?

 Încă trei sau patru kilometri.

 Atunci, opreşte maşina şi plecaţi fără mine. Eu o să vă ajung din urmă mai târziu.

 Kit? rosti Stella întorcându-se şi prinzându-l de mână. Tu nu poţi să mergi.

 Pot să merg, doar că nu pot să alerg. Voi puteţi şi voi sunteţi cei care trebuie să ajungă acolo. Davy ştie unde trebuie să ajungeţi, iar tu ai piatra. Trebuie să mă lăsaţi în urmă, continuă el, aplecându-se pentru a-l lua pe Davy de încheietura mâinii, în cel mai intim gest pe care Stella îl văzuse vreodată făcând. Ştii că am dreptate. Nu vă prostiţi. Faceţi cum vă spun.

 Davy îşi ţinea privirea aţintită pe drum. După un moment, răspunse:

 Urmează o intersecţie. Chiar după cotitură este un câmp unde putem să ascundem maşina după un tufiş. Stella, e o lanternă în torpedou. O să avem nevoie de ea pentru a vedea încotro ne îndreptăm. Kit, dacă mergi la pas, atunci rămâi pe drum. Urcă pe deal până la parcarea de la White Horse şi fă dreapta la Ridgeway. Îndreaptă-te spre şirul de copaci. Locul se află la jumătate de kilometru dincolo de ei. N-ai cum să-l ratezi.

 N-o să ratez nimic în seara asta, zise Kit. După toate astea, mă aştept cel puţin la focuri de artificii. Sau la apariţia unui dragon.

 Sper că nu, spuse Davy sumbru. Kikaame, păstrătorul cristalului tribului Sami a zis că, dacă apucăm vreodată să vedem dragonul, înseamnă că suntem deja morţi. Stai o clipă. Acum urmează intersecţia.

 Stinse farurile şi trase brusc de volan spre stânga. În întunericul orbitor, doar speranţa şi norocul putea să îi ţină teferi. Davy opri motorul. În beznă, botul maşinii se lovi surd de pământul arat.

 Afară, rosti Davy. Repede!

 Trăise în zone de război. Acest lucru se vedea din felul cum se mişca, cât mai aproape de linia tufişurilor, departe de lumina cenuşie a stelelor.

 Stând în orzul înalt până la genunchi, Stella îi înmână lui Kit lanterna şi telefonul ei. Stăteau în întuneric. Undeva, nu prea departe, o maşină se opri, apoi porni mai departe.

 E ca în peşteră, zise Kit, doar că, de data asta, tu eşti cea care fuge înainte.

 Eu nu am unde să cad. Kit…

 Nu-i nimic. O să stau puţin aici şi o să vă ajung din urmă. Trebuie să porniţi. Acesta este momentul tău şi al pietrei. După asta, putem să ne regăsim echilibrul.

 Ea îi găsi umerii în întuneric, apoi faţa şi buzele, şi îl sărută.

 Te iubesc, ţi-am spus asta?

 Azi, nu, rosti cu ochii umezi, forţându-se să zâmbească. Mulţumesc, draga mea.

 Nu aleg între tine şi piatră.

 Nu am crezut niciodată că faci acest lucru.

 Vocea lui era mai fermă acum. Se retrase şi ea nu mai putea să îi vadă faţa în lumina stelelor. El o răsuci pe călcâie şi o strânse uşor de umeri.

 O să vă ajung din urmă, promit.

 Davy o prinse de braţ.

 Stella, ia-o la fugă sau o să ne pierdem avantajul timpului. Trebuie să fugi.

 Ea începu să alerge. În beznă, sub stelele înalte, cu aerul rece al nopţii în faţă şi primele semne de rouă sub tălpi, gâfâind, simţind gust de sânge pe limbă şi o împunsătură ascuţită în abdomen, cu transpiraţia curgându-i valuri pe spate şi cristalul săltându-i în rucsac, îndemnând-o să înainteze mai repede, îl urmă pe Davy pe dealul fără sfârşit, al cărui urcuş se termină într-un final, cotind apoi spre dreapta, pe o cărare care ducea spre Ridgeway. Nu erau urmăriţi de farurile nici unei maşini.

 Davy…

 Trebui să se oprească. Se înclină cu mâinile sprijinite pe genunchi, scuipând stropi de sânge pe iarba tocită. El se întoarse lângă ea, respirând din greu.

 Cât mai avem până acolo? întrebă ea.

 El arătă cu mâna fără să spună un cuvânt. În faţă, pe un câmp acoperit de porumb, un pâlc de copaci în formă de cerc ascundea stelele.

 Aproape că am ajuns, zise el. Nu mai avem de ce să alergăm acum. Mai avem o oră până la răsărit.

 Merseră ultimul kilometru pe cărarea îngustă care ducea din deşertul de orz spre o oază formată din copaci şi iarbă verde. Stella era sfârşită de oboseală, văzând doar negru şi roşu în faţa ochilor, pipăind pământul cu tălpile în căutarea drumului. Încetul cu încetul, începu să distingă în noapte siluete şi umbre întunecate, cu stelele ca nişte puncte luminoase deasupra. De undeva se auzi lătratul unui câine. În vale, un cocoş începu să cânte prea devreme. Încercând să audă peste tunetul bătăilor inimii ei, nu distinse niciun zgomot de maşină.

 Am ajuns.

 Se aflau printre copaci, privind spre centru, către locul reprezentat în desenul străvechi al lui Cedric Owen ascuns în inima vetrei cu multă vreme în urmă. Schiţa o făcuse să se înfioare. Locul real o făcea acum să se simtă ameţită. Lumea părea dintr-odată mult mai bătrână, iar vocile şoptite ale pietrelor erau la fel de adevărate ca trilurile matinale ale păsărilor.

 În faţa lor se înălţa un cerc de pământ, într-o movilă rotundă, turtită, acoperită de iarbă. Circumferinţa acesteia era marcată de pietre. În faţa ei erau patru pietre înalte, ale căror vârfuri ascuţite se prelungeau în întuneric. Între acestea, o cărare mărginită de pietre mai joase ducea spre intrarea pătrată. Înăuntrul acesteia, tot ce vedea era întunericul absolut.

 Nu era un loc spectaculos. Nu avea nici maiestuozitatea cercului de pietre de la Stonehenge, nici perfecţiunea calului de la Dragon Hill. Dar cumva, în simplitatea lui, avea o putere care le lipsea acestora două.

 Davy veni lângă ea, stând acum umăr lângă umăr.

 În desen sunt mai multe pietre înălţate, spuse Stella.

 Cred că a fost desenat cu multă vreme în urmă, când a fost construit. Piatra este prea valoroasă în construcţii pentru a fi lăsată să stea împrăştiată degeaba, iar biserica nu avea de gând să protejeze un loc consacrat diavolului.

 Vocea lui Davy avea din nou intonaţia cunoscută. Înaintă pe cărarea ce ducea spre intrarea în tumul, formată din două pietre verticale aliniate perfect şi o cheie de boltă despărţită de cercul înconjurător, ridicată de o mie de ani şi încă în picioare, de neclintit în faţa vântului, a ploii şi a furtunilor.

 De fiecare parte, patru santinele marcau intrarea în mormânt. Acestea erau înalte cât statura unui om şi aveau aceeaşi lăţime, dar de foarte aproape, piatra cioplită de la intrare, mai mică, era cea care o fascina pe Stella. Sub lumina stelelor, liniile şi umbrele se mişcau pe ea, unduitoare asemenea mării de porumb din câmpul de dincolo de ei. Piatra cioplită îi vorbea în aceeaşi limbă ca şi cântecul cristalului, dar ea nu putea să îi înţeleagă cuvintele.

 Credeam că o să fie mai degrabă un tunel, zise ea. Mi se pare foarte scund.

 O să se deschidă mai mult când o să ai nevoie de asta, îi spuse Davy păşind în faţa ei şi blocându-i drumul spre intrare. Acum este prea devreme ca să pui piatra în locaşul ei. Dacă am înţeles un lucru în Laponia, acela e că sincronizarea este esenţială. Dacă îţi aşezi piatra înainte de răsărit sau după momentul răsăritului, atunci la fel de bine puteai nici să nu te oboseşti s-o faci. Şi nu putem intra mai devreme, intrarea este blocată de pietre imense. Eu am încercat să intru odată, când eram puşti. La intrare este o deschidere cruciformă cu două braţe scurte, dar după aceea e doar piatră.

 Deci nu putem intra, zise Stella. Suntem terminaţi.

 Nu. O să se deschidă. Trebuie să crezi asta. Înăuntru e gol. Arheologii i-au străbătut toată lungimea. O să se deschidă.

 După ce o să intrăm, cum ieşim? întrebă Stella.

 La fel cum am intrat. Nu există decât o singură cale de acces.

 Atunci, e o capcană mortală.

 Ceva o sâcâia într-un colţ al minţii, o senzaţie mai slabă decât cea din maşină, dar destul cât să o avertizeze. Era aceeaşi senzaţie pe care o are un ogar când îşi urmăreşte prada. Piatra era ca o felină aflată la vânătoare, aşteptând ghemuită. Nu simţea nicio teamă din partea ei, ci doar conştientizarea alertă a trecerii timpului.

 Încă suntem urmăriţi, spuse ea. Dacă intrăm în tumul şi nu putem ieşi, suntem morţi. Nu mă întreba cum de ştiu asta.

 Şi ce vrei să faci? întrebă Davy Law fără nicio inflexiune în voce.

 Să ne ascundem printre copaci, într-un loc de unde să putem vedea fără să fim văzuţi în timp ce aşteptăm răsăritul.

 Se întoarseră spre fagii şopotitori. Davy dădu deoparte nişte frunze vechi de pe o piatră şi se întinse cu capul pe aceasta, folosindu-şi braţul drept pernă. Stella se ghemui cu spatele sprijinit de trunchiul unui copac, strângându-şi genunchii la piept pentru a se încălzi. Luă cristalul din geantă şi îl puse pe abdomen, strângându-l în acea poziţie fetală.

 Piatra se ghemui în mintea ei, observând şi aşteptând. Din tumul simţea aceeaşi senzaţie de viaţă străveche, proaspăt trezită. Dacă se concentra, putea să o vadă mai bine, să o audă mai clar. Putea să simtă chiar şi creşterea copacilor, să numească micile vieţuitoare care se hrăneau la rădăcina porumbului, putea uni constelaţiile pe cer pentru a alcătui cuvinte pe care să încerce să le desluşească înţelesul.

 Clipi. Fără niciun avertisment, ascuţimea simţurilor îi dispăru, cu excepţia faptului că piatra şi tumulul erau tot acolo şi comunicau în continuare unul cu celălalt, dar nu şi cu ea. Îşi lăsă capul pe spate şi privi spre tiparele fixe ale stelelor. Inima îi bătea cu putere şi încerca să nu se gândească la cei care o urmăreau şi la motivele pentru care făceau asta. Încerca, de asemenea, să nu se gândească la consecinţele eşecului sau la Kit, accidentat şi expus urmăritorilor lor în întuneric. Nu reuşi.

 De ce suntem aici, Davy? Noi doi suntem oameni de ştiinţă, nu credem în isteria fără sens a Rositei Chancellor că soarele se va îndrepta pe calea spre lumea de dincolo peste cinci ani şi că pământul se va evapora într-o explozie de abur supraîncălzit. Lucruri de genul acesta nu se întâmplă.

 Noi nu credem că lucruri de genul acesta se întâmplă, rosti el din întuneric, cu vocea amuzată. Cei din tribul Sami ţi-ar zice că ne înşelăm. Ei nu vorbesc despre abur supraîncălzit, dar Kikaame poate să îţi povestească nopţi în şir despre cum omul alb infantil distruge planeta cu nevoia lui de a poseda totul.

 Şi ce o să se întâmple?

 Nu am nici cea mai vagă idee, dar pun pariu pe pensia pe care nu o am că se apropie ceva de proporţii, doar că noi suntem prea orbi ca să observăm asta.

 Imperialism cultural?

 Aroganţă culturală cu siguranţă, spuse cu furie calmă, uitând pentru moment de ameninţarea care se apropia. Sami spun că am căzut în mâna duşmanului. Spun că zeii ne-au dat o conştiinţă pentru ca noi să le putem venera înţelepciunea şi frumuseţea creaţiei, dar, în schimb, noi am folosit puterea introspecţiei dată de zei pentru a crea iadul pe pământ. Ei mai spun că, atunci când cele nouă cranii ale raselor omeneşti se vor uni cu cele patru bestii pentru a trezi dragonul, rezultatul final va fi o iarnă nucleară şi sfârşitul întregii vieţi umane. Ei s-au resemnat cu ideea dispariţiei poporului lor dacă acest lucru va curăţa pământul de ceea ce a devenit. Întrebarea este dacă ei au dreptate. Şi, sincer, de fiecare dată când pornesc radioul şi ascult ştirile, mă gândesc că o să avem noroc dacă o să ajungem până în 2012.

 Stella îşi rodea o unghie.

 Nu poţi să distrugi întreaga omenire chiar aşa, Davy. Majoritatea sunt oameni cumsecade, paşnici şi cinstiţi, care îşi văd de viaţa lor fără să ameninţe pe nimeni.

 Îţi scapă esenţialul, îi răspunse el, ridicând din umeri. Comparativ cu alte culturi, noi suntem îngrozitori. Nu ne pasă de cei în vârstă, nu venerăm pământul. Adorăm o cultură a tinereţii şi ne prefacem că moartea nu există, când de fapt este singura certitudine pe care o avem. Distrugem locurile vechi care ne-ar fi putut salva. Dacă îi asculţi pe unii dintre prietenii mai nebuni ai mamei, ne străduim să construim şantiere şi benzinării, şi parcuri de distracţii pe nodurile energetice ale vechilor locuri sacre în mod intenţionat, pentru a le distruge. Kikaame ţi-ar spune că noi am decăzut, în timp ce poporul lui încă este în Eden. Dacă n-ar fi aşa un frig nenorocit în Laponia, aş fi de acord cu el.

 Ai prefera să trăieşti într-un cort din piei de ren mai degrabă decât la ferma mamei tale?

 Aş prefera să trăiesc printre oameni care nu consideră că mormintele comune ale populaţiilor exterminate în masă sunt o consecinţă nefericită, dar necesară a unei violenţe la fel de necesare. Sau că uciderea mamei mele este un pas trist, dar esenţial în drumul spre sfinţenie.

 Vocea i se schimbă. Tonul îndurerat nu era nou pentru Stella, însă era însoţit acum de o atitudine dezgustată, pe care Stella nu o mai văzuse înainte. Temându-se de răspunsul său, îl întrebă încet:

 Davy, ştii cine ne vânează?

 Începea deja să se facă mai multă lumină, deşi încă nu era răsăritul soarelui, o lumină gri care îi aprindea ochii şi îi netezea liniile dure de pe faţă, până ce începu să arate foarte mult asemenea mamei lui. Ochii lui îi întâlniră pe ai ei fără să şovăie.

 S-ar putea să mă înşel, îi răspunse, evitându-i întrebarea.

 Ea simţi că i se face rău. Piatra era complet trează acum, ascuţindu-i simţurile la maxim. Îşi simţea pielea aspră. Putea să audă toate zgomotele nopţii.

 Davy, cine?

 E aşa important să ai un nume? Fiecare mormânt comun pe care l-am deschis a fost săpat de cineva care ajunsese să considere că scopul justifică mijloacele, că viaţa unei persoane, sau a zece, sau a o mie, este un preţ acceptabil pentru cei care ucid întru realizarea unui scop pe care îl consideră justificat. Priveşte la oamenii care ne conduc dacă vrei să înţelegi ce se întâmplă cu oamenii care ascultă şoaptele diavolului. Celor care şi-au vândut sufletele nu le pasă de umanitate, dar sunt absolut convinşi că ei sunt cei care au dreptate.

 Am citit traducerea registrelor făcută de mama ta, zise Stella. Dacă are dreptate, atunci Nostradamus i-a spus acelaşi lucru lui Cedric Owen când s-au întâlnit la Paris, cu peste patru sute de ani în urmă, că există o forţă care se hrăneşte cu moarte şi distrugere, frică şi durere. Şi acea forţă are nevoie de aceste lucruri dacă e să ne conducă spre zorii Armagedonului. Aceasta frânge voinţa oamenilor, a celor inteligenţi şi înţelepţi care cred că pot accepta puterea ce li se oferă şi o pot folosi doar pentru bine. Dar natura puterii este alta. Aceasta îi biruie întotdeauna şi cea mai mare dorinţă a ei este ca acele treisprezece pietre să nu fie niciodată unite pentru a elibera lumea noastră de suferinţă, recită ea cu ochii închişi.

 Ai învăţat-o pe de rost?

 Stella nu putea să-i vadă faţa destul de bine pentru a-şi da seama dacă era sau nu ironic.

 M-a impresionat, zise ea cu un râs moale. Dar nu ne aduce mai aproape de descoperirea celui care ne urmăreşte.

 Ei, hai, spuse el întorcându-şi capul şi cercetându-i atent faţa. Cine a ştiut că voi căutaţi cristalul? Cine a ştiut că veţi veni să vorbiţi cu mine? Cine o cunoaşte pe mama mea atât de bine, încât ea nici măcar nu ar lua în considerare posibilitatea ca el să-şi fi petrecut toată viaţa încercând să păstreze cristalul albastru ascuns? continuă el, sprijinindu-se într-un cot, destul de aproape pentru ca ea să-i simtă în respiraţie mirosul de ţigară. Cine este peştele mare din lacul mic care nu s-a afirmat cu adevărat niciodată? Cine a servit în armata regală în Irlanda de Nord şi a fost consultant în carnagiul din Irak, şi ştie să facă genul de bombe cu clor care au distrus ferma mamei mele şi au băgat-o pe ea în spital? Cine…

 Cine coboară chiar cum de pe Ridgeway, îndreptându-se spre noi? îl întrerupse Stella.

 Nu avea nevoie de ţipătul asurzitor al pietrei pentru a-şi da seama că acela care îi vâna o găsise. Tumulul însuşi striga acest lucru într-o agonie tăcută. Cu o luciditate subită, văzu trecutul, prezentul şi viitorul împreună.

 Davy, ţi-ai asuma un risc formidabil pentru craniul de cristal al lui Cedric Owen?

 Mi-aş da chiar şi viaţa pentru el, îi răspunse fără ezitare, iar ea îl crezu.

 Atunci du cristalul la intrarea în tumul şi aşteaptă acolo până la deschiderea tunelului. Eu rămân aici, să-i ţin ocupaţi. Mai sunt cam douăzeci de minute până la răsărit. Tu ştii la fel de bine ca şi mine ce trebuie de făcut.

 Nu.

 Zâmbea într-un fel care îi îngheţă sângele. Pentru un moment, ea crezu că făcuse cea mai mare greşeală, iar el era de fapt vânătorul. Îşi ridică rucsacul, singura ei armă, şi simţi pe limbă gustul groazei. Nu reuşise să protejeze cristalul.

 Stella, nu, zise ridicând o mână. Am spus că mi-aş da viaţa pentru cristal. Chiar aşa şi este. Tu eşti cea care trebuie să pună cristalul la locul lui, numai tu. E modelat după faţa ta şi tu eşti singura căreia îi vorbeşte. Kikaame mi-a repetat acest lucru iarăşi şi iarăşi. La sfârşitul vremurilor, doar păzitorul cristalului poate să îl aşeze în inima pământului. Tu trebuie să intri în tumul. Eu voi face tot ce este nevoie pentru a-l ţine la distanţă. Du-te! Nu avem timp de discuţii.

 Dar eu sunt cea pe care o caută. Ei o să treacă de tine imediat, iar eu o să fiu prinsă acolo în capcană. E prea devreme. Răsăritul…

 Ei?

 Sunt doi şi sunt înarmaţi. Dacă nu iei craniul, du-te după copacii din spatele tumulului. Stai acolo. O să le spun că ai plecat. Davy, ascultă-mă! Tu eşti singurul atu pe care îl avem.

 OK, acceptă Davy Law şi, într-o altă turnură uimitoare a unei nopţi uimitoare, o îmbrăţişă, apoi dispăru alergând cu mai puţin zgomot decât s-ar fi aşteptat ea.

 Stella păşi în faţă, pe lângă cercul de fagi, spre poteca verde şi îngustă care trecea prin orz, către silueta care înainta şchiopătând de-a lungul ei.

 Kit! rosti îndreptându-se spre el şi zâmbind.

 Bună, spuse sprijinindu-se de umărul ei şi ciufulindu-i părul.

 Stella putea să vadă cele două părţi ale lui la fel de clar de parcă ar fi fost două persoane diferite.

 Unde-i Davy?

 Aceasta fii cea mai uşoară minciună pe care o zisese vreodată.

 S-a dus înapoi la spital. Îşi face griji pentru Ursula şi eu nu mai aveam nevoie de el odată ce ştiam încotro să merg. Tumulul este aici, în poiană. E uimitor. Vino să-l vezi, spuse întorcându-se, prinzându-l de încheietura mâinii.

 El înainta cu greu în cârje. Cristalul îşi striga în continuare avertismentul.

 Nu mergi prea bine. Te-ai rănit cumva când ai urcat dealul?

 Nu. N-aş fi reuşit niciodată să ajung până aici. Am făcut autostopul, zise oprindu-se şi sprijinindu-se de prima dintre pietrele înălţate, trăgându-şi sufletul. M-a adus Tony. Trebuie să ai încredere în el, Stell. A venit să ne ajute. Tocmai parchează maşina. O să ajungă imediat.

 E deja aici, spuse ea.

 Fasciculul îngust al unei lanterne se ivi pe neaşteptate pe cărarea ierboasă. Silueta din spatele ei apăru încet din ceaţa de dinaintea răsăritului care acoperea câmpul, distorsionată şi micşorată, fără să se asemene deloc cu Sir Anthony Bookless, rectorul Colegiului Bede. Simţind cristalul tăcut, Stella făcu un pas înainte.

 Tony?

 Nu e Tony, spuse Gordon Fraser sumbru.

 Se opri la marginea luminişului, un bărbat scund şi bondoc, prietenul ei şi cel mai bun speolog din Marea Britanie. Era neras şi obosit. Părul roşcat îi era ciufulit.

 Stella ridică piatra albastră ca salut. El se opri brusc. În ochi avea aceeaşi teroare pe care o avusese şi în laborator, când piatra fusese curăţată de stratul de calcar.

 Stella uitase de acest lucru.

 E în ordine, zise. Este un prieten. O să ne ajute.

 Nu zău?

 Bărbatul scund clătină aspru din cap. Se îndreptă şovăind spre ea şi se aşeză pe o piatră.

 Aşa cum şi Tony Bookless e un prieten şi ne va ajuta şi el. Este la un metru în spate. O să fie ca o mare reuniune la răsăritul soarelui şi clar vom avea parte de artificii spectaculoase!

 Satul Skirwith, aproape de Ingleborough Fell

 Yorkshire

 Aprilie 1589

 

 Paștele trecuse, la fel şi privaţiunile postului mare. Pe câmpuri, mieii erau albi, iar ciuboţica-cucului creştea galbenă la marginile ogoarelor.

 Un îngheţ târziu tivea crestele pământului arat. Acolo unde cădea soarele, pământul era acoperit de rouă. Cedric Owen, purtând acum numele de Francis Walker, neguţător şi pretins fermier, se aplecă şi depuse o coroană de mâţişori pe mormântul tatălui soţiei sale. Clopotul fisurat al bisericii din Skirwith răspândi o singură notă peste câmpiile din Yorkshire.

 Alături de el, Martha Huntley, acum Martha Walker, însărcinată în luna a patra, lucru care abia acum devenea vizibil, se aplecă şi ea şi aşeză un mănunchi de margarete pe pământul reavăn, lucru pe care bătrânul i-l ceruse când simţise că i se apropie ultimul ceas.

 Rămaseră împreună o vreme, privind cum creşte ziua, soţ alături de soţia cu care nu împărţise aşternutul şi fără să aibă intenţia de a face acest lucru vreodată. După o vreme, Martha spuse:

 A murit de o săptămână. I-am promis că piatra va fi aşezată la locul ei de veci la zece zile după moartea sa. Nu avem nimic de câştigat aşteptând.

 Numai că totuşi ar putea apărea Fernandez.

 N-o s-o facă, zise ea tăios, o camuflare evidentă a durerii care o făcea să plângă în fiecare noapte în somn. N-ar trebui să mai aşteptăm asta.

 Dar totuşi, calea spre peşteră trece pe lângă păducel. Putem să aruncăm o privire când trecem pe acolo.

 El îl ţinu de căpăstru pe roibul lor astfel încât ea să îl încalece. Dintre cei trei cai buni pe care îi aduseseră cu ei din nord, unul murise de colici, imediat după sosire, iar iapa brună pe care o primiseră în dar de la Barnabas Tythe îi surprinsese pe toţi, dând naştere unui mânz slăbuţ în ziua ultimei ninsori de primăvară, cu o săptămână înainte de moartea lui Edward Wainwright.

 Martha îşi strânse fustele şi îşi îndemnă calul să o ia din loc. Cedric mergea pe lângă grumazul calului, în tăcere. Ei nu se aleseseră unul pe celălalt, dar durerea lor comună pentru pierderea lui Fernandez şi grija evidentă a lui Owen pentru Edward Wainwright în ultimele zile ale acestuia îi uniseră ca şi cum ar fi fost fraţi, încât fiecare ştia gândurile celuilalt fără să trebuiască să întrebe.

 Drumul lor îi duse afară din curtea bisericii şi dincolo de clădirea scundă a acesteia, trecând pe lângă conacul din piatră gri, pe lângă casele înghesuite, cu acoperişuri de stuf ale ţăranilor, pe lângă fântâna şi hanul cu o singură cameră care însemna capătul satului, ieşind spre dealurile gri-verzui, unde nu puteau să trăiască decât oile.

 Owen încă mai încerca să se acomodeze cu peisajul din jurul său. Din obişnuinţă, nota în minte locurile unde creşteau sălciile pe malul râului Beck şi movilele proaspete care reprezentau vizuinile în care trăiau iepuri. Un trio de iepuri tineri şi graşi se împrăştiară la apropierea lor. El luă aminte de ei pentru mai târziu, permiţându-şi un mic fior de bucurie la gândul unei vânători. Nu mai stătuse de pândă după iepuri din copilărie şi nu îşi dăduse seama cât de mult îi lipsise acest lucru până nu i se ivise din nou ocazia.

 Martha îi vorbi din şa:

 Am putea începe să vindem diamantele încetul cu încetul, cred, spunând că sunt moştenire de la tatăl meu. Acest lucru nu ar trezi nicio suspiciune.

 Atât timp cât nu-i trezim interesul lui Walsingham, suntem în siguranţă. N-aş vrea să trebuiască să fugim din nou, aşa cum am făcut-o în acea noapte.

 Nu, zise Martha, strângându-şi mai bine haina pe umeri. Cu un singur cal, ar fi chiar foarte dificil pentru noi.

 Acea călătorie îi omorâse tatăl. Edward Wainwright nu îşi revenise niciodată cu adevărat după frigul şi nenorocirea celor zece zile petrecute pe drumuri, în zăpezile de ianuarie. Nici Owen, nici Martha nu spuseră asta cu voce tare. Nu îşi permiseseră să facă acuzaţii, dar acest lucru era prezent între ei, fiind încă un motiv care îi făcea să păstreze distanţa unul faţă de celălalt.

 Indiferent ce se întâmplase cu Fernandez, Owen nu îşi punea mari speranţe în faptul ca această căsătorie să fie altceva decât una de convenienţă pentru fiecare din părţile implicate. Gândurile lui erau îndreptate spre copil, pe care trebuia să-l crească drept al lui, în speranţa că, într-o zi, avea să îi poată povesti despre adevăratul lui tată.

 Cărarea deveni mai abruptă, îndreptându-se spre Ingleborough Fell. Urmară malul râului spre cotitura bruscă şi pârâul pe care Owen le ţinea minte din copilărie. Păducelul, care era semnul lor, crescuse încovoiat şi răsucit, şi nu avea legat de el niciun pătrat de pânză şi nicio bucată albă de lână, ca să le dea vreun indiciu despre soarta lui Fernandez de Aguilar.

 Owen privi cum o umbră de speranţă traversă faţa Marthei, o văzu apoi strângând din dinţi sub povara dezamăgirii unei noi zile. El se temea că, într-o zi, această greutate avea să o strivească şi îl durea faptul că el nu avea nicio putere să o ajute.

 Îi zâmbi obosit şi se întrebă dacă şi ea vedea în el aceleaşi lucruri. Considera acest fapt ca fiind foarte probabil.

 Ea îşi întoarse calul dinspre tufişul spinos.

 Ar trebui să ne îndreptăm spre peşteră, îi spuse. Am adus lumânări, un ghem de lână şi un felinar. Mai ai nevoie de altceva?

 Doar de curaj, răspunse Owen. Nu am fost niciodată pasionat de întuneric.

 Vorbea deja în ceafa ei. Mâna calul să meargă mai repede, încât el trebui să fugă ca să o ajungă din urmă. Ea încetini pentru el, din milă, şi merseră împreună în larma tot mai mare a dimineţii.

 După ziua de azi, zise ea peste trilurile ciocârliilor, nu trebuie să ne mai întoarcem vreodată aici. Am putea să mergem spre coasta de vest. De când ne-am întors din Spania, am o slăbiciune pentru aerul de mare.

 Ulverston este spre vest de unde ne aflăm acum. N-ar fi prea rău dacă am cumpăra acolo nişte pământ pe care să-l cultivăm. Aerul de mare aspreşte totul, dar e frumos acolo.

 Vorbeau doar de dragul de a spune ceva şi se opriră în curând. Calul era sigur pe picioare, iar Owen îl lăsă să înainteze în voie pe deal. Un uliu făcu ocoluri largi deasupra lor. La vreo 800 de metri în dreapta, un stol de ciori erupse din spatele unui tufiş de orz sălbatic. Se înălţară ca nişte zdrenţe aruncate în sus, ridicându-se în înaltul cerului.

 Un miel mort, remarcă Owen fără să gândească. Sau o oaie… spuse oprindu-se brusc.

 Moartă la naştere, termină Martha propoziţia pentru el. Şi eu m-am gândit la asta. Dar nu este ciudat că aceşti corbi îşi abandonează festinul chiar dacă noi suntem atât de departe?

 S-ar părea că nu suntem singuri pe această coastă de deal, nici chiar acum, la această oră timpurie a dimineţii.

 Owen încetini calul, apoi îl opri. Cristalul albastru îi atârna cald şi greu în desagă. Cântecul lui era un avertisment abia auzit, fără să fie un sunet sigur, ci un îndemn la precauţie.

 S-ar putea să fie un cioban, zise el, dar nu ar trebui să ne asumăm niciun risc. Tu trebuie să te întorci. Dacă este să fim trădaţi, n-ar fi bine să fim prinşi amândoi în câmp deschis.

 Dacă e să fim trădaţi, aş prefera să fiu prinsă în câmp deschis decât să mor noaptea, în pat. Sau în Turn, la dispoziţia lui Walsingham, spuse Martha înfiorându-se, iar el crezu că avea să i se facă rău din nou, aşa cum i se întâmplase de dimineaţă, când se trezise. Promite-mi că, dacă suntem atacaţi şi crezi că s-ar putea să murim, o să îmi pui capăt rapid vieţii înainte de-a fi prea târziu. Fernandez ar fi făcut acest lucru pentru mine, zise ea, simţindu-i ezitarea. Mi-a spus asta în noaptea în care…

 Era o femeie onorabilă. Owen nu ştia să fi rostit vreodată o minciună. În ciuda tuturor instinctelor lui, îi răspunse:

 Îţi dau cuvântul meu că, dacă e să fim atacaţi, voi face tot ce pot pentru a mă asigura de libertatea ta. Dacă acest lucru este imposibil, nu voi lăsa să fii dusă la Londra. Nu vrei să aştepţi aici şi să mă laşi pe mine să merg înainte?

 Ea îşi încleştă maxilarul cu încăpăţânare.

 Tu ai cristalul. Tu rişti cel mai mult.

 Iar acesta nu m-a condus niciodată într-un pericol inutil. Te rog, tu porţi copilul lui Fernandez, care trebuie protejat. Calul nu poate să mai înainteze mult. De acum înainte, trebuie să mergem pe jos.

 Atunci, mergem împreună. Fernandez te-a lăsat pe tine în grija mea la fel cum m-a lăsat pe mine în grija ta.

 El încercase să o mai contrazică o dată sau de două ori înainte, în cele patru luni de când erau împreună, dar descoperise că ea era deosebit de fermă. Cedă acum pe cât de graţios putu şi o ajută să coboare din şa, legând apoi picioarele din faţă ale calului, ca să nu se poată îndepărta prea tare în cazul în care ar putea avea nevoie de el.

 Să pornim atunci. Intrarea în peşteră este în sus, la dreapta noastră. Dacă vezi o pată galbenă de orz sălbatic şi în spatele lui o stâncă gri, să ştii că intrarea se află la dreapta acesteia. Urcă aplecată dacă poţi. Nu avem cum să urcăm fără să fim văzuţi, dar poate reuşim să îi păcălim, ca să nu ştie câte persoane suntem.

 

 Craniul de cristal nu voia să intre în peşteră, măcar atâta era evident. Owen simţea din partea lui aceeaşi durere mută şi sfâşietoare pe care o cunoscuse la femeile care mureau în durerile facerii, ştiind că sfârşitul lor avea să aducă o fiinţă nouă pe lume, îndurerate că nu pot să se bucure de ea.

 Acest lucru era complet diferit de cele două morţi recente la care asistase ca prieten. Edward Wainwright şi Najakmul ajunseseră amândoi la sfârşitul unei vieţi împlinite şi primiseră îmbrăţişarea morţii cu un sentiment aproape de entuziasm.

 Cu ultima suflare, ambii insistaseră asupra necesităţii absolute a aducerii cristalului înapoi în locul său de baştină şi tăinuirea lui până la momentul când lumea va avea nevoie de el. Amândoi îl avertizaseră că piatra albastră nu va dori să fie ascunsă.

 Abia acum, când intra peşterii, îşi dădu seama de forţa rezistenţei cristalului. Urcase ultima jumătate de kilometru opunându-se unei forţe la fel de puternice precum cea gravitaţională, care îl ţinea pe loc, ascultând în tot acest timp tânguirea tot mai intensă din mintea lui, care era fie un avertisment faţă de un pericol mortal, fie o durere disperată, nu putea să-şi dea seama care dintre acestea.

 Să aşteptăm aici puţin, îi spuse Marthei. Dacă ne urmăreşte careva, o să îi vedem înainte să ne vadă ei pe noi.

 Intrarea în peşteră era o crăpătură oblică în peretele de stâncă din faţa lor, ascuns pe jumătate de o ramură de spini. Owen o prinse pe Martha de cot şi o trase înăuntru şi lateral, într-un loc uscat şi drept, de unde puteau să privească în vale, ascunşi de nişte copaci, fără ca ei să fie văzuţi. Aşteptară în semiîntuneric, respirând greu din cauza urcuşului.

 Peretele solid de calcar din spatele lor se întindea până la tavanul înalt. La stânga, se profila soarele care se mişca peste dealuri, lungind umbrele ierburilor şi a ferigilor. La dreapta lor, un tunel se înclina în întuneric, destul de larg la început pentru ca ambii să poată merge unul lângă celălalt, dar îngustându-se periculos de mult spre sfârşit, după câte îşi amintea Owen.

 Aşteptă, lăsându-şi ochii să se acomodeze cu lumina slabă, încetul cu încetul, începu să distingă cuiburile vechi de rândunele din colţurile tavanului. O pitulice se strecură înăuntru şi ieşi din nou, o pată de culoare în întuneric. Mai apoi, fiindcă nu veni nimeni şi nu mai aveau nicio altă scuză pentru întârzieri, Owen făcu ceea ce făcuse în vremea când explorase peşterile acelea, în tinereţe: îşi proiecta în minte imaginea bunicii şi grija ei pentru cristalul albastru care îi fusese încredinţat spre păstrare.

 Avea o anumită amintire din adolescenţă, când ea începuse să îi dezvăluie tainele cristalului. Într-o seară molatică de toamnă, când mormanele de frunze roşiatice ardeau în livadă şi pe plită fierbeau nişte agrişe pentru o tartă, îl dusese în camera liniştită din casa ei şi îi arătase ce se putea face cu lumânările pentru a proiecta lumina prin ochii craniului.

 Exersase sub îndrumarea ei până învăţase tehnica, simţind o legătură tot mai strânsă cu cristalul, la fel cum ar fi simţit cu un pui de şoim antrenat pentru vânătoare. Concentrarea făcu încet loc bucuriei, până ce lumea lui începu să se lumineze, conturându-se o nouă viaţă.

 La sfârşit, aproape că întorsese razele albastre spre bunica lui, dar aceasta îşi ridicase mâna pentru a-l opri, spunându-i că îi plăcea părul ei alb şi nu voia ca acesta să fie din nou închis la culoare. O luase ca pe o glumă şi lăsase jos craniul, ridicând în schimb lumânările, fiecare în câte o mână, încadrându-i faţa în lumina lor. Fusese frumoasă atunci, şi împăcată.

 Mai târziu în aceeaşi seară, ea îi descrisese peşterile pe care le ştia şi îi spusese cum poate fi găsită catedrala din pământ. Nu îi ceruse să meargă acolo, doar îi zisese unde se afla, crezând că, oricât de mare era frica lui de spaţii mici şi înghesuite, trebuia totuşi să o vadă.

 Frica lui era mai mare decât avea să ştie ea vreodată. Nu mersese în acea toamnă, ci aşteptă până primăvara, când era deja prea târziu pentru a-i povesti despre frumuseţile pe care le descoperise înăuntru, căci ea era deja moartă, aşa cum probabil ştiuse că avea să fie, când îl învăţase tainele cristalului.

 Ca dar pentru ea, intră în tunelurile de sub pământ, tremurând în întunericul umed, purtând drept pavăză contra întunericului amintirea acelui moment când cele două lumânări îi scăldaseră faţa înţeleaptă într-o lumină aurie.

 Acum, aproape 50 de ani mai târziu, lipsit de consolarea cristalului, făcu acelaşi lucru, deşi era greu să îşi dea seama dacă faţa care îi lumina mintea era cea a bunicii lui sau a lui Najakmul, imaginile acestea două începând să se contopească în amintirea lui. Oricare din ele ar fi fost, sau poate ambele, le folosi pentru a-şi regăsi curajul, un fel de ancoră ca aceea făcută din firul de lână cu ajutorul căreia îşi găsise în siguranţă calea înapoi spre lumină.

 Martha era alături de el, privindu-l cum înnoda sfoara, fixând-o de capătul unei stânci de unde nu avea cum să se desfacă. La fel ca toate femeile gravide, îşi ţinea mâna pe burtă.

 Dacă vrei să rămâi aici, spuse Owen, mă voi întoarce la tine cât de repede pot trece prin tunel.

 Aş accepta bucuroasă, dar i-am promis tatălui meu că voi vedea cu ochii mei locul de odihnă al cristalului, zise sumbră. Noi, cei care ne îngrijim de căile antice, avem propriile destine de îndeplinit, Owen.

 Cedric îşi dădu seama că ea avea curajul bunicii lui. Pe când se întoarseră spre întuneric, o văzu cum păleşte la faţă, iar liniile fine din jurul ochilor i se adâncesc.

 O îmbrăţişă scurt, frăţeşte.

 Este un lucru care merită văzut odată ce ajungem acolo, îi promise, şi prima parte e uşoară. Imaginează-ţi că mergi pe coridorul din casa ta, dar fără lumânări.

 Drumul nu era atât de dificil cum îşi amintea din tinereţe, dar totuşi nu era un lucru pe care îşi dorea să-l repete.

 După o vreme, ajunseră unul lângă celălalt pe o porţiune plată, cu tavanul prea sus deasupra lor ca să-l poată vedea sau simţi, fără pereţi care să-i apese din nicio parte. Erau înconjuraţi de sunetul cascadei, astfel încât avură impresia că se află în mijlocul acesteia.

 Aici, putem aprinde lumânările şi felinarul, spuse Owen şi apoi continuă cu pasiunea pentru mister a unui copil: Nu vrei să închizi ochii?

 Avea cu el cremene şi iască, şi un mănunchi mic de iarbă uscată. Chiar şi pentru cineva care văzuse caverna înainte, minunăţia locului îi atinse inima, astfel încât trebui să-şi aducă aminte să aprindă torţa, spunând cu timiditate neaşteptată:

 Dacă vrei, acum poţi să deschizi ochii…

 O, Cedric…

 Locul merita întunericul, şi frigul, şi frica îndurate. Aproape că merita să fie acolo doar ei doi, nu trei, aşa cum ar fi trebuit, pentru momentul în care soţia lui, Martha Walker, iubita altui bărbat, se întoarse spre el cu tot sufletul zvâcnind în privire, incapabilă să-şi găsească lesne cuvintele care să exprime ceea ce simţea.

 El se apropie de ea şi o îmbrăţişa cu un singur braţ, aşa cum ar fi făcut-o Fernandez.

 Nu e nevoie să spui nimic. Priveşte doar şi ţine minte, pentru ca generaţiile de după noi să ştie că merită să descopere catedrala din pământ.

 Îi dădu ei felinarul şi luă o lumânare.

 Dacă rămâi aici, eu voi duce acum piatra la locul ei de odihnă.

 Ar trebui să vin…

 Nu, zise simţind o durere pătrunzătoare în inimă. Nu, repetă. Trebuie să fac singur acest lucru.

 Mai aprinse încă patru lumânări pe care le aşeză de jur împrejurul intrării arcuite, pentru ca ea să aibă destulă lumină, apoi plecă. Urmă calea pe care mai mersese cândva demult, 20 de paşi spre est, apoi traversă râul pe pietrele care i se mişcau sub tălpi. Cotind spre vest din nou, urmă malul râului, spre cascada uimitoare, de o frumuseţe înălţătoare.

 În lumina slabă a felinarului, apa curgea din cascadă asemenea aurului în creuzetul larg de piatră de la baza acesteia, era cuprins de căuşul de piatră albă unde se transforma în mercur lichid.

 Bunica lui descrisese acest loc drept Fântâna cu Apă Vie. Chiar şi acum, captivat de frumuseţea uimitoare, nu putea să se gândească la un nume mai bun.

 Ţinând felinarul pe genunchi, Owen se aşeză pe marginea apei, fără să ţină seama de umezeală, şi scoase cristalul din desaga de piele în care acesta călătorise cu el pe jumătate de glob.

 Craniul stătea liniştit în mâinile lui, complet tăcut acum, când sfârşitul era aproape. Simţi îndurerarea acestuia ca o apăsare pe inimă care îl dobora şi îl trăgea în jos, până ajunse să îngenuncheze pe calcarul rece care alcătuia pardoseala peşterii.

 Toată buna dispoziţie îl părăsise, tot simţământul de frumuseţe şi bucurie pentru succesul propriu. În inima peşterii, lumea lui se goli de lumină şi culoare, de miros şi pipăit, de cântec şi dragoste. În această pustietate, înţelese pentru prima dată cum avea să îi fie viaţa fără cântecul cristalului. Nu putea îndura acest lucru.

 De ce trebuie să fie astfel?

 Strigă acest lucru cu voce tare şi sunetul se scufundă în fântâna de apă albă şi dispăru. Nu mai rosti nimic altceva, ci rămase doar cufundat în întunericul căscat acum în sufletul său, privindu-şi viaţa şi minunându-se amarnic cum de nu se gândise să pună întrebarea pe care o avea acum pe buze înainte. De ce trebuie să fie astfel? De ce eu?

 În copilărie, bunica îi povestise despre locul de odihnă al pietrei, iar el acceptase acest lucru fără nicio întrebare, aşa cum acceptase toate lucrurile pe care ea i le spusese. Când fusese în primăvara vieţii, Nostradamus îi vorbise despre destinul său, iar Owen se minunase cum se putea ca un altul să ştie acest lucru. Najakmul îi zisese acest lucru din nou, mai clar, şi îl pregătise în cei 30 de ani petrecuţi în paradis, iar el îi mulţumise zilnic şi apoi părăsise locul pe care îl iubea, întorcându-se în Anglia mânat de nevoia de a ajunge în acest loc şi a depune mărturia destinată celor care aveau să-i urmeze.

 Cel mai sumbru era faptul că Fernandez de Aguilar, un bărbat care avea viitorul în faţă, îşi dăduse viaţa pentru ca el să poată aduce cristalul în locul acela, ca să fie păstrat în siguranţă şi ca generaţiile viitoare să îl descopere atunci când lumea va avea mai mare nevoie de el.

 Lui Cedric Owen nu-i păsa de nevoile lumii. Plângea pentru propria durere şi pentru Fernandez, şi pentru Martha, şi pentru cristal. Dar cel mai mult plângea pentru singurătatea pustie care avea să fie viaţa lui fără prezenţa cristalului. Acest lucru era de nesuportat.

 Ai prefera să distrugi tot ce am făcut?

 Vocea era una pe care o cunoştea foarte bine, altfel nu ar fi ridicat privirea. Najakmul era acolo, stând în cascada puternică. Întinse o mână spre el.

 Şi, dacă îţi spun că piatra va fi aici, unde sunt şi eu, atunci agonia despărţirii ţi-ar fi mai uşoară? N-o să trebuiască să înduri multă vreme lipsa ei.

 Câteva picături de apă ajunseră până la el, mai uşoare decât ploaia.

 Ai întrebat piatra ce vrea de la tine? rosti Najakmul.

 Nu făcuse acest lucru. El crezuse că voinţa acesteia era şi a lui, că inima ei era şi a lui. Un albastru calm ajunse până la el, din locul special pe care îl ocupa în sufletul lui. Piatra era îndurerată. Nu contesta destinul ei sau al lui, ci le accepta pe amândouă. Şi confirma adevărul spuselor lui Najakmul.

 Ea îi vorbi din nou din apa cascadei.

 Dă piatra apei vii, fiu al inimii mele. Munca ta de-o viaţă e aproape încheiată.

 Fiu al inimii mele. Aşa îl numise şi în ultimele zile ale vieţii ei. Acest lucru îi dădu lui Owen curajul să se ridice şi să ţină cristalul pentru un ultim moment în lumina lumânărilor şi în argintul curgător al cascadei.

 Puţul de apă albă clocotea dedesubt şi se deschise aşa cum se deschide o inimă pentru a descoperi întunericul nemişcat al miezului ei.

 Cedric!

 Un fulger galben-aprins îi cuprinse mintea, împletit cu vocea Marthei din capătul îndepărtat al cavernei, şi îi tăie respiraţia. Peste râu, în lumina a patru lumânări, o văzu luptându-se cu unul, poate chiar cu doi atacatori.

 Era pe muchie de cuţit, şi avea nevoie de echilibru pentru cele două îndatoriri ale lui aflate acum în conflict. Cu un curaj nemaiîntâlnit, Cedric Owen aruncă piatra care îi poseda sufletul în bazinul de sub cascadă. Apa albă se ridică în jurul ei ca o coroană. Ultima strălucire de albastru îi rămase întipărită pe retină după ce cristalul dispăru.

 

 Alerga deja cu felinarul într-o mână şi pumnalul ţinut inutil în cealaltă, traversând râul înapoi spre locul unde Martha Walker se lupta cu cei care încercau să pună capăt vieţii ei şi a copilului nenăscut.




 



 

CAPITOLUL 32





 Weylands Smithy, Oxfordshire

 5.00 A.M.

 21 iunie 2007

 

 Răsăritul cuprindea încet Oxfordshire. Pietrele din jurul tumulului fură primele care căpătară culoare, iar petele de licheni gri deveniră, sub privirea Stellei, de un verde mai subtil. În vale, cocoşul devenise încrezător. Deasupra capetelor lor, o cioară croncăni din vârful celui mai înalt fag. O pitulice începuse să-i răspundă.

 De undeva de lângă marginea drumului se auzi trosnetul unor crengi rupte. Tony Bookless era o siluetă estompată, înaintând pe cărarea mărginită de copaci spre Weylands Smithy, lăsându-şi vocea să-l preceadă asemenea unui far în lumina slabă.

 Stella, eşti aici! spuse el alergând pe ultimii câţiva metri, năpustindu-se dintre copaci pentru a ajunge, cu răsuflarea tăiată, până în spaţiul deschis din faţa tumulului. E şi Kit. Şi Gordon. Şi craniul de cristal. Bine.

 Îi enumeră pe toţi ca la apel, dar ochii lui nu o părăsiră niciun moment pe Stella şi cristalul albastru care lumina totul în jurul ei. Avea mâna dreaptă îndesată în mod ciudat în buzunar. Putea să îi numere nodurile de la încheieturile degetelor.

 Unde-i Davy?

 Undeva în dreapta ei, o creangă care se mişca se opri brusc.

 S-a întors la Oxford, îi răspunse Stella sperând ca tremurul din voce să nu o trădeze. Nu mai aveam nevoie de el odată ce mi-a arătat tumulul, mai ales că e îngrijorat pentru mama lui.

 Putea să îl mintă acum pe Bookless cu conştiinţa împăcată. Acest lucru dădea greutate cuvintelor ei.

 Desigur, zise el aprobând solemn din cap  un rector care aude veşti neplăcute şi se gândeşte deja cum să abordeze situaţia. Kit mi-a spus că a avut loc un accident.

 Un accident? Stella îl privi pe Kit. Ochii lui îi trimiteau un semnal de alarmă tăcut. Ai încredere în mine. Pericol! Te rog, ai încredere în mine.

 Un accident, da, îi răspunse sec lui Bookless.

 Deja nu mai ştia în cine să aibă încredere. Gordon era cel mai aproape de ea, mai că putea să îl atingă. Teama lui de cristal era un lucru aproape palpabil, dar se ridicase la sosirea lui Tony Bookless şi mai făcuse încă un pas protector spre ea.

 Kit nu era mânios. Era nefericit, prins într-o situaţie care îl depăşea. El era mai departe, în spaţiul deschis, la distanţă de tumul, legănându-se pe picioare, tras la faţă, evitându-i privirea.

 Orice ar fi însemnat rugămintea lui tăcută, el şi Tony Bookless aveau o înţelegere. Ea văzu acest lucru acum şi simţi o scânteie de teroare în suflet. Cei doi bărbaţi se mişcau amândoi încet, fără să aibă o ţintă bine definită, doar că Bookless se apropia de Stella şi craniul de cristal, iar Kit se îndepărta tot mai mult.

 Cristalul nu îi oferea niciun ajutor. Aici, atât de aproape de final, nu-i indica nimic, simţea numai nevoia disperată a acestuia de a intra în tunelul de la Weylands Smithy. Tumulul dorea şi el cu ardoare acest lucru, aşa cum un îndrăgostit prins într-o închisoare îşi doreşte să fie reunit cu dragostea lui, văzând-o, dar nefiind în stare să o îmbrăţişeze.

 Semnele spiralate de pe piatra de la intrare erau mai solide acum, mai apropiate. Stella ar fi putut să îşi treacă degetele peste şanţurile acestora. Nu mai păreau la fel de magice, dar puterea care o atrăgea spre ele era la fel de puternică. Ştia exact încotro să meargă, şi ce să facă, şi când anume. Chiar fără să se uite la ceas, putea să numere trecerea minutelor preţioase: şase, poate doar cinci până la răsărit.

 Tony Bookless era la mai puţin de zece paşi depărtare. Ea nu putea să-şi dea seama dacă în mâna ascunsă în buzunar ţinea o armă, dar putea să îi vadă mai clar faţa în lumina tot mai abundentă. O privea cu ochi duri, de aceeaşi culoare ca şi cerul palid. Nu vedea în ei nicio urmă de prietenie, doar prevestiri de violenţă.

 Îi veni în minte vocea lui Davy Law: Celor cărora şi-au vândut sufletele nu le pasă de umanitate, dar sunt absolut convinşi că ei sunt cei care au dreptate. Şi îşi mai aminti o remarcă, pe care nu o înţelesese prea bine atunci: Cristalul tău poartă în el inima lumii. Cine nu ar omorî pentru a avea aşa ceva?

 Stella se forţă să privească şi ea fix în ochii lui Tony Bookless, şi nu spre fagii din stânga ei, unde crengile tremurau în vântul răsăritului, de parcă s-ar fi târât ceva, sau cineva, acolo.

 Stella înălţă cristalul. Lumina gri căpătă culoarea safirului în jurul său. Gordon icni scurt. Brusc, Tony Bookless se opri din mişcare. Stella îl întrebă calmă, ca şi cum ar fi fost pur şi simplu curioasă:

 Tony, ce faci?

 Încerc să îţi protejez viaţa.

 Îi zâmbi cu o expresie pe care ea o cunoştea bine. Dar zâmbetul nu îi înmuie privirea.

 Ţi-am mai spus şi înainte, păzitorul craniului moare întotdeauna. Întreaga mea viaţă am crezut că Ursula avea să fie păzitoarea craniului şi că eu voi putea să o protejez. E clar că m-am înşelat. Aşa că acum sunt aici pentru a vedea ce pot face ca să-mi îndrept greşeala.

 Mai făcu încă un pas leneş spre ea, fluturând o mână spre tumul.

 Ştiu că tu eşti de părere că soarta lumii depinde de aşezarea ei în locaşul dinăuntru, dar eu cred în continuare că nicio piatră nu merită să mori pentru ea. I-am promis lui Kit că îţi voi proteja viaţa. Voi face tot ce pot pentru a-mi respecta promisiunea.

 Era atât de uşor de crezut. Siguranţa fragilă a dimineţii atârna de probabilitatea ca ea să îl creadă. Prea târziu, Stella trase aer în piept ca să-i răspundă, pentru a continua şarada. La dreapta ei, Gordon Fraser îşi pierduse deja şi ultima rămăşiţă de autocontrol.

 Ai făcut tot ce-ai putut ca s-o omori pe Ursula Walker, ipocrit nenorocit. Nu te preface că eşti aici ca să ajuţi.

 Poftim?

 Vocea lui Bookless era îngheţată, greutatea ei fiind menită a zdrobi furia înfierbântată a lui Gordon. Era atât de înalt, atât de calm, atât de liniştit. Lângă el, scoţianul scund era un pitic furios, cu o lipsă catastrofală de autocontrol.

 Tony Bookless îl ignoră. Se întoarse înapoi spre Stella, care ţinea craniul la acelaşi nivel cu capul ei. Acesta era mut în mâinile ei. Întrebă cu o dicţie perfectă:

 Stella, ce s-a întâmplat exact cu Ursula?

 Nu te preface că nu ştii, Sir Anthony Bookless. Eu mi-am dat seama de asta de câteva zile deja. Eşti un ucigaş cu sânge rece, deghizat sub tot şarmul tău fals. Tu…

 Gordon, opreşte-te!

 Odată ce începuse, scoţianul bondoc era de neoprit. Scuipă pe pământ. Împins de propria furie, făcu ultimii paşi spre Stella, punându-se ca un zid între ea şi Tony Bookless. El era prietenul ei, mentorul ei, omul care avea curaj în situaţii dificile. În inima ei, îi mulţumi tăcut în timp ce se întinse pentru a-i prinde mâna.

 Este drăguţ din partea ta, Gordon, zise ea, dar nu trebuie să lupţi pentru mine în bătăliile mele. Pot face acest lucru singură.

 Îi răspunse lui Tony Bookless cu cel mai rece zâmbet de care era capabilă.

 Ursula este legată de un ventilator la Secţia de terapie intensivă a spitalului din Radcliffe, suferind din cauza inhalării fumului. Ea a stat în fermă prea mult după ce eu şi Kit am reuşit să ieşim. Focul a prins-o în bucătărie, Tony. În fum era clor. Poliţia va investiga cazul ca fiind tentativă de omor.

 Clor?!

 Bookless era un actor excepţional. Stella văzu cum i se dilată pupilele, micşorând suprafaţa irisului. Îşi ridică ochii şi privi peste ea.

 Kit, de ce nu mi-ai spus asta în maşină?

 Îi captaseră întreaga atenţie. Dacă trebuiau să acţioneze, acum era momentul. Stella lansă o chemare tăcută, care primi răspuns în acelaşi mod  foşnetul frunzelor din pădurea din spate. Murmurul păsărilor cântătoare se întrerupse brusc.

 Stella, du-te spre Kit, acum!

 Tony Bookless o repezi pe un ton pe care ea nu-l mai auzise niciodată la el. Umorul cultivat, de societate, dispăruse, în urma acestuia rămăsese bărbatul care servise în armată, în Irlanda de Nord, şi fusese consilier în Irak, un bărbat obişnuit să dea ordine şi să fie ascultat. Onestitatea acestui ton reprezenta o uşurare.

 Vremea şaradelor trecuse. Stella nu se urni.

 De ce? întrebă ea. Ca să ne poţi omorî pe amândoi? Aşa cum ai încercat să o omori pe Ursula?

 Din contră, ca să fac tot ce pot pentru a te proteja în timp ce… Davy Law, nu face asta! Ţi-ai greşit omul!

 Îşi scoase mâna din buzunar. Nu ţinea o armă, ci un set de chei. Le azvârli cu putere, direct spre Stella, care se lăsă într-o parte cu o viteză de care nu se ştia capabilă şi se rostogoli ţinând strâns cristalul.

 Lumea ei, în rostogolire, era formată din Tony Bookless împreună cu Gordon Fraser, care se apropia de el, şi Davy Law, care alerga dinspre copacii care înconjurau locul spre un punct la care nici ea, nici oricine altcineva nu s-ar fi aşteptat.

 Dimineaţa se pierdu într-o coliziune brutală de carne şi pocnetul unui os rupt, şi apoi un foc de armă. Nişte mâini încercară să-i ia craniul de cristal. Stella îl ţinea strâns, dând din picioare, şi fu trasă în sus de un cot.

 Davy Law era deasupra ei. O mână îi atârna inertă. Cu cealaltă, o împinse din spate.

 E răsăritul. Tumulul aşteaptă. Du-te!

 Rămâi acolo unde eşti!

 Se răsuci pe călcâie la auzul comenzii lui Gordon Fraser.

 Nu, Stell, fugi!

 Avea încredere totală în Gordon, dar nu s-ar fi oprit pentru el, indiferent ce i-ar fi strigat. Teroarea pură din vocea lui Kit, chiar şi când o îndemnă să meargă înainte, fu cea care răzbătu prin chemarea cristalului. Ea se opri împleticindu-se, la un braţ depărtare de intrarea în tumul, şi se întoarse.

 Kit era ţeapăn. Un pistol la tâmpla lui îl făcea să stea nemişcat. Îi făcea pe toţi să stea nemişcaţi. Gordon Fraser, prietenul ei în această lume neprietenoasă, era cel care îl ţinea.

 Îndepărtează-te de tunel, Stella! îi spuse. Pune jos cristalul şi nimeni n-o să păţească nimic.

 Gordon?

 Stella se holba la el, nevenindu-i să creadă. Faţa îi era palidă şi pământie. Devora cristalul din priviri. Nu teama era cea care ardea în ei, ci o dorinţă atât de intensă cum nu mai văzuse niciodată, la nimeni.

 Asta-i cumva o glumă? rosti zăpăcită.

 O mormăială venită de jos o făcu să îşi coboare privirea. Tony Bookless era întins la pământ, ţinându-şi un braţ peste corp. Iarba era pătată de sânge. Ochii îi ardeau. Ridică din umeri într-un gest care aducea a scuză.

 Prima regulă a războiului, îi spuse sec. Fă întotdeauna ceea ce îţi cere omul cu arma.

 Aşa-i, vorbi Gordon făcându-i semn cu mâna liberă. Aşa că pune cristalul jos şi dă-te la o parte.

 Nu putea să facă acest lucru. Piatra nu ar fi lăsat-o, chiar dacă mintea ei percepea necesitatea acestui lucru. Îi răspunse amorţită:

 Credeam că eşti aici ca să fii de ajutor.

 Unele lucruri nu mai pot fi ajutate, rânji batjocoritor. Nu o să salvezi lumea în acest fel, indiferent de ce ţi-a spus Davy Law. Vremea pentru aşa ceva a trecut de mult. Acum luptă fiecare pentru el, aşa cum a fost dintotdeauna.

 Ce vrei? întrebă Stella.

 Cristalul, ce altceva?

 Dar ţi-e frică de el, rosti Stella uimită. Abia ai putut să te apropii de el în ziua când ai îndepărtat calcarul de pe el. Voiai să îl strivesc cu o sonetă.

 Dar nu exista niciun pericol ca tu să faci asta, nu-i aşa? Şi nu te-ai fi gândit că eu vreau să îl iau de la tine, dacă ţi-am spus să îl transformi în praf şi pulbere.

 Hai lasă, Gordon, aceea nu a fost o păcăleală. Chiar erai terorizat de el.

 Faţa îi devenise roşu aprins.

 Aveam pur şi simplu nevoie de timp pentru a ne cunoaşte unul pe celălalt, asta-i tot, îi răspunse el, ţinându-şi mâna ferm, chiar dacă vocea îi tremura. O să fie altfel odată ce va trece vremea răsăritului şi îşi va fi pierdut speranţa. Atunci, nu o să fie atât de feroce. Ai grijă să stai departe de intrarea aceea până ce soarele va fi sus pe cer şi-o să fim cu toţii fericiţi.

 Răsăritul sosise deja. Păsările tăcuseră la auzul focului de armă, iar soarele era o linie subţire de lumină care topea orizontul.

 Davy Law îi zise sec:

 Ce te face să crezi că piatra va fi altceva decât o bucată mare de safir după trecerea răsăritului? Dacă nu o duci acum în tumul, îi frângi sufletul şi ce-o să mai rămână atunci din ea?

 Rânjetul lui Gordon era plin de dispreţ.

 O să am cea mai mare nestemată din Occident, fără niciun risc personal pentru mine. Dar nu cred că o să fie chiar aşa. Nu cred că o să renunţe la puterea pe care o are atât de uşor. Şi nici măcar nu încerca să spui că tu nu ai face acest lucru în locul meu, Law. Şi tu ai încercat să obţii ceva frumos şi cunoşti puterea acestui cristal. Şi tu ai face la fel dacă ai avea curaj.

 Eu nu aş împinge niciodată pe cineva într-o prăpastie pentru el.

 Chiar în timp ce vorbea, Davy se mişca, strecurându-se spre Stella.

 Gordon râse. Părea perfect normal.

 Eu caut piatra lui Cedric Owen de când am ajuns la colegiu, cu treizeci de ani în urmă. Am căutat în fiecare peşteră din Anglia şi în câteva mai îndepărtate. Mi-am riscat viaţa de mai multe ori decât câte femei ai avut tu. De mult mai multe ori. Kit OConnor abia dacă a fost vreodată într-o peşteră adevărată. Ce drept avea el să găsească piatra după doar jumătate de zi de căutare? Dacă şi cristalul ar fi căzut împreună cu el de pe cornişă, atunci, niciunul dintre voi nu l-ar mai fi găsit. Eu m-aş fi întors mai târziu după el, fără nicio problemă, şi niciun speolog din Europa nu ar fi putut face asta, cu excepţia mea. Şi acum, dă-mi craniul, Stella!

 Ca să se facă şi mai bine simţit, o rază de soare străpunse spre est un nor îngust. Gordon privi spre aceasta, îndărăt. Făcu un semn scurt din cap şi strânse din umeri, aşa cum Stella îl văzuse făcând de nenumărate ori în peşteri, înainte de momentul decisiv.

 Cu asprime militară, rosti:

 David, dacă mai mişti un deget, Kit moare, iar tu după el. Dacă nu mă crezi, pune-mă la încercare şi vezi ce se întâmplă. Stella, lasă piatra jos până număr la trei sau el e deja un om mort. Unu.

 Nu face asta Stell, zise Kit brusc. Nu ne poate omorî pe toţi la timp ca să te oprească.

 Nu are decât să încerce. Doi.

 Stella, ai de ales: eu sau piatra. Ne îndreptam spre această alegere încă de la început. Tu ştii care contează mai mult.

 Busc, în mod neaşteptat, ea îşi dădu seama.

 Tr…

 În ciuda puternicului strigăt de panică din mintea ei, Stella se aplecă uşor şi aşeză craniul de cristal albastru al lui Cedric Owen pe pământul din faţa tumulului. Zgomotul îngrozitor din mintea ei nu încetă atunci când ea se îndreptă, dar fu înghiţit de cacofonia bruscă a păsărilor care se înălţă pentru a anunţa momentul răsăritului.

 Pofta din ochii lui Gordon Fraser era un lucru greu de îndurat. Strigătul pietrei îi sfâşia mintea, dar ea îşi împietri inima împotriva lui.

 Atunci, ia-o! spuse făcând un pas înapoi. Dar nu o să îţi aducă niciodată ceea ce crezi… Kit! Nu!

 El era rănit şi olog, dar făcu alegerea pe care ea tocmai o refuzase. Îl văzu cum se smulge spre stânga, auzi focul de armă mai puternic decât un tunet, văzu sânge, dar nu ştiu dacă este al lui sau al lui Gordon înainte ca ei să cadă împreună la pământ.

 Fugi, Stella! îi strigă Kit.

 Kit era în viaţă. Aceasta era singura asigurare de care avea nevoie. Alerga deja ca un iepure, sărind peste piatra cu inscripţiile învolburate care bloca intrarea în tumul, trecând prin tunelul scurt spre îmbrăţişarea întunericului. Aşa cum spusese Davy Law, zidul se deschise într-adevăr pentru ca ea să poată trece.

 Auzi din nou focul de armă şi bubuitura unei lovituri, şi ţipătul unui bărbat, dar era deja în întuneric în acel moment, cu răsăritul arzând în spatele ei, iar piatra şi tumulul îi cântau la unison, aşa că era imposibil să nu înainteze spre lumina care o aştepta la capătul tunelului.




 



 

CAPITOLUL 33





 Ingleborough Fell, Yorkshire 

 Aprilie 1589

 

 Owen nu ştiuse că Martha purta un pumnal cu ea, dar, în timpul cât îi luă să traverseze apa, o văzu folosindu-l.

 Nu era nicio îndoială că aceia care o atacau erau oamenii lui Walsingham. Nu avea decât să afle câţi erau la număr şi dacă văzuseră că aruncase cristalul albastru în apă.

 Înainte de asta, trebuia să îşi păstreze promisiunea: Martha Walker nu avea să fie capturată de vie şi dusă la Londra pentru a fi supusă la torturile din Turn, după bunul plac al lui Walsingham.

 Această promisiune îl îndemnă să sară peste râu, o ispravă pe care el ar fi crezut-o imposibilă. Porni în alergare şi se aruncă înainte, ţipând aceeaşi notă înaltă ca şi piatra albastră, încât sunetul păru să îi străpungă mintea şi să se sfărâme de pereţi.

 Chiar şi aşa, ştia că ajunsese prea târziu. Cel puţin doi dintre ei se luptau deja cu Martha şi numai unul era rănit de cuţitul ei. Acesta o prinsese de păr cu braţul nevătămat şi o trăgea în spate, spre tunel. Celălalt părea că vrea să o prindă de picioare. Faptul că ea tot dădea din picioare îl stânjenea. În lumina pâlpâitoare a lumânărilor, Owen îl văzu întinzându-şi mâna spre sabia prinsă la şold.

 Martha!

 Sunetul numelui ei sau izbucnirea strigătului lui o făcu să nu se mai zbată şi îi salvă pe moment viaţa. Cel cu sabia se întoarse mârâind pentru a face faţă noului pericol. La vederea lui Owen şi a cuţitului său lung de şapte centimetri, începu să râdă.

 Mi s-a spus că nu eşti spadasin. Sperasem să nu fie adevărat totuşi.

 Bărbatul avea părul şi barba negre şi vorbea cu accent de Devonshire. Avea o sabie la fel de bună precum cea pe care o avuse multă vreme Fernandez de Aguilar. Owen reuşi să-şi dea seama de acest lucru în timp ce se oprea, alunecând pe podeaua de calcar ud a peşterii.

 Aruncă-ţi cuţitul, doctore, zise cel cu barba neagră, folosind termenul drept insultă. Fii deştept şi o să-ţi cruţăm viaţa.

 În Turn? Aş prefera mai degrabă să mor.

 Omul rânji, dezvelindu-şi dinţii albi prin barbă. Avea acelaşi fizic şi aceeaşi uşurinţă în folosirea armelor pe care o avuseseră şi buldogii lui Maplethorpe.

 Alătură-te prietenului tău, spaniolul cu o singură mână, îi spuse. Chiar dacă el a murit destul de încet. Noi nu avem nevoie decât de unul din voi şi putem la fel de bine să luăm nevasta, dacă nu putem lua soţul.

 La menţionarea numelui lui Fernandez, Martha renunţă la luptă. Owen auzi acest lucru chiar dacă nu putea să-l vadă. Înainte ca Barbă Neagră să se poată răsuci, Owen îşi aruncă jos cuţitul. Zgomotul fu acoperit de bubuitul cascadei. Îşi ridică ambele mâini.

 Daţi-i drumul femeii, şi merg cu voi.

 Bărbatul avansă spre el.

 Sau vă vom lua pe amândoi, acum că ai făcut această ofertă amabilă, apoi puteţi să ne ziceţi lucrurile care ne interesează şi o să vă comparăm răspunsurile.

 Cuţitul era inutil oricum. Owen îl împinse cu piciorul. Acesta alunecă pe podea şi căzu în râu, distrăgând pentru un moment atenţia lui Barbă Neagră, atât cât Owen să se poată apleca şi apuca o piatră cât un pumn de pe podeaua peşterii.

 Nu era spadasin, dar petrecuse 30 de ani în Noua Spanie jucându-se aruncă mingea cu generaţii de copii. În Anglia, acesta ar fi fost un joc frumos, care să îi distreze. În Zama, era începutul vânătorii şi Owen descoperise că avea un talent natural la asta.

 Piatra pe care o ţinea acum în mână era uşoară, dar destul de colţuroasă. Îi simţi greutatea în palmă. Din spatele lui Barbă Neagră se auzeau zgomotele unei lupte. Crezu că Martha începuse să lupte din nou, dar nu putea să o vadă. Îi auzi strigătul şi era distrus că nu putea ajunge la ea.

 Şi ce s-a întâmplat cu Fernandez? întrebă Owen. El e cel care v-a zis să veniţi aici?

 Ne-a răspuns la toate întrebările, rânji Barbă Neagră.

 Owen nu voia să îl creadă, dar Barnabas Tythe le povestise despre cât de nemilos era Walsingham şi credea că orice om ajungea să mărturisească dacă era torturat îndeajuns de multă vreme.

 Când a murit? întrebă el apoi.

 Avea un gol în stomac. Inima îi era pustie, lipsită de susţinerea pietrei şi de omul pe care îl iubise. Nu îndrăzni să privească spre Martha şi era o minune că încă putea să stea în picioare.

 Barbă Neagră se făcu că numără pe degete.

 Februarie, spuse el, spre sfârşitul lunii.

 Începu să se apropie, împingându-l pe Owen departe de lumina lumânării, spre locul mai întunecos din fundul cavernei. Sabia lui se mişca tot timpul înaintea lui, o dâră luminoasă care îi indica poziţia pe măsură ce se îndepărtau tot mai mult de gura tunelului.

 Owen păşi în lateral şi se aplecă sub o ieşitură a stâncii. Simţi o apăsare în partea dreaptă şi îşi dădu seama că acolo era peretele. Încercă să se mişte spre stânga, dar şi direcţia aceea era blocată.

 Hai afară, doctore. De ce mă faci să te leg fedeleş când ai putea să călăreşti confortabil spre Londra?

 Simţi pietriş sub picioare. Owen se aplecă şi luă un pumn de pietricele pe care le aruncă în ochii bătăuşului.

 Barbă Neagră se aplecă instinctiv într-o parte. Vârful sabiei coborî. Owen aruncă bolovanul cu priceperea cu care o făcuse dintotdeauna.

 Dar nu destul de bine.

 Era o ţintă dificilă. Barbă Neagră se răsucise într-o parte, crezând că urmează şi alte pietricele, iar lumânările jucau feste, lumina lor pâlpâind nesigură. Astfel că Owen aruncă piatra spre locul unde se aflase Barbă Neagră, nu spre acesta direct. Piatra îl lovi în umăr, muşcând adânc în carne, tendon şi os, dar nu în cap, ca să-l omoare.

 Unii oameni se retrag când sunt răniţi, iar alţii luptă apoi cu şi mai multă furie. Barbă Neagră făcea parte din cea de-a doua categorie. Îşi ridică sabia ca o lance şi alergă spre Owen, urlând destul de tare pentru a acoperi zgomotul râului.

 Încet, ca prin vis, Cedric Owen văzu cum i se apropie sfârşitul. Undeva în depărtare, de la gura tunelului, o auzi pe Martha strigându-i numele, apoi glasul unui bărbat, dar Barbă Neagră era deja peste el, apoi auzi cum fierul îi trece prin cămaşă, prin piele, prin carne, prin plămâni şi simţi un jet umed de sânge înainte de a percepe durerea aprigă, fierbinte.

 Trupul lui Owen se izbi de peretele de calcar. Cotul stâng i se sfărâmă. Cu obiectivitate distantă, putu număra bucăţile, ştiind că nu avea să se vindece niciodată. Genunchii i se lipiră şi simţi cum alunecă având spatele lipit de perete, şi fu surprins să îl vadă şi pe Barbă Neagră că se prăbuşeşte în direcţia cealaltă.

 Atunci, îşi dădu seama că era într-adevăr pe moarte, căci în faţa lui era Fernandez de Aguilar ţinând în mână sabia pătată de sânge a lui Robert Maplethorpe şi având o expresie îngrijorată întipărită pe chip.

 O amintire îi apăru brusc în minte. Cu umor sumbru, Cedric Owen îi spuse:

 Nu jeli pentru mine, prietenul meu. Moartea nu este un lucru atât de rău când a fost precedată de bucurie, zise încercând să îşi ridice în zadar mâna. Prezenţa ta îmi dăruieşte o mare bucurie. Nu am crezut că moartea are să fie atât de milostivă, încât să ne aducă împreună.

 Cedric…

 De Aguilar plângea acum fără să se ascundă, lucru pe care Owen nu îl mai văzuse niciodată făcându-l. Ridică mâna lui Cedric şi atingerea pielii lui era surprinzător de caldă pentru un mort.

 Am venit cât de repede am putut, îi spuse. Îi urmăresc pe Jack Dempsey şi pe fratele său de patru luni, şi ei la fel pe mine, ne-am jucat de-a şoarecele şi pisica de-a lungul şi de-a latul Angliei. Nu am putut să las semnul de pânză la păducel, căci acest lucru i-ar fi condus la voi. I-am pierdut înainte să intre în peşteră. Am auzit strigătul cristalului. Doar acest lucru m-a condus spre tine. Îmi pare atât de rău.

 Lumea începea să se clatine. Liniile drepte deveniră curbe, iar aerul  mai dens decât apa. Owen se încruntă. Înţelesul cuvintelor prietenului său îi pătrunse în minte, apoi se pierdu.

 Încercă să le prindă sensul ca şi cum ar fi încercat să prindă un peşte. Unul dintre ei rămase în plasa lui.

 Fernandez? Tu eşti… în viaţă?

 Viu şi nevătămat, în ciuda jurământului meu de a te proteja.

 A trebuit să încerc… să văd dacă… pot să lupt măcar o dată.

 Reuşi să zâmbească, dar se opri când văzu efectul pe care acest lucru îl producea asupra lui Fernandez. Încercă să mai apuce un peşte.

 Martha?

 E rănită, dar nimic grav. Îi pot îngriji eu rănile. Dar pe tine nu te pot îngriji, prietenul meu. Te-am dezamăgit. N-ar fi trebuit să mori, nu acum, când ţi-ai îndeplinit ultima dintre sarcinile tale.

 Trecu un peşte mai mare, care întârzie.

 Nu e… îndeplinită. Trebuie să… termin jurnalul. Trebuie să las mărturie… celor care vor urma.

 Voi termina eu mărturia. Jur asta. Martha mă va ajuta. O să îndeplinim tot ce am plănuit împreună cu Barnabas Tythe. Colegiul îşi va primi moştenirea şi lumea îţi va vedea cuvintele, şi le va înţelege, dar nu atâta vreme cât Walsingham e încă în viaţă. Toate vor fi îndeplinite, îţi jur asta!

 Mulţumesc.

 Owen începea să nu-şi mai simtă degetele. Capul îi căzu pe spate şi lovi calcarul, dar nu simţi nicio durere. Simţea că era aşteptat de către cristal, ca şi cum acesta s-ar fi aflat la limita dintre viaţă şi moarte şi putea să îl treacă de cealaltă parte. Sufletul îi tresăltă.

 Pentru un moment, se simţi iluminat. Încercă să apuce din nou mâna lui Fernandez. Începuse să îl vadă neclar, dublu. Owen se încruntă încercând să se concentreze şi văzu că de fapt unul dintre aceştia era Martha. Faţa îi era acoperită de vânătăi urâte, care îi pătau frumuseţea chipului, şi sângera. Voia să îi spună cum poate să se vindece, dar nu reuşi. În loc de asta, zise:

 Vinde diamantele… pentru tine. Ai grijă ca… fiica ta… să fie o femeie înstărită.

 Aşa va fi. Urmaşii familiei Walker se vor îngriji de căile antice în numele tău. Adio, prieten drag. Nu mă uita în locul spre care te îndrepţi. O să ne întâlnim din nou, dacă putem.

 Owen nu reuşi să mai vorbească. Simţi o mână caldă pe frunte şi degete pe pleoape, care făcură ca lumea să se întunece şi îi aduseră pacea, astfel încât acum putea să se întoarcă şi să vadă un deal de calcar despicat, traversat de o arcadă colorată, iar cele patru bestii se uniră.

 Acolo era Najakmul, glorioasă în maiestuozitatea ei, aşa cum promise că avea să fie. Îşi deschise larg braţele şi simţi bucuria regăsirii şi împlinirea, şi o ultimă cerinţă.




 



 

CAPITOLUL 34





 Weylands Smithy, Oxfordshire 

 5.12 A.M.

 21 iunie 2007

 

 Tunelul de la intrarea în tumul nu era lung. Acesta nu înăbuşea zgomotele venite din luminişul de afară. Zgomotul luptei dintre bărbaţi era învăluit în cântecul cristalin al păsărilor.

 Se mai auzi un foc de armă, apoi altul. Partea din Stella care încă putea să gândească limpede ştia că Gordon Fraser era acum liber să o urmeze. Aceeaşi parte era îndurerată pentru Kit, chiar în timp ce restul minţii îi era ocupat de piatra albastră şi ştia că el făcuse alegerea corectă, iar ea nu. Ştia că depunerea cristalului în inima pământului la răsăritul soarelui conta mai mult decât viaţa ei sau a lui.

 Nu avea vreme să jelească. Soarele se înălţa aurit la răsărit. Putea să simtă acest lucru din întunericul complet al interiorului tumulului. Cântecul cristalului era cântecul păsărilor şi acestea ajunseră împreună la acelaşi ton ridicat. Putea măsura timpul în bătăi de inimă.

 La capătul tunelului era un foc, iar în jurul lui, siluete difuze. Una era mai clară decât restul. Era un bărbat slab şi înalt, cu un zâmbet strâmb şi un cercel de aur în ureche. Cu o plecăciune, îi spuse:

 Doamna mea, noi, cei care trebuie să te protejăm, suntem aici drept gardieni, dar nu te putem păzi pentru multă vreme. Locul îţi este cunoscut. Vei aşeza piatra acolo?

 Purta în singura lui mână o sabie pe care ea o recunoscu. Căută să vadă dacă avea şi medalionul la gât, dar nu îl descoperi.

 Cuvintele îi ardeau în minte. Fuseseră scrise cu multă vreme în urmă, pentru a o conduce pe ea spre acel loc. Le spuse cu voce tare:

 Urmează calea care îţi este aici arătată şi fii cu mine la timpul şi locul potrivite. Fă apoi aşa cum îţi spun gardienii nopţii. După aceea, urmează inima ta şi pe a mea, căci acestea două sunt una. Nu da greş, căci prin asta te dezamăgeşti pe tine însăţi şi pe toată lumea care aşteaptă.

 Într-adevăr.

 Zâmbea ca un zeu eliberat de toate grijile lumeşti. Cercelul lui era o perlă de lumină trimisă să o îndrume şi s-o protejeze.

 O scobitură din spatele zidului strălucea cu o lumină albastră proprie. Cu degete prea încete, Stella întinse craniul de cristal spre buza pietrei, spre locaşul care fusese creat pentru el la începutul timpurilor. Acum, nu mai simţea niciun avertisment din partea cristalului, niciun îndemn, niciun fulger colorat în mintea ei, doar o nevoie mai presus de cuvinte. Cristalul şi tumulul erau doi îndrăgostiţi care se aşteptau şi tânjeau unul după celălalt. Ea fu cea care avu o reţinere de moment, pierdută în extazul clipei.

 În spatele ei, o siluetă din carne şi oase, care sângera, bloca intrarea.

 O voce pe care nu o mai auzise niciodată vorbi ca din pământ, insistând:

 Nu întârzia!.

 Stella Cody trecu peste foc. Coborî piatra care avea forma feţei ei în locul care o aştepta de 5000 de ani.

 Focul de armă veni sau înainte, sau după aceea, ea nu reuşea să îşi dea seama, dar lumea ei explodă şi îşi simţi trupul rănit, apoi sângele cald, o lumină albastră difuză şi o durere ascuţită.

 Era orbită de foc şi de strălucirea cercelului gardianului. Gordon Fraser era şi el acolo, părând uimit, şi un bărbat bătrân, cu pielea ca o coajă de copac şi nasul ca prora unei nave, care stătea cu toiagul ridicat a chemare. Îşi dădu seama că toţi erau morţi, fapt care explică de ce văzu dragonul zăpezilor de iarnă ridicându-se de pe coasta dealului din Uffington, desfăcându-și aripile şi lăsându-şi capul pe spate, scoţând un răget în dorinţa de a învinge tot răul şi de a salva lumea de la distrugere.

 Şi totuşi nu putea să zboare  doar opt culori erau aliniate. Albastrul azuriu al cristalului albastru lipsea.

 Stella îşi coborî privirea. Purta piatra în tărâmul morţii, aşa cum o făcuse şi în cel al vieţii. Aici, piatra era mai vie decât ea, vibrând aşa cum o mai simţise şi înainte, fără să vadă însă niciodată acest lucru.

 Pe panta dealului, 12 oameni erau aşezaţi în semicerc, în jurul dragonului. În fruntea lor era bătrânul care purta coarnele de ren, a cărui faţă o recunoscu imediat.

 Ni te alături, spuse Kikaame, ultimă dintre păzitori, pentru a aşeza la loc inima pământului?

 Desigur.

 Stella făcea deja un pas înainte.

 Cu cealaltă jumătate a inimii, îl auzi pe Kit strigând-o slab:

 Stell? Te rog, nu pleca.

 Stella se opri. Kikaame se opri.

 Aerul se despărţi şi se uni din nou. În stânga ei, acolo unde fusese dragonul, era acum un bărbat cu părul argintiu. Medalionul din jurul gâtului său era identic cu al ei. Zâmbetul lui era vechi de când vremea şi la fel de înţelept. Arăta exact ca bunicul ei.

 Tu eşti ultima şi cea mai tânără, zise el. Tu nu ai fost pregătită pentru aşa ceva. Dacă doreşti, voi duce eu piatra în inima dragonului. Poţi să alegi.

 Dragonul o strigă o singură dată, cu tot dorul pietrei. Dintr-un alt loc, mai puţin strălucitor, vocea lui Kit şopti:

 Stella?

 Kit.

 Cuvântul veni din adâncimea sufletului ei, un răspuns şi o alegere.

 Era deja cuprinsă de friguri.

 Mulţumesc. Ne-am urmat inimile, tu şi cu mine. Trebuie să existe întotdeauna şi dragoste, pe lângă datorie.

 Cedric Owen se întinse spre ea şi spre craniul de cristal. Mâna lui era albastră precum cerul.

 În inima Stellei, un pumn de gheaţă întâmpină cântecul pietrei albastre. Lumea ei explodă în aşchii de albastru, negru şi roşu-aprins.

 

 Stell?

 Era în lumina soarelui, întinsă pe iarbă, iar aerul era plin de cântecul păsărilor. Îşi simţea umărul de parcă era cuprins de flăcări.

 Kit era aplecat deasupra ei. Faţa îi era un caleidoscop de durere şi mirare.

 Stell. Doamne, Stell…

 O ridică prinzând-o cu ambele braţe. Durerea din umărul ei era nimicitoare, astfel încât îi luă ceva vreme să înţeleagă.

 Eşti vindecat! exclamă ea uşor, minunându-se. Poţi merge. El mergea purtând-o spre un loc unde soarele strălucea pe iarba deasă.

 Iar tu eşti în viaţă, spuse el.

 Zâmbetul îi era strâmb, nepotrivit pentru un asemenea răsărit. Încercă să zâmbească din nou, şi îi zise:

 Ai fost împuşcată, dar sângerarea s-a oprit, iar gaura nu mai este o gaură. Şi medalionul tău s-a schimbat.

 Îl ridică să se uite mai bine la el. Dragonul era acum singur pe suprafaţa plată, fără nicio siluetă în faţa lui. De cealaltă parte, balanţa care ţinea Soarele şi Luna în echilibru dispăruse.

 Cu vocea nesigură, îi spuse:

 Ca om de ştiinţă, aş prefera să nu întreb cum de s-a putut întâmpla aşa ceva.

 Iar apoi, pentru că ea trebuia să ştie acest lucru, dar nu reuşea să formuleze întrebarea, îi zise:

 Gordon este mort, Stella. Tony i-a luat arma şi l-a împuşcat. Davy e OK.

 Ursula?

 Încă nu ştim. Davy sună acum la spital.

 Îl lăsă pe Kit să o ajute să se ridice în picioare. Tumulul era la fel cum fusese dintotdeauna, dar pietrele nu mai cântau.

 După aceasta urmează inima ta şi a mea, căci acestea sunt una şi aceeaşi, spuse ea. Cedric Owen era acolo. El mi-a acordat şansa de a alege. Mi-am urmat inima, Kit. M-am întors la tine.

 Am simţit când ai făcut asta. Şi nu pot să-ţi zic cât de tare mă bucur.

 Năucită de durere şi de lumina soarelui, îl prinse de mână.

 Nu da greş, căci prin asta te dezamăgeşti pe tine însăţi şi pe toată lumea care aşteaptă. Nu ştiu ce aşteaptă lumea, dar noi nu am dat greş, niciunul dintre noi.

 Kit zâmbi din nou şi lumea se lumină, şi totul deveni perfect.

 Ştiu.




 



 

EPILOG





 Către profesorul Sir Barnabas Tythe, rector al Colegiului Bede, Cambridge, salutări.

 

 Domnule, vă mulţumesc pentru scrisoarea amabilă şi perlele pe care le-aţi trimis fiicei noastre, Frances Walker, cu ocazia botezului ei. Ea creşte frumos şi este foarte liniştită, aşa cum a fost de la naştere. Şi Marthei îi merge foarte bine şi se ocupă iarăşi de gospodărirea fermei. Am terminat de scris proiectul care era grija noastră comună, iar rezultatele sunt sigilate, aşa cum ne-am înţeles, pentru a fi deschise după o vreme îndelungată. Am depus o scrisoare la avocatul dumneavoastră din Oxford, aşa cum m-aţi sfătuit.

 Nu rămâne nimic altceva de făcut decât să vă predau aceasta, după dorinţa prietenului nostru decedat, sperând ca pachetul meu să vă găsească bine sănătos. Dacă este să fie vândut, cred că ar aduce o sumă considerabilă, căci nu are niciun defect şi este bine tăiat. Dacă doriţi să îl împărţiţi în mai multe bucăţi, cunosc pe cineva în Sluis pe care l-aţi putea contacta în această privinţă. Era o cunoştinţă a lui Sir Walsingham înainte de moartea timpurie a acestuia, luna trecută, ocazie cu care am trimis condoleanţele noastre familiei acestuia şi reginei.

 Sper că sunteţi sănătos, iar dumneavoastră şi colegiul dumneavoastră continuaţi să prosperaţi.

 Al dumneavoastră,

 Francis Walker, esq. Scrisă în a zecea zi a lunii mai, în anul Domnului una mie cinci sute nouăzeci, la ferma Lower Hayworth, Oxford-Shire.

 

 Tradusă din engleza elisabetană de Anthony Bookless şi Ursula Walker, în Noua biografie comprehensivă a lui Cedric Owen, Cambridge University Press, 1972. Fragmente valabile online la http://www.bedescambridge.ac.uk




 



 

POST-SCRIPTUM





 Rectorul şi membrii consiliului academic al Colegiului St. Bede Cambridge anunţă cu mare părere de rău moartea profesorului Gordon Fraser după o boală scurtă. La propria cerere, corpul său a fost incinerat şi cenuşa a fost împrăştiată în prăpastia Gaping Ghyll de la Ingleborough Hill, în Yorkshire Dales.

 Serviciul comemorativ accesibil tuturor membrilor prezenţi şi trecuţi ai colegiului va fi ţinut în capela colegiului, vineri, 3 august, eveniment la care sunteţi cordial invitaţi. Donaţiile se primesc la trezorerie.

 Semnată, Sir Anthony Bookless, doctor în arte, litere şi filosofie, ofiţer al Ordinului Imperiului Britanic, rector, Colegiul Bede, Cambridge.

 

 Davy, Ursula, voi puteţi veni? Stella o să iasă din spital. Tony o să aibă nişte timp liber după ceremonie. Ne-ar face plăcere să vă întâlnim.

 A sosit şi Jess. Vrea să vă cunoască. Anunţaţi-mă.

 Kit




 



 

NOTA AUTORULUI





 Eu scriu aceste rânduri, iar voi le citiţi la sfârşitul vremurilor, acea perioadă în care lumea este asaltată de catastrofe provocate de oameni.

 Traducerea Codexului Dresda este disputată în toate detaliile ei, dar imaginea de ansamblu e acceptată pe scară largă: că vechii mayaşi, o civilizaţie uimitoare de astronomi şi matematicieni desăvârşiţi, a căror cultură a înflorit între 200 şi 900 d.Hr., şi-au alcătuit totuşi calendarul cu o dată zero, 11 august 3114 î.Hr., pentru ca acesta să ajungă la final în data de 13 Baktun (aproximativ 5125 în anii noştri) în 21 decembrie 2012.

 Aceasta este data când, în timpul solstiţiului de iarnă, Soarele revine în conjuncţie deplină cu centrul galactic, falia întunecată din Calea Lactee. Noi numim această poziţie 28 de grade în Săgetător. Pentru mayaşi, aceasta era Xibalba be, Drumul spre Lumea de Dincolo, considerat a fi centrul galaxiei.

 Astfel că ei şi-au stabilit calendarul pentru a marca momentul când Soarele moare şi renaşte din centrul galactic, un eveniment care se întâmplă doar o dată la 26 000 de ani. Pentru mayaşi, acesta reprezintă sfârşitul ciclului al cincilea, şi cel final de altfel, al existenţei umane. Acest moment este relatat de o multitudine de mituri, profeţii şi legende, şi nu doar pentru mayaşi. Dacă Geoff Stray are dreptate (vezi Beyond 2012 în bibliografie), I Ching poate fi interpretat drept un calendar lunar, care indică, de asemenea, un sfârşit sau o transformare atât de vastă în conştiinţa comună, încât poate părea un sfârşit în 2012. Şi alţii au găsit referiri similare în traducerile vedice şi egiptene, iar unii leagă alinierea lui Venus şi a Pleiadelor cu teologia creştină şi iudaică, şi promisiunea Armagedonului.

 Din tot amalgamul de mituri şi legende care sunt legate de data finală 2012, cele care se referă la craniile de cristal sunt cele mai pline de culoare. Dar chiar şi acestea pălesc în comparaţie cu ceea ce le-au inspirat.

 Această carte a fost inspirată de craniul de cristal în mărime naturală, captivant şi superb, expus la British Museum. Acesta este aşezat într-un colţ liniştit în galeria principală, vizavi de o statuie deosebit de emoţionantă a unui băiat călare pe un cal (a cărui poveste o voi scrie cândva). Orice vreţi să credeţi despre originile şi scopul craniilor de cristal, este imposibil să nu fii impresionat în prezenţa acestuia.

 Dintre multele variantei ale originii lui, am ales să le dezvolt pe cele care susţin că a fost creat în piramidele mayaşilor şi că este unul dintr-o serie de 13, care, dacă sunt unite, vor înlătura sfârşitul lumii sau ne vor acorda mijloacele de a-l depăşi.

 Indiferent cine şi când l-a făcut, craniul este o dovadă de măiestrie extraordinară. Cioplirea unui craniu în mărime naturală cu un asemenea grad de acurateţe anatomică dintr-o singură bucată de cristal este, chiar şi după standardele moderne, o sarcină copleşitor de dificilă. Dacă acesta chiar a fost realizat de către mayaşi, prin lustruirea cristalului brut cu nisip din ce în ce mai fin, ştiind că orice greşeală ar distruge munca a generaţii întregi, atunci chiar este un lucru excepţional.

 Craniul de la British Museum nu este singurul. Cel mai bine cunoscut dintre celelalte e craniul Mitchell-Hedges, care este păstrat în Canada. Asemenea cristalului albastru a lui Cedric Owen, acest craniu a fost cioplit dintr-o singură bucată de cristal, cu un maxilar articulat şi capacitatea de a absorbi lumina prin occiput şi de a o proiecta prin ochi.

 S-au efectuat reconstrucţii faciale pe baza acestuia şi a altor cranii, rezultând feţe reprezentând diverse tipuri rasiale. Despre toate aceste cranii se spune că au o prezenţă calmă şi liniştită, şi schimbă vieţile celor cu care intră în contact. (Pentru o descriere mai detaliată, vezi The Mystery of the Crystal Skulls\'7b7\'7d, de Chris Morton şi Ceri Louise Thomas.)

 Acestea sunt deci cele două pietre de temelie ale acestui roman: data finală 2012 şi legendele celor 13 cranii. Pentru istoria romanului, am ţesut pânza ficţiunii pe baza faptelor cunoscute.

 Domnia reginei din dinastia Tudor poreclită Maria cea Sângeroasă şi-a atins nadirul în primăvara anului 1556, atunci când Thomas Cranmer, fostul arhiepiscop de Canterbury, a fost ars pe rug.

 În primăvara aceluiaşi an, Ecaterina de Medici, mult ponegrită regină a Franţei, a dat naştere unor gemene, dintre care una a murit după câteva zile, iar cealaltă a supravieţuit până la mijlocul lunii august. Michel de Nostredame, mai bine cunoscut sub numele de Nostradamus, renumit pentru abilităţile sale ca medic, a fost chemat la curte în vară şi a fost prezent acolo în perioada morţii celei de-a doua gemene.

 Istoria nu consemnează motivul pentru care a fost chemat la curte, dar nu pare de necrezut să îl legăm de nevoia reginei ajunsă la disperare de a avea un medic mai bun pentru a-i salva viaţa copilului ei.

 Aceasta a fost o perioadă de evoluţie impresionantă în medicină, deşi chirurgii din Vestici, comparativ cu medicii educaţi în universităţi, erau consideraţi abia un pic mai pricepuţi decât măcelarii.

 Prin contrast, în lumea arabă şi a maurilor existau manuale vechi de secole care detaliau tehnici complicate de chirurgie, prezentate împreună cu principiile anestezice care permiteau desfăşurarea acestora. Ca fostă anestezistă, pot cu uşurinţă să mă pierd în descrierile amputărilor, mastectomiilor şi enucleaţiilor şi mă minunez de măiestria celor care au existat în trecut, deplângând orbirea noastră culturală, care ne-a făcut să îi ignorăm timp de secole, considerându-i murdari şi nedemni. Ca scriitoare, am încercat să dau viaţă textelor fără să devin excesiv de tehnică.

 Celelalte personaje sunt în mare parte fictive, deşi aşa-zisul strămoş al lui Fernandez de Aguilar, Geronimo de Aguilar, a fost capturat de băştinaşi, împreună cu Gonzalo de Guerrero, în 1511. Acesta din urmă li s-a alăturat mayaşilor şi a condus rezistenţa îndelungată a noului său popor contra invadatorilor spanioli, până la moartea sa, în 1535, de Aguilar nu a trecut de partea celor care l-au capturat, ci a evadat în 1519 şi s-a alăturat armatei lui Cortés ca interpret. Mai târziu în viaţă, s-a căsătorit cu o băştinaşă. Nu s-a îmbogăţit din vânzarea de funie de sisal în Europa, dar mulţi dintre urmaşii săi au făcut exact acest lucru cultivând respectiva plantă pe terenurile lor care se găsesc acum în Mexic.

 În privinţa locaţiilor, Zama se numeşte acum Tulum, dar templele şi zidurile rămân. Priveliştea spre răsărit din vârful templului/farului este extraordinară.

 În Anglia, Calul Alb din Uffington şi Weylands Smithy (scris şi Waylands) sunt ambele locuri deosebit de puternice, care pot fi vizitate şi sunt legate de Ridgeway, care este acum clasificată drept o cărare pe distanţă mare, dar face parte din coloana vertebrală a Angliei de mai multă vreme decât birocraţii acestei ere. Nu este posibil să vezi una dintre aceste locaţii atunci când te afli în alta, dar ele par să fie legate în multe alte feluri, însă eu am creat această iluzie în ultimele pagini ale romanului pentru curgerea poveştii. De asemenea, nu există niciun tunel în adâncimea tumulului de la Smithy, deşi în arhivele arheologice este consemnat că s-a descoperit unul cu ocazia excavaţiilor. Ambele locuri merită vizitate, arătând respectul cuvenit strămoşilor care le-au creat.

 Colegiul Bede este fictiv. Acesta este aşezat pe malul râului Cam, într-un spaţiu ocupat acum de apartamente scumpe şi moderne, care ar arăta mult mai bine dacă, în locul lor, s-ar afla un colegiu străvechi zidit din piatră. Esenţa istoriei lui s-a născut din istoria colegiilor din secolul al XIV-lea. Clare, de exemplu, a fost fondat în 1326, de către nepoata lui Edward I, în timp ce Trinity Hall a fost fondat în 1350, de către episcopul de Norwich pentru încurajarea evlaviei, a studierii textelor religioase autentice, a ştiinţelor civile şi a bunăstării generale. Cu toate acestea, aş vrea să subliniez că niciunul dintre colegiile din Cambridge nu ar putea fi vreodată descris drept un proiect secundar al casei Plantagenet şi nici nu a fost vreodată salvat de la sărăcie printr-o donaţie masivă a unui om acuzat de trădare. Având în vedere structurile academice, am încercat să redau rangurile academice cât mai aproape de realitate.

 Restul Cambridge-ului, colegiile acestuia, studenţii şi detaliile oraşului se bazează pe amintirile câtorva decenii fericite petrecute locuind aproape de acesta.

 Pentru cei interesaţi de astrologie, am încercat, pe cât posibil, să păstrez aspectele planetare cât mai exacte în text. Am alcătuit hărţi astrale cu aspectele majore importante şi diversele date finale şi am lucrat în funcţie de acestea.

 În final, dacă oamenii din vechime aveau sau nu dreptate nu reprezintă decât un aspect controversat şi, dacă o să fim încă aici după 2012, atunci probabil că o să râdem de aceste predicţii, aşa cum am făcut cu isteria legată de anul 2000 şi cele care au condus spre acest moment, deşi eu bănuiesc că data finală este o aproximaţie şi a fost stabilită ca să indice un timp vag mai degrabă decât o dată fixă, şi nu încape îndoială că trăim o perioadă în care catastrofele provocate de om copleşesc planeta.

 Aţi putea crede că vă treziţi în fiecare dimineaţă pentru a afla despre noi culmi ale realizărilor omenirii. Eu înclin să cred că, dacă acestea sunt cele mai bune lucruri pe care le putem face, atunci, avem mari probleme şi sper ca acei oameni care cred că următorul pas al evoluţiei este spiritual să aibă dreptate. Dacă aşa este, trebuie să înfăptuim această revoluţie cât mai curând.

 Dacă acele 13 cranii se unesc pentru a da startul unei schimbări de mentalitate care să ducă la un mod de trai mai bun, eu voi fi prima care să susţină trecerea la noua învăţătură.

 \'7b1\'7d Cicatricea albă (în lb. engleză, în original)



 \'7b2\'7d Înregistrare originală sau un rezumat al rezultatelor recensământului din Anglia întreprins din porunca lui William I Cuceritorul. (n.red.)

 \'7b3\'7d Simboluri geometrice rituale ale Universului la care se apelează în hinduism şi budism pentru îmbunătăţirea calităţii meditaţiei. (n.red)

 \'7b4\'7d Deseori numit Ibn Sina (980-1037) a fost filosof, scriitor, medic şi cercetător al naturii şiit, de origine tadjic-persană. A fost interesat de mai multe domenii, printre care astronomia, alchimia, chimia şi psihologia. Era denumit de arabi al treilea Aristotel. (n.red.)

 \'7b5\'7d Abu al-Quasim Khalaf ibn al-Abbas AL-Zahrawi (936-1013), cunoscut ca Abulcasis, a fost un medic arab andaluz. Este considerat cel mai mare chirurg al Evului Mediu din lumea islamică, iar unii îl consideră părintele chirurgiei moderne. (n.red.)

 \'7b6\'7d Geomanţia (adică, divinaţia pământului) este o pseudoştiinţă care prezice viitorul cu ajutorul unor puncte trasate pe pământ sau prin analiza unor grămăjoare de pământ. Se mai ocupă cu studiul viitorului analizând nisipul, pietrele sau scoicile de pe pământ. (n.red.)

 \'7b7\'7d Misterul craniilor de cristal (în lb. engleză, în original)



 \'7b8\'7d Calendarul mayaş (în lb. engleză, în original)

 \'7b9\'7d Calendarul mayaş şi transformarea conştiinţei (în lb. engleză, în original)

 \'7b10\'7d Descifrarea hieroglifelor mayaşe (în lb. engleză, în original)

 \'7b11\'7d Cronicile pierdute ale regilor mayaşi (în lb. engleză, în original)

 \'7b12\'7d Cataclismul planetar din 2012 (în lb. engleză, în original)

 \'7b13\'7d Profeţia Orion: Vor fi lumile distruse în 2012? (în lb. engleză, în original)

 \'7b14\'7d Ultimele ore ale luminii solare din vechime (în lb. engleză, în original)

 \'7b15\'7d Alinamentul galctic (în lb. engleză, în original)

 \'7b16\'7d Piramida de foc, codexul pierdut al aztecilor (în lb. engleză, în original)

 \'7b17\'7d Şamanii mayaşi (în lb. engleză, în original)

 \'7b18\'7d Întoarcerea lui Quetzalcoatl (în lb. engleză, în original)

 \'7b19\'7d Ultimul nostru secol (în lb. engleză, în original)

 \'7b20\'7d Dincolo de 2012: Catastrofa sau extaz? Un ghid complet al predicţiilor legate de sfârşitul lumii (în lb. engleză, în original)





